
FØRSTE  KAPITEL. 


Ad  Vejen,  som  fører  langs  Staldbygningen  hen 
l  til  „Borgeleddet"  paa  Søttrup,  kom  Sogne- 
præsten, gamle  Mogens  Castbierg,  spadserende.  Da 
han  var  naaet  indenfor  Leddet,  stod  han  og  saae 
sig  lidt  om,  eller,  som  det  rigtigere  kunde  kaldes: 
skottede  —  først  til  den  ene  Side,  saa  til  den  anden ; 
ned  i  den  vidtstrakte  Staldgaard,  og  op  i  den  mere 
snævre  og  højbyggede  Borgegaard.  —  Saa  rystede 
han  paa  Hovedet.  — 

Der  kom  en  Dreng  ud  fra  Stalden  med  en  Bør- 
fuld Gjødning,  som  han  kjørte  op  paa  den  høje 
Mødding. 

„Christian!"  kaldte  Præsten. 

„Ja." 

„Kom  her  hen!" 

Drengen  satte  øjeblikkelig  Trillebøren  ned,  snød 
sin  Næse  og  kom  løbende  hen  til  Præsten. 

„Er  Greven  hjemme?" 

„Ja  han  er." 

„Er  Madammen  ogsaa?" 

„Ja,  de  sover  vist  til  Middag." 

„Hvordan  er  det,  Du  ser  ud?  Du  er  jo  tyk  i  den 
ene  Side  af  Hovedet." 

„Ja,  det  er  den  engelske  Vædder,  der  har  buk- 
ket mig." 

„Hm,  stakkels  Dreng  I  —  Har  I  Høet  inde?" 

„Ja,  fra  Holmene  og  fra  Marken.  Men  ude  i 
Enghaven  dér  vender  de  i  Dag." 

„Da  syntes  jeg,  jeg  talte  hele  Gaardens  Besæt- 
ning oppe  i  Rugen  i  Formiddags." 

„Ja,  men  det  er  ogsaa  kun  Magnus  Jensen  og 
saa  to  svenske  Piger,  som  kom  i  Gaar  —  de  er  i 
Enghaven." 

„Magnus  Jensen?  —  Duer  han  da  ikke  til  at 
høste?" 

„Det  er  vist  ikke  ret  meget." 

„Duer  han  til  ingen  Ting?" 

„Det  veed  A  ikke." 

„Naa,"  sagde  Præsten  og  satte  sig  atter  i  Be- 
vægelse. Pludselig  standsede  han:  „Døde  saa  Din 
Moders  Lam?" 

„Nej,  det  lever  da,"  sagde  Drengen  og  smilede 
fornøjet. 

„Det  var  jo  godt.  Saa  har  I  fem  Lam. Er 

Du  begyndt  at  ryge  Tobak?" 

„Ja,"  sagde  Drengen  og  var  med  det  samme 
ildrød  i  Ansigtet. 

„Det  er  dog  vel  Aa-Tobak?" 

„Ja." 

„Ja,  al  anden  Tobak  er  for  dyr  for  Dig.  Her 
har  Du  tyve  Øre  til  et  halvt  Pund.  —  Men  Brænde- 
vin drikker  Du  dog  ikke  endnu?" 

„Nej." 

„Det  var  ogsaa  altfor  tidligt  for  en  femtenaars 
Dreng.  Spar  paa  Din  Løn;  det  er  jo  en  stor  Løn, 
Du  faar.  —  Ellers  bliver  det  aldrig  til  noget  med 
Dig  og  Jens  Madsens  An'  Kathrine." 

„Det  bliver  det  vel  ikke  alligevel." 

„Vist  saa,  vist  saa!  Stol  paa  Gud!"  sagde  Præ- 
sten og  gik  langsomt  ind  i  Borgegaarden.  Drengen 
stod  fortabt  og  saae  efter  ham,  som  om  han  havde 
utallige  Spørgsmaal  at  gjøre  ham  om  det  sidste 
Punkt. 

Paa  den  brede  Trappesten  foran  Hovedindgangs- 
døren blev  Præsten  staaende  nogle  øjeblikke  med 
Ansigtet  vendt  mod  Gaarden.  Hans  Blik  fulgte  møn- 
strende den  Række  af  gamle,  store  og  forblæste 
Lindetræer,  som  staar  foran  alle  Hovedbygningens 
tre  Længder  ind  mod  Gaardspladsen.  Ved  det 
yderste  i  Rækken,  hvis  Rod  er  hul,  stod  en  lille 
Ræveunge  lænket.  Den  legede  paa  Hvalpemaneer 
med  en  gammel  Træsko,  som  var  kommen  inden- 
for dens  Rækkevidde.  Noget  som  et  Smil  arbejdede 
sig  ved  dette  Syn  frem  i  Præstens  Gammelmands- 
Ansigt.  Saa  rystede  han  atter  paa  Hovedet,  — 
og  skulde  aabenbart  til  at  foretage  en  Drejning 
helt  omkring  mod  Døren;  da  fangedes  hans  Op- 
mærksomhed af  skramlende  Træskotrin  nede  ved 
Bryggersdøren.  —  Hele  Udenomslejligheden  var  i 
Hovedbygningens  Midterfløj ;  Herskabet  boede  i  den 
sydlige  Sidefløj.  —  Ud  ad  Døren  kom  en  Kone 
med  to  Blik-Madspande,  der  tydelig  angav  hende 
som  Tiggerkvinde;  men  hendes  øvrige  Udseende 
var  rigtignok  saa  velnæret  og  lunt,  og  Udtrykket 
i  hendes  Ansigt  saa  rigt  mangfoldigt,  saa  selv  en 
Fremmed  vilde  have  meget  vanskeligt  ved  at  an- 
tage hende  for  en  fattig  Kone  med  Udkommet  og 
det  daglige  Brød  til  eneste  Tanke. 

Præsten  var  gaaet  ned  fra  Hovedtrappen  og  saa 
langt  frem  i  Gaarden,  at  hendes  Vej  maatte  krydse 
hans. 

„Goddag,  Else  Kundbjerg!" 

„Goddag,  Hr.  Pastor!" 

„Er  det  Middagsmad,  De  har  faaet  inde  i  Kjøk- 
kenet?" 

„Ja,  det  henter  A  jo  dér  hver  Dag." 

„Hvem  har  betalt  det  Tøj,  De  gaar  i,  lige  fra 
inderst  til  yderst?  —  og  de  Træsko,  De  har  paa 
Fødderne!" 

„Ih,  men  hvadfor  spørger  De,  Hr.  Pastor?  A 
har  sandelig  ikke  taget  det.  Madammen  har  jo  betalt 
og  givet  mig  det  altsammen." 

„End  saa  det  Tøj,  som  Deres  seks  Børn  gaar 
i,  —  hvordan  er  De  kommen  til  det?" 

„Det  er  A  kommen  ved  ærlig  og  redelig  paa 
den  selvsamme  Maade,  veed  De  det,  Hr.  Pastor 
Castbierg,  —  for  Madammen  —  heller  Grevinden 
da  —  hun  har  kjøbt  det  til  mine  Børn  hver  en  Trevl." 

„Ja,  det  veed  jeg  meget  godt,  Else." 

„Jamen  hvorfor  spørger  De  mig  saa?"  sagde 
Konen  halvgrædende. 

„Fordi  jeg  vil  have  Dem  til  at  tænke  paa,  Else, 
at  der  er  ingen  Mening  i  at  skylde  Menneskers 
Godhed  alt,  hvad  man  er  og  ejer  og  har  og  faar, 
og  saa  at  skaffe  sig  Yndest  og  Venskab  og  gude- 
lig Kaffeslabberas  andensteds  ved  at  bagtale  og 
latterliggjøre  disse  samme  Mennesker  — " 

„A  har  aldrig  — " 

„De  skal  ikke  lyve.  De  har  sidst  i  Gaar  hos 
Væver  Christoffersens  —  fra  De  kom,  til  De  gik 
—  ikke  bestilt  andet  end  at  fortælle  ondskabsfulde 
Historier  om  Grevens  Heftighed  og  andet  lignende; 
og  De  blev  ved,  skjønt  De  blev  advaret  om  at 
holde  op." 

„A  skal  sige  Dem,  Hr.  Pastor  — " 

„De  skal  ingen  Ting  sige  mig." 

Præsten  gik  atter  —  langsomt  —  op  mod  Hoved- 

døren,  op  ad  Trappen,  og  traadte  med  omstæn- 
delig Forsigtighed  over  det  høje  Dørtrin  ind  i  Huset. 

Der  kom  ingen  ud  i  Forstuen  for  at  tage  imod 
ham.  Og  der  var  ganske  stille  rundtom;  Drengens 
Formodning,  at  man  sov  til  Middag,  syntes  at  have 
sin  Rigtighed. 

Pastor  Castbierg  fik  sin  Overfrakke  og  sin  gam- 
meldags Cylinderhat  hængt  op  paa  een  af  Raa- 
bukkeknagerne;  saa  tog  han  sit  Lommetørklæde 
og  sin  Snustobaksdaase  ud  af  Overfrakkens  Lom- 
mer og  anbragte  disse  Stykker  hvert  i  sin  Lomme 
paa  den  pæne,  sorte  Klædesfrakke,  han  havde 
under.  Derpaa  tog  han  en  lille  Kam  frem  af  en 
Vestelomme  og  redte  sit  stærkt  graanede  men  kraf- 
tige Haar  tilbage  fra  Panden  og  frem  foran  ørene, 
og  gav  sig  endelig  to  smaa  Dask  med  begge  Hæn- 
der mod  sine  Frakkeskjøder,  —  Signal  for  ham 
selv,  syntes  det,  at  nu  var  han  færdig  til  at  gaa 
ind.  Saa  blev  han  alligevel  optaget  af  et  langt  Rug- 
straa,  som  var  hængt  op  paa  Dørstolpen  i  en  Sejl- 
garnsstrikke.  Han  tog  det  forsigtig  ned,  stillede  det 
paa  Gulvet  og  maalte  det  mod  sin  egen  Højde. 

„Fireogtreds  Tommer  og  fem  Tommer,"  sagde 
han,   „det  var  et  højt  Straa,  —  hm." 

Han  traadte  ind  i  Dagligstuen  og  stod  et  Øje- 
blik og  indaandede  med  synligt  Velbehag  den  ejen- 
dommelige Duft  af  Violer,  som  var  paa  Søttrup  i 
alle  Stuerne  og  til  enhver  Aarstid.  Lidt  efter  aab- 
nedes  den  modstaaende  Dør,  og  en  ganske  ung 
Pige  kom  hurtig  ind. 

„Men  —  staar  Præsten  dér  ved  Døren!"  sagde 
hun,  løb  hen  og  lagde  Hænderne  paa  hans  Skuldre 
og  kyssede  ham. 

„Jeg   vilde   give   Folk   Tid    til    at   byde   mig   en 

Stol,"  sagde  han.  „Men  nu  bliver  Du  for  Resten 
for  stor,  Camilla,  til  saadan  at  kysse  mig." 

„Er  jeg  for  stor  —  jamen  — " 

„Jo,  det  ligner  ikke  noget.  —  Men  det  gjør  da 
hellerikke  noget  endnu,"  føjede  han  til,  da  han 
saae,  at  hun  var  bleven  ganske  forlegen.  —  „Hvor 
maa  jeg  saa  sætte  mig?" 

„Ja,  værs'god!"  sagde  hun  og  trak  en  polstret 
Lænestol  frem.    Hun  havde  faaet  Taarer  i  Øjnene. 

„Hvor  længe  har  Dine  Forældre  sovet  til  Middag?" 

„De  er  oppe.  Mo'er  kommer  ligestraks." 

„Er  Du  nu  seksten  Aar?" 

„Ja,  jeg  fyldte  i  Mandags." 

„Du  er  en  stor  Pige  af  din  Alder." 

„Her  staar  Cigarer.  Maa  jeg  ikke  byde  Præsten?" 

„Nej,  Tak !  —  Og  det  er  ogsaa  noget,  som  Din 
Fader  skal  gjøre;  det  skal  Du  ikke." 

Hun  løb  hen  til  Vinduet  og  holdt  sit  Lomme- 
tørklæde for  øjnene. 

„Ja,  saadanne  Stød  gi'er  Verden.  Men  Du  skal 
heller  ikke  være  saa  blød  af  Dig.  Du  veed  jo  godt, 
jeg  er  slet  ikke  vred  paa  Dig.  Det  har  jeg  jo  al- 
deles ingen  Grund  til." 

Nu  kom  Grevinden  ind. 

„Goddag!  lille  Madammen,"  sagde  Præsten.  „Det 
er  ellers  en  solid  Middagssøvn,  De  tager  Dem. 
Klokken  er  ti  Minutter  over  to." 

„Det  var  min  Mand,  der  sov  saa  trygt.  Saa 
vilde  jeg  ikke  vække  ham  ved  at  staa  op.  Han 
har  været  oppe  siden  Klokken  halvfem   i  Morges." 

„Her  er  det  Eva,  der  skyder  Skylden  paa  Adam  ; 
—  jo,  det  kan  ogsaa  gaa.  —  Hvordan  er  De  saa 
tilfreds  med  den  nye  Landbrugselev,  De  har  faaet? 
Jeg  hørte  af  Stalddrengen,  at  han  ikke  duer  til  at 
høste." 

„Naa,  Magnus  Jensen!  —  Aa,  jeg  er  rigtig  kjed 
af,  at  vi  har  faaet  ham  paa  Gaarden.  Han  kan 
gjøre  min  Mand  saa  vred  og  hidsig  med  sit  uor- 
denlige og  dovne  Væsen;  og  en  styg  Knægt  troer 
jeg  i  det  Hele  han  er." 

„Mærker  De  ogsaa  til  det?" 

„Ja,  —  for  han  spiser  jo  til  Middag  ved  vort 
Bord  herinde,  det  bad  hans  Fader  om,  at  han 
maatte.  Og  nu  kan  De  tænke  Dem,  da  han  har 
været  her  i  tre  Uger,  saa  gaar  han  hen  og  frier  til 
Camilla  dér." 

„Uh,  det  er  saa  væmmeligt,  at  han  skal  spise  her- 
inde," sagde  Datteren,    „jeg  er  saa  led  ved  ham!" 

„Den  Dumrian!"  sagde  Pastor  Castbierg.  —  „Naa, 
men  Greven  er  desforuden  utilfreds  med  hans  Ar- 
bejde." 

„Han  har  jo  ingen  Verdens  Ting  lært,"  sagde 
Grevinden;  „og  han  veed  sletikke,  hvad  det  er  at 
arbejde.  Det  er  det  værste,  og  det  er  det,  som 
irriterer  min  Mand  saa  frygteligt.  Jeg  er  ligefrem 
bange  for,  at  der  kunde  ske  en  Ulykke,  saadan 
som  Forholdet  allerede  er  imellem  dem." 

„Men  Faderen  —  Pastor  Jensen,  som  man  kal- 
der ham  —  sætter  Deres  Mand  vedblivende  lige 
stor  Pris  paa?" 

„Ja  —  det  gjør  han  vist.  —  Ja,  Præsten  veed  vel 
nok,  at  der  skal  holdes  Møde  her  i  Forsamlings- 
huset i  Morgen  om  den  nye  Højskole?" 

„Nej,  det  vidste  jeg  ikke  —  hm.  Jeg  vidste  jo 
godt,  at  der  arbejdes  for  denne  Højskole  og  for  at 
faa  Hr.  Jensen  til  Forstander.  —  Naa,  men  det  er 
i  Morgen.  —  Ja,  ja.   —  Jeg  anseer   det  for  meget 

bedrøveligt,  meget  bedrøveligt. Er  det  sandt, 

at  Jensens  allerede  er  flyttet  her  til  Byen?" 

„Ja,  foreløbig.    Han   og  hans  Kone  har  lejet  sig 

ind  i  Kroen.  —  —  Er  Pastor  Jensen  dog  ikke  en 
dygtig  Mand?" 

„De  veed  ikke,  hvad  De  siger.  —  Men  det  vil 
jeg  hellere  tale  med  Deres  Mand  om  —  ved  Lej- 
lighed." 

„Han  maa  da  sikkert  komme  straks,  det  er 
underligt  — " 

„De  kan  være  vis  paa:  Deres  Mand  kommer  til 
at  betale  Gildet;  ellers  var  man  ikke  saa  ivrig  for 
at  faa  ham  med.  Den  tykke  Væver  Christoffersen 
og  Sognefogden  —  han,  der  staar  over  i  Koderne, 
som  Deres  Mand  plejede  at  sige  om  ham  —  de 
har  nok  begge  villet  have  fat  i  Greven  for  at  fore- 
slaa  ham,   at  han  skulde  cautionere   for  det  hele." 

„Nu  kan  jeg  høre  min  Mand  kommer,"  sagde 
Grevinden. 

„Aa  ja,  —  Gud  hjælpe  os  over  alt  det  Gøgl," 
mumlede  Præsten. 

Et  Par  hurtige  Skridt  hørtes,  og  Grev  Carl 
Schwartau  Trolle  stod  i  Døraabningen. 

„Ih,  Gud  Fader  fri  og  bevare  mig!  —  dér  sidder 
jo  Præsten  og  har  taget  os  allesammen  paa  Sen- 
gen!" raabte  han  med  stærk  fynsk  Accent  og  saa 
skingrende  højt,  saa  Stemmen  slog  over  i  en  Dis- 
cant.  —  Han  hilste  og  satte  sig  straks  i  Bevægelse 
frem  og  tilbage  over  Gulvet  med  Hænderne  pres- 
sede halvt  ned  i  Bukselommerne,  hvorved  den  tæt- 
knappede  Jakke  krængedes  op  bagtil  over  Lænden. 

„Hvad  har  Du  grædt  for,  min  Tøs?"  sagde  han 
og  klappede  Comtesse  Camilla  paa  Kinden,  „naa, 
—  det  kan  ogsaa  være  det  samme;  der  er  saa 
meget  —  og  man  kan  gjerne  baade  le  og  græde 
over  det  altsammen.  —  Ja,  Gud  kan  man  saa.  — 
Skal  vi  snart  have  Kaffe,  lille  Mo'er?" 

„Ja,  hvis  ikke  Præsten  og  Du  vil  have  jert 
Schakparti  før  Kaffen,  —  det  plejer  I  jo." 

„Nej.  —  —  Ja,  jeg  veed  itte,  hvad  De  vil,  Hr. 
Pastor.  Skal  vi  spille  efter  Kaffen?" 

,Det  kan  vi  jo  godt." 

„Ak  —  ja!  Jeg  har  s'gu  for  Resten  itte  godt  Tid 
til  nogen  Ting.  Det  har  trukket  altfor  længe  ud 
med  Høet,  og  nu  er  Rugen  der,  og  —  man  har 
ogsaa  Hovedet  fuldt  af  alle  mulige  andre  Ting.  Jeg 
er  ved  at  blive  helt  rundtosset." 

„Hvad  mon  det  er  for  mange  Ting,  De  har  Ho- 
vedet fuldt  af?" 

„Hør,  Hr.  Pastor,  —  det  kan  være  det  samme: 
det  er  s'gu  en  mærkelig  Mand,  denne  Pastor  Jen- 
sen, det  er  alligevel  et  forbausende  Menneske.  — 
Hvordan  dog  saadan  en  Mand  har  faaet  det  dævle- 
blændte  Asen  af  en  Søn,   som   han   har  givet  mig 

at  trækkes  med  her  paa  Gaarden. Men  hvor 

det  Menneske  dog  kan  fremstille  alting  for  os  og 
forklare  det.  Jeg  har  virkelig  gaaet  og  spekuleret 
og  spekuleret  paa  det  Foredrag,  som  han  holdt  for 
tre  Uger  siden  derovre  i  Skovby.  Vi  hører  itte 
saadan  noget  —  det  gjør  vi  itte.  Jeg  vilde  ønske, 
De  havde  hørt  ham  — " 

„Hvor  kan  De  vide,  om  jeg  vilde  have  syntes 
om,  hvad  han  sagde.  Men  saa  kan  De  jo  fortælle 
det  for  mig." 

„Nej,  det  kan  jeg  itte.  Men  det  var  dog  saa 
klart  tillige.  For  det  hele  var  i  fem  Punkter.  Og 
han  er  den  ydmygste  Mand,  jeg  nogentid  har  hørt 
eller  seet.  For  det  var  itte  hans  egne  Ord.  Det  be- 
gyndte han  netop  med  at  sige:  han  vilde  itte  tale 
noget  ud  af  sig  selv,  for  det  kom  der  itte  noget 
ud  af.  Men  han  havde  fem  Punkter,  sagde  han, 
og  det  var  Christi  Ord  allesammen." 

„Saa  maa  jeg  jo  ogsaa  kjende  dem;  —  hvordan 
lød  de?" 

„Ja,  hvordan  var  det?  For  han  talte  egenlig  kun 
om  de  to,  og  det  er  ogsaa  dem,  jeg  har  gaaet  og 
spekuleret  paa  bagefter.  Men  der  var  fem  i  det 
Hele,  og  de  var  ganske  korte  allesammen." 

„Saa  lad  mig  høre  de  to  da." 

„Ja,  det  ene,  det  var  dette:  „Du  skal  itte  sætte 
Dig  imod  det  Onde".  Og  saa  det  andet:  „Du  skal 
ogsaa  elske  Dine  Fjender,  det  vil  sige:  Folk,  som 
itte  er  Dine  Landsmænd".  —  Men  det  var  dog 
magesløst,  saa  han  kunde  forklare  — " 

„Hm,"  sagde  Præsten,  —  „det  er  noget,  han  har 
læst  i  Indholdsfortegnelsen  til  Leo  Tolstoy's  Bog: 
„Hvori  bestaar  min  Tro".  Den  løber  alle  omrej- 
sende Narre  og  trækker  med  i  denne  Tid.  —  Jeg 
kan  godt  sige  Dem  de  andre  tre  Punkter,  som  De 
kalder  dem:  „Du  skal  ikke  vredes  paa  Din  Bro- 
der" —  det  er  det  første;  og  det  andet:  „Du  skal 
aldrig  skille  Dig  fra  Din  Hustru",  og  det  tredje: 
„Du  skal  aldrig  aflægge  Ed".  —  De  to  Bud,  som 
De  nævnte,  er  det  fjerde  og  femte  i  Tolstoy's  Frem- 
stilling." 

„Ja,  det  er  ganske  rigtigt,  det  er  ganske  rigtigt; 
nu  husker  jeg  det  ogsaa.  Se,  disse  Bud,  sagde 
Pastor  Jensen,  dem  taler  jeg  itte  af  mig  selv,  men 
det  er  Christus  selv,  som  har  sagt  det;  og  det  har 
forbauset  mig  og  forbauset  mig,  sagde  han,  at  itte 
alle  Mennesker  —  ogsaa  uden  min  Hjælp  —  har 
kunnet  se,  at  saadan  lyder  Christi  klare  og  tyde- 
lige Ord." 

„Ja,  det  har  altsaa  Grev  Leo  Tolstoy  seet,  og 
hos  ham  har  Hr.  Jensen  læst  det,  og  giver  det  nu 
ud  for  sin  egen  Opdagelse." 

„Nej,  nej,  —  Hr.  Jensen  sagde  netop,  at  vi  kunde 

læse  det  altsammen  i  Bjærgprædikenen,  dér  stod  det 
Ord  til  andet,  —  han  vilde  ingen  Ære  have  derfor, 
den  tilkom  Christus  ene  og  alene." 

Præsten  rystede  opgivende  paa  Hovedet. 

„Og  saa  sagde  han,"  blev  Greven  ved:  „Du 
skal  itte  sætte  Dig  imod  det  Onde,  —  altsaa:  Du 
skal  sletikke  —  naar  nogen  kommer  og  vil  ta'e  Din 
Ejendom  og  Dit  Gods,  saa  skal  Du'tte  forhindre 
ham  deri,  saa  skal  Du  ganske  rolig  lade  ham  ta'e 
det  —  ja,  for  Du  skal  sletingen  Ejendom  ha'e,  Du 
skal  arbejde  for  Dit  Brød  i  Dit  Ansigts  Sved  —  det 
var  ogsaa  et  guddommeligt  Punkt;  hver  Dag  har 
nok  i  sin  Plage.  Det  er  jo  netop,  hvad  jeg  altid  hat- 
sagt :  arbejde  i  sit  Ansigts  Sved;  —  her  gaar  disse 
Knægte  og  driver  —  —  —  Og  saa  skal  der  slet- 
ingen Dommere  være,  —  —  dømmer  itte,  forat  I 
itte  skal  fordømme  hverandre,  —  hvo'd'n  er'et?  For 
der  ska'tte  straffes  —  aldrig  gjengjælde  Ondt  med 
Ondt,  men  fordriver  det  Onde  med  Gode !  —  ja,  det 
er  dog  dejlige  Ord,  det  kalder  jeg  Christendom. 
Det  er  noget  andet,  endsom  hvad  vi  ellers  hører. 
—  Og  saa :  der  skal  ingen  Krig  være  mere  —  nej, 
for  han  sagde:  hvorfor  skulde  vi  have  Lov  til  at 
sætte  Ondt  imod  Ondt,  for  det  om  et  Menneske  er 
en  Tysker  eller  Tyrker  —  eller  ligefrem  en  Men- 
neskeæder, en  Kannibaler  —  og  vi  laa  i  Krig  med 
dem.  Det  var  der  jo  ingen  Grund  til." 

„Vi  skal  lade  dem  æde  os." 

„Vi  ska'tte  sætte  Ondt  imod  Ondt  i  noget  Til- 
fælde. Christus  nævner  ingen  Undtagelser.  —  Ja, 
og  saa  den  Maade,  han  sluttede  Foredraget:  „Kjære 
Menneskebørn,"  sagde  han,  »tilføj  itte  hverandre 
noget  Ondt,  saa  er  der  heller  intet  Ondt  til  i 
Verden.11  —  Det  er  dog  —  det  er  dog,  synes  mig, 
den   sande   Christendom.    Det   er    egenlig   det,    jeg 

har  følt  og  tænkt,  lige  siden  jeg  lærte  min  Kone 
at  kjende.  Jo,  for  saadan  har  Du  altid  været  imod 
mig,  Mathilde  — " 

Han  knyttede  Næverne  og  truede   ad  Grevinden. 

„Derfor  har  der  hellerintet  Ondt  været  i  denne 
lille  Verden,  jeg  mener  her  i  Huset  —  uden  det, 
som  jeg  selv  har  lavet." 

„Nu  er  Kaffen  paa  Bordet,"  sagde  Grevinden. 
„Værsgod,  Pastor  Castbierg." 

Præsten  rejste  sig,  og  Comtessen  hjalp  ham  med 
at  flytte  Stolen  hen  til  Bordet. 

Han  sad  og  skottede  hen  til  Greven. 

„Det  er  forunderligt,"  sagde  han,  „at  se  en  Per- 
son, der  fører  saadan  utilbørlig  Galmandssnak, 
sidde  ganske  fornuftig  og  komme  Fløde  og  Sukker 
i  sin  Kaffe." 

„Hvad  nu,  hvad  nu?"  raabte  Greven  og  lo, 
„hvad  vil  det  sige?  Kan  De  da  bevise,  at  det  er 
galt,  hvad  jeg  siger? 

,,Aa,  kjære  Grevinde,"  sagde  Præsten,  „det  er 
sørgeligt,  men  det  er  sandt:  at  jeg  for  øjeblikket 
føler  mig  tilmode  overfor  Deres  Mand,  ganske  lige- 
som overfor  vor  Provst,  som  jeg  var  hos  igaar." 

„Hvordan  det!  lad  mig  høre!"  raabte  Greven. 

„Jo,"  sagde  Præsten,  „naar  jeg  kommer  ind  til 
ham  eller  til  Personer  af  hans  Kaliber,  saa  føler 
jeg  mig  ligesom  Livingstone,  naar  han  havde  Av- 
diens  hos  een  eller  anden  Neger-  eller  Hottentot- 
Fyrste.  Jeg  lader  ham  snakke,  og  tier  selv  stille, 
eller  siger  blot  „aa  ja"  eller  „ja  saamænd".  Det 
kan  ikke  nytte  andet." 

„Værer  de  beskikkede  Øvrigheder  underdanig!  — 
ha,  ha,  ha!"  lo  Greven. 

Grevinden  smilede  og  sagde:  „Er  Provst  Petersen 
virkelig  saa  slem?" 

„Nej,  han  er  ikke  slem.  Men  hans  Dumhed  og 
Vigtighed  gjør  ham  alligevel  ganske  utilregnelig. 
Det  er  meget  beklageligt  at  maatte  sige  det,  men 
saadan  er  det  alligevel." 

„Er  det  saa  min  Dumhed  eller  min  Vigtighed, 
der  gjør,  at  De  itte  kan  tale  med  mig?"  spurgte 
Greven  i  en  lidt  stødt  Tone. 

„Nej,  det  er  det  egenlig  ikke.  —  Jeg  vil  snarere 
sige:  det  er  Deres  Umaneerlighed  i  det  hele  taget." 

„Ha,  ha  ha!  Ja,  saa  siger  jeg  Pas!  Værs'go', 
værs'go'!  De  har  Spillet!" 

„Saadanne  Ideer  kunde  Deres  Hustru  aldrig  faa. 
Dertil  er  hun  altfor  solidt  opgroet  og  oprunden  af 
sin  Rod." 

„Nej,  stop  nu!  Der  forspillede  De  Dem  alligevel, 
Pastor  Castbierg!  Grevinden  er  ganske  enig  med 
mig.  Vi  har  talt  meget  om  dette  herre  i  de  sidste  Uger." 

Baade  Greven  og  Præsten  saae  til  Grevinden ; 
men  hun  smilede  kun. 

„Jeg  mente  blot,  at  Grevinden  kunde  aldrig  faa 
saadanne  Ideer  af  sig  selv,"  sagde  Præsten.  „At 
hun  som  en  sjælden  god  og  kjærlig  Hustru  faar 
sin  Mands  Meninger,  det  kan  jeg  saa  godt  forstaa 
og  billige." 

„Vil  Du  lade  den  passere,  Mathilde?"  spurgte 
Greven. 

„Det  veed  jeg  ikke  rigtig;  men  jeg  er  jo  dog 
heller  ikke  helt  enig  med  Dig,  Carl." 

„Ja,  ja,  ja,  ja,"  sagde  Præsten;  „en  kjær  Mand 
er  gjerne  sin  Kones  Samvittighed,  og  bør  ogsaa 
helst  være  det;  saa  kan  han  jo  sagtens  være  hen- 
des Forstand  med." 

„Nej,  veed  De  nu  hvad,  Pastor  Castbierg,  min 
Kone  hun  er  min  Samvittighed  og  har  altid  været  det." 

„I  visse  Stykker,"  sagde  Præsten,  „jo  saamænd, 
det  er  sandt  nok  — " 

Greven  sprang  pludselig  op:  „Hvad  er  det  for 
en  Skrigen  og  Latter  ude  i  Haven?" 

Alle  lyttede. 

„Det  er  vist  ikke  i  Haven,"  sagde  Grevinden;  „er 
det  ikke  de  svenske  Piger  ude  i  Enghaven?  De 
vender  jo  Hø  derude  sammen  med  Magnus  Jensen." 

„Pokker  skulde  ogsaa  staa  i  den  Knægt.  Saa 
holder  han  naturligvis  Halløj  med  dem  i  Stedet  for 
at  gjøre  noget  ved  Høet." 

Greven  begyndte  atter  at  gaa  op  og  ned  ad  Gulvet. 

„Nej,  men  som  han  ogsaa  talte  om  dét,  Pastor 
Jensen:  at  arbejde  i  sit  Ansigts  Sved  for  den  Dag 
i  Dag  —  og  hver  Dag  har  nok  i  sin  Plage.  Jeg 
befinder  mig  aldrig  bedre,  end  naar  jeg  gaar  ude 
i  Marken  sammen  med  Folkene,  og  kan  holde 
saadant  et  Asen  til  Arbejdet,  og  aser  selv  ligesaa 
haardt  i  det  som  de  Andre.  Det  maa  netop  være 
Guds  Mening  med  os  Mennesker,  det  kan  jeg  ty- 
delig føle." 

„De  skulde  hellere  tage  Dem  et  Parti  Schak  med 
mig,"  sagde  Præsten;  „det  lærer  De  mere  af  end  af 
at  spekulere  over  Guds  Mening  med  Menneskene." 

„Aa,  det  er  jo'tte  andet  end  en  taabelig  Tids- 
fordriv i  Virkeligheden." 

„Hm.  —  Er  De  kommen  saa  vidt  allerede.  De 
kunde  lære  saa  meget  af  Schakspillet,  at  man  maa 
gjøre  mange  forskjellige  Ting,  inden  man  kan 
sætte  sin  Modstanders  Konge  mat,  og  det  er  dog 
alligevel  Maalet  for  det  hele.  Og  De  kunde  lære, 
at  der  er  ingen  Spilleregel  saa  god  i  sig  selv,  saa 
maa  den  alligevel  vige,  naar  Forholdene  kræver  det." 

„Ja,  hvad  lærer  jeg  saa  deraf?" 

„Det  er  naturligvis  det  fuldkomne,  at   der  ingen 

Ejendom  er,  og  ingen  dømmende  og  straffende 
øvrighed  og  ingen  Krig,  —  men  var  De  ikke  det 
forstyrrede  Menneske,  De  er,  saa  vilde  De  se,  at 
som  Forholdene  og  vi  Mennesker  er,  vilde  vi  kun 
fordærve  hele  Spillet  ved  at  bortskaffe  de  Ting." 

„Ja,  hvor  kan  De  nu  kalde  mig  et  forstyrret 
Menneske,  Pastor  Castbierg.  Det  er  jo  kun  Pastor 
Jensens  Ord,  jeg  gjentager,  og  der  er  mangfoldige 
Mennesker  her  i  Landet,  ogsaa  blandt  Deres  egne 
Sognebørn,  som  er  enige  med  ham,  —  det  kan  De 
være  ganske  vis  paa." 

„Jo,  men  jeg  er  ogsaa  ganske  vis  paa,  at  der 
er  en  Masse  forstyrrede  Mennesker  hertillands,  og 
ganske  særlig  blandt  mine  Sognebørn.  Det  har  saa- 
danne  Folk  som  Hr.  Jensen  sørget  for." 

„Ja,  ja,  ja!"  raabte  Greven,  „men  saadan  slip- 
per De  itte  fra  mig.  Sig  mig  nu,  hvorfor  jeg  er  et 
forstyrret  Menneske?" 

„Hvorfor  De  er  det,  det  kan  jeg  saamænd  ikke 
svare  paa.  Men  hvordan  De  er  bleven  det,  troer 
jeg  nok  jeg  kan  sige  Dem." 

Greven  greb  sig  i  komisk  Fortvivlelse  med  begge 
Hænder  til  sine  flenskaldede  Tindinger  og  lod  gjen- 
tagende  Fingrene  løbe  igjennem  sit  smukke,  kru- 
sede Haar. 

„Deres  Forstyrrethed,"  fortsatte  Præsten,  „kom- 
mer af  Deres  Udviklings  Uregelmæssighed  —  disse 
bratte  Spring,  der  har  været  i  Deres  Skjæbne: 
først  rig  Godsejer-  og  Grevesøn,  saa  Deres  Faders 
Fallit  og  sørgelige  Død,  saa  Deres  Liv  som  Skibs- 
dreng og  Matros  og  Soldat,  og  siden  som  gemeen 
Forvalter  —  saa  maaske  ogsaa  noget  Deres  halv- 
tyske Oprindelse  —  jo,  det  kan  ikke  hjælpe,  om 
man  ogsaa  tilsidst  løber  i  Havn  og  faar  en  saadan 
gudsvelsignet  Kone  —  ja,  det  kan  nok  redde  Dem 

selv,  men  Deres  Meninger  og  ogsaa  noget  i  Deres 
Væsen  —  det  bliver  alligevel  altid  vildsomt,  paa 
Maa  og  Faa,  hen  i  Vind  og  Vejr.  De  kan  tro: 
Deres  Farbroder,  Lehnsgreven,  han  har  en  ganske 
anderledes  støt  og  sammenhængende  Tankegang." 

„Onkel  Leopold!  Ha,  ha!"  lo  Greven,  „nej,  nu 
maa  De  undskylde,  Pastor  Castbierg :  der  er  s'gu'tte 
mere  Tankegang  i  ham  end  i  vores  Korthornstyr 
ude  i  Stalden." 

„Vist  saa,  vist  saa!  Ethvert  Menneske  tænker 
altid  noget.  Og  naar  det  saa  er  rimelige  Tanker, 
som  passer  for  ham  selv,  saa  er  det  ogsaa  meget 
bedre  end  —  disse  Griller  — " 

„Ja,  tænker  han  noget,  saa  skal  det  nok  passe 
for  ham  selv,  for  han  har  s'gu'tte  en  Tanke  til- 
overs for  Andre." 

„Kan  godt  være.  Baade  De  og  han  maatte  vist 
gaa  ganske  anderledes  til  Bunds  i  Dem  selv,  inden 
De  kunde  komme  til  at  have  Tanke  for  Andre  paa 
en  ret  Maade.  Men  Deres  Onkel  har  dog  ikke  skudt 
Gjenvej  til  al  denne  urimelige  Menneskekærlighed 
ved  at  springe  ovenud  af  sig  selv  og  slaa  Kuld- 
bøtter i  Luften,  saaledes  som  Tilfældet  er  med  hans 
Brodersøn. " 

„Jer  er  itte  med  længere,  Pastor  Castbierg;  jeg 
vil  hellere  smide  Kortene  og  ta'e  en  Beet  med  det 
samme." 

„Ja,  jeg  troer  det  gjerne.  Men  den  Ros  skal  De 
dog  have,  at  De  er  forrykt  paa  en  uegennyttig  og 
ædel,  ja,  virkelig  adelig  Viis." 

„Hvad  nu?  —  Kan  det  blive  godt  med  mig  en- 
gang igjen?" 

„Jo,  Adelsmand  er  De;  De  er  af  en  finere  Race 
end  vi  andre.  Derfor  kan  jeg  heller  ikke  lade  være 
at  holde  af  Dem  trods  Deres  Galskab.    Derfor  har 

De  en  Kone,  som  tilbeder  Dem  næsten  mere,  end 
det  kan  være  rigtigt  overfor  et  Menneske,  og  der- 
for har  De  en  Datter,  som  man  aldrig  kan  se  uden 
at  tænke:  Adelsfrøken." 

Greven  sprang  op:  „Det  gjør  s'gu  alligevel  godt 
at  høre  saadan  noget,  det  gjør  det  s'gu."  —  Han 
løb  hen  til  Grevinden  og  kyssede  hende:  „Hvad 
Mo'er?  er  det  virkelig  altfor  galt,  som  Du  er  for- 
gabet i  mig;  saa  siger  jeg  rigtignok:  Gud  naade 
mig  selv  da!"  —  Han  kyssede  hende  atter,  og  Grev- 
inden rødmede,  som  kunde  hun  være  en  ung  Pige. 

Saa  rettede  han  sig  hastig,  lyttede  og  gik  hen 
til  Vinduet:  „Hør,  hvad  er  det  dog  for  en  Spektakel 
derude  i  Enghaven,"  raabte  han,  „jeg  troer,  Fan- 
den plager  de  Mennesker." 

Han  aabnede  Vinduet:   „Magnus  Jensen!" 

Der  blev  ganske  stille. 

„Hm,  nu  dyer  han  sig  vel,  naar  han  mærker, 
jeg  er  i  Nærheden." 

„Nu  syntes  jeg  for  Resten  det  lød,  som  om  det 
var  i  Haven,"  bemærkede  Grevinden. 

„Ja,  den  Forrykthed  har  intet  adeligt  ved  sig," 
sagde  Præsten  ligesom  i  Tanker. 

Greven  lukkede  atter  Vinduet  og  sagde:  „Nej, 
Magnus  Jensens.  Det  har  De  s'gu  Ret  i." 

„Om  Forladelse  —  jeg  snakker  i  Taaget  —  jeg 
mente  ikke  den  unge  Karl,  men  hans  Fader," 
sagde  Præsten;  „han  er  mindst  lige  saa  forrykt  som 
Sønnen.  Saadan  en  Mand  er  ogsaa  bleven  grundig 
skilt  fra  sin  sjælelige  Rod  og  derfor  ogsaa  fra  sin 
naturlige  Sans  og  Dømmekraft;  men  hans  Ple- 
bejervæsen fornægter  sig  dog  ikke :  al  hans  Galskab 
skal  nok  løbe  ud  til  Pengefordel  for  ham  selv." 

„Da  vil  De  dog  itte  sige,  Pastor  Castbierg,  at 
Christi  Lære  løber  ud  paa  Pengefordel?" 


20  JAKOB    KNUDSEN 

„Nej,  men  Hr.  Jensen  har  kun  Pengefordel  af  at 
forkynde  sin  Lære.  Det  er  kun  et  nyt  og  kraftigt 
Foredragsemne,  han  dér  har  skaffet  sig,  hvorved 
han  ikke  blot  har  faaet  noget  at  snakke  om  — 
saaledes  som  da  han  for  et  Par  Aar  siden  trak 
omkring  med  det  Ondes  Oprindelse,  —  men  hvor- 
ved han  ogsaa  synes  at  skulle  erhverve  sig  en  ny  og 
god  Stilling  som  Højskoleforstander  her  i  Brindsted." 

„Ja,  er  det  nu  dog  egentlig  nogen  økonomisk 
Fremgang  for  ham?"  sagde  Greven. 

„Fremgang?"  svarede  Præsten;  „det  er  ikke  blot 
Fremgang,  men  det  er  ligefrem  Redning  fra  øko- 
nomisk Ruin.  Den  Frimenighed,  han  har  været 
Præst  for,  løber  jo  fra  ham  til  alle  Sider.  Der  er 
ingensomhelst  Kontrakt,  der  binder  den,  og  han 
har  kun  en  fire,  fem  Familier  tilbage." 

„Nu  bliver  jeg  ærgerlig  paa  Dem,  Pastor  Cast- 
bierg,"  raabte  pludselig  Greven  og  satte  sin  knyt- 
tede Næve  haardt  i  Bordet.  „Nu  faar  De  en  grov 
Ladning:  De  sidder  garanteret  af  Stat  og  Politi  og 
Militær  i  et  Embede  paa  seks — otte  Tusind  Kroner, 
og  De  behøver  itte  at  bryde  Dem  om,  at  de  to 
Tredjedele  af  Deres  Menighed  er  hjertelig  kjed  af 
Dem  — " 

„Det  er  ikke  sandt,"  sagde  Præsten:  „De  kan 
maaske  sige  det  om  Halvdelen  af  dem,  som  i  det 
hele  snakker  højt  om  sligt  — " 

„Jh,  ja,  ja,  ja  —  de,  som  ingen  Ting  siger,  kan 
man  jo  ingen  Ting  vide  om." 

„Dem  kan  De  ingen  Ting  vide  om." 

„Men  De  indrømmer  altsaa  selv,  at  Halvdelen  af 
de   levende   Mennesker   her   i   Menigheden   ønsker, 

at  De  sad  paa langt  borte;  og  alligevel  tager 

De  deres  Penge  —  og  alligevel,  alligevel!  —  det  er 
det  værste,   det  er   det,   jeg   bliver  gal  i   Hovedet 


DEN    GAMLE    PRÆST  21 

over  —  saa  rakker  De  ned  paa  en  Mand  som  Pa- 
stor Jensen,  der  frit  og  frejdig  gaar  ind  paa  — " 

„Vent  lidt,  Grev  Trolle,"  sagde  Præsten.  „Grev- 
inden sagde,  før  De  kom,  at  der  skulde  holdes 
Møde  her  i  Forsamlingshuset  om  Højskolen  i  Mor- 
gen.  Dér  kommer  vel  Hr.  Jensen  til  Stede?"  — 

„Ja,  det  gjør  han  rigtignok!" 

„Godt;  saa  kommer  jeg  ogsaa  derover.  Dér 
kommer  jo  nok  ogsaa  disse  Sager  paa  Bane,  og 
saa  skal  jeg  sige  baade  Dem  og  det  øvrige  Publi- 
kum ordenlig  Besked  om,  hvad  jeg  mener.  Det 
er  ikke,  fordi  jeg  haaber  at  omvende  nogen,  men 
gammeldags  Folk  her  i  Byen  kan  trænge  til  Støtte 
og  Oplysning  i  al  denne  Forvirring.  Og  denne 
Forsamlingskasse  er  ikke  for  god  til  at  skjændes 
i;  her  i  Deres  egne  Stuer,  Grev  Trolle,  vil  jeg 
derimod  nødig  mundhugges  med  Dem." 

„Som  De  vil,  Pastor  Castbierg,  men  jeg  havde 
nu  ellers  grumme  megen  Lyst  til  at  sige  Dem  min 
Mening  privat.  For  jeg  skal  sige  Dem  en  Ting: 
dér  i  dét  Stykke  synes  jeg  netop,  at  De  er  en 
Plebejer,  og  at  Deres  Tanker  itte  alene  er  gale, 
men  Deres  Galskab  løber  ud  til  den  lump  —  — 
den  usleste  Pengefordel  for  Dem  selv." 

Greven  var  igjen  kommen  i  heftig  Gang  eller 
Løb  frem  og  tilbage  i  Stuen.  Han  standsede,  strakte 
begge  Armene  i  Vejret  og  raabte  i  skingrende  Dis- 
cant:  „Jeg  ka'tte  begribe  det,  jeg  kan  d'itte!"  — 
og  foer  atter  videre. 

„Nej,  det  kan  nok  være,"  sagde  Præsten,  „men 
derfor  vil  jeg  saa  forklare  Dem  det  i  Morgen." 

Greven  foer  til  Vinduet  og  rev  det  op:  „Mag- 
nus Jensen!  Magnus  Jensen!"  skreg  han,  „vil  De 
øjeblikkelig  komme  herop!" 

Ingen  svarede. 

„Den  forbandede  Knægt!  Nu  hørte  jeg  ham  igjen. 
—  Løb  ud  i  Enghaven,  Camilla,  og  siig,  at  Mag- 
nus Jensen  øjeblikkelig  skal  komme  herind  til  mig." 

Comtesse  Camilla  gik. 

„Bliv  nu  ikke  for  heftig,  Carl,"  sagde  Grev- 
inden; —  hun  havde  vanskeligt  ved  at  beherske  sin 
Stemme  og  aandede  besværligt. 

„Jeg  kan  —  jeg  ska'tte  —  jeg  skal  nok  styre 
mig,"  stammede  Greven.  „Men  jeg  troer,  jeg  jager 
ham  paa  Porten  en  af  Dagene.  Orden  skal  her 
være  paa  Gaarden,  og  vil  han  itte  bestille  noget, 
saa  kan  han  itte  blive  hos  mig." 

„Har  De  ligget  til  Sengs  i  denne  Uge?"  spurgte 
Præsten  Grevinden. 

„Ja,  jeg  laa  saamænd  det  meste  af  Dagen  igaar. 
Det  var  især  min  Asthma,  der  var  saa  slem.  Men 
hvad,  jeg  er  jo  en  Skrælling  i  det  hele  taget." 

„Bitte  Madammen!"  sagde  Præsten  og  saae  baade 
paa  Greven  og  Grevinden,  „Gud  veed,  hvorlænge 
vi  maa  beholde  Dem. Kalder  Folk  Dem  „Ma- 
dammen", ogsaa  naar  de  taler  til  Dem?" 

„Ja,  her  i  Brindsted.  —  Saadan  har  de  jo  titu- 
leret baade  min  Moder  og  Bedstemoder  her  paa 
Gaarden.    Jeg  vilde   rigtignok   nødig  hedde  andet." 

„De  har  ogsaa  megen  Ære  deraf.  —  Der  er 
mere  Opbyggelse  og  Bevarelse  for  et  Samfund  i 
saadan  en  gammel  Titel  end  i  alle  de  oplysende 
og  humane  Foredrag,  der  holdes  i  Forsamlingshuset." 

Comtesse  Camilla  stak  Hovedet  ind  ad  Døren: 
„Nu  kommer  Magnus  Jensen  straks,"  sagde  hun 
og  vilde  atter  trække  sig  tilbage. 

„Bi  lidt!"  sagde  hendes  Fader.  „Du  har  da'tte 
været  halvvejs  ude  i  Enghaven.  Hvor  traf  Du  ham?" 

„Han  og  de  to  svenske  Piger  var  inde  i  Haven." 

„I  Haven?  —  Hvad  gjorde  de  dér?"  raabte  Greven. 


DEN    GAMLE    PRÆST  23 

„Uh,  de  var  henne  ved  Gyngen.  Han  gyngede 
dem.  Det  saae  saa  væmmeligt  ud.  Smaadrengene 
stod  ogsaa  derhenne." 

„Tog  Du  dem  med  Dig  ind?"  spurgte  Grevinden. 

„Ja,  de  er  ude  i  Gaarden,"  sagde  Comtesse  Ca- 
milla og  gik. 

„Saa  har  det  hele  Tiden  været  i  Haven,  vi  har 
hørt  Spektaklet,"  sagde  Greven.  Han  var  ildrød  i 
Ansigtet.  —  Han  stod  og  lyttede  et  Øjeblik,  saa 
rev  han  Døren  til  Forstuen  op.  —  „Kom  herind!" 
commanderede  han  tordnende.   „Drivert!" 

Magnus  Jensen,  der  traadte  ind,  havde  kraftigt 
spirende,  sort  Knebelsbart  og  brune,  meget  forslidte 
Turistsko. 

Han  bukkede:  „Goddag,  Fru  Grevinde!  Goddag, 
Hr.  Pastor!" 

„Se  paa  mig!"  raabte  Greven.  „Troer  De,  at  De 
er  kommen  her  paa  Gaarden  for  at  drive  Tiden 
hen  og  holde  Kommers  med  Pigerne  herude  i  min 
Have?" 

„Det  var  kun  et  øjeblik,  Hr.  Greve!" 

„Det  er  Løgn,  Slyngel!  Jeg  har  hørt  jer  derude 
over  en  halv  Time." 

Magnus  Jensen  fortrak  sin  brede  Mund  til  et 
Smil,  der  skulde  være  overbærende,  men  hvorved 
kun  den  næsten  negeragtige  Tykhed  af  hans  sand- 
seligt  svulmende  Læber  traadte  tydeligere  frem; 
samtidig  kastede  han  et  Blik,  der  ligesom  søgte 
om  dannede  Menneskers  Forstaaelse,  hen  til  Præ- 
sten og  Grevinden. 

1  samme  øjeblik  greb  Greven  ham  ved  begge 
Skuldre,  løftede  ham  op  og  satte  ham  med  et  Stød 
ud  igjennem  den  halvlukkede  Dør.  Man  hørte  ham 
tumle  og  falde  ude  i  Entréen,  men  Greven  havde 
allerede  lukket  Døren  igjen. 

„Hvorfor  kan  man  itte  sparke  saadan  een  paa 
Hovedet  i  en  Rakkerkule,  han  fortjener  jo'tte 
at  leve?" 

„Du  skal  aldrig  sætte  Dig  imod  det  Onde," 
sagde  Præsten. 

„Saadan  een  —  det  er  jo'tte  et  Menneske!  Somme- 
tider skulde  man  tro,  han  var  itte  rigtig  klog,  — 
for  saa  doven  har  jeg  dog  aldrig  kjendt  nogen,  — 
og  saa  er  han  det  liderligste,  tobenede  Svinebæst!" 
—  Greven  drejede  rundt  paa  Hælen.  —  „Men  det 
er  galt,  det  er  galt,  det  veed  jeg  godt,  man  skulde 
jo'tte " 

„Det  er  simpelthen  Pjat  og  Gøgl  af  Dem,  Grev 
Trolle,  at  snakke  om  Christi  fuldkomne  Bud.  De 
har  meget  grovere  Fejl,  De  først  skal  af  med, 
inden  De  naaer  til  dem." 

„Hvad  er  det?"  sagde  Greven  og  lyttede,  „er 
han  ude  i  Gangen  endnu?" 

„Nej,  det  var  en  fremmed  Stemme,"  sagde  Grev- 
inden,  „der  maa  være  to  derude." 

Greven  aabnede  Forstuedøren:  „Hvad  staar  De 
her  efter  endnu,  forbandede  Drog?  Ud  i  Enghaven 
med  Dem,   eller  De   er  jaget  paa  Porten   med  det 

samme! Goddag,  Christoffersen  —  undskyld  — 

kom  indenfor." 

Man  hørte  Gaardsdøren  blive  aabnet  og  slaaet 
haardt  i  —  samtidig  med  at  Væver  Christoffersens 
mavesvære  Skikkelse  viste  sig  i  Forstuedørens 
Aabning. 

Det  var  egentlig  blot  Christoffersens  Ansigt  og 
Mave,  der  havde  et  usædvanligt  Omfang;  ellers 
var  han  ingen  videre  føer  Mand.  De  svære  Kjæberun- 
dinger  fremhævedes  yderligere  derved,  at  han  havde 
sit  kulsorte  Skjæg  klippet  tæt  paa  Kinderne  og  med 
en  lang  Spids  under  Hagen.   Øjnene  var  runde  og 

kastaniebrune  og  af  Naturen  noget  sløve,  men 
havde  dog  tillige  det  anspændte,  fremspringende 
Udtryk,  som  kan  forekomme  hos  Folk,  hvis  Hoved- 
og  Ansigtshud  er  stærkt  udspilet  over  store  Kjød- 
masser.  —  En  forunderlig  Lugt  af  Rullepølse  hang 
altid  i  hans  Klæder,  og  blev  ogsaa  nu  ført  med 
ham  ind  i  Stuen. 

Han  gav  venlig  Haanden  til  Præsten  og  over- 
ordentlig venlig  til  Grevinden,  hvem  han  med  et 
bevidst  og  fortroligt  understregende  Smil  hilste: 
„Goddag,  Madammen /" 

Han  gjorde  en  drejende,  rundskuende  Bevægelse 
som  for  at  finde  et  eller  andet  behageligt,  ligegyl- 
digt Samtaleemne  i  Luften  eller  paa  Væggene;  men 
der  var  ingen,  der  kom  ham  til  Hjælp,  og  Ind- 
trykket fra  Situationen  ude  i  Forstuen  sad  ogsaa 
ham  selv  for  Brystet. 

„A  vilde  godt  have  talt  med  Greven,  hvis  det 
kunde  lade  sig  gjøre,"   —  blev  det  saa  til. 

„Er  det  om  Højskolen?"  spurgte  Greven. 

„Det  er  om ja,  det  kan  vi  jo  godt  sige." 

„Sæt  Dem  ned,  Mand  —  ellers  kan  jeg  jo'tte 
røre  mig  for  Deres  tykke  Mave." 

Christoffersen  anstrængte  sig  for  ved  Blik  og 
Miner  at  tilkjendegive,  at  han  var  paa  den  gode 
Side  af  Spøgen,  ligesom  han  ogsaa  søgte  ved  et 
fortroligt  Smil  at  faa  Præsten  og  Grevinden  til  at 
more  sig  sammen  med  ham. 

Præsten  skjød  hans  Fortrolighed  fra  sig  ved  at 
sige:  „Hvordan  kan  De  egentlig  udføre  Deres  Væver- 
arbejde  med  den  Tykkelse,  Christoffersen,  —  den 
maa  jo  hindre  Dem  grumme  meget." 

Men  Christoffersen  blev  alligevel  glad  ved  dette 
Spørgsmaal,  der  gav  ham  noget  at  snakke  om,  til- 
med  hans   allerkjæreste  Emne:    hans   Bibestillinger 

nemlig.  „Det  er  jo  for  Resten  heller  ikke  saa  meget, 
A  har  med  Væveriet  at  gjøre  nu.  A  har  jo  saa- 
mange  —  Contorforretninger,  kan  A  godt  kalde  det 

—  og  de  tager  næsten  al  min  Tid.  Der  er  nu  for 
det  første  Mejeriregnskabet,  som  Folk  har  smidt 
over  paa  mig,  —  for  Mejeristen  er  god  nok,    men 

—  æh  —  hans  Regnskab,  det  er  nu  mindre  fint;  og 
saa  er  der  Sognets  Sparekasse,  hvor  A  ikke  kunde 
blive  fri  for  Kasserer-Posten;  og  saa  er  der  Bi- 
avlerforeningen —  ja,  der  sidder  A  sammen  med 
Justitsraad  Smith,  han  vilde  absolut  have  mig  til 
Næstformand  i  Bestyrelsen,  han  er  selv  Formand 
for  den,  men  han  duer  ikke  meget  saadan  til  det 
skriftlige,  og  der  er  kun  os  to  i  Bestyrelsen,  saa 
der  har  A  heller  ikke  saa  lidt  at  tage  vare  —  og 
det  er  saa  morsomt  med  Justitsraaden,  han  gav  nu 
en  bedre  Middag,  sidst  vi  var  sammen,  og  saa 
siger  han  — " 

„Ja,  men  lad  mig  høre,"  sagde  Præsten,  „har 
De  flere  Forretninger?" 

„Ja,  A  skal  jo  være  baade  her  og  der  og  Straale- 
mester  tillige,  hi,  hi,  hi  —  jo,  saa  er  A  ansvarlig 
Revisor*)  i  Brugsforeningen,  og  A  er  næsten  Ud- 
deler og  Regnskabsfører  ogsaa,  for  —  æh  —  Larsen 
er  jo  skrøbelig,  og  han  er  slet  ikke  et  Forretnings- 
menneske  —  saadan  nu  den  anden  Dag,  saa  — " 

„Nej,  lad  os  høre  videre!"  sagde  Præsten,  „eller 
er  der  ikke  mere?" 

„Aahe  jo!  A  tænker  saa  tit  paa  Bjørnsons  Ord: 
„Hvad  Du  evner  kast  af  i  det  nærmeste  Krav  — " 

„Gudbevares,  Christoffersen!"  sagde  Greven,  „jeg 
gik  netop  og  tænkte  paa  En,  som  staar  ude  i  Mar- 
ken og  spreder  Møg  til  alle  Sider!" 


*)  Eftertryk  paa  sidste  Stavelse. 

Christoffersen  smilede  lidt  uforstaaende  til  denne 
Bemærkning  og  fortsatte:  „Ja,  hvad  —  saa  er  der 
næsten  det  største  Arbejde  tilbage,  for  saa  er  det 
jo  i  Virkeligheden  mig,  der  fører  Regnskabet  i  den 
ny  Foderstofforening  —  ja,  for  Kassereren,  Hans 
Peter  Andersen,  han  har  jo  saa  uhyre  meget  andet 
at  ofre  sine  Kræfter  paa;  han  er  jo  nu  Sogne- 
foged her  i  Brindsted,  og  han  er  Formand  i  Patte- 
grise-Foreningen, og  han  skal  kaare  Hopper,  og 
han  er  Dommer  ved  alle  Dyrskuer,  og  han  tager 
imod  Svin  til  Andelsslagteriet,  og  han  er  Assurance- 
spetør,  og  saa  har  han  været  Dumpekandidat  til 
Rigsdagen  nu  i  tre  Kampanner,  og  det  tager  meget 
af  hans  Kræfter,  —  se  saa  har  han  faaet  mig  til  at 
gaa  i  Tøjet  og  tage  det  her  Foderregnskab,  men 
det  er  et  masendes  Arbejde  —  og  saa  det  Ansvar — " 

„Nu,  saadan  en  klog  Mand  som  De,  Christof- 
fersen, der  har  haft  med  saa  meget  at  bestille," 
sagde  Greven  —  han  havde  stillet  sig  op  foran 
Væveren  med  Hænderne  i  Siden,  —  „kan  De  itte 
sige  mig,  hvordan  Deres  gode  Ven  Pastor  Jensen 
har  baaret  sig  ad  med  at  faa  saadan  en  forbandet 
Slyngel  til  Søn?" 

„Mener  De  Magnus?" 

„Er  De  gal,  Mand!  Han  har  jo'tte  andre,  hvem 
skulde  jeg  saa  mene  uden  ham?" 

„Ja,  Magnus  Jensen  tjener  jo  her  paa  Gaarden 
—  hm." 

„Væveren  er  s'gu  en  stor  Diplomat,"  sagde  Gre- 
ven til  Præsten  —  „De  mødte  ham  jo  selv  herude 
i  Forstuen." 

„Naa,  var  det  Magnus.  Ja,  det  var  det  jo  ogsaa." 

„Jo,  vi  hørte  godt,  at  De  stod  og  passiarede  med 
ham,"  sagde  Præsten. 

Nu   blev  Væver  Christoffersen   virkelig   rød.    „A 

spurgte  blot  til  Høet  —  ude  i  Enghaven,  og  saa 
til  hans  Fader,  hvordan  han  havde  det,  vi  snak- 
kede ikke  om  andet." 

„De  skulde  hellere  have  hilst  ham  fra  hans  Fa- 
der," bemærkede  Greven;  „Pastor  Jensen  boer  jo 
paa  Kroen  lige  ved  Siden  af  Dem." 

„Et  Spøg,  et  andet  Alvor,"  sagde  Væveren,  „hm 
—  det  var  egentlig  for  at  tale  med  Greven  om 
denne  her  Caution  for  Pengene,  som  skulde  i  Høj- 
skolen, at  A  gik  herned.  —  Se,  det  er  jo  nu  saa- 
dan,  at  —  æh  —  Pengene  kan  vi  sagtens  faa,  blot 
vi  kan  faa  solide  Cautionister  — " 

„Det  var  et  mærkeligt  Tilfælde,"    sagde  Greven. 

„Ja.  Men  saa  er  det,  hvem  der  skal  begynde 
med  at  tegne  sig  som  Cautionist,  og  der  trykker 
de  sig  jo  allesammen  noget.  Og  saa  var  det,  at  A 
saadan  ganske  privat  vilde  gaa  ned  til  Greven;  for 
A  talte  med  Sagfører  Beldring  om  det,  og  han 
sagde  til  mig,  at  alle  disse  her  mange  Cautionister 
dem  holdt  han  egentlig  ikke  af;  men  hvis  Grev 
Schwartau  Trolle  vilde  cautionere  for  Pengene  hos 
ham,  og  saa  kunde  vi  andre  jo  igjen  staa  bagved 
Greven  som  ærlige  Mænd  — " 

„Hvad  saa?"  spurgte  Greven. 

„Ja,  se,  det  var  det,"  sagde  Væver  Christoffersen. 

„Det  var  Pokker  til  Komedie!  —  Hvor  mange 
Penge  er  det?" 

„Otte  Tusind  kan  vi  nok  faa  i  Creditforeningen. 
Men  saa  er  der  sexten  Tusind  —  dem  skulde  saa 
Sagfører  Beldring  —  og  han  har  ogsaa  en  Mand 
med  Pengene,  men  det  er  jo  saa  om  Cautionen 
at  gjøre  — " 

„Og  nu  vilde  De  saa  ganske  privat  — " 

„Ja,  det  er  jo  for  i  Morgen  —  til  Mødet;  hvis 
A  saa  kunde  træde  frem  og  sige:   se,   her   har  A 

Manden,  der  vil  tage  Risikoen  paa  sig,  og  saa 
slutter  vi  Kreds  om  ham  allesammen,  og  støtter 
ham  igjen  Skulder  ved  Skulder.  —  Og  Sagfører 
Beldring  han  kommer  ogsaa  til  Mødet  — " 

Greven  brød  pludselig  ud  i  en  skingrende  Latter: 
„Nej  hør,  nej  hør,  nej  hør!"  sagde  han  og  klap- 
pede Væver  Christoffersen  paa  Siderne,  „den  er  for 
tyk,  ha,  ha,  den  er  endnu  tykkere  end  Deres  Mave, 
min  gode  Vævermester.  Gaa  De  kun  hen  til  Deres 
og  min  fine  Ven  —  ham  —  Mennesket  —  hvad  er 
det  nu  igjen,  han  hedder?  —  ham,  der  staar  —  ha, 
ha,  ha,  —  naa,  nej  —  Sognefogden !  siig  De  ham 
bare  ganske  privat  fra  mig  af,  at  nu  maa  han  itte 
helt  knække  over  i  Koderne  af  Forbauselse,  fordi 
jeg  itte  vil  tage  alle  Udgifterne  paa  mig  ved  at  faa 
den  Højskole  rejst  her  i  Byen  — * 

„Ja,  ja,  et  Spøg,  et  andet  Alvor,"  sagde  Væ- 
veren afbødende,  men  i  en  meget  stram  Tone  — 
og  gav  sig  til  at  sige  Farvel. 

„Han  og  De  har  vel  ganske  privat  aftalt  dette- 
herre med  hinanden,  hvad?"  sagde  Greven,  idet 
Væveren  bukkende  gik  forbi  ham  ud  i  Gangen. 

Døren  stod  paa  Klem  efter  ham. 

„Her  er  Blod  paa  Gulvet,"  hørtes  lidt  efter  Chri- 
stoffersens Stemme  derudefra. 

„Blod  paa  Gulvet  i  Forstuen?"  sagde  Greven. 

„Det  er  vel  sagtens  Magnus  Jensen,  der  er  ble- 
ven slaaet  fordærvet.  Farvel!"  —  Man  hørte  Gaard- 
døren  blive  lukket  haardt  i. 

Greven  stod  derude:  „Det  afskyelige  Svin!  Han 
har  ladet  sit  Næseblod  dryppe  rundt  paa  hele  For- 
stuegulvet, i  Stedet  for  at  bruge  sit  Lommetørklæde." 

„Aa,  Carl!"  sagde  Grevinden,  „det  er  dog  stygt. 
Du  skulde  — " 

„De    skulde    tage   Dem    meget   i   Agt   for   Deres 

egne  Hænder,  Grev  Trolle,  de  sidder  for  løst  paa 
Skaftet,"  sagde  Præsten.  „Og  det  gaar  nu  engang 
ikke  i  vore  Dage,  skjønt  Gud  skal  vide,  der  er 
Køtere  nok,   som  trænger  til  Pryglene." 

„Han  kan  takke  sin  Lykke,  at  jeg  itte  gav  ham 
en  anderledes  Omgang!"  raabte  Greven. 

„Jo,  men  det  er  jo  en  endnu  større  Lykke  for 
Dem  og  Deres  Kone,  at  det  blev  ved  Næseblod. 
Det  maa  De  huske  paa,  Grev  Trolle,  at  sker  der 
engang  noget  værre,  saa  kan  De  let  slaa  hende 
ihjel  med  det  samme.  Hun  taaler  jo,  naar  man  skal 
sige  det  ærligt,  ingen  Ting." 

Greven  havde  lagt  sig  paa  Knæ  ved  sin  Kones 
Stol  og  taget  hendes  Hoved  ind  til  sit  Bryst.  Han 
vendte  Ryggen  til  Præsten. 

„Og  saa  skal  De  tage  Dem  i  Agt  for  saadanne 
Mennesker  som  Væver  Christoffersen  og  Hans  Peter 
Andersen,  Sognefogden.  Det  er  meget  letsindigt  af 
Dem  at  bruge  saadant  et  Udtryk  om  ham  som 
dette:  at  han  staar  over  i  Koderne.  Herregud,  det 
er  da  endelig  en  Ting,  som  han  ikke  selv  kan 
gjøre  ved." 

„Det  er  af  bare  Vigtighed,  at  Skankerne  slaar 
Sludder  for  ham.  Det  er  slet  ingen  Naturfejl  som 
hos  Hesten,"  sagde  Greven  leende  og  vendte  sit 
Ansigt  om  mod  Præsten.  Grevinden  lo  ogsaa. 

„Hvad!  Kan  Du  le  igjen,  Du  lille!  Du  er  en 
rigtig  Kone!"  sagde  han  og  kyssede  hende. 

„Virkelige  Bønder  er  saa  taktfulde,"  sagde  Præ- 
sten; de  har  deres  Art  af  Dannelse,  og  den  er  jo 
mange  Hundrede  Aar  gammel.  Men  saadanne  Men- 
nesker som  Væver  Christoffersen  og  Hans  Peter 
Andersen  —  de  er  jo  ikke  mere  hverken  Bonde 
eller  Andet,  de  er  næsten  utilregnelige,  i  hvert  Fald 
uberegnelige,  —  ogsaa  i  moralsk  Henseende." 

„Nu  sidder  Grevinden  og  jeg  saa  godt  sammen," 
sagde  Greven,  „saa  kan  Præsten  prædike  for  os 
imens." 

„Ja,  De  er  meget  lykkelige  Mennesker,"  sagde 
Præsten,  „derfor  skulde  De  ogsaa  passe  paa  deres 
Lykke."  —  Efter  en  Pause  fortsatte  han:  „Denne 
Hans  Peter  Andersen  er  nu  desforuden  —  ja,  han 
er  den  eneste  her  i  Sognet,  om  hvem  jeg  kunde 
fristes  til  at  bruge  Ordet:  ond.  Han  synes  i  hvert 
Fald  at  kunne  hade  og  blive  ved  at  hade  gjennem 
mange  Aar.  —  Min  gamle  Fader  har  fortalt  mig, 
at  Folk  her  i  Sognet  i  hans  Tid  sagde  om  Hans 
Peter  Andersens  Oldefader,  gamle  Jens  Skaat,  som 
han  kaldtes,  at  han  var  en  Troldmand,  ja,  at  han 
ligefrem  kunde  hekse,  forgjøre  baade  Mennesker  og 
Dyr.  Det  var  især  Bierne  —  dem  kunde  han  faa 
til  at  sværme  paa  ganske  uregelmæssige  Tider,  og 
var  jo  saa  til  Rede  og  fangede  dem  fra  Folk.  Han 
havde  sin  lille  Aftægtshave  næsten  helt  fuld  af  Bi- 
stader, det  kan  jeg  selv  huske  fra  min  Barndom. 
Men  ogsaa  om  Foraaret:  Lammene;  —  hans  Fjen- 
ders Lam  kunde  nok  aldrig  leve,  og  derfor  døde 
næsten  alle  Lammene  i  Brindsted  i  den  første  Tid, 
mens  min  Fader  var  Præst  her.  Det  har  min  Fader 
fortalt  mig,  og  saavidt  jeg  kunde  forstaa,  troede 
han  selv  derpaa;  og  noget  om  det,  troer  jeg  nu 
ogsaa  der  var." 

„Det  er  rigtignok  en  dejlig  Præken,  De  holder 
for  os,  Pastor  Castbierg,"  sagde  Greven. 

„Jo.  —  Men  tag  Dem  i  Agt  for  Hans  Peter  An- 
dersen. Jeg  vilde  nødig  se  mine  Venner  i  hans 
Vold.  Og  lad  være  med  de  øgenavne  om  haml" 

„Aa,   jeg  vil   gi'e   ham   et   Spark "    sagde 

Greven.    „Ulykker  kan  man  s'gu'tte   undgaa,   men 

frygte  for  dem,  det  har  ingen  af  min  Familie  gjort 
endnu  — " 

Man  rejste  sig. 

„Saa  sees  vi  igjen  i  Morgen,"  sagde  Præsten; 
„tee  Dem  nu  ikke  saadan  ved  Mødet,  at  vi  to  skal 
blive  vrede  paa  hinanden." 

„Det  gaar  nok  over  igjen,  Pastor  Castbierg." 

„Det  tænker  jeg  ogsaa.  Men  De  kunde  træffe  til 
at  gjøre  slemme  Dumheder  imens,  hvis  Følger  ikke 
saa  let  gik  over." 

Greven  og  Grevinden  fulgte  Præsten  ud  i  For- 
stuen. 


ANDET  KAPITEL 


Selve  Salen  i  Brindsted  Forsamlingshus  var  ikke 
ret  stor.  Men  da  den  benyttedes  ikke  blot  til  Fore- 
dragsmøder  og  Gymnastik,  men  der  ogsaa  jævnlig 
blev  afholdt  „Baller"  i  Huset,  var  der  foruden 
Salen  opført  en  Sidebygning,  i  hvilken  fandtes  en 
Stue  med  Kakkelovn,  Bord  og  Bænke,  hvor  der 
under  den  sidstnævnte  Art  af  Sammenkomster 
kunde  drikkes  Kaffe  og  indtages  andre  Forfrisk- 
ninger —  dog  ikke  Spiritus,  som  var  forbudt  i 
Huset.  I  denne  Stue  holdt  ogsaa  Sogneraadet  sine 
Møder.  Paa  Grund  af  den  hyppige  Brug  paa  dette 
Sted  for  et  Kjøkken,  havde  man  i  samme  Tilbyg- 
ning indrettet  et  saadant  tilligemed  to  Smaaværel- 
ser,  i  hvilke  en  Husmandsenke,  der  som  ung  havde 
været  Kokkepige  paa  Søttrup,  boede  til  Leje.  Hun 
stod  da  for  Anretningen  ved  Gilderne. 

Ved  almindelige  Foredragsmøder  i  Forsamlings- 
huset plejede  man  ikke  at  nyde  noget.  Men  det  Møde, 
som  i  Dag  skulde  afholdes,  var  af  en  noget  sær- 

egen  Art,  idet  Folk,  ikke  alene  fra  Sognet,  men 
fra  hele  Egnen  var  indbudne  til  at  deltage  deri  og 
til  at  tegne  sig  som  Cautionister  for  den  Sum,  Pa- 
stor Jensen  havde  nødig  til  Højskolens  Opførelse 
i  Brindsted.  —  Derfor  havde  Husmandsenken  haft 
travlt  fra  Morgenstunden  med  at  lave  solid,  kold 
Opdækning  med  varm,  stuvet  Blomkaal  til.  Enhver, 
der  vilde  —  det  vil  da  sige:  af  Folk  langvejs  fra 
—  kunde  saa  her  for  25  Øre  faa  noget  til  Livets 
Ophold.  —  Hun  kogte  Kaalen  i  den  store  „Bal- 
gryde", og  den  stærke  Damp  og  Lugt  herfra  gjen- 
nemtrængte  ikke  blot  Tilbygningen  med  dens 
„Kaffestue",  men  ogsaa  selve  Forsamlingssalen, 
hvortil  Døren  som  oftest  stod  aaben. 

Denne  Blomkaal  havde  for  Resten  sin  egen  Hi- 
storie. Blomkaalsdyrkningen  var  for  et  Par  Aar 
siden  blevet  anbefalet  den  vakte  Brindsted-Befolk- 
ning  af  en  Landbrugskandidat,  som  foruden  om 
folkelige  og  christelige  Emner  tillige  talte  om  Have- 
sager. Hans  Anvisning  var  bleven  taget  saa  ivrig 
til  Følge,  saa  at  man  i  denne  Sommer  havde  lige- 
frem Overflod  af  Blomkaal  i  Brindsted,  og  Lugten 
af  stuvet  Blomkaal  var,  saavel  for  Fjender  som 
Venner  af  Foredragsforeningen,  paa  en  underlig 
Maade  smeltet  sammen  med  Forestillingen  om  eller 
Følelsen  af  aandelig  Vækkelse. 

I  Kaffestuen  sad,  kort  før  Mødet  Kl.  halv  fem 
skulde  begynde,  fire  Personer :  det  var  de  to  Med- 
lemmer af  Bestyrelsen  for  Forsamlingshuset,  Væver 
Christoffersen  og  Sognefoged  Hans  Peter  Andersen, 
der  havde  bevilget  sig  selv  og  Pastor  Jensen  fri 
Fortæring  ved  denne  Lejlighed.  Denne  og  hans 
Hustru  var  de  to  andre  tilstedeværende  Personer. 
Fru  Jensen  sad  dog  ikke  ved  Bordet,  men  paa  en 
Bænk  ved  Væggen,  da  hendes  Mand  havde  ønsket 

at  spare  den  Sum,  som  hendes  Deltagelse  i  Maal- 
tidet  maaske  vilde  have  kostet  ham. 

Hun  var  en  lille  Kone  paa  omtrent  55  Aar,  — 
10  Aar  ældre  end  sin  Mand.  Som  hun  sad  der 
paa  Bænken,  gjorde  hun  et  mærkelig  forslidt  Ind- 
tryk, ikke  blot  som  et  Menneske  kan  være  det  af 
Arbejde,  men  forslidt  som  en  gammel  Sofa  eller 
Skammel  eller  andet  gammelt  Møbel  bliver  det. 
Hun  var  temmelig  skaldet,  hvad  der  efter  hendes 
Alder  jo  i  og  for  sig  ikke  var  saa  mærkværdigt, 
men  man  fik  uvilkaarligt  ved  at  se  hende  den  Idee, 
at  Haaret  langsomt  var  slidt  af  —  ligesom  af  et 
gammelt  Tornister.  Hendes  Ansigtshud  skællede  og 
var  temmelig  ru  og  skrubbet,  og  hun  havde  ingen 
øjenbryn,  hvilket  forøgede  dette  Indtryk  af  Afslid- 
ning  eller  Afskurethed.  Og  hele  hendes  Klædning 
—  graa  Hvergarnskjole  og  graat,  strikket  Tørklæde 
over  Skuldrene  —  havde  denne  næsten  rørende 
Forslidthed,  som  en  Dragt  kan  faa  hos  Mennesker, 
der  er  meget  gode  og  paapasselige  med  deres  Tøj, 
og  som  derfor  kan  slide  det  saa  tyndt,  saa  tyndt, 
inden  det  trævlevis  gaar  af  dem.  Hun  sad  og  strik- 
kede paa  en  lang  Mandfolkehose,  men  det  gik  ikke 
rask,  for  hendes  Hænder  rystede  allerede  temmelig 
stærkt. 

Pastor  Jensen  sad  ved  Bordet  i  en  Lænestol  med 
et  grublende  Udtryk  i  sit  Ansigt,  og  saa  dybt  ned- 
sunken i  Stolen,  at  dens  Ryglæn  tvang  hans  Hage 
ned  mod  Brystet.  Af  og  til  førte  han  i  en  stor  Bue 
et  Stykke  Grisesylte  til  sin  Mund  fra  Tallerkenen, 
som  han  i  denne  Stilling  kun  kunde  naa  med  ud- 
strakt Arm.  Han  spiste  ikke  Brød  til. 

Et  Blik  fra  hans  tinblaa  øjne  skjød  sig  frem 
under  de  sokratisk  tegnede  øjenbryn,  rettet  mod 
Sognefoged  Hans  Peter  Andersen,  der  sad  lige  overfor : 

„Hvis  ikke  Greven  virkelig  var  bleven  greben  af 
mine  Tanker  og  var  hjertelig  med  deri,  saa  vilde 
jeg  sige:  saa  kom  han  ikke  os  ved,  og  saa  fik  han 
sejle  i  sin  egen  Sø  og  gjore,  som  han  vilde.  Men 
han  har  jo  selv  udtalt  sin  store  Beundring  for  mig 
og  mit  Livssyn,  saa  nu  vilde  han  gjøre  Uret  mod 
sig  selv,  om  han  ikke  ofrede  efter  sin  Evne  til 
Sagen.  Derfor  finder  jeg  heller  ikke,  der  var  noget 
i,  om  man,  selv  om  det  skulde  ske  saa  at  sige 
mod  hans  Vilje,  kunde  bringe  en  virkelig  Samklang 
til  Stede  imellem  hans  Hjertes  Trang  og  saa  hans 
ydre  Offer." 

„Men  gaa  i  Caution  for  det  hele,  det  gjør  han 
nu  ikke.  Dér  skal  A  ikke  tiere  pirre  ved  ham," 
sagde  Væver  Christoffersen  og  lagde  en  kold  Bøf 
paa  sin  Tallerken. 

„Lad  os  høre,  hvad  er  det  saa  da  egentlig,  De 
har  tænkt  paa,  Andersen?"  sagde  Pastor  Jensen  til 
Sognefogden. 

„A  skal  tillade  mig  at  bemærke,"  svarede  denne, 
og  gjorde  straks  en  noget  stiv,  rhetorisk  Bevægelse 
med  Haanden,  „at  A  anseer  det  for  en  fuldstæn- 
dig Vildmand,  om  end  maaske  kuns  indiregte,  hvad 
Væveren  dér  havde  funden  paa.  Efter  mit  uvillige 
Skjøn  om  den  foreliggende  Sag,  saa  er  der  kuns 
een  Fremgangsmaade,  som  kan  anbefales,  ganske 
objektivt  set,  og  det  er  den,  at  der  bliver  ikke  een, 
men  to  Lister,  og  den  ene  overgives  til  Greven 
eller  henlægges  i  hans  Nærværelse  —  naar  nu  Ta- 
lerne er  til  Ende,  og  Tegningen  skal  gaa  for  sig; 
—  saa  skal  hver  Liste  andrage  8  Tusind  Kroner, 
og  de  to  Lister  skal  ikke  være  solidarisk  med  hin- 
anden, men  de  Personer,  som  maatte  tegne  sig  paa 
samme  Liste,  de  skal  være  indbyrdes  solidariske. 
Saa  samler  vi  bedrestillede  Folk  os  til  den  anden 


36  JAKOB    KNUDSEN 

Liste,  og  alle  Smaafolkene  de  skal  nok  af  sig  selv 
gaa  til  den  Liste,  hvor  Greven  er,  for  de  veed,  at 
han  vil  ikke  nøde  Husmænd  og  saadanne  Folk  til 
at  betale  nogetsomhelst,  om  det  skulde  komme  saa 
vidt  engang.  Og  det  lægger  Greven  ikke  Mærke  til 
i  den  Begejstring,  som  vi  alle  kommer  i,  hvem 
han  kommer  paa  Liste  sammen  med.  Og  saa  er 
det  lige  saa  godt,  som  om  han  tog  alle  de  8  Tu- 
sind Kroner  paa  sig  alene." 

Det  Smil,  hvormed  en  from  Mand  ser  paa,  at 
Folk,  der  er  svage  i  Troen,  benytter  Smaarænker 
til  at  fremme  den  gode  Sag,  som  jo  dog  nok  skulde 
klare  sig  uden  slige  Midler  —  viste  sig  paa  Pastor 
Jensens  Ansigt.  Der  var  noget  fremmed,  men  dog 
velvilligt  i  hans  Stemme,  da  han  sagde:  „Hvordan 
vil  De  faa  de  velstillede  Folk  til  straks  at  vogte  sig 
for  Grevens  Liste  og  gaa  til  den  rette?" 

„Det  bliver  en  privat  Aftale  mellem  en  halv  Snes 
Stykker  af  os  her  fra  Byen,  saa  skal  De  andre 
nok  følge  efter  af  sig  selv.  De  forstaar  saamænd 
nok,  at  dem  er  der  ingen  Udsigt  til,  at  Greven  vil 
skaane  i  paakommende  Tilfælde,  og  saa  fik  hver 
af  dem  jo  ligesaa  stor  en  Part  at  betale  som  Gre- 
ven selv.  Men  jo  flere  vi  bliver  paa  vor  egen  Liste, 
des  mindre  bliver  Tabet  til  hver  af  os.  Enhver  vel- 
stillet Person,  som  har  lidt  personal  Kundskab  og 
lidt  lokal  Kundskab,  han  skal  nok  holde  sig  fra 
den  Side,  som  Husmændene  gaar  til." 

„Ja,  ja,  det  maa  De  nu  forstaa.  Jeg  forstaar  det 
ikke,"  sagde  Pastor  Jensen  og  slog  sig  med  Lom- 
metørklædet paa  sit  Skjød,  hvor  han  havde  tabt  et 
Stykke  Grisesylte. 

„Men  hør,"  sagde  Væveren  med  fyldt  Mund,  „vi 
tegner  os  jo  da  allesammen  paa  Betingelser.  Er 
vi  ikke  tilfreds  med  dem,  som  har  tegnet  sig  med 

os,  naar  Listen  er  sluttet,  saa  kan  vi  da  trække  os 
tilbages. " 

„Det  ligger  i  Sagens  Sammenhæng,"  sagde  Sog- 
nefogden. „Og  den  ene  af  Listerne  har  heller  ingen 
Gyldighed,  hvis  den  anden  ikke  bliver  godkjendt 
af  samtlige  Medundertegnede." 

„Jamen  trækker  saa  Greven  sig  ikke  tilbage, 
naar  han  faar  det  endelige  Resultat  at  se?"  sagde 
Pastor  Jensen.  „Ja,  jeg  forstaar  mig  jo  ikke  paa 
det  — " 

„Det  har  han,  objektivt  seet,  jo  Ret  til,"  sagde 
Sognefogden:  „men  A  maa  dog  gjøre  opmærksom 
paa,  at  det  vil  blive  ligesom  en  kilden  Sag  for 
ham.  A  troer  nu  ikke,  selv  om  han  har  juridisk 
Ret  til  det,  at  han  vil  nænne  til  at  kassere  de  Hus- 
mænd, der  har  tegnet  sig  med  ham,  og  gaa  fra 
sin  egen  Underskrift.  Det  kan  en  Greve  ikke  saa 
godt  gjøre." 

„Kunde  man  komme  til  i  det  samme  at  nævne 
lidt  til  ham  om  det  Næseblod  i  Forstuen  paa  Søt- 
trup," sagde  Væveren  og  lo  med  en  lille  intelligent 
Latter,   som  han  havde  lært  af  Justitsraad  Smith  i 

Biavlerforeningen, indtil  han  pludselig  fik  en 

Slurk  Hesteøl,  som  han  var  ved  at  drikke,  forkert 
i  Halsen,  —  han  hostede  som  en  Besat,  og  som 
om  øjnene  skulde  springe  ud  af  Hovedet  paa  ham. 

„Aa,  Leopoldine!  spring  ud  i  Kjøkkenet  efter  et 
Glas  koldt  Vand!"  sagde  Pastor  Jensen  til  sin  Kone. 

„Nej,  Fruen  skal  ikke  hente  Vand  til  mig,"  stam- 
mede Væveren  under  fortsat  Hosten. 

„Jamen  jeg  vil  ogsaa  godt  have  noget.  Gaa  Du 
bare,  Leopoldine!  Du  kan  vist  faa  en  Karaffel  og 
to  Glas  derude." 

„Skulde  den  Scene  i  Forstuen  paa  Søttrup  tages 
med    som  en  Drivkraft,    om  end    kuns  indiregte," 


38  JAKOE    KNUDSEN 

sagde  Andersen,  „saa  maa  A  tillade  mig  at  gjøre 
opmærksom  paa,  at  det  er  jo  en  noget  prikken 
Sag.  Men  saa  maa  det  i  hvert  Fald  ikke  kaldes 
Næseblod;  saa  maa  det  ellers  kaldes  —  hvad  der 
nu  kan  findes  passende  —  blodig  Lemlæstelse  eller 
—  Hudafskrabning    eller  —  hvad    er    det    nu  det 

egentlig  kaldes „alvorlige  Kontusioner,"  ja, 

alvorlige  Kontusioner.  —  A  skal  for  Resten  slet 
ikke  være  utilbøjelig  til  at  mene,  at  det  kunde  gjøre 
nogen  Virkning." 

„Men  saa  maa  Du  vist  helst  sige  det  til  ham," 
sagde  Væveren. 

„Maaske  nok  ja.  A  skal  tage  det  under  Over- 
vejelse." 

Pastor  Jensen  sad  atter  med  dette  uforstaaende, 
men  dog  velvillige  Smil,  hvormed  han  før  havde 
paahørt  Andersens  Udtalelser. 

Nu  kom  hans  Kone,  trippende  og  foroverbøjet  af 
Skyndsomhed,  med  en  Bakke,  hvorpaa  stod  Ka- 
raffel og  to  Vandglas. 

„Værs'god!"  sagde  hun  og  satte  Bakken  paa 
Bordet,  idet  hun  gjorde  et  ængsteligt  Forsøg  paa 
et  Værtindesmil. 

„Giv  mig  et  Glas!"  sagde  Pastor  Jensen. 

Hun  tog  atter  Bakken  med  dens  Anretning. 

„Blot  eet  Glas,  sagde  jeg!" 

Hun  tog  et  tomt  Glas  og  rakte  hen  imod  ham 
■ —  saa  satte  hun  det  forvirret  igjen  paa  Bakken 
for  at  skjænke  Vand  deri,  idet  hun  stammede:  „Vil 
Du  —  skal  jeg  —  vil  Du  selv  skjænke  — " 

Han  rejste  sig  pludselig  op  fra  sin  sammen- 
sunkne, tilbagelænede  Stilling,  tog  Karaflen  fra  hende 
og  skjænkede  i  Glasset: 

„Saa,  det  er  godt!  gaa  saa!" 

Derpaa    lagde    han  sig  atter  tilbage  i  Stolen  og 

saae  smilende  paa  det  Glas  Vand,  han  holdt  op 
for  sig. 

„Jeg  er  en  stor  Vanddrikker,"  sagde  han,  „og 
jeg  synes,  der  er  noget  symbolsk  i  saadant  et  Glas 
Vand.  —  Renhed,  Uskyld.  —  Jeg  troer,  naar  Men- 
neskene er  blevne  rigtig  gode  og  kjærlige,  naar  de 
ikke  mere  tilføjer  hinanden  noget  ondt,  saa  vil  de 
aldrig  drikke  andet  end  Vand." 

Han  drak  ogsaa  tilsyneladende  med  meget  stort 
Velbehag. 

„Skal  vi  saa  takke  for  Mad?"  sagde  han  og  bad 
derpaa  en  temmelig  lang  Bordbøn. 

„Ja,  A  er  nu  rigtignok  ikke  helt  færdig  endnu," 
sagde  Væveren,  da  Bønnen  var  til  Ende;  han  var 
netop  begyndt  paa  et  nyt  Stykke  Grisesylte. 

„Jamen  saa  bliver  vi  andre  siddende,"  raabte 
Pastor  Jensen. 

„Nej,  nej,  det  maa  De  ikke,  A  faar  nok  om  lidt 
flere  Bordfæller." 

„Ja,  naar  De  ikke  ønsker  det,"  sagde  Jensen  og 
rejste  sig,  idet  han  stangede  sine  Tænder  med  en 
Svovlstik.  „Men  der  er  ellers  intet,  jeg  hader,  som 
denne  velærværdige  Overseen  og  Hensynsløshed, 
som  man  saa  ofte  træffer  hos  Statens  Præster". 

Væver  Christoffersen  sad  kun  ganske  kort  Tid 
alene,  saa  kom  der  to  Mænd  fra  Nabobyen  og  tog 
Plads  ved  Bordet.  —  Og  inde  i  Forsamlingssalen 
hørte  man  Lyden  af  flere  Mennesker;  —  der  var 
heller  ikke  længe  til,  at  Mødet  skulde  begynde. 

Pastor  Jensen  og  Sognefogden  gik  ind  i  Salen, 
hvor  den  første  satte  sig  hen  imellem  en  hel  Del 
Koner,  som,  for  at  have  Rygstød,  havde  taget  Plads 
paa  Bænken  ved  en  af  Væggene.  Her  syntes  han 
snart  at  være  kommen  ind  i  en  meget  ivrig  Dis- 
cussion.  —  Hans  Peter  Andersen    gik  derimod  og 

havde  korte  Samtaler  snart  med  een,  snart  med  en 
anden  af  Gaardmændene,  efterhaanden  som  de  kom 
tilstede  i  Salen. 

Greven  og  Comtesse  Camilla  kom  nu  ogsaa  ind 
og  tog  Plads  oppe  i  Nærheden  af  Talerstolen. 
Grevinden  var  ikke  rask  idag,  men  maatte  holde 
Sengen.  —  Pastor  Jensen  rejste  sig  straks  og  gik 
hen  til  Greven.  Konerne,  som  han  forlod,  lagde 
Mærke  til,  at  han  i  Miner  og  Gebærder  udtrykte 
stor  Venlighed  over  for  Greven.  —  „Saa  snakker 
de  slet  ikke  om  Magnus,"  hviskede  Else  Kund- 
bjerg  til  Gaardmandskonerne,  som  hun  sad  iblandt. 

Den  gamle  Sognepræsts  duknakkede  Skikkelse 
viste  sig  lidt  efter  i  Døren.  Han  satte  sig  ogsaa  i 
Nærheden  af  Talerstolen,  men  paa  den  modsatte 
Side  af  Greven  —  eller  maaske  snarere  af  Pastor 
Jensen,  som  nu  tog  Plads  ved  Siden  af  Greven.  — 
Det  varede  ikke  længe,  før  der  paa  Bænkene  i 
Nærheden  af  Sognepræstens  Plads  havde  samlet  sig 
en  hel  Del  Bønder  —  baade  Gaard-  og  Husmænd 
og  deres  Koner  —  som  vistnok  selv  den  paa  Stedet 
ganske  ukjendte  vilde  have  kunnet  skjelne  fra  de 
øvrige  forsamlede  —  hvorved?  —  er  ganske  vist 
vanskeligt  at  sige,  men  dog  maaske  nærmest  ved 
det  Præg  af  Ensartethed  i  Klædedragt  og  Optræ- 
den, som  er  ejendommeligt  for  Folkene  i  en  By, 
hvor  gammel  Skik  og  Brug  har  megen  Magt. 
Navnlig  paa  Kvindernes  Dragt  og  Pynt  syntes  man 
at  kunne  se,  at  dette  Sjal  og  denne  Hat,  denne 
Brystnaal  og  dette  Spænde  var  ikke  valgt  efter  en 
tilfældig  Flyvegrille  hos  Ejerinden,  fordi  hun  havde 
seet  det  i  et  Butiksvindue  i  Kjøbstaden  og  saa  var 
løbet  ind  og  havde  kjøbt  det;  nej,  —  det  var  saa 
at  sige  den  fælles  Bevidsthed,  den  fælles  økonomi- 
ske Udvikling  i  det  lille  Samfund,  hvortil  hun  hørte, 

som  havde  gjort,  at  hun  —  den  enkelte  —  havde 
maattet  anskaffe  sig  nu  dette,  nu  hint  Stykke.  — 
Det  var  Folkene  fra  den  Del  af  Brindsted,  som 
kaldes  Østerbyen. 

For  de  øvrige  Kvinders  Vedkommende  i  Forsam- 
lingen var  Dragten  og  Pynten  i  Almindelighed  lige- 
som —  mindre  vel  overvejet. 

Salen  var  nu  omtrent  fuld;  —  og  dog  var  Bor- 
det inde  i  Kaffestuen,  hvortil  Døren  stod  aaben, 
stadig  omlejret  af  langvejs  Tilrejsende,  —  hvilke 
umuligt  alle  kunde  have  i  Sinde  at  være  Cautio- 
nister;  nogle  Folk  fra  selve  Brindsted  By  havde 
heller  ikke  undseet  sig  for  at  tage  Plads  her  ved 
Bordet  og  leve  højt  for  25  Øre.  Væver  Christoffer- 
sen, som  endnu  sad  for  Bordenden  derinde,  følte 
derfor  ikke  saa  lille  en  Forbitrelse  mod  flere  af 
sine  Bordfæller  —  saa  meget  mere  som  han  selv 
ikke  havde  den  bedste  Samvittighed  ved  at  sidde 
der.  —  Det  ene  Fad  Grisesylte  maatte  sættes  paa 
Bordet  efter  det  andet,  og  Lugten  af  den  stuvede 
Blomkaal  fyldte  hele  Huset  —  og  generede  blandt 
andre  Comtesse  Camilla,  skjønt  hun  sad  i  den 
Ende  af  Salen,  der  var  længst  fra  Kaffestuen. 

Sognefoged  Hans  Peter  Andersen  besteg  nu 
Talerstolen:  „A  skal  tillade  mig  som  Bestyrelsen 
for  Forsamlingshusets  ærede  —  —  som  Bestyrel- 
sens Formand  at  byde  den  ærede  Forsamling  et 
hjerteligt  Velkommen.  „Hvad  Solskin  er  for  det 
sorte  Muld,  er  sand  Oplysning  for  Muldets  Frænde," 
—  og  skjønt  det  er  et  noget  vanskeligt  Punkt, 
naar  Grundtvig  sammenligner  os  Bønder  med  „Mul- 
dets Frænde"  — " 

„Det  er  slet  ikke  særligt  Bønderne,  han  kalder 
saadan,"   indskjød  Pastor  Jensen. 

„Ja,   det  har  A  dog  ladt  mig  —  æh  —  forlyde 

med  —  eller  fortælle.  Men  een  Ting  er  jo  sik- 
kert nok,  og  det  er  det,  at  Mulden  har  godt  af  Sol- 
skinnet —  det  ser  vi  jo  rundt  omkring  paa  Mar- 
kerne; og  lad  os  saa  da  haabe  og  bede  til,  at 
dette  Møde    maa    blive  et  Solskin  til  at    højne  det 

—  i  —  os,  som  te  der  siger,  at  —  æh  —  „da  er 
Livet  ej  saa  svært,  Døden  ikke  heller."  —  A  skal 
saa  tillade  mig  at  udtale  ønskeligheden  af,  at  der 
vælges  en  Ordstyrer,  —  maaske  nogen  vil  foreslaa 

—  ellers  skal  A  tillade  mig  — " 

„Jeg  foreslaar,  at  Grev  Trolle  vælges  til  Ordsty- 
rer," sagde  Pastor  Jensen,  —  —  „hvis  ikke  Gre- 
ven har  noget  derimod?"  vendte  han  sig  smilende 
til  denne. 

„Nej,  saagu',  det  kan  jo'tte  skade,"  sagde  Gre- 
ven og  stod  straks  efter  oppe  paa  Talerstolen  — 
som  sædvanlig  med  Hænderne  et  lille  Stykke  nede 
i  Bukselommerne,  Jakken  krænget  op,  Overkrop- 
pen foroverbøjet,  —  i  det  hele  taget:  i  en  Stilling, 
som  om  han  frøs,  —  hvad  han  dog  ingenlunde 
gjorde,  hverken  i  Almindelighed  eller  i  dette  øje- 
blik, hvor  der  vistnok  var  en  20  Graders  Varme  i 
Salen. 

„Han  ser  alligevel  altid  godt  ud,  saadan  en  Greve- 
tamp," mumlede  Pastor  Castbierg  til  en  af  de  gamle 
Gaardmænd  fra  østerbyen;  „og  det  er  dog  ellers 
en  underlig  Maade,    han    har  at   stille  sig  an  paa 

—  og  saa  dér  skeler  med  det  venstre  Øje.  —  Men 
det  kan  han  jo  nu  ikke  gjøre  for." 

„Lad  os  saa  begynde,"  sagde  Greven  og  strøg 
op  i  sin  krusede  Knebelsbart.  „Men  det  vil  jeg  sige 
jer:  jeg  taaler  ingen  Vrøvl,  naar  jeg  skal  være 
Ordstyrer.  Ellers  bliver  jeg  lynende  gal,  —  det  maa 
I  være  belavede  paa.  —  Pastor  Jensen  vil  tale ;  lad 
os  saa  først  høre  ham." 

Pastor  Jensen  traadte  op  paa  Talerstolen,  og  lod 
sit  Blik  glide  rundt  i  Lokalet  og  over  Forsamlin- 
gen; det  var,  ligesom  han  med  dette  Øjekast  tog 
det  hele  i  Besiddelse. 

„Der  er  Pladser  heroppe  ved  Talerstolen,"  sagde 
han  med  hjemmevant  Vært-Stemme,  „lad  os  rykke 
fra  Dørene,  saa  kan  Andre  komme  ind,  hvis  der 
endnu  skulde  komme  nogen.  —  Se  saa,  det  hjalp! 
—  Aa,  De  dér,  unge  Mand !  De  kan  vist  aabne  de 
øverste  Vinduer  histovre." 

Nu  anbragte  han  sin  højre  Langfinger  under  sit 
Overskjæg,  gribende  med  Haanden  om  Hagen,  idet 
han  spændte  Pegefingeren  op  over  Kinden  og  støt- 
tede Albuen  paa  Talerstolen,  —  og  han  havde 
allerede  i  sit  Ansigt  anlagt  et  grublende,  tankefø- 
dende  Udtryk,  der  noget  mindede  om  Portræter  af 
Biskop  Monrad,  —  da  Ordstyreren  forstyrrede  ham 
ved  at  raabe:  „Hør,  kan  vi  itte  blive  fri  for  den 
dævleblændte  Hvidkaalslugt!  Her  er  jo  en  Stank 
herinde,  som  i  en  Stegekjælder.  —  Luk  Døren  der- 
ind til  Kaffestuen.  Nu  maa  de  dog  vel  ogsaa  have 
afædt!" 

Døren  blev  lukket,  men  straks  efter  igjen  aabnet 
af  Væver  Christoffersen,  efterfulgt  af  et  Par  Andre, 
som  ogsaa  foretrak  at  høre  paa  Talerne  fremfor  at 
fortsætte  med  Spisningen.  De  lukkede  saa  atter 
Døren  og  satte  sig  mætte  og  stille  paa  en  Bænk 
dernede. 

„Der  er  Tid  til  at  tale,  og  Tid  til  at  handle11, 
begyndte  Pastor  Jensen.  „Og  idag  skal  der  ikke 
snakkes,  der  skal  handles.  Jeg  skal  derfor  tale  gan- 
ske  kort,    og  vil    bede  de  andre  Talere    gjore  det 

samme.  —  Hm  Hmmm. Der  ligger  et  Raab 

i  Tiden,    det    ligger    som    et   Skrig    rundtomkring. 
Man  kan  ikke  tage  et  Blad,   ikke  en  Avis,  ikke  et 

Tidsskrift  i  Haanden  —  saa  støder  man  paa  dette 
Raab,  dette  Skrig,  som  fylder  Verden.  Og  hvor- 
ledes lyder  dette  Raab?  Det  lyder:  Fred,  Kjærlig- 
hed, Fred,  Barmhjertighed! Ja! 

Og  hvad  ser  vi  i  Virkeligheden  Verden  opfyldt  af? 
Haardhed,  Uret,  Vold,  Ufred,  Krig,  Ubarmhjertig- 
hed. —  —  Men  deraf  følger:  Menneskene  ønsker 
eet,  men  lever  et  andet.  Det  er  Historien  fra  de 
tidligste  Tider,  det  er  Verdenshistorien,  det  er  Uni- 
versalhistorien. —  —  Det  er  uopnaaeligt,  siger  de 
mange,  de  allerfleste.  Jeg  svarer:  Hvad  alle  Men- 
nesker ønsker,  er  det  uopnaaeligt?  —  Jeg  troer  det 
ikke.  —   Ønsket,  Hadbet  det  er   nemlig    Livet.  — 

Saa  spørger  vi  ligesom  paa  Pintsedagen: 

I  Mænd,  Brødre,  hvad  skal  vi  da  gjøre?  —  Og  vi 
søger  Svaret  dér,  hvor  vi  altid  kan  vente  at  finde 
Gaadernes  Løsning:  hos  Jesus  nemlig.  Og  hvad 
siger  han?  Han  siger,  om  end  med  lidt  andre  Ord: 
„Tilføj  ikke  hverandre  noget  Ondt,  saa  er  der 
heller  intet  Ondt  til  i  Verden."  —  Er  det  det 
hele?  Har  Christus  virkelig  ikke  sagt  andet?  Det 
er,  som  om  vi  Alle  havde  vidst  det  i  Forvejen. 
Det  følger  saa  ganske  af  sig  selv  — " 

Gamle  Pastor  Castbierg  havde  under  de  sidste 
Sætninger  ganske  stille  rejst  sig  og  lagde  nu  en 
opslaaet  lille  Bog  paa  Talerstolen  foran  Jensen. 
Det  var  Leo  Tolstoy's  „Hvori  bestaar  min  Tro?" 
den  danske  Oversættelse  fra  1889,  Side  51,  hvor- 
efter de  sidste  Ord  af  Jensens  Tale  var  et  ordret, 
udenadlært  Citat.  —  Saa  stod  han  rolig  og  saa  op 
paa  Taleren  med  sine  kjønne,  mørkeblaa  øjne. 

Jensen  blev  kridhvid  og  var  i  nogle  Secunder 
stum.  Da  han  saa  fortsatte,  blev  han  blussende  rød : 
„Tag  disse  mine  —  mine  Ord  med  jer  hjem,  — 
tag  dem  med  hjem,    siger  jeg  —  —  og  tænk  paa 

dem,  —  tænk  paa  dem.  I  skal  ikke  lade  dem  gaa 
ind  ad  det  ene  øre  og  ud  af  det  andet  —  men 
tag  dem  hjem,  behold  dem  hos  jer,  tænk  paa  dem. 

—  Hm,  Hmmm!  —  Men  først, -inden  I  gaar  hjem, 
saa  —  æh  —  lad  dem  bære  Frugt  i  jeres  Arbejde, 
i  jeres  Offervillighed  for  alt  godt.  Og,"  —  han 
tørrede  Sveddraaberne  af  sit  Ansigt,  —  „jeg  tæn- 
ker først  og  fremmest  paa  Fredssagen:  støt  den! 
støt  den!  hm  —  støt  den!  læg  jeres  Kjærlighed  i 
den;  der  vil  en  Mand  staa  med  en  Hat  nede  ved 
Døren,  naar  Talerne  er  til  Ende.  Lad  det  kjendes 
paa  jeres  Skjærv,  at  Skriget,  Raabet  er  oppe  i  jeres 
Hjerter:    Fred!    Kjærlighed!    Fred!    Barmhjertighed! 

—  Og  lad  os  saa  fra  i  Dag  af  begynde  en  ny  Tid 
her  i  Kredsen,  en  ny  Tid,  hvor  det  kjendes,  at  vi 
har  gjort  Opdagelsen,  at  hvad  vi  alle  ønsker,  det 
maa  kunne  ske,  —  har  gjort  Opdagelsen,  at  naar 
vi  intet  Ondt  tilføjer  hinanden,  saa  er  der  heller  intet 
Ondt  i  Verden.  —  Nu  er  jeg  færdig?" 

Han  gik  rask  ned  uden  at  se  til  Pastor  Cast- 
bierg.  Denne  nikkede  til  Grev  Trolle  og  sagde: 
„Maa  jeg  faa  Ordet?" 

„Pastor  Castbierg  taler, "  svarede  Ordstyreren. 

Sognepræsten  steg  saa  op  paa  Talerstolen  og  stod 
et  Øjeblik  og  saae  i  Tolstoy's  Bog,  som  jo  laa 
deroppe. 

Jensen  havde  imidlertid  næppe  sat  sig,  før  en 
frygtelig  Følelse  af  Skam  og  Ærgrelse  overfaldt 
ham,  fordi  han  saa  tosset  var  gaaet  i  Staa  ved  at 
se  den  Bog,  han  havde  citeret.  En  Mængde  Tan- 
ker om,  hvad  han  kunde  have  sagt,  foer  igjennem 
hans  Hoved,  —  han  rejste  sig  og  gik  hen  til  Ta- 
lerstolen, paa  hvis  nederste  Trin  han  satte  Foden, 
idet  han  sagde:  „Maa  jeg,  inden  Pastor  Castbierg 
taler,  sige  et  Par  Ord  — " 

„Maa  jeg  bede  Ordstyreren  holde  Orden,"  sagde 
Sognepræsten  uden  at  se  op  fra  Bogen. 

„De  kommer  til  at  vente  til  bagefter,  Jensen," 
lød  det  fra  Greven. 

Jensen  satte  sig  ned. 

„Hr.  Jensen  lovede  at  tale  kort,  og  det  har  han 
holdt,"  sagde  Pastor  Castbierg.  „Han  talte  saa  kort, 
at  der  ingen  egentlig  Mening  blev  i  det,  han  sagde. 
Jeg  har  imidlertid  underhaanden  forvisset  mig  om, 
at  det  er  denne  lille  Bog  af  den  russiske  Greve 
Leo  Tolstoy,  han  taler  efter  og  til  Dels  har  lært 
udenad;  saa  tør  jeg  vel  forudsætte,  at  Forsamlin- 
gen er  nogenlunde  kjendt  med  dens  Indhold  af 
tidligere  Foredrag,  som  Hr.  Jensen  har  holdt  her 
rundtomkring.  Jeg  vil  derfor  sige  noget  om  disse 
Grev  Tolstoy's  Tanker,  som  jo  Hr.  Jensen  gjør 
til  sine  og  synes  at  ville  lære  efter.  For  det  første 
dette  —  vil  jeg  sige:  at  jeg  troer  virkelig,  Tolstoy 
har  Ret  i,  at  Christus  har  forbudt  de  Christne  baade 
Krig  og  Ejendom  og  Øvrighed  —  og  overhovedet 
at  sætte  haardt  mod  haardt,  paa  hvad  Maade  dette 
saa  maatte  ske.  Men  for  det  andet  vil  jeg  sige,  at 
det  nytter  ikke  at  tale  meget  om  disse  hans  fuld- 
komne Bud,  fordi  vi  endnu  er  saa  langt  fra  at 
kunne  —  og  derfor  ogsaa  fra  at  skulle  opfylde 
dem.  —  Fornuftige  Mennesker  taler  og  raadslaar 
og  forhandler  jo  kun  om  det,  de  kan  udføre,  og 
ikke  om  det,  de  paa  Forhaand  og  for  lang  Tid 
endnu  maa  anse  for  en  ren  Umulighed.  Det  er  jo 
nemlig  kun  at  spilde  Tiden.  Naar  man  skal  kjøre  i 
sin  Vogn  fra  Aalborg  til  Kolding,  saa  gjælder  det 
først  om  den  første  Mil  fra  Aalborg,  —  den  maa 
man  først  se  at  komme  over,  saa  kan  man  senere 
tage  fat  paa  Resten.  Og  saaledes  bør  vi  da  i  vore 
Dage  lade  de  Tanker  ganske  rolig  ligge  om  at  af- 

skaffe  Krig  og  Ejendom,  Øvrighed  og  Straf.  Gjorde 
vi  nemlig  det,  saa  kom  vi  slet  ikke  over  den  før- 
ste Mil  af  Vejen,  endsige  længere.  Derfor  er  det  jo 
lige  sikkert,  at  vi  maa  nødvendig  vide  hele  Tiden, 
hvor  vi  skal  hen,  ellers  kommer  vi  der  jo  heller 
ikke;  og  det  bør  ogsaa  holdes  fast  baade  i  Tanke 
og  i  Ord  til  Tid  og  Sted.  —  Ret  galt  bliver  det 
derfor  ogsaa  først  med  denne  Fuldkommenhedstale 
i  vor  Mund,  naar  der  snakkes  —  saaledes  som 
Grev  Tolstoy  og  efter  ham  Hr.  Jensen  gjør  det  — 
som  om  vi  allerede  var  ved  Maalet  og  nu  kunde 
udføre  Christi  Fuldkommenheds-Bud.  En  saadan 
Løgn  bliver  jo  naturligvis  ikke  Sandhed,  fordi  den 
siges;  men  derfor  kan  den  gjerne  gjøre  det  lidet, 
som  dog  var  naaet,  til  Løgn.  De  Mennesker,  som 
bilder  sig  ind,  at  de  allerede  er  i  Kolding,  gider 
naturligvis  ikke  gjøre  sig  Ulejlighed  mere  med  at 
komme  den  første  Mil  fra  Aalborg,  og  saa  staar 
de  dér  helt  stille  og  vrøvler  bare.  For  hvad  Folk 
under  saadanne  Omstændigheder  siger,  det  skal  jo 
blive  Vrøvl.  Og  her  maa  jeg  desværre  indrømme, 
at  det  er  ikke  blot  saadanne  tomme  Tønder  som 
Hr.  Jensen  og  hans  Lige  — "  (voldsom  Uro  i  For- 
samlingen) 

„Saadanne  Udtryk  maa  De  itte  bruge,  Pastor 
Castbierg!"  raaber  Greven. 

„Det  veed  jeg  nok.  Derfor  tager  jeg  dem  tilbage. 
—  Det  er  desværre,  siger  jeg,  ikke  blot  Hr.  Jen- 
sen, der  fører  denne  højtravende  Snak  og  skaber 
sig  derefter!  —  det  samme  Væsen  drives  fra  meget 
forskjellige  Hold  og  af  meget  forskjellige  Grunde: 
Præsterne  og  de  Christne  i  det  Hele  spiller  Come- 
die  som  Halvengle  og  taler  Himmelsprog  for  at 
dække  over  deres  virkelige  Useldom  og  Egenkær- 
lighed; Socialisterne  og  slige  Folk  benytter  og  mis- 

handler  andet  af  Christi  fuldkomne  og  sande  Tale 
til  Støtte  for  deres  Særinteresser,  og  Følgen  bliver, 
at  vi  paa  den  første  Mil  af  Vejen,  hvor  vi  i  Virke- 
ligheden befinder  os,  kommer  ingen  Vegne,  men 
de  fleste  af  os  er  blevne  til  gudelige  Comedianter, 
Phantaster  og  Vrøvlehoveder,  for  ikke  at  sige: 
Løgnhalse,  medens  der  næsten  ingen  redelige  Ar- 
bejdere er  iblandt  os." 

„A  tykkes  hele  Tiden,  at  Pastor  Castbierg  taler 
om  at  kjøre  pr.  Vogn  fra  Aalborg  til  Kolding," 
hørte  man  pludselig  Væver  Christoffersens  paa  een 
Gang  knirkende  og  dog  smørrede  Stemme  nede 
fra  den  anden  Ende  af  Salen,  „men  lad  os  huske 
paa,  at  i  vore  Dage  har  vi  Jernbanerne,  og  dem 
maa  vi  ikke  undlade  at  benytte,  saa  gaar  det  hele 
raskere. " 

Et  stort  Bifald  brød  løs  efter  denne  Udtalelse. 
Greven  raabte:  „Det  var  udmærket,  det,  De  dér 
sagde,  Væver  Christoffersen,  men  De  maa  s'gu'tte 
afbryde  Præsten,  saalænge  han  taler,  saa  faar  De 
med  mig  at  bestille." 

„Skjønt  saadanne  Tilraab  er  ganske  utilbørlige," 
sagde  Pastor  Castbierg,  „saa  vil  jeg  dog  svare  der- 
paa.  Væver  Christoffersens  sidste  Ord  var:  saa  gaar 
det  hele  raskere.  Men  det  er  netop  Ulykken  i  vor 
Tid,  at  Kroppene  kommer  saa  rask  fremad,  saa 
Sjælene  slet  ikke  kan  følge  med;  de  lades  tilbage 
eller  slides  sønder,  —  for  Menneskesjælens  Udvik- 
ling har  nu  engang  sit  eget  Tempo  —  sin  egen 
Hurtighed,  eller  rettere  Langsomhed  ligesom  Bøgen 
og  Egen,  —  og  det  forandres  ikke,  fordi  der  op- 
findes en  hel  Del  Hurtighedsmaskiner,  hvorpaa 
Kroppene  farer  af  Sted.  —  Nej,  Tiden  er  løben  fra 
sin  egen  Sjæl,  derfor  er  den  netop  saa  sørgelig 
sjælløs.     Eller  man   kan  ogsaa  gjerne  sige:  Tiden 

har  revet  Sjælene  løs  fra  deres  naturlige  Rod  og 
Jordbund,  og  derfor  er  det  ogsaa  kun  et  Spøgelse, 
et  Genfærd  af  en  Sjæl,  de  fleste  Mennesker  i  vore 
Dage  gaar  omkring  med.  Og  saadant  et  Sjælegjen- 
færd,  en  naturløs  Sjæl,  —  ja,  den  er  modtagelig 
for  alt,  hvad  der  paa  en  eller  anden  Maade  er 
uvirkeligt,  derimod  kan  den  slet  ikke  have  med  at 
gjøre,  hvad  der  er  virkelig  Sjæleføde  i.  Den  skal 
nære  sig  ved  Phantasier,  hvad  enten  de  nu  hedder: 
Tolstoysk  Moral-Christendom,  eller  indremissionsk 
Fanatisme,  eller  —  Socialisme  eller  anden  Stor- 
politik, der  bestaar  af  Phraser ;  det  er  egentlig  lige- 
gyldigt, hvad  det  altsammen  kaldes,  for  naar  en 
Ting  først  er  uvirkelig,  saa  kan  det  jo  næsten  være 
det  samme,  hvad  den  forøvrigt  er.  —  Jeg  er  Con- 
servativ,  det  veed  Forsamlingen  nok,  —  ja,  jeg  er 
kras  Højremand  —  blot  for  at  sinke  og  blot  for 
Menneskesjælenes  Skyld,  er  jeg  det.  Jeg  ønsker 
ikke  andre  og  ikke  bedre  Reformer,  men  jeg  ønsker 
slet  ingen  Reformer ;  jeg  ønsker,  at  det  hele  kunde 
staa  stille  en  Tid,  for  om  Menneskene  dog  kunde 
faa  Stunder  til  at  tage  deres  arme  Sjæle  med,  som 
vi  rent  er  kjørt  fra.  Alt  i  vore  Dage  har  faaet  dette 
forhastede  ved  sig,  som  Sjælene  slet  ikke  kan  taale. 
Derfor  gjør  de  fleste  aandelige  Vækkelser  og  Rø- 
relser i  vore  Dage  mere  Skade  end  Gavn.  —  Her 
har  den  danske  Bondestand  levet  i  Hundreder  og 
atter  Hundreder  af  Aar,  og  trods  Undertrykkelse 
og  Nedværdigelse  har  den  holdt  sig  sjælelig  sund 
og  frisk  som  selve  Naturen  —  lige  til  vore  Dage. 
Jeg  kan  jo  ikke  sige  noget  bestemt :  jeg  vil  antage, 
at  endnu  Halvdelen  af  den  danske  Bondestand  er 
sund  og  frisk  —  Resten  er  forgjort,  er  ikke  mere 
sig  selv,  er  sjælelig  sprængt.  Og  af  den  ene  Halv- 
del er  de  fleste    igjen    kun    sunde   og  friske,    fordi 

de  aldrig  har  hørt  nogen  Ting,  har  sletikke  været 
med  i  Hvirvelen  endnu.  —  Jeg  kjender  for  lidt  til 
Landets  saakaldt  dannede  Kredse,  men  jeg  har  en 
Følelse  af,  at  det  staar  endnu  værre  til  dér.  Det  er 
ikke,  fordi  saamange  er  Vantro,  derfor  kunde  de 
nok  —  et  Par  Slægtled  —  være  sunde  og  dygtige 
Mennesker.  Min  gamle  Bedstefader  her  i  Brindsted 
var  —  som  de  fleste  Præster  paa  hans  Tid  —  hel- 
lerikke troende;  men  han  var  dog  meget  forskjel- 
lig  fra  vore  Dages  Fritænkere.  Deres  Sjæle  er  gaaet 
i  Stykker;  det  var  hans  ikke.  Og  det  er  meget 
muligt,  at  det  var  —  som-  min  Fader  sagde  — 
fordi  man  i  Bedstefaders  Tid  kørte  i  Diligence  og 
ikke  med  Jernbane.  Sjælene  kunde  dog  endnu 
komme  med  dengang.  Men  nu  er  alting  sjælløst 
og  fuldt  af  Damp. 

Naa,  —  jeg  behøver  ikke  at  gaa  saa  langt  hen. 
Jeg  har  altid  seet  en  stor  Forskjel  paa  Befolknin- 
gen her  i  det  egentlige  Brindsted  og  saa  i  det,  vi 
kalder  østerbyen.  Sært  nok,  at  den  Smule  Brind- 
sted Aa  kan  sætte  et  saadant  Skjel.  Men  denne 
Forskjel  er  bleven  større  med  Aarene,  eftersom  det 
fik  mere  og  mere  at  sige,  at  østerbyerne  tog  kun 
ved  den  sjælelige  Føde,  som  de  virkelig  kunde  for- 
døje, medens  derimod  de  fleste  Brindstedfolk  lod 
sig  hvirvle  rundt,  føre  med,  rive  løs  fra  deres  sjæle- 
lige, jydske  Bonderod  —  lod  sig  sprænge  for  at 
følge  med  i  det  ny.  —  Saadant  noget  det  kjendes 
ogsaa  i  det  daglige  Væsen.  En  Plante  er  jo  altid 
ganske  sikker  paa,  hvordan  den  vil  bære  sig  ad 
—  for  Exempel  om  Foraaret,  naar  den  skal  til  at 
springe  ud  eller  gjøre  andet  lignende;  og  et  Men- 
neske, som  ikke  er  løsrevet  fra  sin  Sjælerod,  er 
lige  saa  sikker  i  hele  sit  Væsen ;  derfor  kan  andre 
ogsaa  være    trygge  og  sikre  i  Samkvem    med    et 

saadant  Menneske.  Derfor  befinder  man  sig  saa 
tryg  og  rolig,  naar  man  er  til  Selskab  ovre  i  Øster- 
byen, for  man  er  sikker  paa  hinanden,  paa  hin- 
andens Væsen;  dér  er  virkelig  Selskabstone;  man 
føler,  at  man  er  blandt  Mennesker,  der  ejer  og  lever 
efter  en  tusind  Aar  gammel  Dannelse  —  det,  vi 
kalder  gammel,  dansk  Bondesæd  og  Folkeskik.  — 
Og  her  i  det  saakaldte  egentlige  Brindsted !  —  Man 
føler,  at  den  gamle  Dannelse  hos  de  fleste  er  øde- 
lagt, og  ingen  ny  kommen  i  Steden  —  hvad  ikke 
er  sært,  da  den  ny  kun  kan  vokse  op  af  den  gamle. 
Alt  er  famlende,  fuskeragtigt,  alt  er  ængsteligt  og 
ængstende,  alt  er  usikkert  —  det  er  Reglen  her  — 
kun  det  uartige  Barn  er  som  oftest  bleven  tilbage 
af  Folk,  og  saa  naturligvis  Kroppene  med  deres 
Krav  og  Drifter.  Jo,  for  Kroppen  bliver  jo  altid  til- 
bage, selv  om  Sjælen  er  gaaet  i  Stykker.  Man  kan 
to  Ting  i  Brindsted :  det  ene  over,  det  andet  under 
den  sjælelige  Virkelighed:  Man  kan  phantasere, 
fjase,  føre  Tolstoysk  Engletale  —  og  saa  kan  man 
æde.  Jo,  æde  kan  man  fremdeles  i  Brindsted;  der- 
for har  man  vedblivende  Gilder  og  Sammenkom- 
ster, uagtet  man  helt  mangler  Forudsætningen  for 
sligt:  Dannelse,  Selskabstone;  uagtet  Gæsterne  ved 
disse  Gilder  æder  ogsaa  hverandres  Agt  og  Ære 
ved  ondskabsfulde  Skumlerier  og  Spotterier  over 
hinanden  —  imod  al  kjøn,  gammel  Gildesæd  og 
Bondeskik ;  uagtet  enhver  sidder  i  den  yderste  Angst 
for  at  gjøre  sig  latterlig,  fordi:  naturlig  kan  og 
tør  man  ikke  mere  være,  og  Ingen  er  derfor  sik- 
ker paa  sig  selv  —  veed  ikke,  om  det  er  dannet 
og  pænt  eller  maaske  ganske  naragtigt  —  efter  den 
nye  Kogebog  —  hvad  han  nu  lige  sagde  eller 
gjorde.  Det  er  den  grænseløse  Elendighed  ved  at 
være  uden  Dannelse." 

Uroen  i  Forsamlingen  var  under  Præstens  Tale 
bleven  meget  stærk. 

„Hr.  Ordstyrer!  Dette  er  diregte  kompromitteren- 
de," raabte  Sognefogden,  „og  Forsamlingen  vil  og 
kan  ikke  taale  en  saadan  Kompromis!" 

„Ingen  Uro!"   sagde  Greven. 

„Saadan  er  Forholdene  til  jævns  Hold  og  i  stille 
Vejr,"  fortsatte  Præsten.  „Men  saa  kommer  de 
aandelige  Vindmagere  og  laver  Blæst  blandt  slige 
rodløse  Existenser.  Saa  slaar  det  ud  i  Vanvid,  snart 
i  det  smaa,  snart  i  det  store.  —  Er  det  nu  for 
Exempel  ikke  Vanvid,  naar  man  betragter  alt  det 
Flæsk  og  fede  Grisesylte,  som  sluges  her  i  Brind- 
sted  —  at  der  saa  ikke  en  Gang  drikkes  en  Snaps 
dertil.  Paa  mig  gjør  det  et  sygt,  kvalmende  Ind- 
tryk at  se  en  Mand  sidde  og  æde  det  klare  Flæsk 
—  uden  en  Draabe  Stærkt  som  Modgift.  Som  for- 
nuftigt Menneske  kalder  jeg  den  Snaps  for  Medi- 
cin. Men  den  gik  bort  med  den  første  Byge  af 
Vanvid,  som  trak  over  Byen.  Og  nu  siden  har  vi 
gjerne  hver  Maanedsdag  faaet  en  ny  aandelig  Vin- 
dighed indført  af  disse  omrejsende  Foredragshol- 
dere og  Oplæsere  og  Gjøglere  —  indtil  endelig  den 
største  Vindmager  af  dem  alle,  Hr.  Jensen,  kom- 
mer og  fortæller,  at  vi  i  Grunden  er  lige  ved  at 
være  Engle,  og  bør  derfor  ogsaa  ufortøvet  vise  os 
som  saadanne  ved  at  indføre  og  leve  efter  Christi 
fuldkomne  Lov." 

„Er  det  Deres  Hensigt,  Hr.  Pastor  Castbierg,  at 
bevise,  at  Pastor  Jensen  er  en  Vindmager;  for 
ellers  faar  D'itte  Lov  til  at  kalde  ham  saadan," 
sagde  Greven  med  en  Stemme,  der  dirrede  af  til- 
bagetrængt Vrede. 

Præsten  smilede  lidt:  „Jo,  hvis  et  Bevis  kan 
skaffe  mig  Deres  Tilladelse,  saa  kan  jeg  godt  levere 

dét.  —  Hr.  Jensen  blev  i  sin  Tid  Seminarist  med 
Characteren  Ej  uduelig.  Han  havde  intet  Embede 
for  det  første;  saa  blev  han  indremissionsk  Kol- 
portør; saa  kom  Af  holdssagen  op,  og  saa  blev  han 
Afholdstaler,  hvilket  skaffede  ham  en  forøget  Ind- 
tægt af  200  Kr. ;  saa  forsøgte  han  sig  som  Lærer 
ved  en  Højskole,  der  gik  i  Stykker,  tildels  fordi 
han  lavede  Opposition  imod  dens  Forstander  der 
paa  Egnen,  og  saa  indrettede  han  selv  en  Slags 
Frimenighed  paa  dens  Ruiner,  hvilken  han  nu  for- 
lader, da  alle  dens  Medlemmer  har  forladt  ham.  — 
Den  eneste  vedvarende  Bestræbelse,  som  er  at  spore 
i  denne  Livsførelse,  er  den:  at  klare  sig,  at  gjøre 
økonomisk  Fremgang.  —  Af  en  saadan  Mand  er 
det  Vindmagen,  naar  han  fortæller,  at  Menneske- 
nes Fuldkommengjørelse  i  Selvopofrelse  er  lige  for 
Haanden;  for  han  maatte  jo  alene  ved  at  betragte 
sig  selv  kunne  se,  at  der  er  langt  igjen.  Det  samme 
gjælder  for  Resten  hans  Tilhængere  her  i  Brindsted." 

„Maa  jeg  som  Ordstyrer  gjøre  Dem  opmærksom 
paa,  Pastor  Castbierg,  at  Deres  Indlæg  i  Forhand- 
lingen allerede  er  temmelig  langt,  saa  hvis  De"  — 

„Jeg  kan  godt  holde  op  nu,"  sagde  Præsten,  „jeg 
har  omtrent  faaet  sagt,  hvad  jeg  vilde.  At  jeg  ikke 
ønsker  Hr.  Jensens  Højskole  oprettet,  behøver  jeg 
vel  ikke  at  tilføje.  Det  tænker  jeg  man  har  kunnet 
forstaa  af  det  hele." 

Hans  Peter  Andersen  rejste  sig:  „Maa  A  bede 
om  Ordet,  Grev  Trolle?" 

„Naa,  ja  —  jeg  vilde  ellers  selv  —  er  det  for  en 
kort  Bemærkning?" 

Andersen  nikkede:  „A  vilde  nok  tillade  mig  at 
spørge  Pastor  Castbierg,  selv  om  det  maaske  kan 
kaldes  et  lidt  kildent  Spørgsmaal  —  er  De  imod  Høj- 

skolen  og  Højskolebevægelsen,  saa  kan  A  ikke  læn- 
gere kalde  Dem  en  grundtvigsk  Mand." 

Pastor  Castbierg  rejste  sig  og  svarede  fra  sin 
Plads:  „Det  var  jo  ikke  noget  Spørgsmaal,  De  kom 
med,  men  blot  en  mig  ganske  ligegyldig  Erklæring. 
Jeg  skal  af  den  kun  tage  Anledning  til  at  gjentage, 
hvad  jeg  før  sagde:  at  baade  folkelig  og  christelig 
Vækkelse  i  vore  Dage  er  en  meget  farlig  Opera- 
tion —  paa  Grund  af  det  Jag,  den  Uro,  der  er  i 
Tiden,  —  der  skulde  jo  Stilhed  og  Ro  til  saadant 
noget ;  men  den  er  vel  desværre  ingen  Steds  at  finde. 
Lykkes  Operationen,  ja  —  saa  maa  jeg  naturligvis 
kalde  det,  der  er  sket  ved  den,  noget  godt.  Men 
lykkes  den  ikke,  saa  er  som  oftest  Vedkommendes 
Menneskelighed  gaaet  fløjten  med  det  samme,  og 
han  er  bleven  en  sølle  Abekat;  ikke  længer  en 
levende  Menneskeplante,  men  et  Slags  pyntet  Fa- 
stelavnsris.  Og  een  Ting  anseer  jeg  for  ganske  sik- 
ker: at  blev  Hr.  Jensen  Forstander  for  en  Højskole 
her,  da  vilde  ingen  Menneskesjæl,  som  han  fik  fat 
i,  slippe  levende  af  hans  Klør." 

Greven  sprang  op  paa  Talerstolen:  „Nu  vil  jeg 
selv  have  Lov  til  at  sige  et  Par  Ord.  Jeg  troede 
det  var  Sager,  hér  skulde  forhandles  om,  og  saa 
har  Pastor  Castbierg  paa  en  skammelig,  forbau- 
sende  Maade  talt  om  Pastor  Jensens  Person  hele 
Tiden.  Lad  os  holde  os  til  Sagen  og  tjene  den. 
Jeg  vil  spørge  Pastor  Castbierg,  om  der  er  nogen 
—  —  tiltagende  Bestræbelse  —  eller  hvad  var  det, 
De  kaldte  det,  Pastor  Castbierg?"   — 

„Jeg  brugte  før  det  Udtryk:  vedvarende  Bestræ- 
belse" — 

„Ja,  —  om  der  er  nogen  vedvarende  Bestræbelse, 
at  man  kan  blive  klog  af  i  Pastor  Castbiergs  eget 
Liv,    uden    denne    ene:    at    sikre    sig  og  klare  sig 


DEN   GAMLE   PR.EST  55 

økonomisk  taget.  Han  har  tilbragt  hele  sin  Ung- 
dom med  at  tage  Examiner,  der  skulde  sikre  ham 
Udkommet  senere,  og  han  har  kunnet  bøje  sig  for 
alle  Statskirkens  Lærdomme,  —  det  skulde  dog 
være  ganske  mærkeligt,  om  der  itte  dér  var  eet 
eller  andet,  ogsaa  meget,  som  itte  kunde  stemme 
med  hans  personlige  Overbevisning,  —  men  det 
stemmede  med,  at  han  kunde  faa  et  vellønnet  Em- 
bede, enten  saa  hans  Menighed  brød  sig  om  ham 
eller  ej,  er  det  itte  en  tiltagende  Bestræbelse  efter 
økonomisk  Pengefordel,  saa  ved  jeg  itte,  hvad  det 
er;  kan  De  dog  itte  se,  Pastor  Castbierg,  at  det 
lyder  ræ'somt,  ganske  ræ'somt  i  andre  Menneskers 
øren,  naar  at  De  vil  tale  imod  en  Mand  som  Pa- 
stor Jensen,  og  at  vi  faar  en  lille  Mistanke  om  den 
samme  Aarsag,  naar  at  De  vil  tale  imod,  at  vi 
allesammen  skal  arbejde  hver  i  sit  Ansigts  Sved — " 
„Det  har  jeg  aldrig  sagt  noget  om." 
„Hvad?  —  og  vi  ska'tte  tilføje  hverandre  noget 
ondt,  og  vi  skulde  helst  leve  som  Fuglene  paa 
Markerne  og  ingen  Skatte  samle  i  vore  Lader,  — 
og  hvorfor  vil  De  holde  paa  Krigen,  Pastor  Cast- 
bierg? saadant  et  gammelt  Menneske  som  De  kan 
dog  itte  selv  have  Lyst  til  at  slaas.  Men  det  er  for 
Hærens  Skyld,  hele  dette  militaristiske  System,  med 
Vold  og  Ubarmhjertighed  og  tvungen  Løn  til  Sta- 
tens Præster  —  det  kunde  jo  slet  itte  opretholdes 
uden  Hæren,  og  derfor  se  saa  holder  De  paa  Kri- 
gen. Det  er  een  og  samme  Bestræbelse,  som  vi 
kan  nøjagtigt  forfølge  og  undersøge  hele  Tiden,  det 
er:  Penge,  Penge,  Penge.  —  Det  er  forargeligt, 
Pastor  Castbierg,  som  De  taler,  jeg  kan  blive  saa 
flintrende  gal  paa  Dem  for  det,  jeg  har  sletitte 
kunnet  høre  Deres  Prækener  i  de  senere  Tider, 
fordi  jeg  alletider  har  tænkt  og   følt,    naar  jeg  sad 

der:  det  er  et  galt  Grundlag,  han  staar  paa,  den 
Mand,  det  er  Egenkjærlighedens  Grundlag,  og  naar 
Grundlaget  er  galt,  saa  kan  d'itte  nytte,  hvad  man 
staar  og  siger.  —  Svar  De  nu  paa  dét,  Pastor 
Castbierg ! " 

En  voldsom  Bifaldsstorm  gik  gjennem  Salen,  da 
Grev  Trolle  steg  ned  af  Talerstolen,  og  Pastor  Jen- 
sen trykkede  hans  Haand. 

Pastor  Castbierg  rejste  sig:  „Forsaavidt  der  i  det 
Hele  kan  gives  Svar  paa  et  saa  uordentligt  Fore- 
drag som  det,  De  her  holdt,  Grev  Trolle,  saa  har 
jeg  egentlig  allerede  svaret  derpaa  ved,  hvad  jeg 
før  sagde.  Jeg  kan  dog  gjerne  tilføje,  at  naar  jeg 
sidder  og  tager  min  Tiende  og  øvrige  rundelige 
Indtægter,  i  Stedet  for  at  forkynde  Ordet  uden 
Vederlag,  da  gjør  jeg  det,  fordi  jeg  ikke  er  bedre, 
end  jeg  er.  Det  er  jo  i  det  hele  i  vore  Dage  ble- 
vet et  saadant  Særsyn  i  Christenmenigheden,  at 
nogen  sætter  sin  Existens  ind  paa  andet,  end  hvad 
der  kan  give  Penge  eller  Anseelse  igjen,  saa  hvem 
der  gjorde  det,  han  vilde  af  sine  Medchristne  enten 
blive  anseet  for  en  Galmand  eller  mistænkt  for  paa 
een  eller  anden  Maade  at  være  en  uærlig  Mand; 
og  begge  Dele  —  men  især  det  sidste  —  vilde  jeg 
ikke  kunne  holde  til  i  min  Alder.  —  Hvad  ellers 
angaar  det  Grundlag,  hvorpaa  jeg  staar,  da  er  det 
overfor  Gud  dette,  at  jeg  er  en  Synder  og  har 
mine  Synders  Forladelse;  og  overfor  Mennesker 
staar  jeg  paa  det  Grundlag,  at  Hans  Majestæt  Kon- 
gen har  kaldet  mig  til  Sognepræst  i  Brindsted.  Det 
er  et  meget  solidt  Grundlag.  For  Gud  vil  ikke 
rokke  derved,  og  Mennesker  kan  det  ikke." 

En  høj,  mørkhaaret  Mand  med  et  flot  Fuldskjæg 
rejste  sig  og  nikkede  smilende  til  Ordstyreren.  Det 
var  en  Præst  der  paa  Egnen,   en  jydsk  Degnesøn, 

Madsen.  Gamle  Castbierg  kaldte  ham  gjerne  Pastor 
Changeatit,  fordi  hans  ydre  Væsen  paa  den  mær- 
keligste Maade,  uafladelig  og  ofte  i  samme  Nu, 
changerede  imellem  Seminaristen  —  Mandens  egen 
hemmelige  Rædsel  —  og  den  næsten  altfor  kom- 
plette Gentleman,  naturligvis  med  gejstligt  Tilsnit. 
—  Pastor  Castbierg  rystede  stille  paa  Hovedet,  idet 
han  skottede  op  til  Madsen,  som  allerede  stod  paa 
Talerstolen  og  lod  alt  Folket  beundre  den  elegante 
Maade,  hvorpaa  han,  med  en  Miniatur-Kam,  redte 
sin  Victor  Emanuel: 

„Jeg  kan  af  mit  hele  Hjerte  slutte  mig  til  vores 
gamle,  kjære  Præst,  naar  han  taler  om  Vorherres 
Jesu  Christi  Lov  som  den  fuldkomne  Lov;  men 
med  det  samme  indrømmer  han  jo  netop,  at  det 
er  Loven  —  ikke  sandt  det  er  Loven;  og  er  det 
ikke  just  derpaa,  det  skal  kjendes,  om  vi  ejer,  hvad 
jeg  gjerne  vilde  kalde  christelig  Takt,  christelig 
Finfølelse,  paa  dette:  om  vi  samtidig  kunne  fast- 
holde disse  tvende  Synsmaader,  eller  disse  tvende 
Sider:  det  er  det  fuldkomne,  det  er  Idealet  —  ja 
vist  —  men  det  er  alligevel,  eller  netop  derfor, 
Loven,  det  er  Loven  for  os  alle.  Jeg  troer,  kjære 
Pastor  Castbierg,  at  De  ved  Deres  energiske  Hæv- 
den af  Christi  Lov  som  Fuldkommenheds-Idealet 
ligesom  kom  til  at  fortie  noget,  eller  det  kom  ikke 
til  at  klinge  stærkt  nok  med,  dette:  at  det  er  dog 
Loven,  den  enegyldige  Lov  for  os  alle.  Vi  behøver 
jo  blot  at  se  paa  et  saadant  Bud  som  det  om  Skils- 
misse, ja,  saa  ser  vi,  at  her  er  noget,  som  Vor- 
herre Jesus  forbyder  i  denne  sin  Fuldkommenheds- 
Lov;  og  netop  derfor  anseer  vi  det  ogsaa  alle  for 
absolut  forkasteligt"  — 

„Hvorfor  anseer  De  saa  ikke  ogsaa  Krig  og  Ed 
og  Ejendom  og  Forbryderes  Afstraffelse  for  absolut 

forkastelige  Ting?"  indskjød  Pastor  Castbierg  i  en 
temmelig  brysk  Tone. 

„Hvorfor?  ja,  hvorfor? kjære  Pastor  Cast- 

bjerg,  jeg  har  Laudabilis  i  Ethik  til  theologisk 
Embedsexamen,  saa  nogen  Examination  i  hele  den 
christelige  Ethik  synes  mig  ikke  nødvendig,  men 
tidsspillende.  Lad  os  holde  os  til  dette  ene,  som 
jeg  nævnte:  Christus  forbyder  Skilsmisse,  og  der- 
for anseer  vi  Skilsmisse  ikke  blot  for  utilladelig, 
ideelt  set,  men  for  absolut  syndig  og  forkastelig  — 
—  Men  jeg  synes,  Tonen,  vi  er  komne  ind  paa, 
eller  Rhytmen,  hvori  vor  Forhandling  er  kommen 
til  at  bevæge  sig,  er  ikke  —  stemmende  med  chri- 
stelig  Taktfølelse.  Jeg  vil  slutte." 

„Baade  De  og  jeg  har  som  Præster  i  Statskirken 
forpligtet  os  til  at  ægtevie  Fraskilte  under  Nævnelse 
af  Guds  Navn.  Hvis  vi  da  anseer  en  saadan  For- 
bindelse for  absolut  urigtig,  har  vi  ved  at  paatage 
os  denne  Forpligtelse  enten  gjort  os  selv  til  Guds- 
bespottere,  —  eller  til  uhæderlige  Mænd,  der  har 
lovet  vor  Konge  at  udføre  noget,  som  vi  i  paa- 
kommende  Tilfælde  ikke  vilde  udføre." 

„Rhytmen,  Tonen,  Takten,  Pastor  Castbierg!  — 

er  mig  saa  meget, jeg  renoncerer  paa  videre 

Forhandling. " 

Pastor  Jensen,  der  gjerne  vilde  have  Revanche 
for  sit  tidligere  Nederlag,  traadte  nu  op :  „Her  kan 
jeg  sige  noget  Afgjørende,  noget,  som  betyder  mere 
end  fine  theologiske  Forhandlinger,  fordi  det  er 
Livet  selv.  Jeg  har  været  gift  i  henved  20  Aar,  og 
jeg  har  Gang  paa  Gang  været  fristet  til  at  søge 
Skilsmisse,  jeg  har  Gang  paa  Gang  sagt  til  mig 
selv:  dette  kan  ikke  udholdes,  det  er  for  galt;  — 
og  saa  har  jeg  alligevel  holdt  ud.  Og  nu  er  jeg 
glad  ved  det.     Nu  takker  jeg  Gud  for  det.     Fordi 

han  gav  mig  den  store,  omfattende,  offervillige 
Menneskekjærlighed  i  Stedet  for  min  lille,  syge  og 
snævre  Egen  kjærlighed.  Nu  er  jeg  glad  ved  det  for 
min  Søn  Magnus'  Skyld.  —  Skal  vi  synge:  Kjær- 
lighed fra  Gud  springer  lige  ud  som  en  Kilde  klar 
og  ren." 

Under  Afsyngelse  af  denne  Salme  saae  Pastor 
Castbierg  hen  paa  Fru  Jensen.  Hun  bevægede  Læ- 
berne med  til  Sangen,  men  var  forøvrigt  stærkt 
optagen  af  sin  store  Mandfolkehose,  paa  hvilken 
hun  var  naaet  til  Strikningen  af  Hælen,  der  er  det 
vanskeligste  Sted  paa  en  Strømpe. 

Pastor  Jensen  var  bleven  staaende  paa  Talersto- 
len og  fortsatte  nu:  „For  Resten  havde  Pastor 
Castbierg  Ret  i,  hvad  han  sidst  sagde.  Men  jeg 
har  ingen  Løfter  aflagt,  uden  eet  til  mig  selv  og 
til  Gud  i  Himlen,  og  det  er  dette:  jeg  vil  holde 
Jesu  Bud  til  Punkt  og  Prikke,  thi  de  er  Sandheden, 
hans  Ord  er  Sandhed,  deri  bestaar  min  Tro.  Og 
ligesom  Grev  Leo  Tolstoy  giver  Jesus  Æren  for 
Sandhedens  Erkjendelse,  saaledes  ogsaa  jeg ;  jeg  og 
Tolstoy  vil  ikke  have  noget  for  os  selv  eller  fra 
os  selv.  Men  det  store  er  ikke  Ordets  Hørelse,  men 
dets  Gjørelse.  Og  det  tør  jeg  sige:  Ikke  under  no- 
gen Form  eller  i  noget  Tilfælde  vil  jeg  sætte  Ondt 
mod  Ondt.  Jeg  vil  ikke  forøge  det  Onde  med  det 
Onde.  Selv  om  de  kom,  Røvere  og  Voldsmænd,  og 
omringede  mit  Hus  og  Hjem,  truede  mig,  vilde 
tage  min  Kone  fra  mig;  —  jeg  vilde  sige:  „gjør 
det!  jeg  skal  ikke  hindre!  men  viid:  jert  bliver 
Ansvaret,    og    over  jer    kommer   den   sande,    den 

virkelige  Ulykke!" Og  naar  jeg  nu  saadan 

ser  jer  ind  i  Øjnene,"  —  han  lagde  sig  frem  over 
Talerstolen  —  „og  ser  dem  lyse  af  Tro  og  Varme, 
saa  føler  jeg,  at  vi  nu  er  komne  ud  over  Ordene, 

nu  er  vi  naaet  til  Liv  og  til  Virkelighed,  nu  skal  vi 
til  at  handle.  Glem  nu  ikke  at  støtte  af  yderste 
Evne  Fredssagen,  lad  det  kjendes,  at  dette  Møde 
var  ikke  et  saadant,  hvor  vi  kun  tænkte  paa  os 
selv;  —  jeg  vilde  være  ligesaa  bedrøvet,  hvis  det 
viste  sig,  at  der  ikke  var  kommet  noget  virkelig 
klækkeligt  ind  til  Fredssagen  her  i  Dag,  som  hvis 
jeg  saae,  at  der  ikke  var  fuld  og  glad  Tilslutning 
til  vores  egen,  kjære  Sag,  Oprettelsen  af  Højskolen 
her  i  Byen.  Det  er  det  vi  skal  føle,  og  det  er  der- 
ved, vi  skal  se  at  faa  Begejstringen  frem  hos  os, 
at  dette  ikke  er  en  Sag  som  alle  andre  Sager,  vi 
har  travlt  med  i  vore  Dage  —  men  det  er  en  ny 
Tid,  vi  vil  til  at  begynde,  Fredens,  Barmhjertig- 
hedens,   Kjærlighedens  Tid.  —  Nu  er  jeg  færdig." 

Hans  Peter  Andersen  traadte  op:  „Jens  Hansen 
med  Hatten  til  Fredssagen  —  han  vil  nu  —  — 
eller  vi  har  nu  besluttet,  at  Pengene  til  Fredssagen 
kunde  samles  ind  fra  Folk,  naar  de  kommer  herop 
til  Talerstolen  for  at  tegne  sig  som  Cautionister  for 
Højskolen:  Jens  Hansen  samler  saa  ind  ved  den 
ene  Liste,  og  Grev  Trolle  vil  samle  ind  ved  den 
anden.  A  skal  saa  tillade  mig  at  gjøre  opmærksom 
paa  —  ja,  det  er  vel  nu  privat  kommen  til  de 
Flestes  Kundskab  —  at  der  er  to  Lister,  og  Under- 
skriverne paa  samme  Liste  er  solidariske  med  hin- 
anden indbyrdes,  men  de  to  Lister  er  ikke  solida- 
risk med  hinanden.  Nu  haaber  A,  at  det  hele  vil 
komme  til  at  gaa  uden  smaalig  Beregning,  for  — 
æh  —  vi  vil  jo  allesammen  det  bedste.  —  A  fører 
nu  den  ene  Liste;  og  den  anden,  som  ligger  der 
paa  det  bitte  Bord  derhenne  ved  Grevens  Plads  — 
den  vil  han  sætte  sit  Navn  paa  og  føre  den.  Hvor 
er  Grev  Trolle?" 

Han   saae   sig   om  i  Salen.     Nede  i  den  anden 

Ende  af  denne  gik  Greven  i  ivrig  Samtale  med 
Pastor  Castbierg.  Greven  syntes  meget  ophidset. 

„Hr.  Greve!"  raabte  Sognefogden,  „vi  skulde  til 
at  tegne  os.  De  vilde  jo  tage  mod  Underskrifterne 
paa  den  ene  Liste." 

„Ja,  det  er  min  Liste,  som  ligger  deroppe  paa 
det  Bord,  jeg  sad  ved.  Skriv  bare  væk  paa  den, 
jeg  kommer  om  lidt." 

Der  kom  nu  Strømning  i  Forsamlingens  Masse. 
„Hvor  er  Grevens  Liste?"  „Hvor  er  det,  Greven 
skriver  sit  Navn?"  hørtes  rundt  omkring,  og  sam- 
tidig viste  sig  her  og  der  bekymrede  Husmands- 
ansigter.  Henne  omkring  Hans  Peter  Andersens 
Liste  saaes  Gaardmændene  samle  sig  i  Flok;  de 
vurderede  og  taxerede  hinanden  med  prøvende,  al- 
vorlige Blikke,  inden  de  skrev. 

Denne  Liste  var  temmelig  hurtig  fuldtegnet. 

Hans  Peter  Andersen  tog  den  og  gik  hen  for  at 
se,  hvorledes  Tegningen  paa  Grevens  Liste  skred 
frem.  De  to  Sider  af  det  store  Folioark  var  allerede 
overskrevne  med  vinde  og  skjæve  Husmandsnavne. 

„Lad  mig  komme  til,"  sagde  Sognefogden,  „saa 
skriver  I  med  paaholden  Pen." 

Han  banede  sig  rask  Vej  ind  i  Kredsen,  og  efter 
at  have  hældt  Skillingerne  til  Fredssagen  paa  Gre- 
vens Bord  sammen  med  dem  i  Jens  Hansens  Hat, 
satte  han  sig  ved  Bordet  og  skrev  Navne  ind  med 
øvet  Haand,  medens  krumme  Husmandsfingre  æng- 
steligt svævede  over  Pennen.  Der  blev  spurgt  næ- 
sten af  hver  eneste  een,  efterhaanden  som  de  kom 
til:  om  Greven  ikke  snart  kom,  og:  det  var  da 
sikkert,  at  Greven  tegnede  sig  paa  denne  Liste? 

„Hvad  er  det  saa  for  nogle  Mennesker,  jeg  kom- 
mer paa  Liste  sammen    med?"    hørte    Hans    Peter 

Andersen  pludselig  Grevens  Stemme  over  sit  bøj- 
ede Hoved. 

Han  følte  sig  temmelig  overrasket  over  dette 
Spørgsmaal,  og  vidste  i  Øjeblikket  ikke  andet  at 
gribe  til  end  en  af  sine  almindelige  Generalforsam- 
lings-Vendinger: „Det  er  hæderlige  og  uberygtede 
Mænd  af  Brindsted-Adslev  Commune." 

„Lad  mig  se  de  Hædersmænd!"  sagde  Greven 
og  tog  lidt  ugenert  Listen  fra  Andersen.  —  „De  er 
meget  hæderlige,  ja,"  sagde  han,  idet  han  løb  Li- 
stens Navnerækker  igjennem,  „men  de  er  noget 
tynde  i  Papirerne.  —  Lad  os  se  den  anden  Liste! 
—  Har  De  den  hos  Dem,   Sognefoged?" 

Greven  fik  den  og  bredte  den  ud  for  sig. 

„A  synes  nu  ikke  rigtig  godt  om  det,  at  den  ene 
Listes  Underskrivere  skal  høre  for,  om  der  er  Smaa- 
kaarsfolk  iblandt"  — 

„Jo,  det  er  godt  nok,  detteherre,"  sagde  Greven 
og  lagde  begge  Listerne  paa  Bordet ;  med  det  sam- 
me greb  han  Pennen,  dyppede  lige  for  Næsen  af 
Hans  Peter  Andersen,  som  sad  med  Hovedet  bøjet 
ned  mod  Bordet  og  skelede  opad,  —  og  skrev  saa 
sit  Navn  paa  Gaardmandslisten. 

„Saa  foreslaar  jeg,"  sagde  han,  „at  vi  lader  den 
anden  Liste  lyde  paa  200  Kroner;  kan  Husmæn- 
dene magte  dem,  saa  er  det  store  Ting.  Ellers 
bliver  det  hele  let  til  Rævestreger." 

Der  havde  samlet  sig  en  hel  Del  Gaardmænd 
om  Greven.  „Det  er  en  net  Maade  at  begynde  den 
ny  Tid  paa,"  sagde  han  henvendt  til  disse,  —  „med 
saadanne  nogle  Kunster!" 

Hans  Peter  Andersen  havde  rejst  sig:  „Der  maa 
selvfølgelig  foreligge  en  ny  Forhandling  om  Sagen, 
inden    noget    saadant    kan  —  inden    vi    kan    gaa 

videre,"  sagde  han.  —  „Men  maa  A  ikke  tale  to 
Ord  med  Dem,  Hr.  Greve"    — 

Han  trak  Greven  nogle  Skridt  til  Side,  standsede 
og  vilde  til  at  tale,  —  men  havde  straks  igjen  en 
hel  Flok  Mennesker  omkring  sig. 

„Maa  A  bede  jer  om  at  lade  mig  og  Greven 
være  i  Enrum,"  sagde  han  med  en  spredende 
Haandbevægelse. 

Hans  Ansigt  fortrak  sig  ligefrem  til  Grimacer 
under  hans  Anstrengelser  for  at  finde  en  nogen- 
lunde passende  Form  for  det,  han  vilde  sige.  Imens 
tog  Greven  ved  hans  Haand  og  fjærnede  den  fra 
sit  Frakkeopslag. 

„Tag  Dem  iagt  for  Haandgribeligheder,  Grev 
Trolle!"  brast  det  saa  ud  af  ham. 

„Mener  De"  — 

„A  mener  Blodpletterne  i  Forstuen,  Grev  Trolle. 
Magnus  Jensens  Blod  det  raaber  til  —  det  kunde 
nok  volde  Ulejlighed.  Husk  paa,  der  er  Sammen- 
hæng mellem  en  Søn  og  hans  Fader.     De    skulde 

ikke    vise  Dem    saa    paaholdende Ja,   ja,    A 

mener,  A  anseer  det  for  en  kilden  Sag,"  —  her 
forsøgte  han  pludselig  en  fortroligt  raadgivende 
Tone  med  tilhørende  forbindtligt  Smil. 

Grev  Trolle  gik  leende  over  mod  Pastor  Jensen, 
som  stod  nogle  Skridt  derfra,  idet  han  sagde  højt : 
„Sognefogden  vil  tvinge  mig  til  at  overtage  Ud- 
gifterne ved  Skolen  —  veed  De,  hvormed,  Pastor 
Jensen?" 

Jensen  saae  oprømt  uforstaaende  ud. 

„Med  Deres  Hr.  Søns  Næseblod,  som  han  ud- 
gjød  i  min  Entrée  igaar  Eftermiddags." 

„Det  forstaar  jeg  ikke,"  sagde  Pastor  Jensen  og 
saae  med  et  kjærligt  bekymret,  alvorsfuldt  Blik  — 
ovenover  Grevens  Spøg  ud  i  Fremtiden  med  dens 

Arbejde  til  Folkegavn.  „Men  vi  skulde  jo  se  at  faa 
taget  fat.  Jeg  synes,  jeg  har  Følelsen  af  en  Spredt- 
hed,  en  Slappelse,"  —  han  saae  sig  omkring  i 
Salen,  hvor  Folk  overalt  stod  i  Grupper  og  stak 
Hovederne  sammen. 

„Ja  —  ham  —  Sognefogden  derhenne,  han  skulde 
lade  være  med  at  hjælpe  paa  Begejstringen  med 
Kunster  og  Fixfaxerier,  saa  tror  jeg  saamænd  Folk 
ellers  er  villige  nok." 

„De  maa  virkelig  ikke,  kjære  Grev  Trolle  — " 
sagde  Pastor  Jensen,  men  blev  i  det  samme  afbrudt 
af  Hans  Peter  Andersen,  som  var  kommen  op  paa 
Talerstolen  og  begyndte: 

„Der  er  rejst  Indvendinger  mod  Ordningen  af 
Listetegningen.  A  skal  ikke  her  nærmere  komme 
ind  paa  disse  Indvendinger,  hverken  hvorledes  eller 
hvorvidt  eller  af  hvilken  Art  de  er  —  men  A  skal 
tillade  mig  at  foreslaa,  at  de  eventuelle  Cautioni- 
ster  tager  under  fornyet  Overvejelse,  hvordan  Sa- 
gen bedst  kan  ordnes."  — 

Medens  Taleren  fortsatte,  sagde  Grev  Trolle  til 
Pastor  Jensen:  „Det  kan  vist  tage  lang  Tid.  Jeg 
gaar  hjem  et  Ærinde,  men  kommer  igjen  om  en 
halv  Time." 

Pastor  Jensen  syntes  at  ville  holde  Greven  til- 
bage, men  denne  vinkede  af  med  Haanden,  medens 
han  halvt  sidelæns  fjærnede  sig  —  og  nær  var 
løbet  mod  Jens  Hansen,  som  nu  havde  talt  Pen- 
gene til  Fredssagen  og  var  ved  at  bære  dem  bort 
i  et  Lommetørklæde.  Han  stod  for  Resten  i  Sam- 
tale med  gamle  Pastor  Castbierg  henne  ved  Ind- 
gangsdøren. 

„Naa,  hvor  meget  har  det  saa  givet,  Jens  Han- 
sen?" spurgte  Greven. 

„Foruden  Grevens  10  Kroner  er  der  ialt  kommen 
3  Kroner  og  37  Øre  ind." 

„Det  var  s'gu'tte  meget  efter  saadan  en  Dag," 
sagde  Greven ;  —  Præsten  stod  og  skottede  til  ham 
med  et  uudforskeligt  Ansigt. 

„Gaar  De  hjem,  Grev  Trolle,  saa  vil  jeg  følges 
med  Dem  til  Vejskellet;  jeg  vil  ogsaa  hjem  nu," 
sagde  han.  

Lige  udenfor  Husets  ene  Langside  gaar  det  høje 
saakaldte  „Søttrupdige",  udenfor  dette  igjen  er  en 
bred,  dyb  Grøft,  og  saa  kommer  en  Markvej  inde 
paa  Herregaardens  Jord.  Her  gaar  man  kun  en 
halv  Snes  Alen  fra  Forsamlingshuset,  men  kan  dog 
ikke  sees  fra  dets  Vinduer.  Greven  og  Præsten 
skulde  begge  herom  ad,  men  da  deres  Veje  skiltes 
et  lille  Stykke  længere  borte,  blev  de  ved  at  gaa 
frem  og  tilbage  nogle  Gange  bagved  Diget  —  uden 
at  sige  noget. 

Greven  var  tilsidst  ved  at  bilde  sig  ind,  at  Præ- 
sten morede  sig  over  hans  Tavshed,  der  var  ham 
selv  ubehagelig.  Han  standsede,  betænkende  sig 
paa,  hvad  han  skulde  sige,  —  og  kom  til  at  se 
ned  i  Grøften,  paa  hvis  Bund  der  stod  en  Række 
Vidnesbyrd  om  en  kraftig  menneskelig  Fordøjelse. 
Han  vendte  sig  ærgerlig  bort  og  sagde:  „Det  var 
Dem,  Pastor  Castbierg,  der  foreslog  Følgeskab ;  har 
De  noget  særligt,  De  vilde  fortælle  mig?" 

„Synes  De,  der  er  noget  særligt  ved  Dagens  Be- 
givenheder at  fortælle  om?"   sagde  Præsten. 

„Vi  blev  jo'tte  færdige,"  sagde  Greven.  „Denne 
Lurendrejer,  Sognefogden,  forkludrede  jo  det  hele 
med  sine  Anstalter." 

„En  enkelt  Lurendrejer  skulde  dog  ikke  kunne 
forhindre  en  hel  ny  Tid  i  at  bryde  frem." 

„Nej,  men  naarDe,  som  skulde  føre  Menneskene 

an  til  at  leve  et  nyt  og  bedre  Liv,  gjør  Dem  tung 
og  trækker  tilbage,  alt  det  De  kan,  —  saa  kan  De 
da'tte  klage  over,  at  der  kommer  noget  i  Vejen 
med  Fremgangen." 

„Jeg  kunde  fristes  til  at  ønske,"  sagde  Præsten, 
„at  Vorherre  vilde  sende  nogle  virkelige,  haand- 
gribelige,  forsvarlige  Ulykker  over  en  By  som 
Brindsted,  saa  Folk  kunde  blive  tvungne  ned  i 
Virkeligheden;  for  nu  er  de  snart  allesammen  — 
og  De,  Grev  Trolle,  ikke  mindst  —  ligesom  de 
unge  Plage,  der  staar  paa  Stald  og  bliver  fede  om 
Vinteren,  og  ikke  tænker  paa  andet  end  Spilopper 
og  frie  Kunster."  — 

Der  kom  to  ældre  Koner  frem  for  Enden  af  For- 
samlingshuset og  gik  begge  ned  i  Grøften,  men  da 
de  fik  øje  paa  Greven  og  Præsten,  trak  de  sig 
skyndsomst  tilbage  igjen  og  forsvandt. 

Greven  kastede  et  lynende  Blik  efter  dem  og 
stampede  i  Jorden,  medens  han  mumlede  nogle 
Skjældsord  mellem  Tænderne. 

Præsten  stod  og  skottede  op  til  ham. 

„De  skal  se,  Grev  Trolle,"  sagde  han,  —  „dét 
dernede  i  Grøften  og  saa  den  Grisesylte  og  Blom- 
kaal,  der  er  fortæret  i  Kaffestuen,  bliver  det  eneste 
virkelige  Resultat  af  Mødet  i  Dag." 

Greven  gjorde  kort  omkring  og  fjærnede  sig  med 
hastige,  vrikkende  Skridt  ned  ad  Vejen  til  Søttrup. 


TREDIE  KAPITEL 


Paa  Grænsen  af  den  store  Hedemose  østen  for 
Brindsted  ligger,  lige  op  til  Landevejen,  et  lille  Hus, 
der   tjener  Faar  og  Ungkvæg    som  Tilflugtssted  i 

Uvejr.  Taget  er  af  Tang,  Væggene  er  opførte  af 
Ler,  Flint  og  ukløvede  Kampesten. 

Herinde  befandt  sig  Dagen  efter  Mødet  Væver 
Christoffersen.  Det  var  noget  over  Middag  og  meget 
varmt.  Han  havde  indrettet  sig  et  Leje  af  Tang  og 
Halm  i  det  Hjørne,  der  er  længst  fra  Indgangen 
paa  Huset.  Det  var  egentlig  hans  Hensigt  her  at 
tage  sig  en  Middagslur,  men  Søvnen  vilde  ikke 
melde  sig,  han  havde  ligget  for  længe  i  Sengen  til 
Morgen.  Jens  Christoffersen  havde  saa  godt  som 
opgivet  sit  Væverarbejde  for  bedre  at  kunne  ofre 
sig  for  sine  Kontorforretninger,  men  da  disse  dog 
langtfra  kunde  udfylde  hele  hans  Tid,  befandt  han 
sig  temmelig  hyppig  i  det  Tilfælde,  at  han  ikke 
kunde  falde  i  Søvn  om  Dagen,  fordi  hans  Natte- 
søvn havde  været  for  rigelig.  —  Han  var  gaaet 
herud  i  Mosen  for  at  flytte  sine  Faar,  som  han 
troede  stod  bundne.  Men  da  dette  viste  sig  at  være 
en  Fejltagelse,  og  han  heller  ikke  hjemme  havde 
noget  at  tage  sig  til  lige  for  øjeblikket,  vilde  han 
foreløbig  se  Tiden  an  inde  i  Faarehuset,  hvor  der 
kunde  være  ganske  hyggeligt  en  smuk  Sommer- 
dag, naar  Dyrene  ikke  søgte  did. 

Og  selv  om  Søvnen  ikke  vilde  komme,  kunde 
der  saamænd  være  nok  at  tænke  paa  i  disse  van- 
skelige Tider.  Kontorforretningerne  var  det  vel  ikke 
værdt  at  plage  sig  med  i  sin  Hviletid,  —  men  Høj- 
skolesagen kunde  nok  trænge  til  fornyet  og  grun- 
dig Overvejelse  i  Enrum.  —  Det  Møde  igaar  var 
der  nu  slet  ingen  Ting  kommen  ud  af;  det  var 
blot  tilsidst  blevet  besluttet,  at  der  skulde  holdes 
Møde  om  den  samme  Sag  igjen  to  Dage  efter  — 
altsaa  nu  i  Morgen.  Greven  havde  sletikke  villet 
gaa  i  Tøjet,  og  man  havde  dog  saa  gjerne  villet 
have  ham  til  det.     Hvilken  Ligegyldighed  egentlig 

hos  en  saa  velstillet  Mand,  tænkte  Væveren,  for 
den  Sag  og  de  Tanker,  han  dog  lod  til  at  sætte 
højt.  —  Og  naar  kan  ikke  vilde  tage  den  tunge 
Ende,  saa  kunde  det  Højskolevæsen  egentlig  blive 
Væver  Christoffersen  en  temmelig  dyr  Historie.  Saa 
vilde  han  for  Resten  sletikke  have  med  det  at  gjøre. 

—  Aandelige  Interesser  med  deres  Tilbehør  stod  i 
det  hele  for  Væver  Christoffersen  som  en  Slags 
højfornemme  Tiggere,  med  hvilke  det  gjaldt  om  at 
affinde  sig  paa  den  billigst  mulige  Maade,  —  da 
man  nu  en  Gang  ikke  turde  vise  dem  Døren.  Der 
var  nu  navnlig  Christendommen  —  den  kunde  man 
jo  paa  ingen  Maade  lade  gaa  Dør  forbi;  men  saa 
gjaldt  det  da  om  at  faa  den  skikkeligste  af  al  Slags 
Christendom  i  Stuen.  Og  for  Væver  Christoffersen 
stod  nu  —  besynderligt  nok  —  Pastor  Jensen  med 
hans  Tolstoy-Christendom  som  det  billigste  Kjøb. 
Han  tænkte  nemlig  aldrig  paa  at  anvende  dens 
Bud  imod  sig  selv;  og  for  hans  Følelse  havde  den 
ved  sig  noget  vist  fattigmandskjælent  og  demokra- 
tiskforsorent, som  tiltalte  ham  i  høj  Grad.  —  Men 

—  æh  —  vilde  Grev  Trolle  ikke  bære  Hovedud- 
giften ved  den  Højskole,  hvor  Jensen  skulde  docere 
den  nævnte  Art  af  Christendom,  saa  kunde  man 
min  Sandten  ogsaa  kjøbe  Billigheden  for  dyrt. 

Hvad! gik  der  ikke   een  forbi  Døren?  — 

Nej.  —  —  Jo,  nu  hostede  den.  Den  maatte  staa 
lige  udenfor  Huset.  —  Nu  hørte  han  to  stærke 
Fodslag,  der  knasede  i  Gruset  lige  ved  Muren,  og 
derpaa  Lyden  af  hurtigt  svindende  Skridt.  —  Hvad 
kunde  der  være  paa  Færde  derude?  Klingren  som 
af  en  Cycle!  —  og  nu  hørte  han  to  Stemmer.  En 
kvindelig:  „Jeg  vil  ikke  tale  med  Dem!  —  Jeg  vil 
ikke  derind,  slip  mig!"  —  og  derimellem  en  mand- 
lig:   „Aa  jo,    kom   nu,    kom   nu!"  —  Tydeligere, 

nærmere.  —  Var  det  ikke  Magnus  Jensens  Stemme? 
—  —  Ih,  Du  Forbarmende!  jo,  der  kom  Magnus 
Jensen  baglæns  ind  ad  Døraabningen  dragende  efter 
sig  ved  begge  Hænder  —  Comtesse  Camilla. 

Væver  Christoffersen  havde  rejst  sig  paa  sin  ene 
Albue,  men  saasnart  han  havde  seet,  hvem  det  var, 
lagde  han  sig  fladt  ned  i  Halmen. 

De  blev  staaende  et  øjeblik  i  Døren,  —  Com- 
tesse Camilla  havde  grebet  fat  i  Dørstolpen  og  holdt 
sig  derved  tilbage. 

Magnus  Jensens  Stemme  lød  stadig  bønlig  klyn- 
kende, skjønt  han  paa  en  temmelig  voldsom  Maade 
søgte  at  løsrive  Comtessens  Haand  fra  dens  Tag  i 
Stolpen.  „De  maa  —  De  maa  ikke  sige  Nej,  Com- 
tesse Camilla,  De  maa  give  mig  Lov  til  at  tale 
med  Dem!" 

Men  pludselig  slog  hans  Stemme  om  i  det  mest 
dyriske  Raseri:  „Slip!  slip!  herind  med  Dig,  Du 
dumme,  dejlige  Tøs!"  raabte  han,  idet  han  slog 
begge  sine  Arme  om  den  unge  Piges  Liv  og  lige- 
frem slæbte  hende  indenfor  Døren.  Her  brødes  han 
nogle  Øjeblikke  med  hende,  indtil  han  med  et  vold- 
somt Tag  slængte  hende  ned  mOd  Gulvet.  Selv 
sprang  han  i  samme  Nu  hen  til  Døren,  greb  fat  i 
dens  Jernhaspe  og  drog  den  til. 

Væver  Christoffersen  var  ganske  vist  som  lam- 
met af  Sindsbevægelse;  men  hvis  ikke  en  Mængde 
hengjemt  Raahed  var  stegen  op  i  hans  Sind  ved 
Synet  af  dette,  saa  var  han  dog  sikkert  straks 
sprungen  frem  for  at  hjælpe  den  unge  Pige.  —  Nu 
laa  han  vedblivende  ganske  stille. 

Magnus  Jensen  kunde  ikke  faa  Haspen  paa,  han 
sled  som  en  rasende  i  Døren,  idet  han  samtidig 
atter  og  atter  vendte  Ansigtet  for  at  se  efter  Com- 
tesse Camilla.     Denne  var  sprungen  op  fra  Gulvet 

og  stod  nu  ligbleg,  som  vanvittig  af  Angst,  rystende 
over  hele  sit  Legeme. 

Da  slap  han  Døren  —  ravede  med  et  højt  Raab 

hen  imod  hende, men  saae  i  samme  Øjeblik 

Væver  Christoffersen  og  stod  ubevægelig,  lamslaaet 
af  Forbauselse  og  Skræk. 

Som  et  Lyn  foer  Comtesse  Camilla  forbi  ham  — 
ud  af  Døren. 

En  lydløs  Stilhed  paafulgte  inde  i  Faarehuset.  — 
Der  faldt  igennem  et  Hul  i  Taget  en  Strime  Sollys 
ind  i  det  halvmørke  Rum,  hvori  en  Myggesværm 
dansede  op  og  ned.  Den  kunde  Magnus  Jensen 
ikke  faa  sine  Øjne  fra. 

Væver  Christoffersen  rejste  sig  langsomt  fra  sit 
Leje  i  Halmen,  glohed  i  Hoved  og  Krop  og  med 
nedslagne  øjne.  Han  havde  ondt  ved  at  finde  de 
rette  Ord  til  Magnus  Jensen,  og  hans  Tone  lød 
halvvejs  ængstelig: 

„Det  var  en  sær  Maade  at  vække  mig  paa,  Mag- 
nus," fik  han  endelig  frem.  „Hvad  var  det,  Du  her 
var  ved  at  lave?  Tænker  Du  da  sletikke  paa  din 
Fa' er  og  paa  din  himmelske  Fader!" 

Men  det  fuldkomment  sjofle  og  tilmed  fjollede 
Grin,  hvormed  Magnus  saa  op  paa  ham,  lod  Væ- 
verens Natur  faa  Bugt  med  hans  Optugtelse.  „Hvad 
Satan!"  fortsatte  han,  „hvordan  fik  du  fat  i  hende?" 

„Hun  kom  jo  kjørende  paa  Cyclen,  saa  sprang 
jeg  i  Vejen  for  hende,  saa  hun  maatte  staa  af." 

„Vidste  du  i  Forvejen,    at  hun  kom  her  forbi?" 

„Nej,  —  hvor  skulde  jeg  vide  det?  Men  jeg  kom 
nede  fra  Mosen,  og  saa  saae  jeg  hende  helt  oppe 
paa  Strøbakken,  saa  kunde  hun  jo  da  ikke  komme 
andet  end  denhérVej.  Saa  satte  jeg  jo  skraat  paa." 

„Hvad  troer  Du  Din  himmelske  Fader  vil  sige, 
Magnus?" 

„Jamen  hvad  vil  hendes  Fader  sige?"  sagde  Mag- 
nus —  pludselig  grædefærdig.  —  „Men  der  skete 
jo  da  ingen  Ting." 

„Magnus!  Magnus!  Det  er  jo  usædeligt  Overfald, 
i  usædelig  Hensigt,  det  er  jo  voldeligt.  —  Mon 
hun  saae  mig,  Magnus,  troer  Du?"  —  Væverens 
Stemme  skjælvede. 

„Det  veed  jeg  ikke." 

„A  laa  jo  og  sov,  lige  til  Du  gav  dette  grumme 
Vræl  af  dig  tilsidst  —  saa  var  det  jo  ogsaa,  Du 
fik  øje  paa  mig.  For  Du  havde  vel  hellerikke  seet 
mig  før?" 

„Nej,"  sagde  Magnus  Jensen  sløvt  og  fraværende. 

Væveren  følte  sig  næsten  helt  beroliget ;  han  stod 
et  øjeblik  og  nød  den  naturlige  Glæde  ved  at  se 
et  Medmenneske  i  stor  Vaande. 

„Han  jager  mig  af  Gaarde!  —  jeg  kommer  i 
Tugthuset!"  raabte  Magnus  fuldkommen  fortvivlet. 
„Jeg  løber  min  Vej.  Jeg  stikker  af  til  Amerika." 

„A  vilde  egentlig  helst  lade  dethér  ligge,  for  A 
har  i  Forvejen  saa  meget  at  tage  vare  paa,  Mag- 
nus, og  det  lægger  Beslag  paa  mine  Kræfter.  Men 
for  Din  Faders  Skyld  —  saa  skal  A  ligegodt  ikke 
undlade  at  meddele  Dig  mine  Synspunkter  paa  den- 
hér  Sag.  A  troer,  Du  skal  lade  som  sletingen  Ting. 
Det  kan  godt  være,  at  Greven  vil  under  Haanden 
give  Dig  en  Dragt  Klø.  Men  dem  skal  Du  tage 
med  et  ydmygt  Sind,  fordi  Du  har  jo  fortjent  dem. 
Og  saa  tror  A  ikke,  han  vil  gjøre  videre  ved  det 
hele.  Og  det  er  jo  ogsaa  det  bedste,  at  det  slet 
ikke  bliver  til  mere.  For  det  er  jo  ogsaa  en  kilden 
Sag  for  ham,  at  det  skulde  siges,  at  nogen  havde 
forsøgt  et  usædeligt  Overfald  imod  hans  Datter. 
For  saa  kunde  jo  Folk  lave  det  til  meget  mere, 
end  det  var,    og  de  kunde  jo  finde  paa  at  snakke 

om  hende  ogsaa,  —  for  saadan  er  jo  Folk.  Saa- 
dant  noget  det  bliver  jo  altid  forargerligt  ved  at 
snakkes  om." 

De  var  imidlertid  begge  komne  udenfor  Huset, 
og  stod  nu  henne  ved  Comtesse  Camillas  Cycle, 
som  laa  paa  Grøftekanten. 

„Der  kan  man  alligevel  se,"  smidskede  Væveren, 
„naar  saadan  en  lille  Tøs  bliver  forskrækket,  saa 
render  hun  fra  Cycle  og  det  hele  og  bruger  sine 
egne  bitte  Skanker.  —  Men  hvad  skal  vi  for  Re- 
sten gjøre  ved  dén  ?  For  hér  kan  den  ikke  blive 
liggende.  Det  vil  vække  for  megen  Opsigt,  naar 
den  bliver  funden.  Det  vil  A  ikke  ha'e  —  for  din 
Skyld,  Magnus." 

„Ja,  nu  gaar  jeg  hjem  til  Søttrup.  Jeg  skal  være 
paa  Høstænget  i  Eftermiddag,"  sagde  Magnus,  han 
begyndte  at  gaa. 

„Nej,  nej,  Magnus,  Du  skal  tage  Cyclen  med 
Dig.  —  Er  Greven  hjemme?" 

„Nej,  han  kommer  hjem  Kl.  5."  —  Han  blev 
ved  at  gaa. 

„Jamen  er  Du  taabelig!  Hvad  vil  Folk  sige,  naar 
de  seer  Cyclen  ?  Kom  og  tag  den,  A  vil  ikke  blande 
mig  i  den  Sag." 

Magnus  var  allerede  langt  borte. 

Væver  Christoffersen  blev  fortvivlet,  han  raabte, 
saa  hans  tykke  Mave  vuggede  derved:  „A  fralæg- 
ger mig  al  Del  i  Ansvaret.  A  lægger  Ansvaret  over 
paa  dine  Skuldre,  Magnus!" 

Men  denne  var  nu  udenfor  Hørevidde. 

Væver  Christoffersen  var  lige  ved  at  give  Cyclen 
et  lille  Afskedsspark  —  og  gaa  sin  Vej,  for  dog 
endelig  ikke  paa  nogen  Maade  at  blive  indviklet  i 
denne  vanskelige  Sag.  Men  en  ubestemt  Ængstelse 
for,  at  han  allerede  var  indviklet  i  den,  havde  ikke 

noget  øjeblik  helt  villet  forlade  ham,  og  gav  sig 
nu  pludselig  med  stor  Voldsomhed  Udslag  i  det 
atter  opdukkende,  pinefulde  Spørgsmaal:  „saae  hun 
mig,  eller  saae  hun  mig  ikke  inde  i  Faarehuset?" 
—  han  faldt  helt  i  Tanker:  Det  skulde  saa  have 
været,  lige  idet  hun  og  Magnus  kom  ind  ad  Døren, 
han  baglæns,  dragende  hende  efter  sig  ved  Hæn- 
derne. Han  selv  lagde  sig  rigtignok  ned  i  Halmen 
i  samme  øjeblik  —  men  nu  syntes  han  ligefrem, 
han  følte  hendes  Blik  strejfe  sit  Ansigt,  —  og  han 
blev  vaad  af  Sved  ved  Tanken. 

Pludselig  foer  han  sammen :  hvad  vilde  Folk  tro, 
hvis  de  saae  ham  staaende  her  ved  Comtessens 
væltede  Cycle?  —  Hvad  skulde  han  saa  sige?  — 
og  hvad  vilde  Magnus  sige  om  Cyclen  ?  —  Kanske 
een  eller  anden  allerede  havde  seet  ham  staaende 
her?  —  Saa  maatte  han  da  hellere  kjøre  Cyclen  til 
Søttrup.  —  Saa  kunde  han  maaske  med  det  samme 
faa  Rede  paa,  om  hun  havde  seet  ham  eller  ej. 

Da  han  havde  staaet  og  trippet  lidt  i  Tvivlraa- 
dighed,  saae  han  sig  om  til  alle  Sider,  og  gik  saa 
ind  i  Faarehuset  igjen  for  at  tænke  i  Ro. 

Det  blev  ikke  bedre  med  Ængstelsen  her.  Tvært- 
imod, en  ny  Tanke  faldt  ham  ind,  som  forøgede  den 
sørgelige  Sandsynlighed:  Hvorfor  var  Comtessen 
ikke  flygtet  indad  i  Huset,  saa  langt  bort  fra  Mag- 
nus, som  hun  kunde  komme,  dengang  han  var  der 
henne  ved  Døren  og  kludrede  ved  Haspen?  Men 
hun  havde  staaet  ganske  stille  midt  paa  Gulvet  og 
rystet  af  Skræk.  —  Hvad?  —  hun  havde  troet,  at 
Væveren  var  i  Ledtog  med  Magnus?  Magnus  slæ- 
ber hende  hen  til  Faarehuset,  saa  seer  hun  Væve- 
ren derinde,  og  han  hjælper  hende  ikke!  —  Sve- 
den blev  isnende  kold  paa  hele  Christoffersens  Per- 
son.   Hvordan  havde    han  dog  ogsaa  kunnet  bære 

sig  saadan  ad,  at  han  ikke  straks  var  sprungen  op 
og  havde  kyst  Magnus.  Saa  havde  han  nu  været 
uden  for  det  hele.  Herre  Gud!  —  han!  —  han  var 
dog  Familiefader  og  en  saa  gudfrygtig  Mand!  Og 
hvis  det  kom  ud  i  Brindsted!  —  ja  pyt!  —  han 
kunde  vel  endogsaa  blive  straffet! 

Han  fik  de  voldsomste  Mavesmerter. 

Da  han  et  Par  Minuter  efter  gik  ud  af  Faare- 
huset,  havde  han  taget  sin  Beslutning.  Han  vilde 
kjøre  Cyclen  til  Søttrup,  han  vilde  have  Vished, 
han  kunde  ikke  udholde  denne  Usikkerhed  og  Spæn- 
ding. 

Han  fik  Maskinen  op  af  Grøften  og  stod  en 
Stund  og  befølte  den.  —  Saa  gik  han  med  den. 
—  Naar  man  aldrig  før  har  haft  med  en  Cycle  at 
gjøre,  er  det  sletikke  saa  let  at  føre  den  ved  Haan- 
den,  især  naar  man  gaar  stærkt  optagen  af  andre 
Tanker.  —  Gang  paa  Gang  blev  han  under  Vejs 
slaaet  haardt  over  Benene  af  Pedalen.  Og  da  han 
gik  ned  ad  Strøbakken,  løb  Hjulene  ham  saa  nær 
ind  paa  Fødderne,  saa  han,  søgende  Støtte  med 
Hænderne,  kom  til  et  øjeblik  at  hvile  med  Over- 
kroppens Vægt  paa  Cyclen.  I  det  samme  fik  den 
Drejning  ud  fra  ham  mod  Grøften,  og  et  Secund 
derefter  havde  han  kun  Valget  mellem  at  slænge 
Cyclen  fra  sig  eller  kjøre  sig  selv  og  den  paa  Ho- 
vedet ned  i  Grøften.  Han  valgte  selvfølgelig  det 
første  —  men  for  sent;  han  havde  nu  faaet  for 
megen  Fart  og  for  megen  Overbalance,  og  et  øje- 
blik efter  at  Cyclen  havde  naaet  Grøftens  Bund, 
laa  han  selv  dernede  ovenpaa  den,  og  havde  fuld- 
stændig knækket  Stangstellet,  der  forbinder  Maski- 
nens For-  og  Agterdel.  Mærkværdigt  nok  var  han 
ikke  selv  kommen  til  Skade. 

Det  var   for  Væver  Christoffersen,    ligesom    han 

sletikke  kunde  forstaa  Tilværelsen,  da  han  med 
Møje  samlede  sig  selv  og  Stumperne  af  Cyclen  op 
af  Grøften.  Hvad  havde  han  dog  ikke,  saa  ganske 
uformodentlig,  rodet  sig  ind  i  i  Dag,  paa  saa  utro- 
lig kort  en  Tid.  Og  her  kunde  man  da  virkelig, 
syntes  han,  tale  om  uforskyldte  Ulykker.  „Aa  Gud! 
aa  Gud!"  mumlede  han,  men  i  en  meget  bebrej- 
dende Tone,  idet  han  anbragte  de  to  Dele  af  den 
søndrede  Cycle  een  paa  hver  af  sine  Arme.  — 
Kunde  han  ikke  faa  dette  væltet  over  paa  Magnus 
Jensen?  tænkte  han,  for  det  var  der  da  ikke  noget 
ondt  i;  Magnus  havde  jo  alligevel  saa  meget  at 
gjøre  Regnskab  for.  Men  saa  skulde  han  vel  bære 
Cyclen  tilbage  til  Faarehuset.  Og  saa  skulde  han 
gaa  lige  hjem  og  slet  ikke  vise  sig  paa  Søttrup. 
Aa  ja  —  det  var  vist  det  alier  uskyldigste.  Saa 
kunde  det  maaske  endda  være  en  Ko,  der  havde 
været  i  Cyclen  og  ødelagt  den. 

I  det  samme  dukkede  en  Dreng  op  over  Strø- 
bakkens Kam,  kommende  den  Vej  fra  Faarehuset. 
„Det  er  Christian  Røgterdreng  fra  Søttrup,  —  og 
han  kommer  fra  Grevens  Mose;  saa  har  han  seet 
mig  trække  med  den  hele  Cycle  op  ad  Østersiden 
af  Strøbakken  —  og  nu  staar  vi  her  i  dén  Maade!" 
—  Væveren  syntes  ligefrem,  at  Vorherre  blev  værre 
og  værre  imod  ham. 

Han  lod  sig  indhente  af  Christian.  Jo,  denne 
havde  ganske  rigtig  Rede  paa  Sammenhængen  med 
Cyclen;  —  spurgte  straks,  om  Væveren  var  falden 
med  den.  —  Men  andet  lod  det  da  ikke  til  han 
havde  Anelse  om.  Christoffersen  nægtede  at  vide 
noget  om,  hvorledes  Comtessens  Cycle  var  bleven 
efterladt  der  paa  Kjørevejen. 

Saa  skiltes  de.  Drengen  skulde  rejse  nogle  Rug- 
neg,   som    var   blæst    om   i   Overmarken,    og    saa 

skulde  han  siden  være  hjemme  forat  tage  imod 
Grevens  Kjøretøj,  naar  denne  kom  fra  Kjøbstaden. 

Væveren  gik  nu  ganske  mat  af  Nedslaaethed, 
med  eet  Cyclehjul  paa  hver  Arm,  videre  ad  Søt- 
trup til.  —  I  Pengesager  plejede  han  altid  at  tage 
Vorherre  med  —  selv  i  Enrum ;  og  han  gik  nu  og 
bad  til,  at  Reparationen  af  Cyclen  dog  ikke  maatte 
komme  til  at  koste  ham  mere  end  højst  30  Kro- 
ner; kun  subsidiært  og  som  en  ren  Naadesag  hen- 
stillede han  til  Vorherre,  om  han  maaske  paa  en 
eller  anden  Maade  kunde  blive  helt  fritagen  for  at 
bøde  noget  i  Anledning  af  Cyclen. 

Han  var  bleven  saa  optagen  af  dette  religiøse 
Pengespørgsmaal,  saa  at  han  ved  Indgangen  til 
Søttrup  blev  ikke  blot  overvældet  men  næsten  over- 
rasket af  den  Tanke,  at  dette  med  Cyclen  jo  var 
for  intet  at  regne  mod  det  andet:  hvis  han  var 
bleven  seet  af  Comtesse  Camilla. 

Han  havde  den  dybeste  Medlidenhed  med  sig 
selv,    da    han  traadte  ind  i  Forstuen  paa  Gaarden. 

—  Og  hér  paa  dette  Sted  var  det,  han  i  Forgaars 
havde  sagt  saa  uhøfligt  Farvel  til  Greven  i  Anled- 
ning af  Magnus  Jensens  Næseblod.  „Nu  kommer 
dét  vel  ogsaa  over  mig,"  mumlede  han,  mens  han 
satte  Cycledelene   fra  sig  op  til  Væggen  i  Entréen. 

Han  bankede  paa  og  aabnede  Døren.  Og  han  fik 
næppe  seet  Grevinden,  der  sad  i  en  Lænestol,  og 
Comtesse  Camilla  med  Hovedet  i  sin  Moders  Skjød, 

—  før  dette  Syn  forandrede  sig,  og  Comtessen  stod 
oprejst  paa  Gulvet,  stirrende  paa  ham  med  det 
samme  forvirrede  Udtryk  i  sit  Ansigt,  som  hun 
havde  haft,  sidst  han  saae  hende  ude  i  Faarehuset. 
I  næste  Øjeblik  var  hun  forsvunden  ud  ad  Døren 
til  Sovekamret. 

Væver    Christoffersens   fede  Ansigt    blev  ganske 


DEN    GAMLE    PRÆST  77 

kridhvidt.  Nu  vidste  han  altsaa  Besked;  og  Grev- 
inden, som  hidtil  ikke  havde  villet  tro  paa  hans 
Delagtighed,  sagde,  overvældet  ligesaa  meget  af 
Forbauselse  som  af  Lede: 

„Saa  var  der  virkelig  Aftale  'mellem  Dem  og 
Magnus  Jensen !  —  Gaa  dog,  Menneske !  jeg  vil 
ikke  se  Dem!" 

Væver  Christoffersen  var  egentlig  sletikke  noget 
hurtigt  Hoved;  men  Mennesker,  med  en  saa  solid 
Selvopholdelsesdrift  som  hans,  kan  undertiden  i 
Faren  blive  opfindsomme;  tillige  gjorde  den  delvise 
Uret  imod  ham,  som  Grevindens  Ord  indeholdt, 
ham  mere  rolig:  „Nej,  Madam  Grevinden !  det  havde 
A  aldrig  tænkt,  at  der  skulde  blive  rettet  en  saa- 
dan  nærgaaende  Anklage  mod  Væver  Jens  Chri- 
stoffersen. Nej,  —  nej!  dét  havde  A  ikke  troet. 
Men  naar  A  ikke  straks  kom  Comtessen  til  Hjælp 
—  det  kom  af,  at  A  fik  det  bestemte  Indtryk  af 
det  hele,  at  der  var  Aftale  mellem  hende  og  Mag- 
nus Jensen  —  ja,  saadan  saae  det  ud  —  om  end 
A  maa  indrømme,  at  tilsidst  blev  hun  vist  allige- 
vel forskrækket,  men  saa  løb  hun  sin  Vej,  og  saa 
var  der  jo  ingen  Ting  for  mig  at  gjøre  —  uden  at 
tale  Magnus  alvorlig  til  Hjerte.  Men  det  har  A  og- 
saa  gjort,  saa  godt  A  kunde  — " 

„Gaa,  gaa!"  raabte  Grevinden. 

„Ja,  det  skal  A  nok.  Og  A  skal  ikke  snakke 
noget  om  den  Sag,  det  er  bedst,  vi  tier  helt  stille 
med  den.  A  vil  ikke  gjøre  Comtessen  nogen  For- 
træd, end  sige  at  A  skulde  — " 

Han  blev  ved  at  snakke,  medens  han  lukkede 
Døren. 

Ude  i  Entréen  saae  han  atter  Cyclen.  Men  under 
det  stærke  Indtryk  af  den  helt  nye  Vending,  som 
Sagen  nu  havde  faaet,  vidste    han   ikke  i  en  Fart, 

hvad  han  skulde  gjøre  ved  den.  Han  havde  en 
ubestemt  Fornemmelse  af,  at  nu  ordnede  alt  sig 
nok  paa  bedste  Maade  for  ham,  og  sagde  ved  sig 
selv :  „  Lad  den  hellere  i  Guds  Navn  blive  liggende, 
hvor  den  ligger." 

Han  gik  og  glædede  sig  over  denne  sin  Beslut- 
ning, medens  han  spadserede  ud  ad  det  „liile  Gaards- 
led"  og  om  langs  Laden,  hvor  hans  Vej  hjemad 
førte  ham.  Det  syntes  ham  efterhaanden  langt  det 
sandsynligste,  at  Greven  selv  vilde  og  maatte  lade 
denne  Sag  og  alt,  hvad  dermed  stod  i  Forbindelse 
—  vel  ogsaa  Cyclen?  —  forblive,  saavidt  det  stod 
til  ham,  urørt  og  glemt,  for  der  kunde  jo  dog  ingen 
Ting  bevises  eller  modbevises  i  Hovedsagen.  Dog 
vilde  det  —  for  en  Sikkerheds  Skyld  —  nok  være 
det  bedste,  tænkte  han,  at  han,  Christoffersen,  fik 
sin  Fremstilling  af  Begivenheden  ud  iblandt  Folk  i 
Byen,  forat  denne  Opfattelse  af  Sammenhængen 
straks  kunde  slaa  Greven  imøde  fra  alle  Sider,  om 
han  alligevel  skulde  forsøge  paa  at  kræve  Erstat- 
ning for  Cyclen  eller  gjøre  andet  ved  Sagen.  Saa 
skulde  Greven  i  hvert  Fald  nok  blive  medgjørlig 
og  bide  det  hele  i  sig. 

Da  han  bøjede  om  Ladebygningens  østlige  Hjørne, 
saae  han  Magnus  Jensen  staa  ganske  ene  ved  Siden 
ad  Kjøreporten,  lænet  op  ad  Muren. 

Væveren  gik  hen  til  ham:  „A  troede,  Du  var  i 
Høgulvet,  Magnus?" 

„Jeg  skal  derop  om  et  øjeblik,  naar  det  næste 
Læs  Hø  kommer  fra  Sønder-Enghaven."  —  Mag- 
nus saae  meget  elendig  ud ;  skjønt  det  var  varmt, 
og  han  rimeligvis  havde  arbejdet  haardt,  stod  han 
og  rystede  af  Kuldegysninger. 

Væveren  betragtede  ham  opmærksom  nogen  Tid , 
saa  besluttede    han    sig   til  at  sige:    „A  har  været 

inde  og  snakket  med  Madammen.  A  sagde  til 
hende,  at  det  for  mig  saae  ud,  derude  i  Faarehuset, 
som  om  Comtessen  vilde  ligesaa  godt  som  Du,  — 
derfor  var  det,  A  forholdt  mig  rolig,  fordi  A  vilde 
først  constatere"  — 

„Du  sagde  jo  til  mig,  at  Du  sov,"  sagde  Magnus, 
mens  Tænderne  klaprede  i  Munden  paa  ham. 

„Ja  —  —  men,  siig  Du  nu  ligesaadan,  som  A 
siger,  til  Greven,  naar  han  kommer  og  vil  snakke 
med  Dig;  saa  skal  Du  se,  saa  bliver  del  Dig,  der 
faar  Overtaget  over  ham." 

„Han  slaar  mig  ihjel,  han  slaar  mig  ihjel,"  jam- 
rede Magnus. 

„Aa  sikke  noget  Snak!  hvordan  er  det,  Du  skaber 
Dig.  Giver  han  Dig  nogen  Tærsk,  saa  er  det  bedst, 
Du  tager  imod  dem.  Men  A  tænker  nok,  han 
lader  Dig  være  i  Fred,  naar  Du  giver  ham  denhér 
Forklaring.  For  vi  bliver  jo  to  øjenvidner  imod 
eet." 

Man  hørte  Hølæsset  komme  rumlende  bag  Laden. 

„Saa  gaar  A.  Mig  snakker  Du  jo  ikke  forkeert 
om,  Magnus.  Saa  hjælper  A  Dig  s'gu  ikke,  pas 
paa  med  det!" 

Magnus  gik  ind  i  Kjøreloen.  Væveren  fortsatte 
sin  Vej  hjemad.  „Saa  lod  Vorherre  mig  dog  slippe 
helt  fri  for  at  betale  til  den  Cycle,  saadan  som  A 
bad,"  sagde  han  ved  sig  selv. 

Han  var  buden  til  Fødselsdagsgilde  hos  Sogne- 
fogdens om  Eftermiddagen.  Han  overvejede,  om 
han  ikke  helst  straks  ved  denne  Lejlighed  maatte 
fortælle  om  Begivenheden  derude  i  Faarehuset.  Saa 
var  han  ogsaa  vis  paa  at  blive  den  interessanteste 
Person  ved  Gildet.  Og  han  holdt  nok  af  at  spille 
første  Violin,  netop  i  Sognefogdens  Nærværelse. 

Det  var  ved  den  Tid  paa  Dagen,  som  i  Jylland 
kaldes  „melmaddags",  —  den  Tid,  da  Eftermid- 
dagsmelmaden  indtages,  omtrent  Kl.  5.  —  Ind  igjen- 
nem  Borgeleddet  paa  Søttrup  kom  Christian  Røgter- 
dreng strygende  —  paa  sine  rappe,  solbroncerede, 
bare  Ben.  Nu  havde  han  flyttet  i  østermosen, 
derpaa  —  efter  Mødet  med  Væveren  —  rejst  Kom 
i  Overmarken;  han  skulde  nu  hjem  paa  Gaarden: 
for  at  ordne  nogle  Tøjr,  som  de  bissende  Kalve 
havde  ødelagt;  for  at  tage  imod  Grevens  Heste, 
naar  han  kom;  for  selv  at  faa  sin  Melmad;  og 
saa  skulde  han  atter  ud  i  Mosen  og  vande  Ung- 
høvederne. Saadan  en  lille  Røgterdreng  skal  have 
meget  mere  baade  i  Hovedet  og  i  Benene,  end  de 
voksne  Karle  og  Daglejere,  som  udfører  det  regu- 
lære Markarbejde.  —  Han  har  ofte  intet  Uhr  i 
Lommen,  men  tager  Solhøjden  ved  Hjælp  af  sine 
fem  Fingre  med  forbausende  Nøjagtighed,  især  ud 
paa  Eftermiddagen,  naar  Solen  ikke  er  for  langt 
fra  Himmelranden;  og  naar  man  seer  ham  saa 
sikkert  og  nøjagtigt,  netop  til  rette  Tid,  være  nu 
her,  nu  der  paa  sit  udstrakte  Arbejds-Revier  den 
lange  Sommerdag  igjennem,  da  kommer  man  uvil- 
kaarlig  til  at  tænke  paa  Bier  og  Myrer  og  andre 
slige  smaa  Skabninger,  for  hvem  Solen  og  Instinktet 
ordner   Livet  saa   fast  og  regelret  —  og  lykkeligt. 

Han  stod  henne  i  Skyggen  af  Staldbygningen 
midt  imellem  de  indfiltrede  Kalvetøjr,  som  han  re- 
dede fra  hinanden  eller  „spidskede"  og  „splejsede", 
eftersom  det  gjordes  behov. 

Udaf  Ladeporten  kom  nu  den  tømte  Høvogn 
rullende  ind  i  Gaarden.  Kudsken  kjørte  op  i  Borg- 
gaarden,  ind  under  Lindetræet,  hvor  Ræveungen 
stod  lænket;  her  holdt  han  stille  udenfor  Borge- 
stuens   Dør.     Derinde    fra    kom    Pigerne    bærende 

med  de  store  Kurve,  hvori  Melmaden  skulde  kjøres 
ud  til  Folkene  i  den  søndre  Enghave.  Lejler  og 
Bimpler  med  øl  og  Brændevin  blev  ligeledes  læsset 
paa  Vognen,  og  saa  drog  Kudsken  atter  afsted  — 
ud  af  Gaarden,  ud  til  den  Arbejdets  Mad-  og  Hvile- 
glæde, som  Konger  og  Kejsere  ikke  har  Anelse 
om,  og  som  grænser  nærmest  til  den  fuldkomne 
Lykke  blandt  Høstfolk  paa  Landet,  naar  de  nyder 
Eftermiddagsmelmaden  en  hed  Sommerdag  ude  i 
Marken. 

Folkene  i  Laden  —  de,  der  „læsser  af",  „bærer 
fra"  og  „sætter  Høet  hen"  i  „Gulvet"  —  kom  nu 
ogsaa  frem  af  Ladeporten  og  bevægede  sig  under 
langsomme  Vridninger  og  Strækninger  (det  er  det, 
man  kalder  „vraltende"  Gang)  hen  imod  Borge- 
stuen, hvor  Melmaden  ventede  dem.  Christian 
Røgterdreng  havde  ogsaa  nok  Lyst  til  at  følge  med, 
men  han  vilde  dog  helst  have  Greven  hjem  og 
have  ham  „besørget",  inden  han  gav  sig  til  at 
spise.  Og  Greven  maatte  være  her  straks.  — 
Christian  vidste  nøjagtig,  hvilke  af  Folkene  der  var 
i  Marken  og  hvilke  der  var  i  Laden  —  eller  „i 
Gulvet",  som  man  i  denne  Forbindelse  siger.  Der 
er  overhovedet  ingen  paa  en  Gaard,  der  veed  bedre 
Besked  med  det  Hele,  end  den  overordnede  (Hus- 
bond, Forvalter  eller  Avlskarl)  og  saa  Røgter- 
drengen. De  har  ligesom  hver  sit  Overblik:  fra- 
oven  og  franeden.  Men  desmere  undrede  det  Chri- 
stian, at  Magnus  Jensen,  som  han  vidste  „bar  fra", 
ikke  var  mellem  dem,  som  nu  gik  ind  i  Borgestuen. 

Det  maatte  han  billigvis  have  Rede  paa:  „A 
troede,  Magnus  var  i  Gulvet,  Niels.  Hvor  bliver 
han  af?"  raabte  han  til  en  af  Daglejerne. 

„Han  var  skidt  tilpas,  sagde  han.  Han  kunde 
ikke  spise  noget.     Han  vilde  tage  sig  en  bitte  Lur 

inde  i  Høet,  mens  vi  andre  faar  vor  Melmad,"  lød 
Svaret. 

„Hvad  mon  han  fejler,"  tænkte  Christian;  „Føden 
kan  han  da  ellers  nok  faa  Tid  at  tage  til  sig." 

Nu  hørte  han  den  lette,  hule  Rullen  af  en  Fjeder- 
vogn omme  paa  Vejen  bag  Staldbygningen,  og  et 
øjeblik  efter  drejede  Greven  med  de  to  Graa  ind 
ad  Borgeleddet. 

Saa  let  som  et  Lam  var  Christian  henne  ved 
Hoveddøren,  hvor  Vognen  holdt.  Greven  stod  op 
i  den  og  kastede  Tømmerne  til  ham;  —  bøjede 
sig  saa  ned  for  at  tage  nogle  Sager  op  af  Maga- 
sinet i  Agestolen. 

„Du  er  en  Knop,  Christian,  til  at  være  paa 
Pletten.  —  Har  Du  faaet  rejst  Kornet  i  Over- 
marken?" 

„Ja,  A  har." 

„Ha,  hal  skynd  Dig  og  voks,  Dreng!  saa  skal 
du  blive  Avlskarl  paa  Søttrup." 

Christian  havde  faaet  Skaglerne  spændt  fra  og 
stod  nu  henne  ved  Hestenes  Hoveder  i  Færd  med 
at  løsne  Koblerne. 

Han  var  bleven  ganske  rød  i  Hovedet  af  For- 
legenhed og  Stolthed  over  de  sidste  Ord. 

Da  kom  han  pludselig  til  at  se  i  Vejret  ved  en 
voldsom  Bevægelse  af  Greven  oppe  i  Vognen.  Det 
saae  ud,  som  om  Greven  havde  været  ved  at  falde; 
han  famlede  for  sig  med  Hænderne  efter  Ryglænet 
af  Agestolen,  medens  han  ufravendt  og  kridhvid  i 
Ansigtet  stirrede  ind  ad  Gangdøren,  som  var  bleven 
aabnet.  —  Christian  stod  saa  langt  til  Siden  for 
Døraabningen,  saa  at  han  intet  kunde  se  der- 
indenfor.  Men  i  næste  Øjeblik  udbrød  Greven: 
„Mathilde!    Mathilde!    hvad   er  der  skeet?"    —    og 

sprang  ned  af  Vognen  og  ind  i  Forstuen,  hvis  Dør 
han  slog  i  efter  sig. 

Christian  var  kommen  saaledes  til  at  ryste  baade 
paa  Krop  og  Hænder,  saa  han  havde  den  største 
Møje  med  at  faa  det  andet  Kobbel  spændt  op.  Og 
han  gik  som  i  Blinde,  da  han  nu  kjørte  de  fra- 
spændte Heste  ned  til  Stalddøren  for  at  tage  Tøjet 
af  dem.  Havde  han  ikke  været  saa  vanemæssig 
dreven  i  alt,  hvad  han  her  havde  at  foretage  sig, 
saa  var  han  sikkert  helt  gaaet  i  Staa.  Han  skulde 
egentlig  have  givet  Hestene  Tøjrene  paa  og  redet 
dem  ud  i  Ringtoften,  men  han  var  bleven  saa 
greben  af,  hvad  han  havde  seet,  og  han  holdt  saa 
meget  af  Greven,  og  han  syntes,  der  maatte  ske 
noget  forfærdeligt  om  et  øjeblik,  saa  han  kunde 
ikke  faa  sig  til  at  forlade  Gaardspladsen  lige  nu; 
han  tog  Grimerne,  som  hang  paa  Staldmuren,  og 
lagde  paa  Hestene,  —  saa  kunde  de  faa  en  Klat 
Grøntfoder  i  Stalden,  indtil  han  havde  faaet  spist 
sin  Melmad  og  seet,  hvad  der  dog  —  aa,  hvad 
der  dog  var  gaaet  for  sig! 

Han  trak  Hestene  hen  til  Truget  ved  Brønden 
for  at  vande  dem.  Dér  var  han  jo  nødt  til  at  give 
sig  Tid;  og  dette  i  Forbindelse  med  Synet  af  de 
drikkende  Heste  og  Følelsen  af  Efter middagsstil- 
heden  i  den  store,  solbelyste  Gaard  dyssede  ham 
saa  forunderlig  til  Ro,  saa  han  bagefter  næsten 
troede,  han  havde  staaet  og  halvsovet.  Dette  lille 
rystende  Skvulp  i  Hestens  Hals  for  hver  Synkning, 
og  denne  lille  Sitren  af  dens  Hud,  hvormed  den 
gjennede  Fluer  væk  —  han  kjendte  det  saa  godt, 
fra  hver  Dag  han  havde  levet,  og  derfor  saae  det 
saa  fredeligt  ud.  —  Og  den  Fjærmer,  som  først 
tog  Mulen  fra  Vandfladen  —  nu  stod  den  og  over- 

savlede  den  Nærmers  Hals.  Og  saa  begyndte  den 
at  drikke  igjen. 

„Er  Magnus  Jensen  i  Borgestuen?"  lød  det  plud- 
selig hæst  og  skarpt  oppe  fra  Hoveddøren.  Chri- 
stian foer  sammen;  det  var  Greven,  der  stod  der- 
oppe; var  det  virkelig  ogsaa  hans  Stemme? 

„Nej,  Magnus  Jensen  er  inde  i  Laden,"  svarede 
Christian  —  og  fik  meget  travlt;  han  vilde  have 
Hestene  ind,  han  vilde  have  Hænderne  fri,  han 
vilde  hjælpe,  han  vidste  næsten  ikke,  hvad  han 
vilde.  Medens  han  sled  i  Hestene,  der  ikke  vilde 
ud  af  deres  vante  Gangart  fra  Trug  til  Stald,  kom 
han  til  at  vende  Ansigtet  den  Vej,  Greven  var,  — 
og  saae  ham  gaa  eller  løbe,  paa  en  underlig  snub- 
lende Maade,  ligesom  han  var  i  Mørke,  over  Gaar- 
den.  Han  havde  sin  svære,  sølvskæftede  Ridepidsk 
i  Haanden.  Han  stilede  over  mod  Ladeporten.  — 
Men  nu  var  Christian  kommen  ind  i  Stalden.  Han 
lod  Hestene  løbe  løse  op  i  Baasene,  smed  noget 
Grønfoder  for  dem  —  og  stod  atter  ude  i  Gaarden 
ved  Stalddøren.  —  Gaarden  var  tom.  —  Christian 
stod  et  øjeblik  som  lammet  af  Raadvildhed;  han 
vidste  ikke,  hvorhen  han  skulde  vende  sig.  Da 
saae  han  Grevinden  træde  ud  paa  Trappestenen 
ved  Hoveddøren.  „Den  kære  Madammen!  —  nej, 
hvor  hun  ser  sær  ud!"    —   Hun  vinkede  ad  ham, 

—  hvad  var  det,  hun  sagde?  Først  da  han  var 
kommen  helt  hen  til  hende,  hørte  han  det:   „Greven 

—  Greven!"  stønnede  hun,  som  om  hun  var  lige 
ved  at  miste  Vejret.  „Greven  maa  ikke  være  ene 
sammen  med  Magnus  Jensen!  Løb  derover,  Chri- 
stian!" —  Saa  greb  hun  for  sig  som  i  Svimmelhed 
og  vendte  sig  om  mod  Døren.  Mere  saae  Chri- 
stian ikke;  —  han  løb,  alt  hvad  han  kunde,  ned 
mod  Ladeporten. 

Da  Grev  Trolle  fra  Gaardens  Sollys  kom  ind  i 
den  halvmørke  Lade,  overraskedes  han  ved,  at 
dette  Halvmørke  havde  en  dyb,  blodrød  Farve : 
Kjøreloens  Gulv,  det  store  Ladetags  Inderside,  det 
høje  Høstænge,  som  naaede  op  til  de  nedre  Hane- 
bjælker —  alt  havde  det  et  taaget,  mørkerødt  Ud- 
seende. Da  gik  der  en  mægtig  Standsning,  en 
Modbølge  —  af  Beslutning,  syntes  han  —  igjennem 
hans  Sind,  medens  tillige  en  isnende  Rædsel  kom 
over  ham:  han  vilde  ikke  være  Morder,  han  vilde 
ikke  styrte  sin  Hustru  og  sit  Barn  i  ødelæggelse; 
—  men  samtidig  var  han,  til  sin  egen  Forundring, 
naaet  helt  op  paa  de  øverste  Trin  af  den  lange 
Stige,  som  førte  fra  Ladens  Gulv  op  paa  Høstænget. 
Og  derinde  i  Mørket  stod  Magnus  Jensen. 

„Er  Du  dér!  er  Du  dér!"  skreg  Greven  ude  af 
sig  selv  af  Raseri  og  sprang  ind  paa  Høstænget 
fra  Stigen. 

Magnus  Jensen  kastede  sig  fladt  ned  i  Høet. 
Greven  standsede;  han  kunde  sletikke  se  den  anden. 

Han  kunde  selv  ikke  senere  mindes,  om  det  var 
kort  eller  længe,  han  stod  saaledes,  stirrende  ind  i 
Mørket  og  —  vistnok  —  atter  kjæmpende  med  sig 
selv. 

Da  lød  det  med  Magnus  Jensens  klynkende 
Stemme  —  netop  som  fra  En,  der  siger  en  tillært 
Løgn,  hvis  Virkning  han  ikke  er  sikker  paa,  men 
tværtimod  ængstelig  for  — :  „Hun  vilde  selv!  hun 
vilde  selv!"  —  —  I  samme  Nu  foer  Greven  frem, 
holdende  Ridepidsken  med  det  tunge  Metalskaft 
opad  i  sin  Haand.  —  Naar  han  senere  gjennem- 
tænkte  det,  som  nu  paafulgte,  forekom  det  ham,  at 
han  flere  Gange  huggede  efter  Magnus  Jensens 
Hoved  i  Mørket  uden  at  ramme,  at  denne  ligeledes 
flere  Gange  foer  op,  tumlede  tilbage,  faldt  og  rejste 

sig  —  under  sin  Flugt  hurtigt  nærmende  sig  til 
Hanebjælken,  der  dannede  Randen  af  Høstænget  ud 
mod  Kjøreloen.  Greven  mindedes  tilsidst  at  have 
skj elnet  ham  —  mod  den  større  Lysning  i  Kjøre- 
loen —  lænet  bagover  med  Ryggen  mod  Bjælken. 
Da  var  Greven,  rasende  over  hidtil  at  have  fejlet 
ham  —  faret  frem  for  at  give  ham  det  hævnende 
Hug,  inden  han  forsvandt  —  —  eller  var  det  for 
selv  at  styrte  ham  ud  over  Høstængets  Rand?  — 

—  det  var  han  sommetider  ved  at  tro.  — 

Da  Grev  Trolle  bøjede  sig  udover  Hanebjælken 
og  saae  ned,  laa  Magnus  Jensen  udstrakt  paa  Lo- 
gulvet  med  Hovedet  i  en  stor  Blodpøl.  —  Christian 
Røgterdreng  laa  paa  Knæ  ved  Siden  af  ham,  hol- 
dende hans  ene  Haand  mellem  begge  sine. 

„Godt,  at  jeg  ramte  ham,  inden  han  faldt," 
mumlede  Greven  flere  Gange  for  sig  selv,  medens 
han  steg   ned  fra  Høstænget,  „at  han  fik  det,  — 

—  hvad  han  fortjente,"  —  og  disse  halvhøjt  mum- 
lede Ord,  som  Greven  senere  tydelig  mindedes, 
var  for  ham  selv  det  stærkeste  Bevis  paa,  at  det 
ikke  havde  været  hans  Hensigt  at  styrte  Magnus 
Jensen  ned  i  Loen,  medens  de  rigtignok  tillige 
gjorde  det  ganske  sikkert  for  ham,  at  det  virkelig 
i  øjeblikket  var  hans  Vilje  at  dræbe  Magnus  ved 
et  Slag  i  Hovedet. 

Han  gik  hen  til  Christian  og  befalede  ham  at 
lægge  noget  Hø  under  Magnus'  Hoved,  og  lod  saa 
Drengen  gaa  efter  en  Spand  Vand  ved  Brønden. 
I  de  Øjeblikke,  mens  Drengen  var  borte,  søgte  han 
ivrig  efter  Spor  af  sit  Slag  paa  Magnus'  Pande  — 
men  da  var  det  rigtignok  allerede  halvvejs  med 
Ønsket  om,  at  Hugget  ikke  maatte  have  ramt  ham; 
at  der  intet  Spor  maatte  være.  Han  var  saa  stærkt 
optagen  af  denne  Søgen,  at  den  Bevidsthed  plud- 

selig  og  som  noget  overraskende  greb  ham:  at  det 
var  jo  et  Lig,  han  sad  og  famlede  paa. 

Saa  veg  alle  andre  Tanker  af  hans  Sind,  givende 
Plads  for  et  eget  stille  Behag:  at  det  Menneske 
ikke  længer  levede,  som  havde  vovet  at  gribe  efter 
hans  Datter,  hans  Øjesten!  —  med  frække  Hænder. 

Han  lod  Christian  sætte  Spanden  ved  den  Dødes 
Side,  og  befalede  ham  saa  straks  at  løbe  ind  i 
Borgestuen  og  hente  Karlene  herud.  „Men  ingen 
maa  sige  noget  til  Grevinden!"  raabte  han  efter 
Drengen. 

Christian  forsvandt  igjen.  Og  medens  nu  Greven 
vadskede  Blodet  af  den  Dødes  Hoved,  stormede 
Tankerne  med  frygtelig  Magt  ind  paa  ham :  hvordan 
det  dog  skulde  gaa  med  hans  syge  Hustru!  — 
Magnus  Jensens  Ansigt  var  næsten  ukjendeligt,  saa 
skrammet  var  det  blevet  —  vistnok  ved  at  falde 
mod  nogle  Jernbolte  (hørende  til  en  Arbejdsvogn), 
som  laa  paa  Logulvet.  I  Haargrænsen  ovenover 
Panden  var  et  Hul,  som  saae  ud  til  at  være  meget 
dybt.  —  Da  slog  det  Greven  med  Vished,  at  han 
havde  dræbt  Magnus. 

Greven  rejste  sig  op:  „Den  liderlige,  dovne  Hund!" 
mumlede  han,  —  og  havde  ondt  ved  at  holde  sig 
fra  at  give  den  døde,  kjødrige  Krop  et  foragteligt 
Spark  med  Foden.  Den  laa  saa  mageligt  henslængt 
dér  paa  Logulvet;  og  Greven  knyttede  Hænderne, 
harmfuld  ved  den  Tanke,  at  denne  forkjælede, 
dumme  Drivert,  hvis  eneste  Livlighed  havde  været 
hans  Kjønsdrift,  skulde  kunne  bringe  Ulykke  over 
Mennesker. 

Han  hørte  den  klaprende,  ramlende  Lyd  af  mange 
Træsko  ude  paa  Stenbroen  i  Gaarden.  Atter  grebes 
han  af  den  angstfulde  Tanke  paa  sin  Hustru,  — 
og  han   saae   sig  uvilkaarlig  om  efter  Ridepidsken, 

paa  hvilken  der  sikkert  maatte  være  Blodpletter; 
han  syntes,  han  havde  kastet  den  fra  sig  ved  Foden 
af  Stigen.  —  Den  var  der  ikke.  —  I  det  samme 
kom  Christian  styrtende  ind  i  Kjøreloen,  en  Snes 
Alen  foran  de  Andre.  Idet  han  gik  hen  til  Liget 
forbi  Greven,  hviskede  han  til  denne  saa  angst, 
som  om  det  kunde  været  ham  selv,  der  havde  be- 
gaaet  Drabet:  „Siig  inden  Ting,  Hr.  Greve,  —  A 
har  skjult  den  —  aa,  siig  ingen  Ting  til  de  andre!" 

To  Secunder  efter  kom  de  ind,  godt  en  halv 
Snes  Mennesker,  nogle  endnu  tyggende  paa  Mel- 
maden. En  gammel  Høstkone  stillede  sig  straks 
op  i  Ladeporten  og  slog  atter  og  atter  begge  sine 
Hænder  mod  sine  Laar  under  en   uafbrudt  Hylen. 

„Ih,  men  tu  hvordan  er  han  endda  kommen 
saadan  af  Sted,  det  sølle  Spøgeis',"  sagde  Jens 
Tærsker  og  tørrede  sine  Hænder  paa  Bukserne  for 
at  være  rede  til  at  tage  fat  med  fornøden  Renlighed. 

„Spring  over  i  Stalden,  Jens,  og  hent  et  Pat- 
Hestedækkener!"  commanderede  Greven. 

Jens  løb. 

„Greven  kaldte  paa  Magnus,"  sagde  Christian  til 
de  Omstaaende  med  skjælvende,  men  høj  Stemme, 
„og  saa  blev  han  vistnok  bange,  og  saa  vilde  han 
kravle  ned  ad  Forsiden  paa  Høstænget,  men  saa 
faldt  han.    Det  var,  da  Greven  gik  op  ad  Stigen." 

„Hvorfor  var  han  bange  for  Greven?"  var  der 
een,  der  hviskede  til  Christian. 

„Det  veed  A  ikke,"  svarede  denne.  — 

„Bred  nu  Dæknet  ud  her  paa  Gulvet,"  sagde 
Greven  til  Jens,  som  var  kommen  tilbage,  „og  tag 
saa  fire  Mand  ved  ham  og  læg  ham  derpaa." 

Tavse  og  forsigtige  tog  Karlene  fat  og  udførte 
Ordren. 

„Og  læg  saa  det  andet  Dækken   over  ham,  og 

bær  ham  lige  om  i  Kroen.  —  Du  følger  med, 
Christian,  og  hvis  hans  Forældre  ikke  skulde  være 
hjemme,  saa  faar  Du  at  vide,  hvor  de  er,  og 
melder  dem,  at  deres  Søn  er  død." 

„Hys,  hys,  siig  endda  ikke,  at  han  er  død",  var 
der  nogle,  der  hviskede,  „det  kan  jo  være,  at  der 
er  Liv  i  ham  endnu." 

„Og  I  andre  spænder  straks  for  min  Vogn,  og 
Anders  Fynbo  kjører  til  Torup  efter  Lægen.  Du 
kjører  ham  lige  til  Kroen,  Anders.  —  Jeg  gaar  ind 
for  at  melde  dette  til  Grevinden.  Hun  er  syg." 
Dermed  gik  Greven. 

Straks  han  var  borte,  omringede  de  Ledige  Chri- 
stian og  gjorde  ham  en  Uendelighed  af  Spørgsmaal: 
hvor  han  selv  havde  staaet,  da  Magnus  faldt  ned; 
hvad  der  var  i  Vejen,  siden  Greven  var  vred  paa 
Magnus;  hvor  højt  Greven  havde  været  oppe  paa 
Stigen,  da  Ulykken  skete.  —  Christian  viste  en 
halv  Snes  Trin  tilvejrs.  Drengen  hørte  sig  selv 
svare  paa  alle  disse  Spørgsmaal,  som  om  det  var 
en  helt  anden,  der  talte.  —  Saa  fulgte  da  endelig 
hele  Flokken  ud  med  Liget,  ivrige  efter  at  komme 
om  i  Byen  og  fortælle  Nyheden. 

Kun  Christian  blev  et  øjeblik  tilbage.  Og  da 
han  troede  sig  sikker,  gik  han  hen  til  det  store 
Vandtrug  ved  Brønden,  bøjede  sig  ned  og  tog 
Grevens  Ridepidsk  op  fra  dets  Bund.  Skjønt  den 
havde  ligget  i  Vandet,  sad  der  endnu  paa  Haand- 
tagets  skarpe  Kant  lidt  Rødt,  som  Christian  for- 
sigtig viskede  af.  „Aa,  saa  er  det  Greven,  der  har 
knust  Panden  paa  ham,"  stønnede  han.  Saa  skjulte 
han  Pidsken  under  sin  Vest  og  bar  den  ind  i  Ko- 
stalden. Et  øjeblik  efter  var  han  paa  Vej  om  til 
Kroen.  Han  ønskede  saa  inderligt,  at  han  blot  lige 
en  Vending  kunde  have  løbet  op  i  Præstegaarden 

og   talt   med   den   gamle   Præst,   eller  over  til  sin 
Moder  i  østerbyen. 


Samme  Eftermiddag  var  der,  som  før  nævnt, 
Fødselsdagsgilde  omme  hos  Sognefogden,  Hans 
Peter  Andersen.  Der  var  en  hel  Del  Mennesker 
fra  Brindsted  By  samlede  i  hans  Hus,  og  gruppevis 
og  halvhviskende  gik  Samtalen  ret  livlig,  ledsaget 
af  undertrykt  Fnisen  og  af  kritiske  Øjekast  fra  en 
Gruppe  til  en  anden.  I  den  ene  Gruppe  førtes 
Conversationen  nemlig  udelukkende  paa  den  anden 
Gruppes  Bekostning,  hvad  naturligvis  meddelte  den 
selskabelige  Luft  ved  en  saadan  Brindstedsk  Sam- 
menkomst en  vis  Electricitet  eller  livfuld  Uro.  — 
Sognefogden  gik  altid  paa  sin  Fødselsdag  noget 
stille  og  ligesom  vemodig  omkring.  Han  kunde 
aldrig  paa  denne  Dag  lade  være  at  tænke  paa  de 
mange  andre  Lejligheder,  da  han,  efter  sit  eget 
Skjøn,  burde  være  bleven  hædret  af  sine  Med- 
borgere, men  det  ikke  var  skeet;  og  saa  blev  der 
for  ham  selv  noget  underlig  rørende  fattigt  ved 
denne  Fest,  hans  egen  Fødselsdag,  som  han  selv 
bekostede  og  indbød  til,  —  jo,  for  saa  kunde  de 
komme  alle  de  mange,  som  ellers  altid  lod  sig 
Lejligheden  gaa  forbi  til  at  vise  ham  den  Hyldest, 
han  paa  saa  mange  Maader  havde  gjort  sig  for- 
tjent til  —  —  Og  ovre  i  den  Gruppe  dér  ved  Vin- 
duerne, dér  var  han  nu  tilmed  vis  paa,  at  de  sad 
ligefrem  og  gjorde  Nar  ad  ham  i  hans  eget  Hus, 
og  mens  de  drak  hans  Kones  Kaffe.  —  Han  var, 
som  sagt,  i  det  hele  tavs  og  vemodig.  Den  eneste, 
som  kunde  gjøre  ham  livlig  paa  hans  Fødselsdag, 
var  Væver  Christoffersen   —   for  han  kunde  gjøre 

ham  vred.  Denne  tykke  Person  havde  vistnok  op- 
daget, at  Sognefogden  var  forholdsvis  let  at  trykke 
ved  denne  Lejlighed,  og  han  kunde  finde  paa  at 
bralre  op  og  gjøre  sig  vigtig  i  Sognefogdens  egne 
Stuer  paa  en  Maade,  der  i  høj  Grad  irriterede 
denne.  Væver  Christoffersen  blev  dog  altid  ind- 
buden,  ligesom  ogsaa  Kjøbmand  Hansen  og  hans 
Kone,  med  hendes  Parti  derovre  ved  Vinduerne; 
som  Konge  i  Brindsted  (bortseet  fra  Greven),  vilde 
Sognefogden  ikke  lade  de  Mennesker  komme  helt 
udenfor  sin  Kreds,  sin  Rækkevidde,  sit  Rige.  Hans 
Fødselsdagsgilde  var  i  al  Beskedenhed  noget  af  en 
Reception,  en  Cour,  han  gav.  —  —  Idag  fik  dog 
efterhaanden  Samtalen  en  mindre  gruppevis,  mere 
almindelig  Character.  Det  var  jo  saa  kort  siden, 
hint  mærkelige,  om  end  saa  resultatløse,  Møde  i 
Højskolesagen  havde  været,  og  man  skulde  jo  til 
det  imorgen  igjen,  saa  Talen  kom  efterhaanden 
meget  naturligt  derhen  paa. 

Der  var  en  lille,  tyk  Boelsmandskone,  Lars  Pind- 
borgs Maren,  som  altid  havde  for  Skik  ligesom 
ved  et  Par  kluntede  Hop  at  sætte  midt  ud  i  de 
vanskeligste  Udtalelser,  hvor  hun  saa  gjerne  gik 
fast,  omgiven  paa  alle  Kanter  af  en  Gyngegrund 
af  kritisk  Tavshed  i  Selskabet.  Hun  saae  sig  nu 
om,  ligesom  man  gjør,  naar  man  vil  tage  Tilløb 
til  et  Spring,  og  sagde:  „Ja,  hvorfor  kan  vi  nu 
ikke  ogsaa  dele  med  hverandre  allesammen  og 
leve  af  Guds  Naade.  A  synes,  det  var  saa  skjønt 
og  ædelt." 

Tavshed. 

„Ja,  var  det  da  ikke  ædelt?" 

Tavshed. 

Maren  vender  sig  raadvild  til  en  skikkelig,  mager 
Kone,  som  altid  er  tavs  i  Selskab,  og  siger:    „Ja- 

men  det  var  vi  da  ogsaa  allesammen  enige  om 
igaar  paa  Mødet.     Og  det  siger  Jesus  jo  ogsaa." 

Den  magre  Kone  tørrer  sin  Næse  med  sit  sam- 
menfoldede Lommetørklæde,  klapper  Maren  paa 
Haanden  og  hvisker  forlegent:  „Jo,  det  er  saamænd 
sandt  nok,  Maren  Pindborg." 

Henne  fra  Gruppen  ved  Vinduerne  høres  Fru 
Hansen,  der  er  berømt  og  frygtet  for  sin  Kritisk- 
hed, sige  halvhøjt:  „Det  kommer  saa  meget  an  paa, 
hvem  det  er,  der  opfordrer  til  at  dele." 

En  anden  Kone  svarer  hende:  „Ja,  Lars  Pind- 
borgs kunde  vist  nok  staa  sig  ved  det." 

Dette  giver  mellem  nogle  Koner  —  udenfor 
Samtalens  egentlige  Hovedscene  —  Anledning  til 
en  intim  Undersøgelse  og  Drøftelse  af,  hvordan  i 
Grunden  Lars  Pindborgs  øconomisk  sidder  i  det.  — 

Kjøbmandens  Kone  har  imidlertid  modtaget  et 
bebrejdende  Blik  fra  Pastor  Jensen  for  sin  ukjærlige 
Udtalelse,  og  da  hun  nu  tillige  veed  med  sig  selv, 
at  hun  er  en  underlig  sammensat  Natur,  og  selv 
føler,  at  hun  lider  under  alle  et  overcultiveret 
Stemningsmenneskes  Vanskeligheder,  saa  slaar  hun 
brat  om  og  udbryder:  „Aa  ja!  —  men  hvorfor 
kan  vi  ikke  ogsaa?  —  Kan  vi  ikke,  Pastor  Jensen? 
—  Nu  straks!  —  Alle  blive  Et,  eet  stort  Kjærlig- 
hedssamfund!" 

Alle  Kvindernes  øjne  blev  selvfølgelig  vaade  ved 
disse  Ord,  og  de  fleste  Lommetørklæder  kom  frem. 
Man  følte  sig  i  Øjeblikket  virkelig  temmelig  be- 
gejstret og  kjærlig  og  saae  beundrende  paa  Fru 
Hansen,  thi  alle  fornam  ved  sig  selv,  at  kun  hun 
havde  Dristighed  og  Evne  til  at  sige  saa  stærke 
Ting.  —  Hun  var  selv  bleven  meget  bevæget  ved 
sine  Ord.  —  Pastor  Jensen  saae  varmt  frem  for 
sig  under  sine  sokratiske  øjenbryn,  og  sagde  stille: 

„Mærker  I  den  nye  Tid?  Mærker  I,  at  noget  er  i 
Færd  med  at  fødes}" 

Der  var  en  ny  Gjæst  i  Færd  med  at  træde  ind 
i  Stuen.  Væver  Christoffersens  tykke  Mave  saaes  i 
Døraabningen.  Hans  Ansigt  var  noget  blegt  og 
hans  Blik  lidt  uroligt,  men  han  smilede  og  gik 
rundt  for  at  byde  alle  de  Tilstedeværende  Haanden. 

Sognefogdens  Ro  var  nu  til  Ende.  Han  havde 
hidtil  hvilet  ret  behageligt  i  sin  vemodige  Fødsels- 
dagsstemning;  men  han  kunde  ikke  finde  sig  i,  at 
Væver  Christoffersen  —  hvad  han  sikkert  havde 
til  Hensigt  —  skulde  opkaste  sig  til  Leder  af  Sam- 
talen og  gjøre  ham  selv  til  Nummer  Nix  paa  denne 
Dag,  som  jo  dog  selv  hans  værste  Fjender  og  Mis- 
undere maatte  erkjende  var  hans  Fødselsdag  og 
ingen  andens  —  her  i  Brindsted  i  det  mindste.  — 
For  at  tage  Tyren  ved  Hornene  indledede  han 
straks  selv  en  privat  Samtale  med  Væveren  om 
communale  Anliggender  —  saa  kunde  han  da  ingen 
selskabelige  Erobringer  gjøre  i  den  Tid.  Men 
Væveren  fulgte  kun  smaat  med.  Han  stod  og 
havde  sin  Opmærksomhed  lige  saa  meget  henvendt 
paa  Samtalen  imellem  de  andre  Gjæster;  men  syntes 
i  det  hele  temmelig  adspredt. 

„Det,  som  gjorde,  at  Øjnene  før  blev  duggede 
hos  os  allesammen,"  hørte  han  Pastor  Jensen  sige, 
„da  Fru  Hansen  udtalte  disse  frejdige,  hjertevarme 
Ord:  Kan  vi  ikke?  —  hvad!  —  Kan  vi  ikke  alle 
blive  eet  stort  Kjærlighedssamfund?  —  var  det 
ikke  netop  dette,  at  vi  følte:  hér  er  det  Vidunder- 
lige! Følte  vi  ikke  alle  ligesom  en  Beklemmelse 
om  Hjertet?" 

„Jo,  A  blev  da  saa  sær,"  hviskede  Lars  Pind- 
borgs Maren  og  trykkede  Haanden  fast  ind  imellem 
Mave  og  Bryst. 

—  „Ja,  men  det  er  Beklemmelsen  overfor  det 
Umulige,  det  er  Følelsen  af,  at  nu  stunder  Som- 
meren til,  den  herlige  Tid,  som  skal  gjøre  det 
Umulige  muligt." 

Flere  af  Konerne  snøftede  nu  lydeligt.  Og  Fru 
Hansen  udbrød  grædende:  „Aa,  jeg  føler  mig  saa 
frigjort  —  fra  min  kolde  Kritik,  mine  Kundskaber, 
min  Dannelse  —  jeg  føler  mig  løst  fra  mig  selv 
og  min  Daarlighed."  — 

„Saadanne  Dage  skal  vi  have  mange  af,  kjære 
Venner  —  med  hinanden,"  sagde  Pastor  Jensen. 
„Og  for  Gud  er  intet  umuligt.  Det  skal  gaa  saa 
let,  saa  let  med  at  faa  Værket  gjennemført.  Troer 
I  ikke  ogsaa,  at  Grev  Trolle,  naar  han  fornemmer 
den  Kjærlighed,  den  Hjertevarme,  som  er  i  vort 
Samfund,  —  saa  vil  han  helt  slutte  sig  til  os,  — 
for  ham  kan  og  vil  vi  sletikke  undvære,  —  og  saa 
vil  han  hjælpe  af  fulde  Hænder,  give,  som  vi  alle 
vil  give;  saa  vil  al  Smaalighed  forsvinde,  og  den 
nye  Dag  straale  over  Jorden.  —  Nu  er  jeg  færdig." 

Han  følte  sig  selv  ilde  berørt  af  disse  allersidste 
Ord,  hvormed  han  plejede  at  slutte  sine  Taler. 
Dette  var  jo  dog  ingen  Tale.  „Lad  os  synge: 
Kjærlighed  fra  Gud  springer  lige  ud  som  en  Kilde 
klar  og  ren"  —  sagde  han,  og  alle  istemmede  saa 
denne  Salme. 

Undtagen  Væver  Christoffersen. 

Sognefogden  havde  et  Øjeblik  sluppet  ham,  da 
han  jo  dog  ingen  Ulykker  kunde  gjøre,  saalænge 
Sangen  varede.  Væveren  havde  saa  sat  sig  ned 
paa  en  Stol  i  den  af  fede  Folk  yndede  Stilling: 
skrævende  Ben,  Overkroppen  fremadbøjet,  Albuerne 
udad  til  Siden,  og  Hænderne  med  udspilede  Fingre 
støttende  paa  Laarene.  Han  vuggede  urolig  frem 
og   tilbage,   og  Udtrykket    i    hans   Ansigt   skiftede 

hurtigt  og  paafaldende:  snart  var  det  smilende 
polidsk,  snart  strængt  alvorligt,  snart  pinlig  bekymret, 
saa  atter  smilende,  saa  ængsteligt  — 

Han  sad  nemlig  og  prøvede  for  sig  selv  de  for- 
skjellige  Stilarter,  hvori  hans  Beretning  om  Hæn- 
delsen i  Faarehuset  kunde  gives,  og  han  kunde 
ikke  ret  blive  enig  med  sig  selv,  hvilken  han 
skulde  vælge. 

Efter  Sangens  Slutning  indtraadte  der  en  lille 
Pause,  som  lagde  et  vist  indvendigt  Pres  paa  Væ- 
veren; han  skjød  øjenbrynene  til  Vejrs  og  begyndte: 
„A  har  noget  alvorligt  at  meddele,  A  maa  lægge 
Beslag  paa  Opmærksomheden." 

Sognefogden  sendte  ham  bagfra  et  rasende  Blik. 
„A  troer,  min  Kone  har  Din  Kaffe  færdig,  Jens 
Christoffersen,  vil  Du  ikke  drikke  den  først?"  sagde 
han. 

„Det  er  noget  meget  alvorligt,  lad  os  se  at  tage 
det  med  —  —  æh"  — 

„Alvorlighed,"  sagde  den  vittige  Fru  Hansen, 
der  hellerikke  kunde  døje  Væverens  Vigtighed. 

„Naar  man  bliver  budt  Kaffe  af  sin  Vært,  saa 
plejer  man  at  sige  Tak.  Man  plejer  ogsaa  at 
ønske  ham  til  Lykke,  naar  det  er  hans  Fødselsdag 
—  og  det  er  det  idag,"  sagde  Sognefogden.  Hans 
Stemme  lød  hovedsagelig  vred,  men  havde  tillige 
en  grædende  Biklang. 

Væveren  gratulerede  og  gjorde  Undskyldning  paa 
en  saa  adspredt  og  virkelig  fraværende  Maade,  saa 
Selskabet  pludselig  fik  den  største  Interesse  for, 
hvad  det  var,  der  kunde  optage  ham  saa  stærkt. 

„Men  saa  siig  det  dog,  Menneske!"  raabte  Fru 
Hansen,   „ellers  dør  vi  jo  af  Spænding." 

„A  var  ude  i  Østermosen  i  Dag  for  at  flytte 
mine  Faar"   — 

„Dine  Faar!"  raabte  Sognefogden  forbitret,  „alle 
Faarene  gaar  jo  løse  i  denne  Tid  i  østermosen!" 

„Tys,  tys!  Kjære  Andersen!"  sagde  Pastor  Jen- 
sen, „lad  os  høre"  — 

Sognefogden  bed  sig  i  Underlæben. 

„Saa  er  A  inde  i  Faarehuset  derude  for  at  tage 
mig  min  Middagssøvn;  og  A  havde  maaske  sovet 
et  bitte  Kvarter,  saa  vaagner  A  ved,  at  A  hører 
en  Cycle  ringe  udenfor  Huset,  og  lidt  efter  saa 
kommer  Comtesse  Camilla  og  saa  Magnus  ind  ad 
Døren;  og  A  kan  jo  ikke  begribe  dethér,  A  bliver 
liggende  lige  saa  stille  i  Halmen  der  inderst  inde  i 
Huset,  A  vilde  jo  se,  hvad  det  skulde  betyde,  at 
de  kom  dér  med  hinanden." 

Væveren  løftede  Ansigtet  og  saae  sig  rundt  i 
Kredsen.  Øjnene  var  ved  at  springe  ud  af  Hovedet 
paa  samtlige  Koner;  Pastor  Jensen  havde  faaet 
Haanden  paa  monradsk  Vis  op  under  sit  Overskjæg 
og  lyttede  spændt.  Kun  Sognefogden  stod  og  saae 
ligegyldig  ud  ad  et  Vindue. 

„Ja,  det  saae  sært  ud.  Det  saae  galt  ud,"  fort- 
satte Væveren.  „De  staar  og  snakker  Kjærestsnak 
og  jo  haandterer  hinanden,  og  saa  paa  een  Gang 
puffer  Magnus  hende  da  om  paa  Gulvet  —  saadan 
jo  i  Kjælenhed  —  og  springer  hen  for  at  sætte 
Haspen  paa  Døren  og  lukke  den  indvendig  fra. 
Men  lige  i  det  samme  faar  hun  Øje  paa  mig,  og 
saa  bliver  hun  jo,  som  hun  var  rent  forstyrret; 
hun  springer  op  og  staar  og  ryster,  saa  hvid  i 
Ansigtet  som  et  Lagen,  og  saa  farer  hun  ud  forbi 
Magnus,  ud  ad  Døren.  —  Ja,  det  er  ikke  Spøg, 
dettehér.  A  troer  nok,  det  fortjener  Alles  Opmærk- 
somhed." 

„Det  er  jo  forfærdeligt,"   slap  det  ud   af  Pastor 

Jensen,  som  straks  var  klar  over  det  væsentlige  i 
Sagens  sande  Sammenhæng. 

Hans  Kone  havde  rejst  sig,  havde  tabt  sin  Mand- 
folkestrømpe og  stod  krumbøjet  og  stiv  paa  Gulvet 
i  den  Krog  af  Stuen,  hvor  hun  havde  Plads.  Ikke 
en  Strikkepind  rørte  sig  mere  i  hele  Selskabet,  og 
selv  Sognefogden  stod  opmærksomt  lyttende,  skjønt 
stadig  med  bortvendt  Ansigt. 

„Ja,  A  taler  jo  saa  Magnus  til,  ligesom  A  kan 
være  hans  Fader,  for  A  holder  meget  af  Magnus, 
og  A  siger  jo,  at  det  er  ikke  noget,  der  ligner 
noget,  saadant  noget  —  overfor  Gud  i  Himlen.  A 
taler  ham  jo  alvorlig  til.  Men  da  A  saa  har  faaet 
ham  blød  og  god,  saa  siger  A  og  giver  ham  det 
bedste  Raad,  A  veed:  at  nu  kan  han  vente  sig  en 
ordentlig  Dragt  Prygl  af  Greven"   — 

„Hvad  er  det  for  noget  Snak,  Christoffersen," 
raabte  Fru  Hansen;  „v*  Comtessen  være  Kjærest 
med  Magnus,  saa  kan  Greven  da  ikke  straffe  ham 
derfor;  og  saa  siger  hun  da  i  hvert  Fald  ingen 
Ting  om  Sagen." 

„Jo,  hun  har  sagt  det." 

„Saa  er  der  ogsaa  noget  forkeert  ved  Deres 
Fortælling,  Christoffersen!"  —  Fru  Hansens  øjne 
skinnede  af  Mistro  og  inquisitorisk  Iver. 

Væveren  følte  sig  som  en  Kudsk,  der  i  Mørke 
aner,  at  han  er  kommen  af  Sporet,  men  ikke  kan 
standse  Hestenes  Fart. 

„Har  hun  sagt  det?"  lød  det  fra  alle  Sider, 
„veed  Du  det,  Jens  Christoffersen?" 

.Ja,  A  veed  jo  det  hele,  og  A  fortæller  ikke 
noget  forkeert.     Nu  skal  I  høre  videre." 

Sognefogden  vendte  sig  om. 

„Greven  vil  ganske  privat  og  under  Haanden 
give  Dig   en   Dragt   Prygl,   siger  A,  Magnus;   men 

dem  skal  Du  tage  i  Guds  Navn  og  takke  til,  — 
saa  bliver  det  ikke  til  mere,  siger  A." 

„Ja,  naturligvis,"  sagde  Pastor  Jensen  og  spændte 
sin  højre  Pegefinger  op  over  Kinden. 

„Hvor  er  Magnus  henne?"  lød  det  med  Fru  Jen- 
sens klynkende,  sprukne  Gammelkone-Stemme.  Hun 
var  ligesaa  lidt  som  hendes  Mand  i  Tvivl  om  den 
virkelige  Fordeling  af  Skyld  og  Uskyld. 

„Han  er  i  Høgulvet,"  sagde  Væveren,  „de  kjører 
jo  Hø  ind  paa  Gaarden  i  Eftermiddag." 

„Hvor  er  Greven?" 

„Ja,  han  er  vist  kommen  hjem  nu.  Han  har 
været  kjørende  til  Kjøbstaden." 

„Aa  Gud,  aa  Gud!  han  slaar  ham  da  ikke  for- 
dærvet?" sagde  hun  og  trippede  af  Ængstelse  paa 
Gulvet,  hvor  hun  stod. 

„Ti  nu  stille,  Leopoldine!"  bad  hendes  Mand; 
„har  De  mere  at  meddele,  Væver  Christoffersen?  — 
for  ellers  vil  jeg  gjerne  sige  et  Par  Ord.  Vi  kan 
have  godt  af  at  tænke  over  dette." 

„Jo,  fortæl,  Jens!  var  der  mere  endnu?"  sagde 
Lars  Pindborgs  Maren  med  ganske  naiv  og  usminket 
Nysgjerrighed. 

„Ja,  saa  var  der  jo  Cyclen,  —  naa  ja,  hun  kom  jo 
ridende  paa  sin  Cycle  —  men  det  er  nu  ogsaa  det 
samme.  Men  —  æh  —  saa  da  Magnus  er  gaaet, 
saa  gaar  A  ind  i  Faarehuset  igjen,  og  saa  ligger 
A  og  tænker,  —  men  saa  tænker  A,  at  det  var 
vist  det  bedste,  at  A  gik  lige  til  Gaarden  og  for- 
tæller det  hele,  for  A  syntes,  at  Forældrene  skulde 
lige  godt  have  det  at  vide  af  en  paalidelig  Mand, 
ellers  vidste  man  jo  ikke,  hvordan  de  Unge  kunde 
lave  det  omkring"  — 

„Men  hvordan  turde  Du  endda,  Jens?"  sagde 
Maren. 

„Ja,  A  tænkte  saamænd  ogsaa  paa  Bjørnsons 
Ord:  „Vær  glad,  naar  Fanen  vajer  —  og  —  den 
Mand,  Gud  sætter  ene,  han  selv  er  mere  nær"  — 
og  det  fik  A  nu  ogsaa  at  føle,  for  nu  skal  I  høre 
videre,  nu  kommer  det  allerværste.  Se,  A  kommer 
saa  ind  paa  Gaarden,  og  Greven  var  jo  ikke 
hjemme,  men  A  gaar  saa  ind  da  ad  den  store 
Dør,  og  ligesom  A  linder  ved  Døren  ind  til  Daglig- 
stuen —  eller  da  Vinterstuen,  vi  kalder  den  — 
saa  sidder  Madammen  der  og  Comtessen,  men  hun 
ryger  ud  af  Stuen,  ligesaa  hurtig  hun  kan,  og  saa 
siger  Madammen:  „Men  Væver  Christoffersen! 
havde  De  da  virkelig  aftalt  det  med  Magnus  Jen- 
sen?" Ja,  A  bliver  jo  saadan  lige  te  A  ryster,  og 
saa  siger  A:  Nej,  hold  nu  lidt,  bitte  Madammen, 
siger  A,  nej,  det  havde  A  dog  ikke  troet,  te  Væver 
Christoffersen  —  og  som  A  nu  kunde  sige  det,  og 
A  fortæller  hende  jo  saa  det  hele,  hvordan  det  var 
virkelig  gaaet  til.  Men  hun  vilde  jo  ikke  tro  mig 
for  aldrig  dét.  „Gaa  Deres  Vej,  Menneske!"  siger 
hun,  og  hun  var  jo  lige  ved  at  besvime.  Og  saa 
gik  A  min  Vej.  Ja,  det  seer  alvorlig  ud,  det  gjør 
det.  Havde  A  dog  aldrig  lagt  mig  til  at  sove  i 
det  Faarehus,  for  det  er  dog  forskrækkeligt,  at  man 
ligger  saadan  og  hviler  sig,  saa  uskyldig  som  der- 
til, og  saa  kommer  saadan  noget  væltende  ind  ad 
Døren  til  En." 

„Aa,  han  slaar  ham  ihjel,  Jensen,  han  slaar  ham 
ihjel,"  jamrede  Magnus'  Moder.  „Har  De  ikke 
siden  seet  ham,  Christoffersen?" 

Denne  vilde  til  at  svare;  men  Pastor  Jensen 
sagde:  „Nu  lader  vi  dette  ligge,  Leopoldine.  Magnus 
er  i  Guds  Haand,  der  er  vi  alle.  Lad  mig  nu  sige 
et  Par  Ord,  som  vi  kan  trænge  til  at  høre  i  disse 
bevægede  øjeblikke.    Der  er  en  god  Mand,  der  har 

skrevet:  „Det  Gode  hos  et  Christenmenneske  lægger 
sig  tydeligst  for  Dagen  i  den  Maade,  hvorpaa  han 
hører  ondt  Nyt  om  en  Medchristen."  Det  er  jeg 
saa  glad  ved,  dette:  at  jeg  synes,  vi  har  alle  sam- 
men taget  dette  saa  godt  og  stille.  Vi  glædede  os 
før  over  Fru  Hansens  varme,  begejstrede  Ord  om 
Kjærligheden,  Samfundsfølelsen;  vi  fornam  deri 
ligesom  Vingeslaget  af  den  nye  Tid.  —  Ja,  — 
men  jeg  er  ligesaa  glad  over  den  Maade,  hvorpaa 
vi  allesammen,  smaa  som  store,  har  kunnet  tage 
imod  dette  „onde  Nyt".  Saa  godt  og  saa  stille. 
Denne  gode  Stilhed  —  den  hører  ogsaa  den  nye 
Tid  til.  —  Saa  siger  den  samme  gode  Mand,  jeg 
før  nævnte:  „Ingen  tør  saaledes  erkjende  Synden 
for  Synd,  som  vi  Christne;  ingen  tør  saaledes  er- 
kjende sig  selv  som  Syndere;  ingen  tør  saaledes 
ærlig  vise  sig,  som  de  er."  Det  er  yndige  Ord, 
især  i  et  Christenmenneskes  egen  Mund.  Den 
Mand,  der  siger  dem,  har,  ligesom  vi,  opgivet  at 
vinde  Anseelse  i  Menneskers  Øjne;  han  maa,  lige- 
som jeg,  have  følt,  at  Sandhed  —  Sandhed!  er 
dyrebarere  end  al  jordisk  Sikrelse  af  gode  Dage. 
Ja,  for  dét  er  netop  Sagen;  vi  Christne  tør  be- 
kjende  vor  Synd,  selv  om  vi  derved  kunde  frygte 
at  miste  baade  Gods  og  Navn.  Og  her  vil  jeg  da 
ærlig  og  uforbeholden  bekjende  det;  Magnus  er 
sandselig,  —  det  har  han  efter  sin  Moder.  Hun 
er  forfærdelig  sandselig!" 

Adskillige  forskrækkede  Øjne  vendte  sig  imod 
Fru  Jensens  lille  visne,  forslidte  Skikkelse;  men 
Sognefogden  maatte,  trods  sin  Fornærmethed,  bide 
sig  i  Tungen  for  at  tvinge  sig  til  Alvor. 

„Ja,  nu  har  jeg  sagt  det.  Saa  ikke  mere  om 
dét!"  fortsatte  Pastor  Jensen.  „Og  forøvrigt  — 
forøvrigt    —    forøvrigt    gjælder   det:    vi    skal   ikke 

sætte  os  op  imod  Fornærmeren !  Jeg  er  glad  ved, 
at  Væver  Christoffersen  straks  har  følt  det  samme. 
Magnus  skal  tage  imod  den  Tugtelse,  som  Greven 
maaske  vil  give  ham.  Hvem  veed,  Magnus  kan 
maaske  ved  sin  Lidelse  komme  til  at  tjene  vor 
store  Sag  i  Brindsted.  Alt  sligt  i  Guds  Haand!  — 
Naar  nu  bare  ikke  Comtesse  Camilla  vil  fralægge 
sig  Vilje  og  Delagtighed,  saa  det  kom  til  at  se  ud 
som  Vold  fra  Magnus'  Side"  — 

„Jamen  det  vil  hun,"  sagde  Væveren. 

„Har  De  hørt  hende  sige  det?" 

„Nej,  men  A  saae  det  jo  lige  saa  tydelig  med 
mine  egne  øjne  —  det  kunde  A  da  virkelig  ikke 
tage  fejl  ad"   — 

„Hvad  saae  De  det  paa?"  afbrød  Fru  Hansen 
ham.  „Paa  dét,  at  hun  ikke  vilde  være  i  Stue 
sammen  med  Dem?  —  det  var  da  sandelig  ikke"  — 

„Aa  nej,  han  mener  i  Faarehuset!"  raabte  Fru 
Jensen.  »Aa,  Christoffersen!  hvorfor  hjalp  De 
hende  da  ikke,  saasnart  De  saae  dem,  og  jog 
Magnus  bort"   —  — 

„Nej,  nej,  nej!"  —  skreg  Væveren  fortvivlet, 
men  kunde  ikke  sige  mere,  —  —  han  følte,  at 
han  var  ved  at  vælte.  Hans  Tanker  lød  imod 
hinanden,  og  stod  saa  nogle  øjeblikke  helt  stille. 
Sveden  haglede  ned  ad  ham,  og  han  snappede 
efter  Vejret. 

„Det  passer  sletikke,  hvad  De  fortæller  os," 
sagde  Fru  Hansen;  „Comtesse  Camilla  afskyer  jo 
ligefrem  den  unge  Jensen;  det  veed  jeg  fra  Else 
Kundbjerg  og  mange  Andre."  Fru  Hansen  lo  til 
Sognefogden,  hvis  øjne  lyste  stille  skadefro. 

„Aa,  De  skulde  jo  have  kyst  ham  bort  lige 
straks,"   klynkede  Fru  Jensen  sagte. 

„Nu  tier  Du  stille,  Leopoldine,  eller  ogsaa  gaaer 

Din  Vej,"  raabte  Pastor  Jensen  i  en  mildest  talt 
barsk  Tone. 

„Nej,  nej  —  —  Fru  Jensen!"  stammede  Væve- 
ren, idet  han  tørrede  Sveden  af  Panden,  „A  siger, 
A  saae  det  med  mine  egne  øjne;  A  kunde  jo  se 
det  inde  i  Vinterstuen  paa  dem  begge  to,  at  Dat- 
teren vilde  ikke  være  ved  det.  Madammen  blev 
jo  li'saa  rasendes,  da  A  fortalte  hende,  at  det  tog 
sig  ud  for  mig,  ligesom  Comtessen  og  Magnus  var 
enige  nok,  og  at  derfor  var  det,  at  A  laa  og  lurede 
en  lille  Tid,  inden  A  vilde  gribe  ind." 

Men  nu  var  Lars  Pindborgs  Maren  bleven  over- 
bevist om  Sammenhængen:  „Aa,  Sludder  og  Løgn, 
bitte  Jens!  —  vilde  Du  ikke  gribe  i  en  stor  L — ! 
Nej,  Din  gamle  Svinhund  skulde  have  at  se,  hvor- 
dan den  Komedie  kunde  gaa  til.  og  saa  laa  Du  og 
lurede  og  vilde  ikke  hjælpe  Barnet.  Jo,  det  er 
tydeligt  nok!" 

Sognefogden  skrubgrinede  henne  i  et  Hjørne  af 
Stuen,  og  Fru  Hansen  bed  paa  sit  Lommetørklæde. 
—  Pastor  Jensen  vilde  sige  noget,  men  Væveren 
greb  selv  Ordet:  „Det  kan  A  ikke  tage  imod, 
Maren  Pindborg!  Nej,  der  er  ikke  Tale  om  dét: 
A  hverken  kan  eller  vil  tage  imod  saadanne  Ud- 
talelser, for  det  er  en  Fornærmelse  mod  mig  per- 
sonlig, og  det  er  en  Mistænkeliggjørelse  af  mig 
under  de  givne  Forhold,  —  og  det  kan  A  ikke 
finde  mig  i.  Nej,  Maren,  det  skal  Du  vide,  at 
saadanne  nogle  Ord  kan  en  hvilkensomhelst  hæder- 
lig Mand  ikke  høre  udtale  om  sig  selv,  uden  at 
saa  maa  A  straks  og  paa  det  bestemteste  nedlægge 
en  formelig  Protest  derimod." 

Maren  var  bleven  mere  og  mere  ængstelig  for 
de  svære  Følger,  som  hendes  Ord  syntes  at  kunne 
faa.     „Ja,   —   men   saa  tager  A  det  i  mig  igjen, 

Jens,"  sagde  hun,  „for  det  var  ikke  min  Mening, 
at  A  vilde  lave  saadant  et  Væsen.  Men  saa  skal 
Du  ogsaa  lade  mig  være  i  Fred,  for  A  kunde  ikke 
vide,  at  det  kunde  blive  til  saa  meget,  for  saa 
vilde  A  jo  aldrig  have  kommen  Dig  paatværs  med 
det." 

„Jeg  tænker,  vi  kan  lade  dette  ligge,"  sagde 
Pastor  Jensen.  „Imidlertid  er  der  dog  eet,  som 
maa  erindres:  Enhver,  som  i  denne  Sag  nærer 
eller  ytrer  Mistillid  til  vor  kjære  Jens  Christoffersen, 
truer  hele  Stillingen  her  i  Brindsted  med  Fordær- 
velse. Vi  har  jo  dog  ingen  virkelig  Grund  til  at 
tvivle,  og  vi  maa  ikke  tvivle  om,  at  han  har  Ret, 
naar  han  siger,  at  —  at  der  var  ikke  Tale  om 
Vold,  men  at  det  var  Ungdoms-Ubesindighed  saa- 
vel  fra  den  unge  Kvindes  som  fra  den  unge  Mands 
Side.  Kjære  Venner,  der  er  dog  noget,  som  maa 
være  os  højere  end  smaaligt  personligt  Nag  og 
Uvilje"  —  her  kastede  han  et  Blik  til  Sognefogden 
og  lod  det  prøvende  glide  hen  over  Forsamlingen 
til  Fru  Hansen  —  „og  det  er  den  store  fælles  Sag, 
at  vi  kan  staa  sammen,  Skulder  mod  Skulder,  for 
at  bære  den  frem  i  Dagen  ny.  Nu  er  jeg  — 
hm"  — 

Under  Slutningen  af  Jensens  Udtalelser  var  fleres 
spændte  Opmærksomhed  bleven  rettet  mod  Døren, 
ad  hvilken  Christian  Røgterdreng  var  traadt  ind. 
Den  stod  dér  saa  fast  paa  sine  brune  Ben,  hans 
lille  tætbyggede  Krop,  mens  Ansigtet  saae  ganske 
forstyrret  ud.  —  Han  stod  og  gispede  og  stam- 
mede noget  til  Sognefogden,  som  bøjede  sig  ned 
over  ham  men  havde  ondt  ved  at  høre.  Pludselig 
rettede  Sognefogden  sig  op  og  raabte:  Magnus 
Jensen  er  død,  siger  Drengen  hér!" 

Christian   saae    i    et   kort   Glimt   hele    Selskabet 

paa  een  Gang  ligesom  synke  ned  eller  synke  til- 
bage, syntes  han;  i  næste  Øjeblik  saae  han  kun 
—  lige  foran  sig  —  Fru  Jensens  gamle  Ansigt, 
der  trak  sig  sammen  i  en  uendelig  Mængde  Ryn- 
ker, idet  Taarerne  piblede  hende  ud  af  Øjnene. 
Hun  stod  med  begge  sine  Arme  om  hans  Hals  og 
hviskede  Gang  paa  Gang:  „Er  han  helt  død,  lille 
Christian?  aa,  lille  Christian,  er  han  helt  død?"  — 
Det  løb  rundt  for  Christian,  og  han  kom  til  at 
tænke  paa  Ting,  som  sletikke  havde  noget  med 
Sagen  at  gjøre;  det  faldt  ham  ind,  hvor  dén  gamle 
Kone  dog  vist  havde  grædt  tit,  for  det  var  saa 
tydeligt,  at  alle  disse  Rynker  i  det  gamle  Ansigt, 
han  saae  lige  ind  i,  —  de  var  komne  som  for- 
slidte Læg  af  at  sammenfolde  Ansigtet  i  Graad 
saa  mange  Gange  i  saa  mange  Aar.  —  „Var 
Greven  meget  vred,  lille  Christian  ?  døde  han  straks, 
den  stakkels  Dreng?" 

„Ja,"  sagde  Christian,  men  blev  i  det  samme 
bange  for,  at  han  havde  røbet  noget,  og  blev 
yderligere  forskrækket,  da  han  hørte  en  Kone 
(Maren  Pindborg)  sige  højt:  „Aah  Herre  Jøsses! 
saa  har  Greven  rent  slaaet  ham  ihjel.  Sikken 
Elendighed  dér  endda  bliver!" 

„Hys!"  hørte  han  Fru  Hansen  svare,  „siig  dog 
ikke  saadant  noget,  Maren!" 

„Jamen,  tu  hvem  skulde  det  ellers  være?" 

„Nej,  nej,  nej,"  raabte  Christian,  „Greven  havde 
ingen  Ting  med  dét  at  gjøre." 

„Hvor  skete  det?"  tog  nu  Pastor  Jensen  Ordet, 
bleg  men  dog  fuldkommen  behersket. 

„Hvor  er  han?"  hviskede  Fru  Jensen. 

„Karlene  har  baaret  ham  om  i  Kroen." 

Fru  Jensen  skyndte  sig  ud  ad  Døren. 

„Hvor  skete  det?"  gjentog  Pastor  Jensen. 

„Ude  i  Laden,  Magnus  faldt  ned  i  Kjøreloen  fra 
Høstænget. " 

„Var  det  Greven,  der  voldte  det?  Slog  han 
Magnus,  eller  forskrækkede  han  ham?  Skjændte 
han  paa  ham?    Kaldte  han  paa  ham?" 

Christian  blev  saa  angst  for  at  komme  til  at  til- 
lægge Greven  nogensomhelst  Andel,  saa  han  sagde: 
„Nej,  Greven  kaldte  sletikke  paa  ham,  men  han 
saae  Greven  komme  ind  ad  Porten,  og  saa  faldt 
han  ned." 

„Hvad  er  det  for  noget  Snak,  Christian,"  sagde 
Sognefogden,  „hvor  var  han  da  paa  Høgulvet, 
siden  han  saadan  kunde  falde  ned?" 

Christian  var  ved  at  sprænge  baade  sin  Erindring 
og  sin  Forstand.  Han  kunde  ikke  nøjagtig  huske, 
hvad  han  havde  sagt  til  Karlene  i  Laden,  og  han 
vidste  ikke,  hvad  han  skulde  finde  paa  at  sige  nu. 
—  „Han  sad  og  vippede  paa  Hanebjælken,  da 
Greven  kom  ind  ad  Porten,  og  saa  faldt  han  ned, " 
stammede  han  grædende. 

„Var  der  ingen  Andre  til  Stede  endsom  Du  og 
Greven,  da  det  skete?"  spurgte  Sognefogden. 

„Nej." 

Der  blev  en  Pause,  i  hvilken  Pastor  Jensen  og 
Sognefogden  i  Tavshed  vekslede  øjekast. 

„Men  A  skulde  lige  straks  komme  hjem  igjen," 
sagde  Christian,  „for  A  skulde  tage  imod  Hestene, 
naar  Vognen  kommer  med  Doktoren." 

„Aa,  det  kan  de  andre  Karle  vel  nok  gjøre," 
sagde  Sognefogden;  men  Christian  var  allerede 
halvvejs  ude  af  Døren,  og  Sognefogden  lod  ham, 
med  Bønders  sædvanlige  Mangel  paa  øjeblikkelig 
Beslutsomhed,  løbe. 

„Ja,  A  skulde   nu   egentlig   have   holdt  ham   til- 

bage,"  bemærkede  han;  „for  det  kunde  A  jo  i  min 
Egenskab  af  øvrighedsperson  saa  godt  gjøre." 

„Aa,"  tog  Pastor  Jensen  Ordet  og  gjorde  en 
Drejning  mod  hele  Forsamlingen,  „mon  ikke  alle 
Gjæsterne  kunde  have  Lyst  og  Trang  til  at  gaa 
om  i  Kroen  et  Øjeblik  og  søge  at  trøste  min  ulyk- 
kelige Hustru  og  se  en  sidste  Gang  mit  stakkels 
døde  Barn.  Der  er  noget,  jeg  gjerne  vil  tale  med 
Sognefogden  om  her  i  Enrum." 

Hurtigt  rejste  alle  sig  og  gik;  Tilbøjeligheden 
havde  i  Forvejen  været  stærkt  delt  imellem  at 
blive  og  høre  eller  at  gaa  og  se. 

Kun  Væver  Christoffersen,  som  ogsaa  havde  rejst 
sig,  blev  staaende  i  Nærheden  af  Pastor  Jensen. 

„Her  er  det  kun  øvrighedspersonen  og  den  For- 
ulykkedes Fader,"  sagde  Sognefogden,  „som  ønsker 
at  tale  sammen  i  Enrum." 

Saa  gik  ogsaa  Væveren. 

„Lad  os  være  ærlige,  Pastor  Jensen!  De  er  vis 
i  Deres  Sag!"  sagde  Sognefogden,  da  de  var  ene. 

„Ja,  hvad  mener  De,  kjære  Andersen?" 

„A  mener,  det  forholder  sig,  som  —  Maren 
Pindborg  før  sagde." 

„Kjære  Andersen!  lad  os  tage  os  i  Agt  for  at 
dømme,  og  lad  os  ikke  svigte  Jesu  Ord:  vi  maa, 
vi  maa  ikke  gjengjælde  Ondt  med  Ondt." 

„A  maa  som  den  lokale  øvrighed,  der  har  at 
varetage  det  Fornødne  her  paa  Stedet,  forlange 
Rettens  absolute  Gænge.  Greven  har  forhaanet 
agtede  Mænd  her  i  Byen  med  Øgenavne,  som  er 
ensbetydende  med  Injurier,  og  nu  har  han  gjort 
yderligere  Skridt  til  at  synke  den  moralske  Nivav." 

„Husk  paa,  kjære  Andersen,  saasnart  det  bliver 
en  offentlig  Retssag,  saa  glider  det  hele  ud  af  vore 
Hænder;  og  hvad  vi  kunde  have  ledet  til  det  gode, 

det  gaar  da,  hvad  Verden  kalder  Rettens  Gang, 
det  vil  sige:  Ondt  kommer  ud  af  Ondt.  Tænk 
derimod,  hvis  det  kunde  knytte  Greven  uopløselig 
til  os,  hvis  det  kom  til  at  staa  saaledes  for  ham: 
min  eneste  Redning  og  min  Sjæls  Frelse  er  det  nu 
at  slutte  mig  fast  og  uforbeholdent  til  Pastor  Jensen 
og  hans  Venner  —  ja,  saa  havde  min  stakkels 
Magnus  ved  sin  Død  udrettet  mere,  end  alle  vi 
levende  formaaede." 

Med  et  ubeskriveligt  Smil  saae  Sognefogden  op 
paa  Pastor  Jensen:  „A  kan  nok  —  A  kan  ogsaa 
nok  betragte  Sagen  under  den  Synsvinkel,  —  men 
hvilket  som*),  saa  har  vi  for  lidt  at  holde  os  til, 
vi  maa  have  noget  mere  Bevis;  A  skal  i  Aften, 
naar  det  er  bleven  mørkt,  gaa  om  paa  Søttrup  og 
tage  Christian  paa  Sengen  i  Karlekamret,  saa  kan 
han  følge  med  mig  udenfor  og  lade  sig  forhøre 
af  mig;  det  kan  A  som  øvrighedsperson  godt  for- 
lange." 

„Pas  blot  paa,  kjære  Andersen,  at  De  ikke  gjør 
for  meget  ud  af  det;  for  De  kan  ogsaa,  netop 
som  øvrighedsperson,  blande  Dem  saa  stærkt  ind 
i  Sagen,  saa  De  bliver  nødt  til  at  melde  den,  — 
og  saa"  — 

„A  skal  nok"  — 

Sognefogden  fik  ikke  udtalt,  thi  Døren  blev  reven 
op,  og  Jens  Tærsker  —  Daglejeren  fra  Søttrup  — 
traadte  forpustet  ind. 

„A  skulde  bede  Pastor  Jensen  fra  Kjøbmandens 
Kone,  om  han  vilde  lige  straks  komme  hjem  i 
Kroen,  for  der  var  Liv  endnu  i  Magnus,  da  vi  bat- 
ham  derom"  — 


')  jydsk   Vending:  „i  begge  Tilfælde". 

„Lever  Magnus  endnu?"  raabte  Pastor  Jensen, 
gispende  af  Sindsbevægelse. 

„A  veed  ikke,  om  han  lever  endnu,  men  han 
rørte  sig  to  Gange,  mens  vi  bar  ham  derom,  og 
A  troer  ogsaa,  han  gav  saadan  et  Spjat  med  det 
ene  Ben,  da  vi  lagde  ham  ned  i  Krostuen." 

„Følg  med,  Andersen,  vi  maa  øjeblikkelig  derom. 
Aa,  Herre  Gud!  Tænk,  hvis  han  kunde  sige  noget 
endnu ! " 

De  to  Mænd  fik  deres  Hatte  paa  og  løb,  alt 
hvad  de  kunde,  —  hen  ad  den  solhede  Landsby- 
gade. Arbejdsmanden  gik  samme  Vej  i  Skridtgang 
og  betragtede  dem  begge  bagfra. 

Der  var  stor  Forskjel  paa  deres  Løb.  Sogne- 
fogden kunde  endnu,  saa  at  sige,  løbe  Culturen  af 
sig;  han  blev  naturligere  og  kjønnere  under  Løbet; 
man  kom  uvilkaarlig  til  at  tænke  paa  den  Tid,  da 
han  endnu  som  Bondeknøs  løb  efter  løse  Faar  og 
bissende  Kalve.  Han  kunde  virkelig  endnu  bruge 
sine  Ben  og  sin  Krop.  Denne  Evne  havde  Cul- 
turen derimod  berøvet  Pastor  Jensen,  uden  at  give 
ham  den  igjen  i  anden  Omgang:  som  en  opøvet, 
tillært  Færdighed.  Han  løb  i  sin  falmede  Diplo- 
matfrakke med  de  særeste,  kantede  Sprællemands- 
eller  Nøddeknækkerbevægelser.  —  Jens  Tærsker 
udtrykte  noget  derhen  ad  for  sig  selv,  idet  han 
mumlede:  „Sognefogden  træder  endda  godt  nok 
paa  Koderne,  naar  han  løber;  den  anden  fransker 
for  meget."  — 

Inde  i  Krostuen  var  der  fuldt  af  snakkende  Men- 
nesker, bl.  a.  Gjæsterne  omme  fra  Sognefogdens. 

„Hvor  er  min  Søn  og  min  Hustru?"  sagde 
Pastor  Jensen,  da  han  traadte  ind. 

„Inde  i  Salen,"   blev  der  svaret. 

„Er  hun  ene  med  Magnus?" 


DEN    GAMLE   PRÆST  109 

„Ja,  hun  vilde  være  alene." 

„Lad  mig  ogsaa  gaa  ene  derind." 

Saasnart  han  havde  lukket  Døren  efter  sig,  be- 
gyndte Snakken  igjen  at  summe  i  Krostuen. 

Sognefogdens  Gjæster  —  særlig  Kvinderne,  for 
Væver  Christoffersen  var  gaaet  hjem  —  førte  an 
og  fortalte  alt,  hvad  de  havde  hørt  om  Sagen. 
Og  mærkværdigt  nok  —  maaske  for  at  der  ikke  i 
det  tilstedeværende  Publikums  øjne  skulde  falde 
for  mørk  en  Skygge  fra  den  Afdøde  over  paa  hans 
Fader  —  var  de  nu  alle  blevne  enige  om  at  rakke 
Comtesse  Camilla  ned  som  den,  der  havde  forført 
Magnus.  Omme  hos  Sognefogdens  var  de  dog 
alle  som  en  blevne  overbeviste  om  Comtessens 
Uskyld.  Fru  Hansen  viste  sin  moderne,  skjøn- 
literære  Belæsthed  ved  at  erklære,  at  Comtesse 
Camilla  var  saa  skrækkelig  hysterisk,  og  forklarede 
i  temmelig  jordemoderlige  Vendinger,  hvad  dét 
vilde  sige.  Og  det  var  jo  ikke  saa  sært:  for 
Greven  —  aa,  hvilken  Ungdom  havde  han  ikke 
haft!  Og  Grevinden  —  Madammen!  —  hendes 
Forfædre  paa  Søttrup  havde  da  ogsaa  været  nogle 
forfærdelig  sandselige  Mennesker! 

Efterhaanden  som  de  kom  dybere  ind  paa  disse 
Undersøgelser,  maatte  de  dog  rykke  nærmere  og 
nærmere  sammen  og  føre  Samtalen  hviskende;  thi 
der  var  kommen  Folk  tilstede  af  de  spotvis  saa- 
kaldte  „Stille"  i  Brindsted,  Folk,  som  nok  var 
bleven  noget  optagne  af  Jensens  Theorier,  men 
som  dog  holdt  meget  paa  den  gamle  Præst,  og 
som  tillige  fra  gammel  Tid  havde  været  svorne 
Tilhængere  af  Grevinden  og  hendes  Forældre  paa 
Søttrup;  og  de  var  allerede  bleven  meget  forargede 
over,  hvad  de  havde  hørt  af  Snakken  blandt  Sogne- 
fogdens Gjæster.  —  Disse  rykkede  altsaa  nærmere 

sammen;  og  denne  mere  fortrolige,  lavmælte  Sam- 
tale gav  dem  selv  en  glædelig  og  varm  Fornem- 
melse af,  at  der  var  dog  virkelig  noget,  der  ligesom 
bandt  dem  sammen  og  skilte  dem  fra  udenfor- 
staaende.  Fru  Hansen  følte  saa  tydeligt,  at  det 
ikke  —  som  Pastor  Castbierg  sagde,  og  som  hun 
ogsaa  selv  undertiden  i  sin  Tvivlesyge  havde  fryg- 
tet —  var  bare  Phantasteri  med  denne  nye  Tid, 
der  skulde  begynde,  men  at  der  virkelig  var  noget 
Nyt  og  Varmt  i  Færd  med  at  fødes.  —  Hun  blev 
dog  ikke  ret  længe  ved  at  være  den,  som  hér  førte 
Ordet;  thi  Else  Kundbjerg,  forbi  hvis  Hus  man 
var  passeret  med  Magnus,  da  han  blev  baaren  om 
i  Kroen,  havde  straks  fulgt  efter  og  sad  nu  dér 
og  kunde  fortælle  —  ikke  blot  om  de  „Spjat"  med 
Benene,  som  Magnus  havde  gjort  undervejs  til 
Kroen,  —  men  om  Comtesse  Camilla,  helt  fra  hun 
var  spæd  af,  for  Else  var  jo  kommen  paa  Gaarden 
i  alle  de  Aar  hver  evige,  eneste  Dag.  Og  hun 
fortalte  om  Comtessens  Blegsot  og  andre  Sygelig- 
heder i  Opvæksten;  og  da  dét  ikke  var  rigtig 
interessant,  og  Else  ganske  manglede  Evnen  til  at 
skjelne  mellem  Sandhed  og  Løgn,  saa  lavede  hun 
en  hel  Del  til,  som  virkelig  havde  megen  Interesse. 
—  Og  Madammens  Sygdom !  hvad  var  det  egentlig 
for  en  Sygdom?  Det  kjendte  hun  jo  ogsaa  meget 
nøje. 

En  Ting  var  der,  som  man  kun  meget  forsigtig 
rørte  ved,  —  for  man  vilde  jo  da  ikke  i  Forlegen- 
hed — :  det  var  Grevens  formodede  Skyld  i  Magnus' 
Død. 

Efter  nogen  Tids  Forløb  kom  Pastor  Jensen  ind 
i  Skjænkestuen  igjen. 

„Nu  er  det  forbi,"  sagde  han  og  skjulte  sit  An- 
sigt i  sine  Hænder.  —  Lidt  efter  tog  han  dem  fra, 

saae  sig  om  i  Forsamlingen  og  sagde:  „Min  Kone 
meddelte  mig,  at  der  var  en  af  de  tilstedeværende 
Damer,  som  havde  set  Magnus,  da  han  blev  baaren 
ind  i  Salen,  og  som  da  havde  ytret,  at  hans  øjne 
var  brustne.     Hvem  var  det?" 

„Ja,  A  er  nu  ingen  Dame,"  sagde  Maren  Pind- 
borg, „men  det  var  mig.  Og  det  var  ogsaa  sandt, 
for  de  var  brustne." 

„Det  maa  være  en  Fejltagelse,  kjære  Maren,  for 
baade  mener  min  Kone  bestemt  at  have  hørt  ham 
hviske  noget,  efter  at  I  andre  var  gaaet;  og  jeg 
synes  ogsaa,  han  udtalte  ganske  sagte  nogle  faa 
Stavelser,  idet  han  nu  for  et  Øjeblik  siden  drog  sit 
sidste  Suk." 

„Ih,  men  Jøsses!  hvad  sagde  han  da?"  spurgte 
Maren  Pindborg  forskrækket. 

„Ja,  det  ønsker  vi,  foreløbig  i  hvert  Fald,  at  be- 
holde for  os  selv." 

Pastor  Jensen  hilste  tavs  med  Haanden  og  gik 
atter  ind  i  Salen. 

Alle  saae  spørgende  til  hinanden  uden  at  mæle 
et  Ord,  men  snart  begyndte  dog  paany  den  tid- 
ligere Mumlen  og  Hvisken  og  højrøstede  Snakken. 

Da  blev  der  pludselig  lydløs  Stilhed.  Grev  Trolles 
saakaldte  „Jagtvogn"  holdt  udenfor  Kroen. 

Lægen  —  en  gammel,  hvidhaaret  Mand  —  gik 
straks  efter  igjennem  Krostuen  ind  til  den  Døde. 

Og  atter  summede  Snakken  og  Sladderen. 


FJERDE  KAPITEL. 

Gamle  Pastor  Castbierg  kom  dragende  igjennem 
sit    store,    tomme    Hus.     Hans    Vej    gik    nede    fra 

Spisestuen,  hvor  han  havde  indtaget  sin  tarvelige 
Aftensmad,  op  igjennem  Dagligstuen,  Salen,  For- 
stuen, den  lange  Corridor  —  med  Sidedøre  ind  til 
tre  Gjæstekamre;  for  Enden  af  Corridoren  laa  hans 
Studerekammer.  —  Han  gik  langsomt  og  forsigtigt, 
bærende  en  stor  Kontorkop  med  The,  som  han 
plejede  at  nyde  kold  til  sin  første  Aftenpibe.  — 
Klokken  var  omtrent  7.  Der  var  en  Flimren  af 
hastig  glidende  Solpletter  i  alle  Værelserne,  han 
gik  igjennem;  Solen  kom,  inden  sin  Nedgang,  om 
paa  denne  Side  af  Huset,  og  udenfor  Vinduerne  — 
til  Gaarden  —  stod  nogle  unge  Valnød-  og  Ka- 
stanietræer, som  vuggede  uroligt  i  Aftenvinden; 
gjennem  deres  Kroner  faldt  Sollyset  ind  i  Stuerne. 
Baade  Dagligstuen  og  Salen  —  hvor  han  standsede 
et  øjeblik  paa  sin  Vandring  —  var  af  den  Slags 
Værelser,  om  hvilke  det  blandt  Husets  Folk  hed- 
der: „de  har  staaet,  akkurat  som  de  staar,  lige 
siden"  —  —  det  og  det  skete.  Her  var  det:  lige 
siden  Fruen  døde.  Og  da  Fruen  døde,  havde  de 
staaet  paa  samme  Maade  i  to  Aar,  siden  den  Gang 
begge  Præstens  Børn,  en  Dreng  og  en  Pige  paa 
14  og  16  Aar,  døde  under  en  Typhusepidemi.  Det 
var  ialt  8  Aar.  —  Det  var  meget  sjælden,  at  Præ- 
sten paa  denne  Tid  af  Dagen  kunde  gaa  igjennem 
Salen,  uden  at  standse  og  se  hen  paa  Klaveret, 
der  havde  sin  Plads  midt  paa  Stuens  ene  Lang- 
væg. Han  veg  ikke  ud  fra  den  lige  Vej  imellem 
Dør  og  Dør,  men  han  stod  stille  og  skottede  der- 
over til  Instrumentet.  Dér  havde  hans  Dreng  og 
hans  Pige  spillet  og  sunget  Duetter  den  sidste 
Sommerferie;  og  der  havde  været  saa  megen  Ung- 
dom rundtomkring  fra  i  den  gamle  Præstegaard 
netop  den  Sommer  for  otte  Aar  siden;   og  da  saa 

Efteraaret  kom,   var  det  borte  altsammen,   og  kun 
det  gamle  Klaver  stod  der  tilbage. 

Da  han  kom  ud  i  Forstuen,  satte  han  The- 
koppen  fra  sig  paa  et  Bord  og  aabnede  Gang- 
døren for  at  se  ud  i  Gaarden.  Den  stærke  Varme, 
man  hele  Dagen  havde  haft,  var  —  som  det  ofte 
hænder,  naar  Somren  først  er  bleven  julimoden  — 
afløst  af  en  tør,  temmelig  kølig  Aftenblæst;  det 
tegnede  til  en  meget  flammet  Solnedgang.  Han 
stod  og  saae  paa  Svalerne,  der  kom  strejfende 
frem  og  tilbage  foran  Døren,  oppe  i  Luften  og 
langs  med  Jorden,  —  og  paa  Ænderne  ude  i  Gaard- 
dammen,  hvis  toppede  Vand  i  Blæsten  var  helt 
purpurblaat  som  Crocus; —  ovre  paa  Staldlængens 
Tag  bredte  Solskinnet  og  Duerne  sig  endnu  ret  i 
skjøn  Forening,  —  han  lod  Blikket  hvile  paa  det 
ene  og  det  andet,  uden  egentlig  at  betragte  det,  — 
forøvrigt  i  den  sjælelige  Tilstand,  som  fromme 
Mennesker  regner  for  saa  stor  en  Lykke:  en  stille, 
takkende  Sindsstemning.  —  Denne  Stemning  var 
først  kommen  til  ham  nu,  da  han  vandrede  igjen- 
nem  sine  Stuer;  for  under  Aftensmaaltidet  havde 
han  ingenlunde  været  rolig.  Han  var  kommen  i  den 
yderste  Spænding,  da  hans  gamle  Husholderske, 
der  tillige  var  en  meget  nidkjær  Budbringerske,  for- 
talte ham,  hvad  der  var  sket  paa  Søttrup  for  et 
Par  Timer  siden.  Hun  havde  Efterretningen  fra  en 
Kone,  som  var  gift  med  en  af  de  Daglejere,  der 
havde  været  i  Marken,  da  Magnus  styrtede  ned,  — 
men  han  havde  hørt  det  hele  af  Anders  Fynbo, 
som  kjørte  efter  Doktoren.  —  Præsten  havde  ikke 
villet  spørge  sin  Husholderske,  om  Nogen  i  den 
Anledning  sagde  noget  om  Greven  —  men  hun 
havde  gjort  Antydninger  i  den  Retning,  og  han 
var  selv  bleven  meget  bange  for  det  samme. 

Han  hørte  en  Lyd  ved  Gaardsleddet,  drejede  Ho- 
vedet tilvenstre  og  saae  Grev  Trolle  komme  ind 
gjennem  Leddet  —  ganske  som  man  kunde  have 
set  ethvert  andet  Menneske  gaaende  paa  den  sol- 
belyste  Grusbund.  Og  dog  var  det  et  øjeblik  for 
Præsten,  som  om  han  havde  et  .Syn,  —  saae  et 
Spøgelse  eller  saadant  noget.  Greven  kom  lige  hen 
imod  ham,  og  der  var,  da  de  mødtes,  saa  meget 
af  det  sædvanemæssige,  som  Greven  undlod,  saa 
Pastor  Castbierg  havde  en  Følelse,  som  om  noget 
stort  og  uhyre  paa  een  Gang  brød  igjennem  alle 
det  daglige  Livs  smaa  Hegn  og  Gjærder  —  forbi 
ham,  op  ad  Trappen,  ind  i  Huset  til  ham. 

„Lad  os  gaa  herop,"  sagde  Greven,  idet  han  gik 
foran  Præsten,  igjennem  Corridoren  til  Studere- 
kamret. —  Præsten  trak  Vejret  dybt  og  skjælvende, 
medens  han  saaledes  fulgte  efter  den  Fremmede 
op  til  sit  Værelse.  Saasnart  de  var  komne  indenfor 
Studerekamrets  Dør,  og  Præsten  havde  laaset  den, 
sagde  han:  „Jeg  har  hørt  det.  —  Hvordan  staar 
det  saa  med  Deres  Kone?" 

„Jeg  er  bange,  Grevinden  kan  itte  leve  Natten 
til  Ende.  Jeg  maa  itte  komme  derind.  Lægen  er 
der.  —  Der  kommer  Bud  herover  efter  mig,  saa- 
snart der  er  noget  —  men  jeg  kunde  itte  gaa  om- 
kring alene"  — 

„De  har  sagt  hende,  hvad  der  er  passeret?" 

„Ja,  jeg  har.  —  Hun  besvimede." 

„Er  hun  siden  kommen  til  sig  selv?" 

„Ja,  de  sagde,  hun  var  vaagnet  op,  lidt  før  jeg 
gik  herover  —  og  hun  havde  det  noget  bedre  — 
—  med  Aandedrættet  —  De  veed  —  det  vil  jo  kvæle 
hende"  — 

„Har  De  ogsaa  sagt  hende,  at det  er  Dem, 

der  har  gjort  det?" 

„Nej!" 

„Det  er  godt,"  sagde  Præsten  og  blev  bleg.  — 
„Ja,  jeg  kunde  jo  nok  tænke,  at  det  var  saadan. 
—  Jeg  vidste  det  jo  straks.    Men  nu  kan  jeg  dog 

mærke jeg  havde  alligevel  haabet Aa, 

Gud  hjælpe  os!" 

Præsten  vendte  sig  brat  om  mod  Vinduet.  Han 
pressede  Knoerne  mod  Karmen,  og  stod  med  op- 
løftet Hoved  og  vidaabne  Øjne  og  stirrede  ud  i 
Luften. 

Der  var  ganske  stille  i  Værelset.  Der  hørtes  kun 
Grevens  uregelmæssige,  brudte  Aandedrag. 

Præsten  vendte  sig  atter  om  og  sagde,  som  for 
sig  selv,  men  højt:  „Herren  velsigne  Dig  og  be- 
vare Dig!  Herren  lade  lyse  sit  Ansigt  over  Dig  og 
være  Dig  naadig!  Herren  løfte  sit  Aasyn  paa  Dig 
og  give  Dig  Fred!" 

Greven  havde  rettet  sig  op:  „Hvor  tør  De  sige 
saadan  noget,  Pastor  Castbierg?  Husk  paa,  hvem 
der  er  herinde!" 

„Jo,  Fred  vil  vi  have  i  Stuen,  før  vi  begynder 
paa  dettehér,"  sagde  Præsten,  —  og  havde  atter 
helt  faaet  Magten  over  sin  Stemme,  „det  kan  baade 
De  og  jeg  trænge  til.  Og  vi  maatte  jo  sikre  os,  at 
ingen  — ■  Uvedkommende  var  til  Stede.  —  Siig  mig 
nu  først:  Er  det  Lægen,  der  har  ytret  Tvivl  om, 
at  Deres  Kone  kunde  leve  Natten  over?" 

„Nej,  han  sagde  ikke  andet  til  mig  end:  „Ro! 
Ro!  Stilhed!  Ro!"  og:  „Gaa  Deres  Vej"  —og:  „Saa 
kan  alt  blive  godt,"  troer  jeg  ogsaa,  han  sagde. 

„Naa,  Gud  ske  Lov!  Nej,  at  alt  skulde  blive 
godt,  det  er  jo  vanskeligt.  Men  hun,  det  elskeligste 
Menneske,  der  lever,  Grev  Trolle  —  hun  maa  ikke 
dø  for  os  endnu!" 

„Aa   nej!    aa   nej!   —  skjønt   det   var   maaske    i 

Virkeligheden  det  bedste,  om  hun  døde  —  saa  kunde 
jeg  komme  af  Sted  med  det  samme"  — 

„Nej,  Grev  Trolle  —  saa  nemt  slipper  De  ikke 
fra  det.  I  maa  leve  begge  to  —  om  ikke  for  andet, 
saa  for  jere  Børns  Skyld."  — 

Efter  et  lille  Ophold  sagde  Præsten:  „Spurgte 
hun  Dem,  om  De  havde  dræbt  Magnus  Jensen?" 

„Nej,  men  hun  saae  jo  saadan  paa  mig  —  saa 
jeg  kunde  jo  se,  hvad  det  var,  hun  var  bange  for; 
og  saa  turde  jeg  itte  andet,  end  jeg  sagde:  „Nej, 
nej,  Mathilde,  det  er  itte  mig!"  —  og  det  var  ræd- 
somt at  se  —  for  hun  var  jo  ligesom  nødt  til  at  tro 
det,  fordi  jeg  aldrig  før  har  løjet  for  hende,  og  hun 
kunde  vist  alligevel  itte  rigtig  —  aa,  Pastor  Cast- 
bierg,  jeg  har  jo  ødelagt  alting,  hvordan  det  saa 
gaar"  — 

„Hun  maa  ikke  vide  det  nu.  Hun  skal  tro,  at 
De  ikke  har  gjort  det;  ellers  er  det  forbi  med  hende. 
—  Men  nu  vil  jeg  skrive  til  Lægen"  — 

Præsten  gik  hen  til  sin  Pult  og  skrev;  nogle 
Minutter  efter  læste  han  for  Greven: 

„„Kjære  Ven! 
Grevinden  er  angst  for,  at  hendes  Mand  skulde 
have  Del  i  det  unge  Menneskes  Død.  Greven 
har  forsikret  hende :  Nej ;  —  men  veed  ikke,  om 
hun  helt  turde  stole  derpaa.  Hun  skal  jo  have 
Ro,  saa  er  det  vel  ikke  værdt,  hun  foreløbig  ser 
andre  end  Dig.  Men  hvis  Du  finder  det  tjenligt, 
saa  siig  hende  fra  mig,  hos  hvem  Greven  i  dette 
Øjeblik  befinder  sig,  at  hun  kan  være  ganske 
tryg:  hendes  Mand  er  uden  al  Skyld.  —  Vi  ven- 
ter jo  Bud  fra  Dig,  hvis  noget  som  helst  af  Vig- 
tighed skulde  indtræffe.  din 

Mogens  Castbierg." 

Nu  lader  jeg  min  Husholderske  gaa  over  med 
dette,  og  lader  hende  blive  derovre  for  alle  Til- 
fældes Skyld.  Saa  kan  baade  De  og  jeg  være  sik- 
ker paa,  at  intet  bliver  forsømt,  hvad  Meldinger 
angaar.  —  De  skal  foreløbig  blive  her  hos  mig,  for 
De  kan  ikke  gjøre  Deres  Kone  andet  end  Skade, 
saalænge  De  ikke  har  mere  Stilling  og  Ro  paa 
Dem  selv.  Og  hvad  maa  andre  Mennesker  tro  om 
Dem,  —  saadan  som  De  ser  ud." 

Han  gik  mod  Døren,  men  vendte  sig  og  sagde: 
„Veed  nogen  det,  foruden  De  selv?" 

„Christian  Røgterdreng  her  paa  Gaarden." 

„Det  gjør  ikke  noget.  —  Han  maa  have  Lov  at 
sige  det  til  sin  Moder  —  det  var  Synd  at  forbyde 
ham  det.  Og  hans  Moder  maa  have  Lov  at  sige 
det  til  sine  nære  Slægtninge  i  østerbyen,  ellers 
har  hun  ikke  Kræfter  til  at  bære  det.  Men  i  deres 
Kreds  døer  det.  De  er  lige  saa  paalidelige,  som  de 
er  forsigtige." 

„Jeg  kan  itte  tie  med  det,  jeg  kan  mærke  det 
saa  tydelig,  det  bliver  mig  umuligt!" 

„De  skal  tie.  De  skal  nægte!  Jeg  befaler  Dem 
det  i  Guds  Navn!  Det  maa  og  skal  holdes  hemme- 
ligt, saalænge  De  lever." 

Præsten  drejede  Nøglen  fra  og  gik  ud  af  Stuen. 

Han  maatte  helt  ned  i  Kjøkkenet,  som  laa  i  den 
med  Stuehuset  sammenbyggede  østerlængde,  for  at 
sige  Husholdersken    Besked   og  give  hende  Brevet. 

Saa  gik  han  langsomt,  tøvende  tilbage  op  igjen- 
nem  Stuehusets  mange  Værelser. 

Paa  Salens  mørktferniserede  Gulv  trak  Solplet- 
terne endnu  frem  og  tilbage,  men  de  var  lidt  ble- 
gere, ligesom  mere  aftenvemodige,  end  da  han 
sidst  gik  her  igjennem  til  sit  Værelse.  Han  stod  en 
Stund  og  saae  paa  dem  og  følte  sig  saa lyk- 

keligt  løst  fra  alt  Timeligt,  hvilende  i  denne  under- 
lig frigjorte,  sjælelige  Stilhed,  som  han  selv  ansaae 
for  det  Evige  her  paa  Jorden,  og  som  han  kaldte 
Tro.  Det  havde  i  de  senere  Aar  ellers  mest  været 
Savnet  af  de  elskede  Døde,  som  helt  kunde  skyde 
hans  Baad  fra  Land  —  ud  paa  disse  stille  Vande; 
men  i  dette  Øjeblik  følte  han  sig  ikke  blot  frigjort 
af  og  løst  fra  al  Jordelivets  Smerte,  men  fra  alle 
dets  Baand,  dets  snævre  Skranker  og  Regler,  hvi- 
lende alene,  som  det  syntes  ham,  i  Evighedens 
Ansvar  for  Gud.  Hvor  velsignet  var  ikke  dette 
Sted  I  hans  eget  Hus,  hans  Barndoms  Hjem!  at 
Gud  hér  vilde  komme  til  ham  i  Stilheden  og  ruste 
ham  til  de  bratte  Afgjørelsers  Strid.  „Du  Evige! 
Du  Evige!"  sagde  han  halvhøjt  —  og  i  dette  øje- 
blik følte  han  selv  ingen  Alder,  han  var  snarere  ti 
end  halvfjerdsindstyve  Aar,  eller  ligesaa  lidt  det  ene 
som  det  andet. 

Han  saae  sig  endnu  en  Gang  om  i  denne  fre- 
delige, for  ham  saa  minderige  Stue  —  med  de  gli- 
dende Solpletter;  og  fortsatte  saa  sin  Vandring  — 
i  den  Forvisning,  at  nu  skulde  han  tage  hele 
Sagen  i  sin  Haand,  fordi  han  havde  faaet  Mag- 
ten dertil. 

Ude  i  Forstuen  skjød  han  Slaaen  for  Gangdøren, 
for  at  ingen  skulde  komme  og  overraske  ham  og 
Greven  under  den  Samtale,  som  han  nu  vilde  se 
at  faa  i  Gang  —  frem  for  alt  for  at  berolige  Gre- 
ven, —  at  denne  ikke  halvvejs  i  Vildelse  skulde 
røbe  noget  og  gjøre  Ulykken  endnu  større.  —  Saa 
tog  han  sin  Kop  med  The,  som  han  før  havde 
glemt  paa  Bordet  herude,  og  gik  med  den  op  til 
Studerekamret. 

„Ja,  jeg  lod  min  The  blive  staaende  nede  i 
Gangen,  af  Forskrækkelse  over  at  se  Dem,   da  De 

før  kom  gaaende  ind  i  Gaarden  til  mig  med  Døden 
og  Djævelen  i  Hælene,"  sagde  han  til  Greven,  idet 
han  satte  Koppen  fra  sig  paa  sit  Skatol.  „Men  nu 
vil  vi  tage  det  hele  roligt  og  give  os  god  Tid  til 
at  overveje;  jeg  vilde  nødig  slippe  Dem  fra  mig, 
inden  jeg  har  faaet  Dem  stille  og  fattet,  saa  De 
kan  handle  virkelig  fornuftigt." 

„Det  kan  vist  itte  nytte,  Pastor  Castbierg.  Jeg 
kan  itte  lyve  i  Længden.  Jeg  ser  jo,  at  jeg  har 
kunnet  tvinge  mig  selv  til  det  nu  overfor  Grev- 
inden, da  hun  laa  og  var  ved  at  kvæles  af  Angst 
ligefor  mine  Øjne;  men  jeg  kan  det  itte,  saa  snart 
hun  bliver  raskere,  og  Faren  er  itte  saa  truende 
—  og  jeg  kan  itte  lyve  overfor  fremmede  Folk, 
som  jeg  foragter"  — 

„Hvis  De  bogstavelig  ikke  kan  det  —  ja,  saa  er 
der  jo  ingen  Ting  at  gjøre;  men  det  vil  jeg  ikke 
tro.  Husk  paa:  naar  det  bliver  en  Retssag,  og  De 
bliver  dømt  som  almindelig  Forbryder  —  det  er 
ganske  det  samme  som  at  slaa  Deres  Kone  ihjel 
og  gjøre  Deres  Børn  ulykkelige.  Saa  snart  vi 
skjønner,  at  Deres  Kone  kan  taale  at  høre  Sand- 
heden, saa  vil  vi  sige  det  til  hende;  men  Deres 
Fjender  maa  aldrig  faa  det  at  vide." 

„Naar  hun  endda  maa  faa  det  at  vide!  —  Men 
jeg  er  bange  for  mig  selv,  at  det  vil  bryde  ud  af 
mig  til  Andre  straks  —  til  Forældrene,  saa  snart 
jeg  ser  dem  —  inden  jeg  veed  af  det,  uden  at  jeg 
kan  styre  mig.  —  Aa,  Pastor  Castbierg!  er  det 
itte  ogsaa  Synd  at  tie?  Tør  De  tage  det  Ansvar 
paa  Dem  ?  — 

„Jo,  det  Ansvar  tør  jeg  tage  paa  mig.  Og  jeg 
forsikrer  Dem,  Grev  Trolle,  at  De  gjør  en  stor 
Synd,  hvis  De  aabenbarer  det  til  nogen  Fremmed." 

„Er  det  Synd?  Er  det  Synd?  Kan  jeg  nu  ogsaa 

tro  det?  —  Kan  hun  blive  ved  at  leve?  Kan  jeg 
leve  med  en  god  Samvittighed?  Herre  Gud!  Pastor 
Castbierg!  Tør  De  tage  Ansvaret  paa  Dem?" 

„Ja,  lad  mig  bære  Ansvaret,  indtil  De  faar  Ro 
og  Kraft  til  at  tage  det  paa  Dem  selv.  Og  hvis  De 
aldrig  faar  Styrke  dertil,  saa  vil  jeg  bære  det, 
imens  jeg  lever,  og  siden  føre  det  med  mig  frem 
for  Guds  Throne." 

„Men  jeg  maa  tale  med  Dem  om  det,  lige  saa 
tit  det  skal  være  —  hver  Gang  det  vil  gjøre  mig 
forstyrret.  —  Aa,  Mathilde,  det  er  jo  for  Din  Skyld ! " 

Greven  brast  sammen   i   en  krampagtig  Hulken. 

Den  gamle  Præst  bøjede  sig  over  ham  og  klap- 
pede ham  paa  Skulderen:  „Saa,  saa,  Grev  Trolle, 
nu  maa  De  tage  Dem  sammen  og  være  en  Mand. 
Tænk  ikke  paa  andet  end  Deres  Kone  og  Børn  og 
paa,  hvad  jeg  har  sagt.  Og  kan  De  bede  til  Gud, 
saa  gjør  det."  — 

Præsten  gik  hen  og  tog  en  Slurk  af  sin  The  og 
spadserede  nogle  Gange  op  og  ned  ad  Gulvet. 

„Naar  ikke  andre  end  Christian  Hansen  veed 
Besked,  saa  kan  det  skjules.  Jeg  vil  gaa  over  til 
hans  Moder  i  Aften  og  tale  med  hende  og  hendes 
Slægtninge  i  østerbyen,  —  de  Folk  er  paalidelige, 
naar  man  selv  viser  dem  Tillid;  rimeligvis  træffer 
jeg  vel  ogsaa  ham  derovre,  naar  han  er  færdig 
med  sit  Arbejde.  —  For  Resten,"  sagde  Pastor 
Castbierg  og  saae  op,  „min  Husholderske  sagde, 
at  man  her  i  Brindsted  talte  om,  at  Christian 
havde  givet  to  forskjellige  Forklaringer  af,  hvordan 
det  var  gaaet  til  i  Laden"  — 

„Ja,  jeg  hørte  godt,  at  han  lige  straks  gav  en 
falsk  Forklaring  til  Karlene,  da  de  kom  ind  i  Laden"  — 

„Sølle  Dreng!  —  blot  han  ikke  dér  har  rodet 
sig  ind   i   noget  galt  noget  af  bare   Omhu   for  at 

skaane  Dem.  —  Ja,  kjære  Grev  Trolle!  —  hvad 
vi  skal  gjøre,  det  nærer  jeg  ingen  Tvivl  om.  Men 
hvad  vi  kan  gjøre,  det  er  jo  en  anden  Sag.  Men 
lad  os  saa,  med  god  Samvittighed  for  Gud,  gjøre 
vort  Bedste." 

„Jeg  troer,  jeg  vil  gaa  nu,"  sagde  Greven  plud- 
selig og  sprang  op  —  ligesom  i  Pine. 

„Nej,  —  nej,  Grev  Trolle,  sæt  Dem  igjen!  De 
skal  blive  her  foreløbig,  hvis  der  ikke  kommer  Bud 
efter  Dem,  at  Deres  Hustru  døer.  —  Og  lad  mig 
gaa  og  underholde  Dem  og  snakke  for  Dem,  — 
Dit  og  Dat,  hvad  der  kan  falde  mig  ind.  Med 
Guds  Hjælp  maa  jeg  dog  vel  kunne  faa  Dem  gjort 
rolig  og  fattet  og  tillidsfuld.  Han  er  jo  dog  den, 
fra  hvem  al  Ro  og  Fortrøstning  kommer.  —  Og 
Han  har  maaske  haft  sin  Hensigt  med  dette,  for 
at  De  skulde  komme  ud  af  al  den  Uvirkelighed, 
alt  dette  Gøgl,  som  har  været  drevet  her  i  Brind- 
sted  i  den  sidste  Tid.  —  Dét  er  nemlig  den  aller- 
første Indbildning,  som  Gud  maa  have  os  Menne- 
sker bort  fra:  at  vi  er  syndefri  og  fuldkomne.  Og 
dét  troer  De  sikkert  ikke  mere  om  Dem  selv." 

„Gud  har  itte  haft  noget  med  dettehér  at  skaffe," 
sagde  Greven  og  knugede  Hænderne  mod  sit  An- 
sigt,  „det  maa  De  itte  sige,  Pastor  Castbierg." 

„Aa,  han  bruger  tit  sære  Midler.  —  Og  jeg  vil 
sige :  i  og  for  sig  synes  jeg  ikke,  der  er  sket  nogen 
stor  Ulykke  eller  Uret  i,  at  Magnus  Jensen  har 
maattet  bøde  med  Livet  for  sin  Daarlighed.  Jeg 
kan  jo  sagtens,  selv  efter  den  forvrængede  Frem- 
stilling, som  min  Husholderske  har  hørt  i  Byen, 
tænke  mig,  hvordan  det  virkelig  er  gaaet  til  der- 
ude i  Østermosen.  Og  det  er  jo  klart,  at  var  han 
ikke   bleven   hindret,    saa   var   han    allerede    gaaet 


122  JAKOB    KNUDSEN 

saa  vidt,  at  der  for  ham  ingen  Grænser  mere  var 
i  Ondskaben.  Nej,  han  ligger  paa  sine  Gjærninger." 

„Jeg  fortryder  helleritte,  at  jeg  slog  ham  ned!" 
raabte  Greven  i  vildt  Udbrud  og  med  tindrende 
øjne.  „Men  den  Skam!  den  Skam!  at  jeg  skal 
nægte  det en  uærlig  Mand!"  — 

„Ja,  Skammen  kan  jeg  ikke  sige  noget  til,  den 
regner  jeg  ikke  videre  paa,  —  det  maa  De  se  at 
enes  med  Deres  eget  grevelige  Hjerte  om.  Men  for 
Gud  vil  jeg  forsvare  det,   at  De  tier  eller  nægter ; 

—  jeg  har  selv  i  det  sidste  Halvaar  gaaet  og 
angret,  at  jeg  lod  mig  skræmme  af  sløv  Vane  fra 
at  volde  en  Mands  Død  —  netop  i  Løndom." 

„Hvad  siger  De?" 

„Ja,  det  var  den  Husmand  herovre  i  Annexet, 
Jens  Nielsen,  som  blev  forgivet  af  sin  Kone.  Han 
havde  været  en  ren  Djævel  imod  hende;  ikke  blot 
at  han  mishandlede  hende  med  Hug  og  Slag,  for 
det  kunde  hendes  utrolige  Kjærlighed  til  ham  sag- 
tens bære;  men  han  var  hende  utro,  og  haanede 
hendes  Skinsyge  saa  djævelsk  ondt,  saa  jeg  har 
været  ganske  forbavset  over  en  saadan  Kjærlighed 
og  en  saadan  Ondskab  mellem  Husmandsfolk.  — 
Saa  drak  han  jo  ogsaa,  og  kunde  være  borte  flere 
Døgn  hos  sine  Kjærester.  Og  det  var  sidste  Jul,  at 
jeg  var  kaldt  derned  til  hende  af  hendes  Nabokone 
forat  trøste  hende,  —  men  der  var  ingen  Ting  at 
stille  op  mod  hendes  Fortvivlelse.  Manden  havde 
været  borte  i  fire  Dage.   Da  jeg  saa  kjører  —  ene 

—  hjem  om  Aftenen  —  i  en  skingrende  Frost  og 
med  begyndende  Rendfog,  saa  ser  jeg  ham  ligge 
døddrukken  og  sovende  i  Vejgrøften  oppe  paa 
Strøbakken.  Og  det  var  jo  bleven  hans  visse  Død, 
var  han  bleven  liggende  —  og  jeg  tænkte  meget 
paa  at  kjøre  forbi.   Men  saa  tog  jeg  ham  alligevel 

op;  og  to  Dage  efter  var  det,  hun  forgav  ham.  Ja, 
det  fortryder  jeg  inderlig;  det  var  sikkert  imod 
Guds  Vilje,  jeg  dér  handlede.  Nu  kan  hun  leve  sit 
Liv  i  Tugthuset  for  min  Frygtagtigheds  Skyld.  Det 
skulde  jeg  jo  have  taget  paa  mig;  jeg  kunde 
meget  bedre  bære  det  Ansvar  med  Guds  Hjælp, 
end  hun,  det  stakkels  Menneske,  kan  bære  sin 
Gjærning."  — 

Præsten  lagde  med  Glæde  Mærke  til,  at  han 
havde  faaet  sin  Tilhørers  Opmærksomhed  taget 
fangen;  han  gik  og  spekulerede  paa,  om  han  ikke 
efterhaanden  kunde  faa  Grevens  Tanker  helt  listet 
bort  fra  Magnus'  Død.  Men  han  kunde  ikke  i  øje- 
blikket finde  et  passende  Emne  at  tale  om.  Saa 
kom  Greven  selv  ham  til  Hjælp: 

„Det  er  sandt,  det  er  sandt,  Pastor  Castbierg, 
det  kunde  kanske  være  rigtigt  nok  at  have  ladt 
ham  ligge ;  men  en  hæderlig  Mand  ka'tte  skjule 
det,  han  maa  melde  det  og  tage  sin  Straf,  —  det 
er  det  forfærdelige  af  det:  man  ka'tte  skjule  saa- 
dant  noget  og  blive  ved  at  være  en  hæderlig  Mand." 

„Hm,u  sagde  Præsten,  „det  er  Dem,  der  mener, 
at  man  kan  og  bør  afskaffe  øvrigheden;  og  saa 
er  det  alligevel  den,  der  skal  afgjøre  for  Dem,  om 
De  er  en  hæderlig  Mand  eller  ej." 

„Saalænge  man  har  øvrigheden  saa"  — 

„Visvas!  Pjankeri  og  Taabelighed!  De  gjør  baade 
altfor  lidt  og  altfor  meget  ud  af  øvrigheden, 
øvrigheden  er  altid  guddommelig,  Grev  Trolle; 
den  kan  og  maa  vi  Mennesker  aldrig  rokke  ved, 
end  sige  afskaffe.  Men  øvrigheden  og  dens  Lov 
hører  Samfundet  til;  saalænge  en  Sag  ikke  har 
faaet  med  Samfundet  at  gjøre,  men  kun  er  den 
Enkeltes  eller  de  Enkeltes  Sag,  da  kommer  den 
hellerikke    øvrigheden    ved.  —   I    det  Private    dér 

har  vel  de  fleste  Mennesker  mer  eller  mindre  hver 
sin  egen  Lov;  men  vi  Christne  har  dér  Vorherres 
Jesu  Lov  at  rette  os  efter." 

„Jesu  Lov!  —  Men  Jesus  forbyder  jo  itte  blot 
at  slaa  ihjel,  men  ogsaa  bare  saa  meget  som  at 
blive  vred  eller  i  det  hele  at  gjengjælde  Ondt  med 
Ondt,  om  det  saa  er  aldrig  saa  lidt." 

Præsten  rystede  tilsyneladende  utaalmodig  paa 
Hovedet:  „Vi  Christne  retter  os  efter  Jesu  Lov, 
som  er  Kjærlighedens  Lov;  det  vil  sige:  alle  hans 
andre  Bud  gaar  op  i  dette  ene:  at  øve  Kjærlighed, 
og  her  i  Syndens  Verden  vil  det  sige,  at  alle  de 
øvrige  Bud  maa  rette  sig  efter  og  bøje  sig  for 
Kjærlighedsbudet.  Jesu  Lov  er  en  levende  Lov,  en 
bølgende  Lov,  hvor  kun  Maalet  staar  fast;  hvor 
alle  de  enkelte  Bestemmelser  alene  skal  tjene  til, 
at  Lovens  Liv  bevares,  men  Livet  i  Jesu  Lov  er 
Kjærligheden.  Derfor  havde  jeg  handlet  rigtigst, 
fordi  jeg  havde  handlet  kjærligst,  dersom  jeg  havde 
ladet  Jens  Nielsen  blive  liggende  i  Grøften.  Og 
derfor  handler  De  rigtigst  og  kjærligst,  naar  De 
fortier  eller,  om  fornødent,  nægter,  at  De  har 
dræbt  Magnus  Jensen." 

„Men  Æren,  Pastor  Castbierg!  —  jeg  skal  alle 
mine  Dage  derefter  vide  med  mig  selv,  at  jeg  er 
en  æreløs  Mand!" 

„Æren!  —  At  De  kan  faa  Dem  til  at  nævne 
Æren,  naar  De  staar  overfor  det  at  dræbe,  øde- 
lægge Deres  Kone  og  Datter!  — Æren  hører  Offent- 
ligheden, Samfundet,  Verden  til,  og  skal  forgaa 
sammen  dermed;  men  Kjærligheden  er  evig  som 
min  egen  Sjæl.  —  De  snakker  om  Æren,  —  maa 
jeg  spørge,  hvorfor  arrangerer  De  ikke  en  Duel 
med  Væver  Christoffersen?   Naar   han  fik  en  Møg- 

greb,  og  De  en  Hundepidsk  at  slaas  med,  saa 
kunde  vel  Partiet  blive  lige." 

„De  ska'tte  haane  mig,  Pastor  Castbierg!" 

„Vist  skal  jeg  haane  Dem.  De  er  altfor  meget 
af  en  Greve  og  altfor  lidt  af  en  Mand.  En  Mands 
Sag  er  det  at  være  klog  og  fast.  Æren  —  lad  De 
Kvindfolkene  om  dén.  Det,  Mændene  kalder  Ære, 
er  sædvanlig  blot  Forfængelighed." 

„Hvis  Sag  bliver  saa  Kjærligheden?" 

Præsten  smaalo:  „Naa,  har  jeg  nu  faaet  Dem 
saa  vidt,  at  De  kan  begynde  at  sige  Spydigheder? 
—  Kjærlig  skal  baade  Mand  og  Kvinde  være." 

Der  var  en  lille  Pause;  saa  fortsatte  Præsten: 
„Og  Kjærligheden  viser  sig  i  Handling  altid  først 
og  fremmest  overfor  dem,  vi  kjender  og  elsker; 
disse  Kjærlighedsgjerninger  mod  Menneskeheden  og 
paa  lang  Distance  —  de  forekommer  for  det  første 
meget  sjælden  i  Virkeligheden,  og  saa  rammer  de 
næsten  aldrig  Maalet.  Nej,  naar  vi  kommer  uden 
for  Kredsen  af  vore  allernærmeste  Kjære,  saa  raver 
vi  jo  næsten  i  Blinde.  Saa  veed  vi  sjælden,  om  vi 
gavner  eller  skader  vore  Medmennesker  med  det, 
vi  gjør  for  dem.  Saa  er  der  tillige  det  gode  ved 
det,  at  hvad  vi  gjør  mod  vore  Nærmeste,  det  faar 
vi  ingen  offentlig  Ros  for." 

„Øvrigheden!"  raabte  Greven,  „jeg  ka'tte  komme 
udenom  øvrigheden!"  —  han  havde  tydelig  nok 
været  borte  under  det  sidste,  Præsten  sagde. 

„Hm!" 

„Ja,  det  kan  godt  være,  det  strider  mod  mine 
egne  Theorier  om"  — 

„Deres  egne  Theorier!  —  Kald  dog  ikke  det  paa- 
hængte Stads  for  Deres  eget.  Disse  forvrængende 
Tolstoyske  Theorier  kan  sletikke  bruges  til  andet 
end  —  til   at  snakke   om   ved   et  Møde  og   til  at 

gjøre  sig  selv  indbildsk  med  —  og  til  at  ødelægge 
den  Smule  naturlige  Skikkelighed  og  Godhed,  som 
er  hos  Folk.  De  skal  snart  faa  at  føle,  Grev  Trolle, 
paa  hvilken  Maade  Brindstederne  praktiserer  Hr. 
Jensens  Engletheorier  mod  Dem  selv.  —  Nej,  gaa 
over  i  østerbyen,  hvor  man  har  sin  velbevarede, 
jydske  Bondenatur  og  nogen  gammeldags  Christen- 
dom at  gaa  efter,  saa  vil  De  finde  en  Tankegang, 
der  aldeles  svarer  til  min.  —  Det  er  ikke  blot  Na- 
turligheden og  Virkelighedssansen,  der  er  ødelagt 
hos  de  Fleste  i  Brindsted  —  i  Vesterbyen  —  ved 
alt  dette  moderne  Vaas;  —  selve  deres  Hjertemild- 
hed,  deres  naturlige  Godsindethed  har  taget  Skade 
deraf.  —  —  Jeg  gaar  aldeles  ikke  udenom  øvrig- 
heden, fordi  jeg  siger,  der  er  Omraader,  hvor  den 
intet  har  at  gjøre.  Mente  De  derimod  noget  med 
Deres  tillærte  Theorier  —  ja,  saa  kom  De  jo  over- 
hovedet sletikke  til  at  tænke  paa  øvrigheden  ved 
en  Lejlighed  som  denne." 

„Det  er  jo  ogsaa  lige  meget,  enten  det  stemmer 
eller  ej,"  sagde  Greven,  „men  saa  meget  veed  jeg,, 
at  jeg  faar  aldrig  en  glad  Dag  efter  detteherre." 

„Hm,  en  glad  Dag!"  sagde  Præsten  og  skjød 
Øjenbrynene  i  Vejret,  „De  er  jo  ogsaa  ved  den 
Alder  nu,  at  De  maa  kunne  give  Afkald  paa  de 
glade  Dage;  nej,  naar  vi  blot  kan  bevare  Freden 
i  Sindet,  saa  skal  vi  takke  Gud  —  i  vores  Alder." 

Grevens  Tanker  var  øjensynlig  atter  andensteds 
henne.  Præsten  gik  et  Par  Gange  frem  og  tilbage 
i  Stuen,  skottende  bekymret  hen  til  ham. 

„Saa,  Grev  Trolle,  nu  maa  De  ikke  sidde  og 
falde  i  Staver.  —  Lad  mig  hellere  forklare  Dem 
det  med  Øvrigheden  og  Jesu  Lov  noget  nærmere, 
saa  har  De  det  at  spekulere  paa ;  det  har  De  bedre  af" — 

„Aa  ja,   aa  ja,    tal   til    mig,    Pastor   Castbierg," 

sagde   Greven   og   saae   op   med   Angst   i   Blikket, 
„ellers  drukner  jeg  i  mine  egne  Tanker"  — 

Præsten  saae  medlidende  paa  ham:  „Jo,  det  er 
altid  godt  at  høre  et  venligsindet  Menneske  snakke 
under  saadanne  Omstændigheder.  Det  styrker  Sin- 
det og  fordeler  Tankerne,  som  min  gamle  Tante 
sagde  om  Kaffe.  —  Se,  at  der  er  en  øvrighed  med 
dens  stendøde,  stenhaarde,  ubøjelige  Lov  —  det  er 
Guds  Svar  paa  Verdens  Synd,  det  er  en  gud- 
dommelig Ordning,  fordi  denne  Verden  —  som  vi 
ogsaa  kalder  Samfundet  —  ligger  i  det  Onde.  Den 
Lov 'skal  skjære  alle  Mennesker  og  alle  Tilfælde 
over  een  Kam,  og  det  maa  være  en  haard  Lov, 
for  den  skal  være  særlig  indrettet  paa  Samfundets 
Udskud,  Forbryderne,  Slynglerne.  Denne  Lov  er  en 
Svøbe  fra  Gud,  som  Menneskene  nødig  vil  taale, 
de  vil  altid  søge  at  faa  Riset  lagt  til  Side  eller  helt 
afskaffet.  Derfor  skal  Lovene  og  deres  Haandhæ- 
vere  være  hævet  over  Samfundet,  herske  over  det, 
—  og  derfor,  Grev  Trolle,  er  alt  det,  som  I  kalder 
Folkestyre  og  Parlamentarisme  o.  s.  v.,  simpelthen 
af  det  Onde,  Djævelens  Væsen.  —  Herskeren,  Kon- 
gen er  altid  Guds  Salvede;  thi  hvadenten  han  i 
sig  selv  er  god  eller  slet,  personlig  lovlydig  eller 
ej,  saa  vil  han  altid  i  egen  Interesse  holde  paa,  at 
de  Andre,  Samfundet,  skal  lystre  Loven.  —  Denne 
Ordning  maa  ingen  rokke  ved,  og  det  kan  heller 
ikke  nytte ;  for  saalænge  Verden  er  ond,  og  dog 
skal  bestaa,  —  vil  denne  Ordning  straks  vende  til- 
bage af  sig  selv,  hvis  den  en  kort  Tid  har  været 
forstyrret.  —  Men  —  jo  mindre  man  kan  have 
med  denne  Samfundets  Lov,  Verdens  Lov,  at  skaffe, 
desbedre;  thi  indenfor  den,  eller  bagved  den  ligger 
Livet:  Hjerternes,  de  Enkeltes  Liv  —  for  Resten 
ogsaa  Folkets  Liv;  for  det  er  noget  andet  end  Sam- 

fundets.  —  Her  i  det  Private,  det  Levende,  maa 
enhver  indrette  sig,  som  han  kan,  —  og  gjør  det 
ogsaa  i  Almindelighed;  men  jeg  troer,  at  her  i 
dette  Frihedens  Rige  er  Jesu  Lov  den  bedste  af 
alle,  ja,  i  Virkeligheden  den  eneste,  fordi  den  rum- 
mes og  lever  i  det  ene  Bud,  at  vi  skal  elske  hver- 
andre, ligesom  han  elskede  os." 

„Men  det  hedder  jo  i  Budene:  Du  skal  itte  ihjel- 
slaa,  —  men  De  var  itte  bange  for  at  volde  Jens 
Nielsens  Død,  og  Jesus  siger:  Du  skal  sletitte  gjøre 
Fornærmeren  nogen  Fortræd  —  regner  De  da  slet- 
itte Bibelen  og  Budene,  Pastor  Castbierg?" 

Præsten  rystede  paa  Hovedet:  „De  er  ikke  nem 
at  have  med  at  gjøre,  Grev  Trolle.  Jeg  vil  sige 
Dem  en  Ting.  Jeg  holder  mig  til  den  gamle  Lære: 
at  hvert  Ord  i  Bibelen  er  indblæst  af  Gud;  jeg 
troer,  at  ikke  en  Tødel  i  den  Bog  skal  kunne  rok- 
kes; ja,  hvad  mere  er:  jeg  har  aldrig  følt  nogen- 
somhelst  Trang  til  at  rokke  ved  Bibelens  Ord.  Men 
tager  man  Bogen  med  sig  ind  i  Frihedens  Rige,  da 
er  dens  Ord  ikke  længer  blot  skrevne,  men  da 
bliver  de  en  levende  Lov.  Og  lad  mig  dog  se,  om 
jeg  ikke  kan  forklare  Dem,  hvad  det  vil  sige: 
levende.  Jeg  veed,  Grev  Trolle,  at  De  holder  paa, 
at  man  skal  saae  Vaarsæden  meget  tidlig,  helst  i 
Begyndelsen  af  April"  — 

„Ja,  det  holder  jeg  bestemt  paa." 

„Ja,  jeg  veed,  De  siger,  at  Fugtigheden  i  Maj  og 
Juni  er  upaal idelig,  derfor  skal  Kornet  saaes  saa 
tidlig,  at  det  kan  slaa  Rod  i  Resten  af  Vintervæden, 
som  endnu  er  i  Jorden." 

„Det  har  aldrig  slaaet  mig  fejl,  nu  er  jeg  45  Aar, 
det  har  aldrig  slaaet  mig  fejl." 

„Reglen  er  altsaa  god  nok  i  sig  selv"  — 

„Den  er  absolut  det  eneste  rigtige!" 

„Ja,  ja,  men  De  vil  dog  indrømme,  at  Hoved- 
sagen, hvorom  det  hele  drejer  sig,  er  dette,  at  Af- 
grøden Uiver  god,  —  for  dét  Hensyn  maa  ogsaa 
hin  Regel  vige;  sæt  nu,  Vinteren  varer  saa  langt 
hen  i  April,  saa  De  sletikke  kan  komme  i  Jorden 
enten  for  Frost  eller  for  Vand"  — 

„Jeg  siger  Dem,  Pastor  Castbierg:  saae  De  Deres 
Korn  tidlig,  og  vogt  Dem,  vogt  Dem  for  Maj  Maa- 
ned!  —  De  skal  alletider  faa  en  god  Afgrøde!" 

Præsten  saae  sig  lidt  raadvild  omkring:  „Evropas 
Landmænd  kan  i  det  hele  ikke  være  meget  lyse 
Hoveder,  siden  vore  skal  være  de  klogeste  af  dem 
allesammen." 

„Ja,  Gud  hjælpe  os  danske  Landmænd  for  den 
uhyre  Klogskab,  vi  har!  —  Den  kunde  saamænd 
være  meget  større." 

„Jo,  det  mener  jeg  ogsaa!" 

Præsten  skottede  hen  til  Greven,  fornøjet  over  at 
have  faaet  ham  saa  godt  med  i  Samtalen. 

„Men  lad  mig  saa  da  tage  et  andet  Exempel," 
fortsatte  han.  „Schak  er  et  underholdende  Spil, 
fordi  det  ligner  Livet  selv  saa  meget;  blot  af  Spillet 
kan  vi  jo  overse  og  finde  Fornuftigheden  deri;  det 
kan  vi  ikke  saadan  med  Livet.  Men  et  Billede  er 
det  alligevel  af  Livet,  og  derfor  ogsaa  til  en  vis 
Grad  af  den  levende  Lov.  —  Nu  veed  De,  at  Schak- 
spillets  eneste  Formaal  er  dette:  at  slaa  Modstan 
derens  Konge,  mens  man  bevarer  sin  egen.  Det  er, 
saa  at  sige,  Spillets  eneste  Lov  og  Regel;  og  dog 
er  der  en  Mængde  andre  Spilleregler,  som  er  gode 
og  formaalstjenlige,  men  som  derfor  ogsaa  alle 
maa  rette  sig  efter  og  vige  for  Hensynet  til  Hoved- 
formaalet.  Saaledes  er  vi  vist  enige  om,  saasnart 
vi  har  faaet  de  lette  Officerer  ud,  at  vi  da  bør  for- 
søge Rokade    med   Kongetaarnet.    Vel    at    mærke: 

hvis  vi  kan  for  Kongens  Skyld.  Sæt  nu,  Kongen 
er  bleven  pludselig  truet  imens.  At  værge  ham  gaar 
jo  fremfor  alt.  Saa  opsætter  vi  Rokaden,  og  maaske 
kommer  vi  helt  til  at  opgive  den.  Saadan  er  det 
jo  med  alle  Reglerne  i  Schakspil  —  undtagen  den 
ene:  at  min  Konge  skal  leve,  og  Fjendens  Konge 
skal  dø.  —  Og  saaledes  er  det  med  alle  Budene  i 
den  levende  Lov  —  undtagen  dette  ene,  som  han 
gav  dem  til  allersidst:  Dette  er  mit  Bud,  at  I  elske 
hverandre,  ligesom  jeg  elskede  Eder.  —  For  dét 
maa  alle  de  andre  Bud  bøje  sig.  —  Der  skal  Skjøn- 
somhed  til,  det  forstaar  sig,  forat  bruge  en  saadan 
levende  Lov;  men  den  Skjønsomhed  faar  vi,  naar 
vi  lever  i  Troen  paa  ham,  som  selv  er  Sandheden 
og  Livet.  Troen  ytrer  sig  i  det  moralske  Liv  netop 
som  Skjønsomhed,  —  og  uden  Troens  Skjønsom- 
hed er  egentlig  al  Frihed  umulig.  Mangler  Skjøn- 
somheden,  saa  maa  man  hellere  gjøre  sig  til  Træl 
under  den  stendøde  Lov,  og  leve  med  hele  sit  Liv 
i  Øvrighedens,  Offentlighedens,  Anseelsens,  Pen- 
genes —  kortsagt:  Dødens  Verden.  Det  er  just, 
hvad  de  Menneskemaskiner  gjør,  som  man  kalder 
Spidsborgere. " 

„Ja,  det  med  Troens  Skjønsomhed  kan  jeg  godt 
huske,  De  har  talt  om  før;  men  jeg  veed  ttte, 
hvordan  Troen  kan  frembringe  Skjønsomhed,  og 
saa  har  Folk  i  Brindsted  og  Pastor  Jensen  ogsaa 
sagt,  at  naar  man  saadan  selv  skulde  til  at  skjønne 
om  Loven,  saa  blev  det  hele  til  en  Hovedpude  for 
En  —  eller  en  Sovepude  var  det  nok." 

„Mener  De  ikke,  Grev  Trolle,  at  det,  at  De 
troer  paa  Deres  Kone  og  elsker  hende  —  at  det 
giver  Dem  en  Del  Skjønsomhed  om,  hvad  hun  kal- 
der ondt  og  godt,  og  en  Del  Skjønsomhed  om, 
hvad  De  selv  bør  gjøre,  og  hvad  De  skal  lade  fare? 

—  Jeg  vil  sige  Dem,  at  da  De  for  en  Snes  Aar 
siden  kom  til  Søttrup  som  den  unge  Greve  og  fat- 
tige Forvalter  Carl  Schwartau  Trolle,  da  vidste  jeg 
intet  om  Dem,  andet  end  hvad  løse,  ondskabsfulde 
Rygter  fortalte;  og  da  De  et  Aarstid  efter  blev  for- 
lovet med  den  unge  Jomfru  Mathilde,  som  hun 
kaldtes,  til  Søttrup,  da  vidste  jeg  ikke  stort  mere 
om  Dem ;  men  jeg  kunde  se  paa  jere  Øjne,  at  I 
to  Mennesker  troede  paa  hinanden',  og  med  det 
samme  var  jeg  ogsaa  sikker  paa,  at  De  maatte 
have  eller  faa  omtrent  det  samme  Skjøn  om  godt 
og  ondt  som  Mathilde  Kjeldgaard.  Ellers  kunde  I 
jo  ikke  se  saa  troende  og  med  god  Samvittighed 
paa  hinanden." 

Greven  sad  og  græd  som  et  Barn. 

„Ja,  siden  den  Tid  har  jeg  holdt  meget  af  Dem, 
Grev  Trolle,  og  gjør  saa,  uforandret,  endnu.  — 
Naa,  men  den,  der  troer  paa  Gud,  maa  kunne  se 
ham  i  Øjnene  med  god  Samvittighed.  Og  det  skær- 
per Ens  Skjønsomhed  for,  hvad  Han  hvert  Øje- 
blik forlanger  gjort  eller  ugjort.  Det  kan  umulig 
blive  til  en  Sovepude,  som  de  siger." 

Præsten  gik  hen  til  Skatollet  og  drak  sin  The  ud. 

„Men  det  harmer  mig,  at  man  i  en  saadan  For- 
bindelse kan  høre  denne  Snak  om  „  Sovepuden "  og 
om  at  „sætte  over  hvor  Gjærdet  er  lavest",  og  om 
at  „synde  paa  Naaden",  ikke  blot  af  en  Vindbeutel 
som  Hr.  Jensen,  men  af  ordinerede  Præster.  Gud 
skal  dog  vide,  at  er  der  nogen,  der  handler  „efter 
Skjøn"  —  og  det  et  meget  verdsligt  og  materielt 
Skjøn  —  overfor  Christi  Lov,  saa  er  det  netop 
Præsterne.  Her  sidder  vi,  fremfor  nogen  anden  Stand, 
og  tværtimod  Christi  Bud,  sikrede  og  garanterede 
i  alt  timeligt,  saa  at  det  ser  ud,  som  havde  vi  fra 
først  til  sidst  villet  indrette   os  paa  at  kunne  und- 

være  Gud  og  hans  Hjælp  —  Jeg  indrømmer  fuldt 
ud,  at  jeg  selv  i  saa  Henseende  gjør  som  de  andre, 
men  jeg  fører  hellerikke  denne  pharisæiske  Snak 
om  „Sovepuden"  o.  s.  v.,  som  de  andre  slaar  om 
sig  med  —  til  Tider,  vel  at  mærke,  naar  dét  pas- 
ser dem.  For  det  er  netop  det  hæslige  ved  mange 
Præster,  at  de  bruger  Christi  Lov  aldeles  proku- 
ratormæssigt :  snart  kalder  de  den  ubrydelig,  ukræn- 
kelig, naar  de  mener  at  kunne  slaa  sig  selv  til 
Ridder  og  til  Mønsterchristen  ved  saadan  Tale; 
snart  er  den  kun  en  ideal  Lov,  som  Syndere  slet- 
ikke  kan  magte:  nemlig,  naar  dét  passer  deres 
fejge  Madstræb  og  Pengebegjerlighed  og  Deres  yn- 
kelige Higen  efter  Anseelse  i  Verdens  øjne. 

Jeg  har  netop  fornylig  set  et  godt  Exempel  paa 
denne  Fremgangsmaade,  som  jeg  gjerne  kan  for- 
tælle Dem  om:  Der  er  en  Præst  af  mit  Bekjendt- 
skab,  som  har  levet  skilt  fra  sin  første  Kone,  og 
saa  gifter  han  sig  nu  fornylig  igjen.  Der  er  bleven 
snakket  og  sladret  meget  om  den  Ting.  Og  saa 
kommer  det  nu  ogsaa  paa  Bane  her  i  Herredets 
Præstekonvent,  hvor  jeg  er  til  Stede.  Der  var  nogle 
ældre  Præster,  som  tog  ganske  fornuftigt  paa  den 
Sag  og  lovmedholdeligt  efter  dansk  Lov  og  Ret. 
De  kunde  dog  faa  saa  meget  i  deres  Hoved,  at 
vil  man  nyde  den  Ære  og  Fordel  at  være  konge- 
lig dansk  Embedsmand,  da  er  det  æreløst  og  usøm- 
meligt, som  et  utro  Tyende,  at  sidde  og  forhaane 
Hans  Majestæt  Kongens  Bevilling  og  Bestemmelse. 
Men  nogle  unge  Vigtigmagere,  som  ogsaa  var  til 
Stede,  farer  op  og  skvaldrer  løs  om,  at  der  bør 
sættes  en  Adresse  i  Gang  for  at  faa  den  Præst  af- 
sat, og  at  den  Mand  kan  umulig  være  Christen, 
siden  han  har  overtraadt  Christi  Bud.  —  Pastor 
Madsen,  De  saae  ved  Mødet  forleden,   var  den  iv- 

rigste  iblandt  dem.  —  Nu  har  disse  unge  Knægte 
—  hvad  jeg  ogsaa  forklarede  dem  —  lige  siden  de 
kunde  hjælpe  sig  selv,  aldrig  bestilt  andet  end  at 
overtræde  Christi  Bud.  Ærligheden  af  deres  Christen- 
dom skal  jeg  ikke  dømme  om,  for  den  har  aldrig 
givet  sig  nogetsomhelst  synligt  Udslag  i  deres  Liv; 
derimod  har  de  ærlig  og  redelig  stridt  og  stræbt, 
brugt  deres  Tid  og  benyttet  enhver  Lejlighed,  der 
bød  sig,  til  at  skrabe  Penge  sammen,  til  at  sikre 
sig,  til  at  komme  ovenpaa  og  vinde  verdslig  An- 
seelse: Overtrædelse  paa  Overtrædelse  af  Christi 
Lov  —  og  det  Overtrædelser,  der  sletikke  kan  und- 
skyldes endsige  retfærdiggjøres  med  Formaalet:  at 
de  derved  skulde  blive  i  Stand  til  at  leve  et  kjær- 
ligere,  inderligere  Christenliv.  —  —  Og  saa:  naar 
en  Mand  overtræder  Christi  Lov  —  som  jeg  idet- 
mindste  mener  denne  Præst  har  gjort  —  ved  at 
gifte  sig  paany  efter  Skilsmisse,  saa  skryder  og 
hyler  disse  Narre:  Den  Mand  kan  ikke  være  Chri- 
sten, for  han  har  overtraadt  Christi  Lov.  Uagtet 
dog  enhver  maa  indrømme,  at  et  kjærligt  Husliv 
er  ligesaa  vigtigt  for  at  kunne  leve  et  kjærligt  og 
rigt  Christenliv,  som  et  fedt  Embede  og  Penge  paa 
Rente  er  unødvendige  dertil;  og  uagtet  vedkom- 
mende Mand  har  ment  det  saa  alvorligt  med  den 
Ting,  saa  han  har  vovet  baade  Anseelse  og  øco- 
nomisk  Sikkerhed  derpaa.  —  Jeg  kjender  ham  ret 
godt,  og  han  vil  meget  gjerne  snakke  med  mig; 
skjønt  vi  meget  langtfra  er  enige  i  alle  Ting;  han 
kan  f.  Ex.  ikkeforstaa  mine  politiske  Meninger  endnu; 
men  han  er  jo  hellerikke  saa  gammel  som  jeg.  — 
Men  i  det  hele  taget:  at  høre  Præster,  som  de 
er  flest  nu  til  Dags,  tale  om  vort  Forhold  til  Lov 
og  Naade,  —  det  virker  gjerne  paa  mig  rent  phy- 
sisk  —  som    naar  en  Dreng  sidder  og  ridser  med 


134  JAKOB   KNUDSEN 

Griffel  paa  en  Tavle;  det  ligefrem  hviner  i  mine 
øren  af  Usandfærdighed  —  dette  hæslige  Afpasseri 
af  den  evige  Sandhed  efter  praktiske,  timelige,  ja 
øjeblikkets  Formaal.  Altid  er  det  baade  Ja  og  Nej. 
Snart  lader  de,  som  om  man  ikke  kan  være  Chri- 
sten, naar  man  er  Synder,  det  vil  sige:  bevidst, 
for  Gud  skyldig  Lovbryder.  Snart  siger  de,  at  et 
Menneske  ikke  kan  være  Christen,  med  mindre 
han  erkjender,  at  han  er  Synder,  det  vil  sige:  be- 
vidst, for  Gud  skyldig  Lovbryder.  —  Sandheden  er 
jo,  at  vi  er  Lovbrydere,  bevidste  og  for  Gud  skyl- 
dige, allesammen;  men  det  kommer  an  paa,  hvad 
der  for  os,  virkelig,  i  Handling,  er  Livets  Maal; 
om  det  er  eet  med  Maalet  for  Christi  Lov,  eller  det 
maaske  er  et  helt  andet  Formaal,  vi  lever  for  — 
f.  Ex.  at  samle  Penge  og  vinde  Anseelse.  Disse 
Præsters  Tale  derimod  —  det  er  Theologi!  —  Er 
De  med,  Grev  Trolle?" 

„Ja,  ja,  jeg  hører!" 

„Og  Theologi,  det  er  Ja  og  Nej.  Theologi,  det 
er  Fandens  Maade  at  tale  om  Gud  paa.  —  Ho, 
ho,  ho!  —  det  kan  jeg  huske  min  gamle  Fader 
sagde  ved  en  ganske  pudsig  Lejlighed.  —  Skal  jeg 
ogsaa  fortælle  Dem  om  det?" 

„Aa,  jeg  vilde  ønske,  jeg  kunde  blive  ved  at 
sidde  og  høre  paa  Deres  Snak  hele  Tiden,  Pastor 
Castbierg,  saa  troer  jeg  næsten,  jeg  kunde  glæmme 
alle  mine  egne  Sorger.  Nu  maa  det  da  ogsaa  være 
bedre  med  Mathilde,  siden  der  sletikke  kommer  Bud." 

„Nej,  naar  De  er  saa  godt  tilpas,  saa  kan  jeg 
vist  gjerne  slippe  Dem  løs  nu.  Jeg  har  nemlig  ikke 
god  Tid ;  jeg  skulde  i  Sygebesøg  inden  Klokken  halvni." 

„Aa,  nej,  fortæl  det,  jeg  vil  gjerne  høre  det.  Jeg 
synes  rigtig  godt  om,  hvad  De  har  gaaet  og  snak- 

ket  for  mig,  —  jeg  skal  aldrig  glæmme  Dem  det 
af,  Pastor  Castbierg,  det  skal  jeg  itte"  — 

Greven  greb  pludselig  Præstens  Haand  og  kys- 
sede den. 

„Ja,  saadan  kyssede  alle  Mennesker  her  i  Brind- 
sted  min  Fader  og  min  Bedstefader  paa  Haanden. 
Det  burde  vi  have  indført  igjen.  —  Men  nu  skal 
jeg  saa  fortælle  Dem  den  Historie,  siden  De  gjerne 
vil  høre  den :  Min  ældste  Søster  og  jeg  —  vi  havde 
som  Børn  saa  meget  med  at  vælge;  og  hun  kom 
altid  først  og  valgte  det  bedste.  Saadan  havde  hun 
valgt  Hjerter  iblandt  Kortene,  og  saa  maatte  jeg 
lade  mig  nøje  med  Ruder  til  min  Couleur.  Og  hun 
havde  valgt  at  være  dansk,  saa  kunde  jeg  jo  ikke 
blive  mere  end  norsk,  og  det  fik  hun  mig  endda 
drillet  bort  fra,  saa  at  jeg  i  Desperation  gik  hen 
og  valgte  at  være  tysk.  Og  hun  valgte  tre  til  sit 
Tal,  og  jeg  syntes  saa,  jeg  vilde  have  to.  Dét 
kunde  vi  nu  ikke  blive  enige  om,  hvilket  der  var 
det  bedste  af  disse  Tal;  eller  jeg  vilde  ikke  gaa 
ind  paa,  at  to  skulde  være  det  ringeste.  Saa  gik  vi 
til  Fader  for  at  faa  det  afgjort.  Og  han  sagde  uden 
at  betænke  sig:  „to  er  et  slemt  Tal,,  det  er  Fan- 
dens Tal,  det  er  Ja  og  Nej."  —  „Ja  og  Nej  — 
hvad  er  det?"  spurgte  jeg;  jeg  var  jo  bleven  bange. 
„Det  kalder  man  ogsaa  Theologi,"  sagde  han  og 
lo  ganske  lunt.  —  Det  har  jeg  aldrig  senere  kunnet 
glæmme,  naturligvis  fordi  Livet  har  bekræftet  det 
for  mig." 

Præsten  skottede  hen  til  Greven  med  et  prø- 
vende Blik,  ikke  uligt  dét,  hvormed  man  betragter 
en  beruset  Person,  inden  man  slipper  hans  Arm 
for  at  lade  ham  sejle  sin  egen  Sø. 

»Ja,  Grev  Trolle,  nu  maa  De  gaa,  jeg  kan  ikke 
bie  længere." 

Greven  rejste  sig,  men  blev  staaende  i  Tanker. 
„Siig  mig,  Pastor  Castbierg:  kan  De  —  kan  De 
nævne  mig  et  eneste  Exempel  paa,  at  et  Menneske 
har  dræbt  et  andet  Menneske  og  endda  kunnet  — 
—  leve  bagefter?" 

„Hvis  De  ikke  har  løjet  for  mig,  saa  dræbte 
Grev  Carl  Schwartau  Trolle  som  Franctireur  — 
ganske  bestemt  —  to  Tyskere  i  Slaget  ved  Viller- 
sexel  den  9.  Januar  1871,  foruden  de  Tyskere,  som 
han  maaske  har  ramt  i  den  og  forskjellige  andre 
Træfninger. " 

„Gud  bevares  —  det  er  jo  ogsaa  sandt!" — Gre- 
vens Ansigt  klarede  pludselig  op. 

„Ja,"  sagde  Pastor  Castbierg,  „jeg  veed  godt, 
at  det  strider  mod  et  af  Christi  Bud:  men  for  mit 
danske  Modersmaals  Skyld  skulde  jeg  med  Glæde 
og  god  Samvittighed  sprænge  alt  det  tyske  Røver- 
pak i  Luften,  om  det  blot  lod  sig  gjøre"  — 

„Farvel,  Pastor  Castbierg!  —  og  Tak  for  i  Aften 
skal  De  rigtignok  ha'e.  —  Aa  ja,  jeg  veed  itte,  om 
De  er  klogere  end  mig"  — 

„Jo,  det  troer  jeg  nok." 

„ —  men  De  er  saa  meget  stærkere  end  mig, 
De  er  en  hel  Kjærnekarl,  —  jeg  synes  jo,  jeg  kan 
staa  mig  nu"  — 

„Ja,  pas  nu  endelig  paa,  Grev  Trolle,  at  De  kan 
beherske  Dem  selv,  —  naar  De  faar  Besøg  af  Pa- 
stor Jensen  og  hans  Kone;  Jensen  anseer  jeg  for 
en  ganske  hjerteløs  Person,  saa  han  kan  vel  ikke 
gjøre  Dem  saa  meget,  men  hans  Kone,  det  lille, 
gamle  Menneske,  —  hun  har  elsket  og  lidt  meget 
i  sine  Dage  og  aldrig  faaet  Kjærlighed  igjen;  — 
hende  maa  De  tage  Dem  iagt  for,  at  hun  ikke  faar 
Magt  over  Dem  og  forvirrer  Dem;  det  vilde  jo 
ikke  gavne  hende,  men  øde  alt  for  os.  —  Farvel!" 

Greven  gik.  Og  nogle  Minuter  efter  spadserede 
Præsten  ogsaa  ud  af  Gaardsleddet  i  sin  gamle, 
graa  Vinteroverfrakke  og  med  Tørklæde  for  Mun- 
den. Vej'ret  var  ved  Solnedgang  bleven  ligefrem 
koldt  med  støvende  Blæst.  Aftenrøden  var  af  Vinden 
ligesom  tværet  ud  over   hele  den  vestlige  Himmel. 


Klokken  var  bleven  henved  elleve.  Vejret  havde 
kun  forværret  sig.  Det  skulde  jo  kaldes  de  lyse 
Nætters  Tid  endnu,  men  Luften  var  dog  temmelig 
mørk.  En  ganske  syg  og  forblæst  Halvmaane,  rød 
af  Kulde,  var  kommen  ud  at  sejle  i  Nattestormen 
paa  den  østlige  Himmel  lidt  ovenfor  Horizonten. 
Men  den  kunde  ikke  lyse  ret  meget. 

Sognefoged  Hans  Peter  Andersen  var  derfor 
nogenlunde  sikker  paa  ikke  at  blive  iagttaget,  hvor 
han  stod  og  holdt  rhetoriske  øvelser  med  sig  selv 
paa  Broen,  som  fører  over  Brindsted  Aa  vestenfor 
Byen.  —  Det  var  hændt  ham  et  Par  Gange,  at 
blive  observeret  ved  højlys  Dag  ude  paa  Marken, 
naar  han  havde  stillet  sig  i  Talerpositur  ved  Plo- 
ven; det  havde  han  ærgret  sig  meget  over.  —  Nu 
stod  han  her  paa  Broen  med  venstre  Haand  støttet 
mod  dens  Rækværk  og  gjorde  stive  Talerbevæ- 
gelser med  højre  Arm  ud  over  Aaen.  Havde  der 
været  nogen  Lurer  i  Nærheden,  da  vilde  han  af  og 
til,  trods  Blæsten,  have  kunnet  opfanget  et  enkelt 
stærkt  betonet  „men"  eller  „desuagtet"  eller  „A 
paastaar" .  —  Talen,  han  her  forberedte  sig  paa, 
var  ikke  bestemt  for  noget  stort  Auditorium;  det 
var  kun  Christian  Røgterdreng,  der  skulde  høre  den. 
Han  var  da  ogsaa  forholdsvis  hurtig  færdig  med 
sin  Forberedelse.    Saa  bøjede  han  sig  ned,  tog  sin 

venstre  Sko  af  og  hældte  noget  Grus  af  den,  be- 
sørgede derpaa  et  andet  nødvendigt  Ærinde,  og 
gik  saa  ad  Markvejen  til  Søttrup.  — 

„Godaften!"  sagde  han  højt  og  myndigt,  da  han 
var  kommen  ind  i  det  bælgmørke,  beklumrede 
Karlekammer  paa  Gaarden,  nede  ved  Siden  af  Ko- 
stalden. —  Her  hørtes  kun  rolig  Snorken  rundt 
omkring.  —  „Høj!  A  siger  Godaften!"  gjentog  han 
stærkere. 

„Mathis!  hvem  Satan  er  det,  der  siger:  „Høj! 
Godaften!"  mumledes  der  med  søvndrukkent  Mæle. 

„Det  er  mig,  Sognefoged  Hans  Peter  Andersen. 
Er  Christian  Røgterdreng  nærværendes?" 

„Hvad  er  Klokken?"  spurgte  en  forskrækket 
Stemme. 

„Klokken  er  elleve.  —  A  spørger,  om  Christian 
Røgterdreng  befinder  sig  her  i  Kamret?" 

„Christian  —  han  ligger  derhenne  i  den  Seng," 
sagde  nu  den  første  Stemme;  man  kunde  høre,  at 
den  talende  satte  sig  overende  i  Sengen.  „Derhenne!" 

Sognefogden  famlede  sig  frem. 

„Her?" 

»Ja." 

„Der  er  ingen  i  Sengen." 

„Nej,  A  troer  ogsaa,  han  gik  ud  i  Stalden  for 
lidt  siden,"  lød  det  fra  en  helt  anden  Kant  i  Kamret. 

„Naa,  det  er  godt.  Godnat!"  sagde  Sognefogden. 

Han  aabnede  sagte  Stalddøren  og  gik  derud. 
Der  var  meget  faa  Kreaturer  i  Stalden;  der  laa 
kun  i  Baasene  tilvenstre  en  halv  Snes  Køer,  so- 
vende og  fordøjende,  —  fyldende  det  dunkle  Rum 
med  deres  fredelige,  næsten  højtidelige  Drøvtygger- 
stønnen. 

Ah  ha!  —  derhenne  i  den  anden  Ende  af  Stal- 
den, hvor  der  faldt  lidt  Maanelys  ind,   stod  et  lille 

Menneske  i  en  af  Baasene,  som  det  syntes,  kun 
iført  Skjorte  og  Benklæder.  Ja  —  nu  trak  han  Trøjen 
paa.  —  Av!  dér  kom  Sognefogden  til  at  vælte  en 
Malkestol,  —  og  han  saae  den  anden  med  en  lyn- 
snar Bevægelse  bøje  sig  ned  mod  Krybben  og  rette 
sig  op  igjen.  I  næste  øjeblik  løb  Drengen  —  for 
der  var  ingen  Tvivl  om,  at  det  var  Christian  — 
lydløst,  paa  sine  bare  Fødder,  ud  ad  Døren  i  den 
anden  Ende  af  Stalden,  ud  i  den  Tværgang,  med 
Halvdøre  til  begge  Sider  af  Bygningen,  som  skiller 
Kostalden  paa  Søttrup  fra  Hestestalden.  Sogne- 
fogden tog  hele  Grebningens  Længde  i  en  halv 
Snes  lange  Spring  og  kom  ud  i  Tværgangen,  hvor 
Drengen  stod  klynkende  og  pustende,  arbejdende 
fortvivlet  paa  at  faa  Halvdøren  ud  til  Stakhaven 
op.  Men  Staldkarlen  havde  bundet  den  med  Reb 
om  Aftenen  for  Føllenes  Skyld. 

„A  anholder  Dig,  Christian!  A  befaler  Dig  at 
standse!  Vil  Du  staa!"  sagde  Sognefogden  forpustet. 

Christian  havde  lige  faaet  Rebet  løst  og  aabnede 
Døren.  Men  Sognefogden  greb  ham  i  samme  Nu 
haardt  i  Armen. 

„Lad  os  gaa  udenfor!"  sagde  han. 

Straks  de  kom  udenfor  Døren,  slog  Blæsten  mod 
dem  med  et  voldsomt  Stød,  og  Sognefogden  vendte 
sig  halvt  mod  Vejret,  idet  han  trykkede  Hatten 
fastere  paa  Hovedet.  Han  havde  dog  stadig  fat  i 
Christians  Arm  og  kunde  ogsaa  holde  øje  med 
ham.  Og  i  det  Øjeblik,  da  Sognefogden  saaledes 
vendte  sig  halvt  bort,  saae  han  Drengen  gjøre  en 
hurtig  Bevægelse  for  at  skjule  noget  —  blankt,  der 
stak  op  mellem  Trøjen  og  Skjortens  Halslinning. 
Sognefogden  greb  med  et  rask  Tag  fat  deri,  og 
trak  Grev  Trolles   sølvbeslaaede  Ridepisk  frem   fra 

Drengens  Trøje.  Paa  Haandtagets  Dupsko  kunde 
han  i  Maanelyset  skjelne  Grevekronen. 

„Naa,  det  er  dén,  han  har  slaaet  ham  ihjel  med!" 
hvæsede  han,  og  kunde  ikke  modstaa  Lysten  og 
Lejligheden  til  at  give  Drengen  et  Drag  med  Pid- 
sken  ned  over  Skuldren.  Christian  lod  sig  falde. 

„Har  han  sagt,  Du  skulde  skjule  den  her?" 

„Nej,  A  fandt  den  selv." 

„I  Høgulvet?" 

„Nej." 

„Ikke  i  Høgulvet.  Hvad?" 

>Nej!"  - 

Sognefogden  blev  rasende  og  pryglede  løs  paa 
Drengen. 

Denne  laa  ganske  stille. 

Saa  blev  den  anden  bange.  Han  rettede  sig,  pu- 
stede og  sagde:  „Rejs  Dig  op,  Christian.  Lad  os 
tage  Sagen  mere  rolig." 

Drengen  lettede  noget  paa  sig,  tilsyneladende 
med  stort  Besvær. 

„Se,  een  Ting  er  nu  klar,"  sagde  Sognefogden 
og  holdt  Skaftet  af  Ridepisken  op  i  Højde  med 
sin  Næse:  „at  hér  er  Grevens  Ridepidsk.  Nu  kon- 
staterer A,  Christian,  at  her  holder  A  Pidsken  i 
min  Haand." 

I  dette  højtidelige  øjeblik  sprang  Christian  op  og 
—  var  allerede  flere  Favne  borte;  Sognefogden  saae 
et  Glimt  af  ham,  idet  han,  let  som  en  Raabuk, 
satte  over  Stakhavens  Dige. 

Hans  Peter  Andersen  foer  efter  Drengen,  og  det 
gik  i  hvinende  Fart  ud  over  Rugmarken  imellem 
Korntraverne. 

Men  det  Løb  var  til  ingen  Nytte,  skjønnede  han 
snart.  Han  standsede  aandeløs.  Lagde  sig  saa  ned 
i  Stubberne  og  holdt  Haanden  for  Hjertekulen. 

Det  var  jo  ogsaa  meget  bedre,  at  han  fik  Vid- 
ner til  Stede,  naar  han  yderligere  vilde  forhøre 
Drengen.  Og  det  var  tidsnok  i  Morgen. 

Pidsken  havde  han  da. 

„A  konstaterer  —  her  konstaterer  A"  —  mum- 
lede han  flere  Gange,  mens  han  gik  hjem. 


Det  varede  ikke  mange  Minuter,  inden  Christian 
havde  naaet  sin  Moders  Hus  i  Udkanten  af  øster- 
byen. Han  standsede  udenfor  Vinduerne,  dels  forat 
komme  sig  lidt  efter  Løbet,  dels  fordi  han  syntes, 
at  han  hørte  fremmede  Stemmer  derinde. 

Han  listede  sig  ind  i  Forstuen,  og  kunde  nu 
høre  sin  Morbroder  snakke,  en  Gaardmand  fra 
Nabolaget  —  og  nu:  var  det  ikke  ogsaa  den  gamle 
Præsts  Stemme?  —  Han  følte  sig  meget  ulykkelig 
og  ængstet  over,  hvad  galt  han  havde  gjort:  han 
tænkte  paa  de  to  modstridende  Forklaringer,  og  at 
han  saadan  havde  mistet  Ridepidsken.  Men  sam- 
tidig var  det  ham  en  Befrielse,  at  de  Mennesker 
var  her  til  Stede,  til  hvem  han  kunde  sige  det  hele, 
som  vilde  tage  Ansvaret  paa  sig,  og  som  kunde 
sige  ham,  hvordan  han  nu  havde  at  forholde  sig. 
—  Han  traadte  ind  —  men  følte  sig  i  samme  Øje- 
blik næsten  sprængefærdig  af  Meddelelsestrang  og 
nødtvungen  Stumhed  —  for  han  saae,  foruden  sin 
Moder  og  Morbroder  og  Præsten,  tre  andre  Mænd 
fra  Østerbyen  derinde  i  Stuen.  Han  saae  sig  for- 
virret omkring.  Moderen  trak  ham  i  en  Flig  af 
Trøjen  og  hviskede:  „Hvordan  har  Du  det,  bitte 
Christian?" 

„Gaa  nu  hen  til  Din  Moder,  min  Dreng,"  sagde 
Præsten,    „og  saa  kan  Du  godt  sige  alt,   hvad  Du 

trænger  til  at  sige;  for  jeg  har  talt  med  Greven, 
og  veed  fra  ham  selv,  at  han  har  slaaet  Magnus 
ihjel.  Og  vi,  som  her  er  til  Stede,  er  bleven  enige 
med  hinanden  om  at  gjøre,  hvad  vi  kan,  for  at 
holde  det  skjult." 

Christian  slog  Armene  om  sin  Moders  Hals. 

„Ja,  græd  nu  først,"  sagde  Præsten,  „saa  kan 
Du  siden  fortælle.  Der  er  ogsaa  forskjellige  Ting, 
som  jeg  vil  spørge  Dig  om." 

„Det  kan  ikke  skjules,"  hulkede  Christian. 

„Kan  det  ikke?  Hm,  hm!"  sagde  Præsten. 

„Nej nej  —  det  er  A  Skyld  i"  — 

„Græd  ud  først,  min  Dreng!  —  det  kan  ikke 
nytte,  at  Du  vil  snakke,  saalænge  det  er  saa  haardt 
ved  Dig." 

„Nej,  saalænge  kan  det  ikke  nytte,  at  han  snak- 
ker," bekræftede  Morbroderen. 

Præsten  trak  Vejret  dybt  og  tungt. 

„Har  De  Rugen  inde,  Niels  Jensen?"  spurgte  han 
Morbroderen. 

„Ja,  for  saa  vidt,"  svarede  denne.  „Ja,  der  staar 
et  Par  Læs  endnu  i  „Fruens  Trekant",  vi  kalder 
det,  —  Præsten  veed:  der  nordenfor  Lars  Vantings." 

Nu  kunde  der  ties,  uden  at  Tavsheden  virkede 
uhyggeligt.  Og  saa  tav  man. 

Endelig  var  Christian  nogenlunde  bleven  Herre 
over  Graaden. 

„Kan  Du  saa  sige  os,  bitte  Christian,  hvorfor 
det  ikke  kan  skjules,"  sagde  Morbroderen  i  en 
meget  rolig  Tone. 

Christian  aabnede  Døren  og  snød  sin  Næse  ud 
i  Forstuen:  „Jo,  for  A  havde  taget  Grevens  Ride- 
pidsk,  den  laa  i  Kjøreloen  helt  aabenlys,  for  A 
vilde  skjule  den,  og  saa  havde  A  lagt  den  i  en 
Krybbe  inde  i  Kostalden  under  noget  Halm,  og  saa 

nu,  da  A  vilde  tage  den  med  herover,  saa  kom 
Sognefogden  efter  mig  og  tog  den  fra  mig"  — 

„Aa,  Jøsses!"  sagde  Moderen. 

„Naar  var  dét?"  sagde  Præsten. 

„Nu  lige  nys  —  for  ti  Minuter  siden." 

„Ja,  saa  gaar  han  lige  i  Seng,  og  siger  det  ikke 
til  nogen  i  Nat  i  hvert  Fald,"  sagde  Præsten,  — 
han  betænkte  sig  lidt.  „Saa  vil  jeg  gaa  om  til  ham 
i  Morgen,  før  han  staar  op,  og  tale  med  ham.  Saa 
bliver  der  ikke  mere  ud  af  den  Ting.  Det  behøver 
Du  ikke  at  være  bange  for,  Christian." 

Christian  sagde  ingen  Ting,  men  der  kom  med 
eet  Glans  i  hans  Øjne. 

„Men  Du  har  nok  gaaet  hen  og  givet  to  for- 
skjellige  Forklaringer  om,  hvordan  Magnus  kom 
ned  af  Høgulvet?"  sagde  Præsten. 

„Ja." 

„Hvilken  var  den  rigtige?" 

„Ingen  af  dem." 

„Ingen  af  dem,  naa.  —  Var  Greven  da  oppe  i 
Høgulvet  efter  ham?" 

„Ja,  han  var." 

„Hvordan  kunde  Du  endda  komme  af  Sted  med 
ikke  at  sige  det  samme  hver  Gang,  bitte  Christian?" 
sagde  Morbroderen. 

„Jo,  for  de  sagde  omme  ved  Sognefogdens,  at 
saa  havde  Greven  nok  slaaet  ham  ihjel"  — 

„Naa,  og  saa  blev  han  bange,  —  ja,"  sagde 
Præsten;  „bliver  Du  spurgt  igjen,  saa  kommer  Du 
jo  til  at  sige,  at  det  var,  fordi  Du  blev  bange,  at 
Du  gik  hen  og  forsnakkede  Dig  noget  sidste  Gang. 
—  Men  pas  nu  paa,  at  Du  ikke  kommer  til  at  for- 
andre ved  det  igjen.  Siig  det  samme,  som  Du  sagde 
til  Karlene  ligestraks." 

„Ja,  det  skal  A  nok,"  sagde  Drengen  glad.  Han 

følte  sig  saa  lykkelig  og  lettet,  saa  han,  uden  at 
tænke  ved  det,  rakte  sin  brune  Næve  frem  og  sagde; 
„Tak  skal  Præsten  have!" 

„Naa,  er  Du  nu   bedre  tilpas?"   sagde  Præsten. 

—  „Ja,  det  er  jo  over  min  Sengetid,  men  jeg  er 
dog  ret  godt  tilfreds  med,  at  jeg  kom  herover  i 
østerbyen;  for  det  er  ogsaa  en  Hvile  at  være 
mellem  fredelige  Folk,  som  man  kan  stole  paa,  og 
som  ikke  vil  —  bide,  havde  jeg  nær  sagt.  Derovre 
i  Vesterbyen  —  jo  mere  oplyste  og  opvakte  de  bli- 
ver —  desmere  bliver  de  ogsaa  som  rivende  Ulve 
med  deres  onde  Snak"  — 

„Ja,"  sagde  een  af  Mændene  og  saae  sig  om  til 
de  andre,  „nu  skal  vi  nok  tie  dethér;  hvorfor 
skulde  Herredsfogden  have  Ulejlighed  med  det? 
Han  er  jo  nødsaget  til  og  skal  gjøre  det  værre, 
end  det  allerede  er.  Og  Madammen  paa  Gaarden 
hun  skulde  ikke  komme  noget  til,  og  —  se  saa, 
med  Guds  Hjælp,  faar  vi  det  ogsaa  nok  gjemt  hen. 

—  Men  Præsten  skal  have  Tak,  fordi  De  vilde 
sige  det  til  os,  for  det  var  jo  en  Tillid  at  vise. " 

En  anden  af  Mændene  fortsatte:  „Og  nu  Mag- 
nus —  hvad  skal  vi  snart  sige  om  ham?  Han  var 
jo  egentlig  en  grimme  Klør,  ogsaa  ret  en  grimme 
Klør,  —  og  nu  har  saa  Vorherre  taget  ham,  — 
se  saa  var  det  jo  ogsaa  nok  det  bedste  for  ham." 

„Ja,  Fred  med  hans  Støv!"  sagde  en  meget 
gammel  Mand  og  tørrede  sig  over  Ansigtet  med 
Haanden.  Derpaa  stemmede  han  i  med  stærkt  ry- 
stende Gammelmandsstemme,  men  blev  snart  støttet 
af  alle  i  Stuen: 

„O  Jesu,  af  Din  Naade 
Og  for  Din  bitre  Død 
Frels  mig  i  Syndevaade, 
I  Angest  og  i  Nød; 

Fri  mig  fra  Døden  ud, 
Min  Hyrde  skal  Du  være, 
Og  Lammet  maa  Du  bære 
I  Favnen  hjem  til  Gud." 

Præsten  læste  et  Fadervor  og  sagde  saa  Godnat.  — 

Christian  gik  med  det  samme. 

„Troer  Præsten,  at  —  det  kan  blive  ved  at  gaa 
godt?"  spurgte  han,  da  de  var  komne  et  Stykke 
hen  ad  Vejen. 

„Løber  Du  der  bagved,  Christian!  —  jeg  vidste 
ikke  bedre,  end  at  jeg  var  ene." 

„Troer  Præsten  dét?"  gjentog  Drengen. 

„Det  veed  jeg  sletikke.  Det  maa  vi  lægge  helt  i 
Guds  Haand." 

„Greven  sagde,  lige  før  det  skete,  at  A  skulde  være 
Avlskarl  paa  Søttrup,  naar  A  blev  fuldkommen."*) 

„Ja,  saadan  gaar  det  i  Verden.  Snart  ser  det 
lyst  ud,  og  saa  bliver  det  mørkt  igjen.  Vi  har  blot 
at  blive  trofast  ved  vort;  saa  skal  det  jo  nok  blive 
godt  altsammen  tilsidst." 

„Troer  Præsten,  at  det  kommer  til  at  gaa  mig 
saa  godt,  som A  tænker  paa?" 

„Jo,  det  troer  jeg  nok.  Men  Du  maa  jo  være 
flittig  og  nøjsom  og  gudfrygtig." 

„Det  skal  A  nok.  Godnat!"  —  Christian  var 
allerede  løbet  til  Siden  ned  ad  Stien  til  Søttrup. 

Præsten  fortsatte  med  Vejen  over  mod  Præste- 
gaarden.  Han  havde  Vinden  lige  imod;  den  førte 
nu  ikke  blot  Støv,  men  ogsaa  Fugtighed  med  sig. 

Inden  man  naaer  Præstegaarden  fra  Østerby- 
Siden,  er  der  en  Banke,  hvorfra  man  kan  overse 
hele  Brindsted  —  det  vil  da  sige:  Vester-Brindsted, 
der  ligger  opad  den  modsatte  Bakkeskraaning.  Pa- 

*)  fuldkommen  =  fuldvoksen. 

stor  Castbierg  undrede  sig  over,  saa  mange  Vin- 
duer der  endnu  var  Lys  i,  skjønt  Klokken  var  over 
tolv.  —  „Hm,  det  er  Begivenheden,  der  snakkes 
om,  og  som  holder  Folk  vaagne,"  tænkte  han  saa. 
„Ja,  dersom  man  nu  kunde  løfte  Taget  af  Husene, 
ligesom  Laaget  af  en  Gryde,  og  lytte,  hvilken  Slad- 
ren  og  Pludren  vilde  man  ikke  høre:  dybe,  brum- 
mende Mandfolkerøster,  høje,  knevrende  Kvinde- 
stemmer." —  Skjønt  han  var  i  høj  Grad  alvorlig  og 
bekymret  i  Sindet,  bragte  dette  ham  ganske  ufri- 
villig til  at  tænke  paa  en  jydsk  Børneremse,  han 
for  godt  60  Aar  siden  havde  lært  af  sin  Barnepige, 
om,  hvordan  Grynene  i  Grøden  siger  til  hinanden, 
og  hvordan  Grynene  i  Vællingen  siger,  naar  de 
koger.  I  Grøden  (langsomt,  med  grov  Stemme): 
„Do  skobbe  mæ,  Do  skobbe  mæ,  Do  skobbe  mæ!" 
I  Vællingen  (gesvindt,  med  spids  Kvindfolkestemme): 
„Her  sidder  A,  hvor  sidder  Do?"  „Her  sidder  A, 
hvor  sidder  Do?"  —  Overtræt  som  han  var,  den 
gamle  Mand,  blev  denne  Remse  ved  at  forfølge 
ham  lige  til  Søvnens  Tærskel,  blandet  med  Fore- 
stillingen om  Brindsted-Mændenes  og  -Konernes 
Sladren:  „Her  sidder  A,  hvor  sidder  Do?  —  Do 
skobbe  mæ,  Do  skobbe  mæ,  Do  skobbe  mæ.  — 
Her  sidder  A,  hvor  —  —  "*) 


FEMTE  KAPITEL. 


Skjønt  Pastor  Castbierg  var  kommen  seent  i  Seng, 
vaagnede  han  dog  en  Times  Tid,  før  han  plejede. 
Han  klædte  sig  straks  paa  og  gik  ud.  Klokken  var 


*)  „Du  skubber  mig."  —  „Her  sidder  jeg,  hvor  sidder  Du?" 

henad  4.  Vejret  havde  paa  det  Par  Timer  helt  for- 
andret sig.  Det  havde  regnet  og  var  blevet  stille 
Vejr;  i  alle  Sænkninger  stod  der  Taager  med  et 
rødligt  Skjær  fra  Solen,  som  just  hævede  sig  over 
Kimingen.  —  Aldrig  følte  han  Guds  Godhed  og 
Trofasthed  stærkere,  end  naar  det  saadan  gav  kjønt 
Vejr  under  vanskelige  og  ængstende  Omstændig- 
heder. Og  det  oplivede  hans  gamle  Hjerte  at  tænke 
paa,  at  Gud  dog  var  saa  meget  mægtigere  end 
Menneskene. 

Han  gik  lige  op  til  Sognefoged  Andersens  Gaard. 

Yderdøren  stod  aaben,  skjønt  ingen  var  oppe. 
Der  blev  aldrig  laaset  nogen  Yderdør  i  Brindsted 
om  Natten.  Skjellet  mellem  Gaardmænd  og  Smaa- 
folk  var  nemlig  endnu  ikke  blevet  slemt  hér,  saa 
disse  havde  bevaret  deres  fulde,  borgerlige  Hæder- 
lighed. Der  blev  saa  godt  som  aldrig  begaaet  Ty- 
veri i  Brindsted.  — 

Præsten  gik  ind  i  Dagligstuen  og  bankede  paa 
Døren  til  Sovekamret. 

„A  troer,  der  er  nogen  ved  Døren,  Hans  Peter," 
hørtes  Konens  Stemme. 

Manden  brummede. 

Præsten  sagde:  „Det  er  Pastor  Castbierg,  der  vil 
tale  med  Sognefogden." 

Saa  blev  der  en  Gaben,  en  Skraben  paa  Gulvet, 
en  Knirken  i  Sengefjælene  —  saa  et  Par  slæbende 
Skridt,  og  Sognefogdens  rødhaarede,  fregnede  og 
søvndrukne  Ansigt  stak  frem  bag  den  halvaabne  Dør. 

„Saa  snart  A  har  gjort  mit  Tøjlette,  skal  A  af- 
give Møde.  Vil  De  tage  Plads  saalænge.  Tidspunktet 
er  mig  ellers  ikke  ganske  bekvemt." 

Efter  at  have  givet  denne  lille  Reprimande,  trak 
Sognefogden  sit  Hoved  tilbage. 

Da   han  atter  viste  sig  og  traadte  ind  i  Daglig- 


148  JAKOB   KNUDSEN 

stuen,  var  han  ganske  rigtig  kommen  i  Tøjet,  men 
andet  Toilette  saae  man  ikke  noget  til.  Han  var 
hverken  vadsket  eller  redt ;  det  rode,  temmelig  lang- 
lokkede  Haar  stod  i  een  Forvirring. 

„Godmorgen,  Castbierg!  Ja,  De  er  en  Morgen- 
mand" — 

„Er  De  saa  god  at  udlevere  til  mig  den  Ride- 
pidsk,  som  De  tog  fra  Christian  Røgterdreng  igaar 
Aftes." 

„Den  Ridepidsk,  som  A  tog  fra  Christian  Røgter- 
dreng igaar  Aftes  —  det  var  ikke  Deres  Ridepidsk, 
Castbierg ! " 

„Det  behøver  De  ikke  at  fortælle  mig,  for  jeg 
ejer  ingen.  Men  jeg  forlanger  Pidsken  af  Dem,  og 
det  er  min  Hensigt,  hvis  De  nægter  mig  den,  da 
at  anvende  den  yderste  Tvang  imod  Dem,  som.  jeg 
kan  raade  over." 

„Det  er  i  min  Egenskab  af  den  lokale  øvrig- 
hedsperson, at  A  har  sat  mig  i  Besiddelse  af  Pid- 
sken." 

„For  elleve  Aar  siden,  Hans  Peter  Andersen,  var 
der  megen  Tale  her  i  Brindsted  om  en  Sag,  som 
angik  tre  Personer.  Den  ene  af  dem  har  nu  snart 
i  fire  Aar  ligget  oppe  paa  Kirkegaarden,  de  to  lever 
her  i  Byen  endnu.  De  veed,  at  den  Afdøde  be- 
troede mig  hele  Sagens  Sammenhæng,  ikke  som 
sin  Sjælesørger,  men  med  ønsket  om,  at  jeg  vilde 
benytte  min  Kundskab,  som  jeg  fandt  for  godt.  — 
Denne  Sag  vil  jeg  melde  paa  Herredskontoret  inden 
Middag,  hvis  De  ikke  straks  udleverer  Ridepidsken." 

I  det  øjeblik  Præsten  sagde  de  Ord:  „tre  Per- 
soner", gav  det  et  Knæk  i  Sognefogdens  lange 
Skikkelse,  aldeles  som  En  bagfra  kunde  have  bi- 
bragt ham  et  uventet  Stød  i  Knæhaserne.  Saa  blev 
han  bleg,  og  saa  sprang  Sveden  frem.  Da  Præsten 

tav,  stod  han  bøjet  over  den  ene  Ende  af  Bordet, 
gribende  med  begge  Hænder  om  Bordpladens  Sider. 
—  Det  var  dog  ikke  blot  Forvirring,  men  ligesaa 
meget  Overspændelse  af  Tænkeevnen  for  at  finde 
en  Udvej,  der  i  Øjeblikket  berøvede  ham  al  Hold- 
ning og  gjorde  ham  fraværende. 

#„A  —  A  skal  tillade  mig,  Hr.  Pastor  Castbierg, 
at  —  æh  —  gjøre  Dem  opmærksom  paa,  at  har  De 
fortiet  den  Sag  saa  længe,  saa  vil  det  næppe  være 
heldigt  for  Dem  selv  at  komme  med  den  nu  saa 
længe  efter." 

„Det  skal  De  ikke  tage  Dem  af.  Hvordan  det 
vil  gaa  Dem,  som  Sognefoged,  kan  De  vel  ikke 
være  i  Tvivl  om.  Vil  De  derfor  hente  Pidsken 
straks ! " 

„Deres  Velærværdighed  Hr.  Pastor  Castbierg  for- 
søger her  en  Intima  —  en  Intimadation  af  en  Øvrig- 
hedsperson; A  forstaar  det  saadan,  at  De  vil  inta- 
midere  mig  i  min  offentlige  Virksomhed.  Ride- 
pidsken  den  ligger  i  mit  Skatol  i  Embedsmedfør, 
og  A  staar  her  for  Dem  i  mit  Embedsmedfør"  — 

„Saalænge  De  ikke  er  kommen  i  Forbindelse 
med  Deres  Herredsfoged,  da  staar  De  for  mig  som 
Privatmand  —  og  som  en  forskrækket  Pjalt,  der 
ikke  tør  gjøre  andet,  end  hvad  jeg  forlanger." 

„De  mister  Kjole  og  Krave,  Hr.  Pastor  Cast- 
bierg. " 

„Det  kunde  være  troligt  nok,  hvis  De  var  en 
anden.     Men  nu  bliver  det,  som  jeg  har  sagt." 

Sognefogden  drejede  sig  om  og  gik  hen  til  et 
Skatol,  som  stod  i  samme  Stue.  Af  en  Skuffe 
fremtog  han  Grevens  Ridepidsk,  og  blev  staaende 
med  den  i  Haanden,  halvt  bortvendt  fra  Præsten. 

„A  bliver  selv  straffet,  hvis  nogen  faar  at  vide, 
at  A  har  udleveret  den." 

„Det  forstaar  sig.  —  Har  De  sagt  til  nogen,  at 
De  har  faaet  fat  i  den?" 

„A  har  sagt  det  til  min  Kone.  Og  i  Nat,  da  A 
gik  hjem  med  den  forbi  Kroen,  var  A  henne  og 
pikkede  paa  Vinduet,  der  hvor  Pastor  Jensens  Sove- 
kammer er,  og  saa  sagde  A  til  ham,  at  A  havde 
faaet  Hold  i  Grevens  Ridepidsk,  som  han  havde 
slaaet  Magnus  med." 

„Blev  Vinduet  aabnet?     Saae  han  Pidsken?" 

„Nej,  A  sagde  det  til  ham  igjennem  Ruden." 

„Saa  maa  De  gaa  til  ham  i  denne  Morgenstund, 
og  naar  han  taler  om  Pidsken,  maa  De  sige  ham, 
at  han  ganske  har  misforstaaet  Dem:  Det  passer 
ikke  med  Grevens  Ridepidsk." 

„Jamen  hvis  han  ikke  vil  tro  mig,  —  hvis  han 
ikke  kan  forstaa  det"  — 

„Hvis  han  ikke  vil  tro  det  eller  ikke  kan  forstaa 
det,  og  hvis  der  i  det  hele  taget  —  med  eller  mod 
Deres  Vilje  —  kommer  nogetsomhelst  ud  om  denne 
Ridepidsk,  da  skal  den  Sag,  jeg  før  nævnte,  være 
meldt  paa  Herredskontoret  fire  Timer  derefter.  De 
skal  være  mig  ansvarlig  for,  at  denne  Pidsk  slet- 
ikke  bliver  nævnt  mere." 

„Det  er  ubilligt,  Deres  Velærværdighed,  og  det 
er  i  Særdeleshed  Synd  imod  Dem  selv  —  at  øde- 
lægge Deres  eget  Navn  og  Deres  Stilling  nu  i  Deres 
høje  Alderstegenhed.  Der  har  nok  ikke  været  saa- 
dant  noget  inderligt  —  Kjærligheds-  —  æh  — 
samfund  mellem  mig  og  Dem,  Pastor  Castbierg, 
men  lig'godt:  dét  vilde  gjøre  mig  inderlig  ondt,  om 
A  skulde  blive  Vidne  til,  at  min  gamle  Sognepræst, 
som  har  døbt  og  komfemeret  mig  —  at  han  skulde 
blive  afsat  og  maaske  straffet,  fordi"  — 

„Ja,  det  er  godt,  det  er  godt,  —  det  bliver,  som 
jeg  har  bestemt.  —  For  Resten  har  jeg  Lyst  til  at 

sige  Dem,  Hans  Peter  Andersen,  ikke  —  just  af 
Kjærlighed,  men  dog  som  den,  der  har  kjendt  Dem 
fra  lille  af,  at  jeg  har  i  de  senere  Aar  —  ogsaa 
for  Resten  nu,  da  jeg  gik  herop  i  dette  Ærinde  — 
været  noget  bange  for,  at  De  var  kommen  til  at 
tjene  den  Onde  selv,  og  derigjennem  var  bleven 
en  stærk  Mand,  stærk  i  det  onde;  men  nu  seer 
jeg,  at  saa  slemt  er  det  sletikke.  De  driver  Spillet 
helt  paa  egen  Haand.  Deres  Væsen  er  Drenge- 
skarnagtighed.  De  er  ikke  stort  anderledes  nu, 
end  De  var,  da  De  gik  til  Confirmation  hos  mig. 
En  grim  Dreng  —  mere  er  De,  Gud  ske  Lov, 
ikke  bleven,  og  det  var  De  ogsaa  dén  Gang.  — 
Vil  De  saa  pakke  mig  Pidsken  saaledes  ind,  at  jeg 
kan  bære  den  med  mig  hjem,  uden  at  den  sees." 

Pastor  Castbierg  skottede  op  til  Sognefogden  ved 
de  sidste  Ord,  —  og  blev  saa  slaaet  af  det  ynkelig 
drengeagtige  i  den  velvoksne  Mands  Ansigt,  saa 
det  ligefrem  kom  ham  underligt  for,  at  han  havde 
Skjæg,  —  en  Følelse  af  Forundring,  som  Synet  af 
Samtidens  talrige  Skjæggemænd  egentlig  ofte  frem- 
kaldte hos  den  gamle  Præst. 

Han  og  Sognefogden  hjalp  hinanden  med  at 
pakke  Pidsken  ind,  saa  Pakken  nærmest  kom 
til  at  ligne  en  lang  og  tynd  Rulle  Papir.  —  Da 
Præsten  kom  hjem,  skrev  han  et  lille  Brev  til  Gre- 
ven saalydende: 

„Ridepidsken,  funden  af  Christian  Røgterdreng, 
sendes  Dem  her  fra  Deres  Mogens  Castbierg." 

Saa  lod  han  sin  gamle  Husholderske  gaa  ned 
til  Søttrup  med  Brevet  og  Pakken. 


Da  Præsten  var  gaaet,  stod  Hans  Peter  Andersen 
nogen  Tid  og  lagde  Mærke  til  sit  eget  Befindende, 

paa  samme  Maade  som  et  Menneske  efter  et  vold- 
somt Fald  eller  en  svær  Dragt  Prygl  kan  undersøge 
paa  sig  selv,  hvor  mange  Ribben  og  Kraveben 
eller  lignende,  der  er  gaaet  i  Stykker.  Han  syntes 
jo  nok,  at  den  voldsomme  Sindsbevægelse  efter- 
haanden  lagde  sig  en  Del,  og  Blodet  sank  noget; 
men  det  var,  ligesom  hverken  Følelserne  eller  Blodet 
vilde  aflejre  sig  paa  normal  Maade;  det  forekom 
ham,  at  det  altsammen  laa  hulter  til  bulter  inden 
i  ham  —  gjørende  ham  i  høj  Grad  sjælelig  uop- 
lagt. Han  tænkte  paa  at  gaa  hen  i  Kroen  til  Pastor 
Jensen  for  straks  at  faa  sin  natlige  Meddelelse  gjort 
til  en  Misforstaaelse.  Men  han  følte  Skamfuldhed 
ved  at  vise  sig  for  Mennesker  efter  denne  Ydmy- 
gelse, ja,  han  kunde  ikke  engang  ret  taale  sin 
egen  Bevidsthed  derom,  og  han  gik  derfor  i  Seng 
igjen  for  at  sove  bort  fra  det  hele  i  et  Par  Timer. 
Han  kunde  imidlertid  ikke  heller  sove,  og  da  Klok- 
ken var  syv,  stod  han  op  og  begav  sig  om  til 
Kroen.  Dér  fik  han  at  vide,  at  Pastor  Jensen  og 
hans  Kone  var  spadseret  ud  for  en  halv  Times 
Tid  siden,  og  han  blev  meget  hed  om  Ørene. 


Ovre    paa    Søttrup    gik    den   Morgenstund   Grev 

Trolle i  en  Sindstilstand,  der  stærkt  truede 

med  at  blive  til  Vanvid.  Han  var  kommen  hjem 
fra  Præsten  igaar  Aftes  meget  roligere,  end  da  han 
gik  derop.  Saa  var  han  straks  bleven  ivrig  optagen 
af  at  trøste  og  berolige  sin  Kone,  hvis  Tilstand 
atter  havde  forværret  sig;  og  det  var  over  Forvent- 
ning lykkedes  ham;  det  var  hans  egen  rolige  Stem- 
ning, der  virkede  paa  hende.  Han  havde  det  Ind- 
tryk,  at    hun    nu   virkelig    troede  ham   uskyldig  i 

Drabet.  Saa  havde  han  sovet  ret  ordentligt  om 
Natten ;  men  nu  til  Morgen  —  han  var  oppe  Klokken 
fire  —  var  det,  som  om  to  Verdener  stredes  om 
ham  og  i  ham.  Rent  personligt  —  overfor  Gud 
og  sin  Samvittighed  —  kunde  han  nok  finde  Fred; 
thi  enten  det  nu  var  ret  eller  galt,  hvad  den  gamle 
Præst  havde  sagt  til  ham,  saa  havde  hans  Ord 
altid  en  mærkelig  Magt;  Greven  kjendte  det  godt 
fra  tidligere  Lejligheder,  at  man  kunde  være  enig 
med  Pastor  Castbierg  eller  ej :  naar  han  havde  sagt 
en  Ting  bestemt,  saa  blev  den  med  det  samme  en 
Virkelighed  for  En.  —  Men  ude  fra  —  med  Solen 
og  den  nye  Dag  —  kom  hele  den  øvrige  Verden 
over  ham  og  forlangte  Regnskab  og  Bekjendelse 
og  kaldte  ham  en  æreløs  Mand;  —  og  naar  dertil 
saa  føjede  sig  Tanken  om  hans  Kone  og  den  Livs- 
fare, hvori  hun  svævede,  da  kunde  det  øjebliksvis 
gjøre  ham  ligefrem  svimmel,  saa  han  maatte  gribe 
for  sig  og  støtte  sig  ved  et  eller  andet. 

Det  var  ham  naturligvis  en  Beroligelse  og  hjalp 
ham  et  Øjeblik  ud  af  den  kredsende,  vanvittige 
Hvirvel,  hvori  hans  Tanker  allerede  bevægede  sig 
—  da  Ridepidsken  blev  ham  bragt.  Han  anstillede 
mange  Betragtninger  over,  hvilke  Veje  den  vel 
kunde  være  vandret.  Saa  gik  han  ud  i  Marken 
til  Folkene  og  var  der  en  Timestid;  men  det  var 
ham  saa  ubehageligt  at  mærke,  at  han  sletikke 
var  med  i  Arbejdet,  kunde  ingen  rigtig  bestemte 
Ordrer  give,  snakkede,  for  sine  egne  Øren,  saa 
underlig  paa  Maa  og  Faa,  —  saa  han  vendte  til- 
bage i  Gaarden  og  gik  dér  og  besigtigede  en  Ar- 
bejdsvogn, som  skulde  repareres  —  hvad  der  vel 
var  at  gjøre  ved  den. 

Da  saae  han  Pastor  Jensen  og  hans  lille  Kone, 
samt  Else  og  Lars  Kundbjerg,  komme  ind  ad  Borge- 

leddet.  Fru  Jensen  saae  da  saa  underlig,  saa 
underlig  ud !  —  Denne  gamle  —  han  syntes  ældgamle 
—  Kone  —  hun  gik  imellem  de  andre  ligesom  et 
lille  Barn,  der  ikke  har  Forstand  endnu  paa,  hvor 
det  bliver  ført  hen;  hun  gik  lidt  langsommere  end 
de  andre,  og  saa  tog  hun  engang  imellem  et  Par 
Skridt  i  Løb  for  at  følge  med,  ganske  ligesom  de 
smaa  Børn,  naar  de  er  ude  at  gaa  med  de  Voksne. 

De  andre  tre  saae  meget  almindelige  ud;  han 
fæstede  sine  øjne  paa  dém  for  ikke  at  blive  mere 
forvirret. 

Saa  stod  de  lige  foran  ham,  inden  han  ret  vidste 
af  det;  hun  stod  og  saae  paa  ham  —  —  —  — 
og  da  han  kom  til  sig  selv  igjen,  stod  de  der 
endnu,  de  tre  af  dem,  helt  i  samme  Stilling;  — 
hun  laa  paa  Knæ  ved  Siden  af  ham  og  gned  ham 
med  sine  gamle,  runkne  Hænder  paa  hans  nøgne 
Bryst.  Saasnart  han  havde  slaaet  Øjnene  op, 
hørte  han  Pastor  Jensen  sige:  „Naa,  Gud  ske  Lov, 
Grev  Trolle!  —  det  lader  jo  til,  at  Anfaldet  er 
overstaaet.  Ja,  jeg  forstaar  saa  godt,  at  Synet  af 
os,  Magnus'  Forældre  —  i  Forbindelse  maaske 
med  andet  Ildebefindende  —  kan  have  en  saadan 
overvældende  Virkning  paa  Dem  —  hm,  naa  ja"  — 

Grev  Trolle  havde  rejst  sig  op. 

„Hvis  De  befinder  Dem  saa  vel,"  fortsatte  Jensen, 
„at  min  Hustru  og  jeg  kunde  faa  en  Samtale  med 
Dem   —  i  Enrum,  saa  vilde  det  være  os  meget"  — 

„Værs'god  —  følg  med!"  sagde  Greven  og  gik 
med  hurtige,  lidt  ravende  Skridt  foran  dem  op  mod 
Hoveddøren. 

Pastor  Jensen  vendte  sig  under  denne  Vandring 
om  mod  Else  Kundbjerg  og  sagde  dæmpet:  „Saa 
vil  I  være  saa  god'  at  blive  her  udenfor  i  Forstuen, 
indtil  jeg  kalder  jer  ind." 

Greven  gik  foran  igjennem  Forstuen  ind  paa  sit 
Kontor. 

„Hvad  vil  1  to?  skal  I  med  ind?"  sagde  han  i 
Døren  til  Husmandsfolkene. 

„Ja  —  nej,  det  kan  godt  vente  til  siden,  vi  bliver 
her  udenfor  saa  længe,"  svarede  Else. 

Saa  stod  Greven  med  Pastor  Jensen  og  hans 
Kone  inde  paa  sit  Værelse. 

„Sid  ned!" 

Fru  Jensen  satte  sig  sidelæns  paa  en  Stol  og 
krøb  sammen  med  Skuldrene  mod  dens  Ryglæn. 
Pastor  Jensen  tog  Plads  i  den  voksdugsbetrukne 
Sofa. 

„Kjære  Grev  Trolle,"  begyndte  han,  „De  maa 
ikke  se  paa  mig  som  Deres  Fjende,  langt  mindre 
som  Hævneren,  der  kommer  og  vil  gjengjælde  Dem 
ondt  med  ondt.  Nej,  jeg  mener,  at  nu  skal  det 
netop  kjendes,  at  det  ikke,  som  Pastor  Castbierg 
har  ytret,  er  Gøgl  med  vor  Forkyndelse  af  Christi 
den  fuldkomne  Lov,  men  at  vi  virkelig  og  i  Sandhed 
er  hans  lydige  Tjenere.  —  Fra  mig  skal  intet  Ord, 
der  kunde  skade  Dem,  udgaa  —  hm  —  jeg  vil 
kun  Deres  Bedste;  jeg  vil  kun  se  at  drage  Dem 
ind  i  den  Kreds  af  Mennesker,  hvor  De  trods  alt 
hører  hjemme,  og  hvor  De  vil  kunne  finde  den 
bedste  Trøst  og  den  bedste  Lægedom  for  de  Saar, 
som  De  ikke  blot  har  slaaet  os,  men  lige  saa 
meget,  om  ikke  mere,  Dem  selv.  Men  De  maa 
komme  helt  over  til  os,  De  maa  give  Dem  hen, 
vi  vil  virkelig  helt  og  fuldt  eje  Dem"  — 

Pastor  Jensen  standsede  lidt  og  saae  ventende 
paa  Grev  Trolle ;  men  denne  sad  og  betragtede  sin 
ene  Haand  —  sagde  ingen  Ting. 

„Jeg  siger,  De  maa  gjøre  Bod  i  Selvopofrelse, 
ikke   for  vor,  men  for  Deres  egen  Skyld;    —    thi 

De  vil  ikke  finde  Fred  i  Deres  Sjæl  uden  derved, 
at  De  kommer  til  at  tjene  en  stor  og  menneske- 
kjærlig  Sag  —  vor  Sag  her  i  Brindsted  —  kommer 
til  at  tjene  den  med  alt  —  hører  De:  alt,  hvad 
De  ejer  og  har;  deri  er  der  virkelig  Soning  af 
Deres  Blodskyld  og  Hvile  for  Dem  selv  at  finde"  — 
Greven  tog  pludselig  Haanden  til  sig,  hævede 
Hovedet  og  —  til  Pastor  Jensens  store  Overraskelse 

—  stirrede  paa  ham  med  Ansigtet  blegt  og  med 
Øjne,  der  lynede  af  Foragt. 

Pastor  Jensen  betænkte  sig  lidt,  saa  gik  han 
videre:  „Ja,  kjære  Grev  Trolle,  Sandheden  maa 
frem,  inden  Tilgivelsen  kan  komme;  De  maa  bøje 
Dem,  inden  jeg  i  Kjærlighed  kan  opløfte  Dem 
paany.  —  Hm  —  Deres  Ridepidsk,  som  —  som 
De  slog  med,  er  af  Stedets  øvrighed,  Sognefoged 
Andersen,  konstateret  —  er  funden.  Han  har " 

„Jeg  ejer  itte  anden  Ridepidsk  end  den  dér," 
sagde  Greven  og  pegede  hen  paa  Væggen  over 
Tobaksbordet. 

Jensen  saae  meget  forvirret  ud. 
§H„Ja,    hvis   det   virkelig  er  Tilfældet,  hvorom  jeg 
vel  foreløbig  ikke  tør  tvivle   —   saa  maa  der  fore- 
ligge en  Misfor—  —  jeg  skal  senere  —  hm,  hm" 

—  Som  for  ikke  at  give  sig  selv  Tid  til  at  blive 
forlegen,  busede  han  paa:  „Men  Deres  Røgterdreng, 
Christian,  har  givet  dobbelt  og  modsigende  For- 
klaring af  Tildragelsen  ude  i  Laden"  — 

„Hvad  har  han  sagt?" 

„Det  —  skal  ikke  siges  her.  Det  vil  kun  komme 
frem  for  Retten." 

„Ha,  ha!  —  naa,  for  Retten!  —  nu  skal  vi 
høre ! " 

„Jeg  talte  efter  menneskelig  Maade,  —  det  var 
ikke    mine   egne   Ord,     Sagen   kommer   ikke   for 

Retten,  naar  jeg  tier;  og  det  gjør  jeg,  —  blot  De 
vil  lade  Dem  vinde,  lade  mig  redde  Dem,  frelse 
Dem"  — 

Greven  sprang  op  i  Raseri:  „De  tier,  naar  jeg 
vil  betale  Dem  dygtig  for  det.  De  tier  —  og 
jeg  skulde  taale  at  være  ærlig  Mand  itte  længere, 
end  det  behager  Dem.  Jeg  skulde  betale  en  neder- 
drægtig Slyngel  som  Dem  for  at  beholde  mit  gode 
Navn!"  — 

„De  tilstaar  altsaa,  Grev  Trolle?" 

Greven  standsede:  „Jeg  tilstaar,  at  jeg  burde 
tage  min  Ridepisk  og  slaa  saadan  en  Æsel  ned 
paa  Stedet!" 

Pastor  Jensen  blev  bleg.  Han  sad  tavs  et  Par 
Minuter.  Greven  var  gaaet  hen  til  Vinduet  og  stod 
og  stirrede  ud. 

„Magnus  har  selv  sagt  det.  Han  hviskede  det  til 
sin  Moder  i  sin  Dødsstund." 

„Jeg  har  aldrig  hørt,  at  et  Menneske  kunde  tale 
med  brustne  øjne,"  sagde  Greven.  „Han  var  død, 
da  han  blev  baaren  ud  af  Laden.  Vil  De  nu  lyve 
Deres  Søns  Lig  noget  paa!"  —  Greven  lo  med  en 
hæs,  uhyggelig  Latter. 

„Hans  Moder  sidder  jo  her  og  kan  bevidne  det. 
Ikke  sandt,  Leopoldine,  Du  hørte  det,  da  Du  var 
ene  med  ham  i  Kroens  Sal?" 

Greven  vendte  sig  om  mod  Fru  Jensen.  Hun 
saae  ikke  større  ud  end  en  tiaars  Skolepige;  hun 
sad  sammentrukken  og  rystende,  med  Overkroppen 
bøjet  ned  mod  sit  Skjød  og  Fødderne  trukne  op 
fra  Gulvet  ind  under  Stolens  Sæde.  Hun  sad  og 
hviskede  noget  med  stor  Hast,  men  først  da  der 
var  bleven  ganske  stille  i  Stuen,  kunde  man  høre, 
hvad  det  var:  „Nej,  nej,  nej,  nej,  nej,"  —  blev  hun 
ved  at  sige,  ligesom  man  i  stor  legemlig  Pine  kan 

gjentage  et  eller  andet  Enstavelsesord;  —  hendes 
Ansigt  var  helt  dækket  som  med  et  Net  af  tætte 
Graadrynker,  men  der  kom  ingen  Taarer  fra  hen- 
des Øjne. 

Greven  betragtede  hende  med  opspærret,  for- 
færdet Ansigt;  saa  saae  han  ligesom  aandsfravæ- 
rende  hen  paa  hendes  Mand  og  sagde:  „I  saadant 
et  Menneskes  Vold  skulde  jeg  komme!"  —  og  gik 
ravende,  søvngængeragtigt  hen  imod  ham  — 

Jensen  sprang  forskrækket  op  og  løb  hen  til 
Døren,  idet  han  sagde:  „Jeg  har  andre  Vidner;  — 
De  tillader,  at  jeg  kalder  dem  herind." 

Han  gik  et  Par  Skridt  udenfor  Døren. 

„Vil  De  tilgive  mig,  Fru  Jensen?"  sagde  Gre- 
ven; han  havde  i  samme  øjeblik  bøjet  sig  ned 
over  hende  og  grebet  hende  om  Skuldrene.  Hun 
trykkede  sin  Isse  op  mod  hans  Bryst:  „Ja  —  aa, 
Hr.  Greve  —  ja  —  men  kan  De  tilgive  min  stak- 
kels Magnus?"  —  Hun  bøjede  Hovedet  saa  langt 
tilbage,  at  hendes  Blik  mødte  hans;  og  han  saae 
med  Forundring,  at  hun  havde  kjønne,  mørke  øjne. 

„Her  er  Lars  og  Else  Kundbjerg,"  sagde  Pastor 
Jensen,  som  nu  havde  faaet  Husmandsfolkene  ind 
i  Stuen,  „de  vil  begge  vidne,  at  min  Søn  bevæ- 
gede sig,  da  han  blev  baaren  fra  Laden  om  i 
Kroen." 

Han  saae  opfordrende  til  Else. 

„Ja,  det  gjorde  han,"  sagde  hun,  „da  de  kom 
bærende  med  ham,  saa  bevægede  han  den  ene 
Arm  og  det  ene  Ben." 

„Og  hans  øjne  var  ikke  brustne?"  sagde  Pastor 
Jensen. 

„Nej,  det  troer  A  sletikke  de  var." 

„Tak  skal  De  have,  Else,"  sagde  Jensen,  „saa 
vil  jeg  bede  jer  om  at  gaa  igjen." 

Men  Else  vilde  ikke  gaa  saa  snart;  hun  syntes, 
at  Situationen  saae  altfor  interessant  ud,  —  og  det 
var  jo  da  Greven,  der  skulde  befale  hende  at  gaa. 
Det  havde  Jensen  ikke  noget  at  gjøre  med. 

Denne  havde  igjen  taget  Plads  i  Sofaen.  Da 
Greven  atter  var  gaaet  hen  til  Vinduet  og  ingen- 
ting sagde,  brød  han  Tavsheden:  „Jeg  kan  ikke 
forstaa  Deres  Heftighed,  Grev  Trolle,"  kom  det 
mildt  og  langsomt:  „Det  er  mig,  der  har  mistet 
min  Søn,  —  De  har  ikke  mistet  Deres  Datter,  og 
de  to  Unge  var  jo  dog  fælles  om  Brøden;  Væver 
Christoffersen  var  mod  sin  Vilje  øjenvidne,  og  har 
selv  sagt  det." 

Grev  Trolle  havde  vendt  sig.    Han  var  dødbleg. 

„Er  det  en  Verden  at  leve  i  —  er  det  —  en  Ver- 
den!" —  han  gispede  efter  Vejret,  „Løgnere!  Djævle! 

—  —  —  Jeg  har  dræbt  Deres  Søn!  Jeg  takker 
Gud  i  Himlen,  at  jeg  fik  ham  ramt,  inden  han 
forsvandt.  Jeg  takker  —  Gud  —  i  Himlen!  Ha'e 
jeg  itte  seet,  at  De  er  tusinde  Gange  uslere  end 
Deres  Søn,  De,  som  tager  Betaling  forat  tie  med 
hans  Død,  saa  vilde  jeg  dræbe  Dem  her  paa  Ste- 
det   men   gaa!   gaa!   ud  af  Huset  med  Dem! 

—  lad  mig  være  fri  —  lad  mig  være  ene  —  aa, 
Mathilde!" 

Pastor  Jensen  lod  sig  det  ikke  sige  to  Gange 
om  at  komme  af  Sted.  Foran  sin  Kone  og  Lars 
og  Else  Kundbjerg  gik  eller  løb  han  med  lange 
Skridt  igjen  nem  Entréen,  ud  i  Gaarden  og  stand- 
sede først  paa  Vejen  omme  bag  Staldbygningen. 
Her  indhentedes  han  af  de  Andre. 

„Hvis  I  nu  virkelig  er  mine  Venner,  Else  og 
Lars,"  sagde  han,  „saa  gjør  I,  hvad  jeg  nu  beder 
jer  om:  I  nævner  det  ikke  med  et  Ord  til  nogen, 
hvad  Greven  sagde.    I   samme  øjeblik   kommer  jo 

Straffen  over  ham,  og  det  kommer  der  jo  intet 
godt  ud  af,  hvorimod  det  kan  blive  til  den  største 
Velsignelse  for  os  alle,  om  vi  kan  holde  ham  fast 
med  Kjærlighedens  stærke  Arm,  styre  og  lede  ham 
til  alt,  hvad  der  er  godt  og  elskeligt.  —  Else!  — 
hvad,  kan  De?  —  De  har  en  Fristelse  dér  —  eller 
De  er  ligesom  for  aaben  en  Natur;  naar  Deres 
Hjærte  er  fuldt  af  noget,  saa  skal  De"  —  — 

Han  blev  ved  at  snakke  og  formane  Else,  mens 
de  fulgtes  om  til  Byen. 


Grev  Trolle  gik  ind  i  Sovekamret  til  sin  Kone. 
—  Hun  sad  op  i  Sengen  mod  et  højt  Hovedgjærde, 
for  Asthmaen  gjorde,  at  hun  ikke  kunde  taale  den 
liggende  Stilling. 

Han  lagde  sig  paa  Knæ  ved  Siden  af  Sengen 
og  tog  om  hende  med  begge  sine  Arme. 

„Farvel,  Mathilde!"  sagde  han. 

Hun  stirrede  et  Øjeblik  paa  hans  Ansigt. 

„Carl,  naar  kommer  Du  tilbage?" 

„Jeg  veed  det  sletitte." 

„Aa,  ja  —  aa,  Carl!  saa  veed  jeg  det  altsammen!" 

Han  trykkede  sit  Ansigt  ind  mod  hendes  varme 
Bryst,  dækket  af  det  hvide,  violduftende  Lintøj,  — 
der  hvor  han  saa  mange  Gange  havde  fundet 
Hvile  for  sit  urolige  Hoved,  fundet  Fred  og  alt- 
forstaaende  Tilgivelse  —  og  en  Kjærlighed  uden 
Grænser. 

„Jeg  har  ogsaa  altid  syntes,  at  min  Lykke  var 
for  stor,  siden  jeg  ejede  den  Mand,  som  jeg  ikke 
kunde  undvære,  uden  at  Livet  blev  sletingen  Ting 
værd  for  mig.  Hvorfor  skulde  jeg  ikke  gjerne  dø 
nu.  —  Og  dine  øjne  kan  jeg  aldrig  glæmme." 

Hun  løftede  hans  Hoved  op  mellem  sine  Hænder. 

„Dine  øjne  kan  jeg  se,  ogsaa  naar  jeg  lukker 
mine  i.  Dine  øjne  skal  jeg  altid,  altid  se." 

„Du  maa  itte  dø,  Mathilde;  saa  er  det  jo  min 
Skyld.  Og  Du  skal  blive  og  passe  paa  Børnene"  — 

„Hvis  jeg  kan  leve  —  aa,  saa  skulde  jeg  ogsaa 
nok  gjøre  det;  —  men  jeg  kan  det  ikke  —  var 
Du  død,  det  kunde  jeg  have  overlevet  —  men  naar 
jeg  hører  om,  at  Du  er  falden  i  fremmede  Menne- 
skers Hænder,  og  de  straffer  Dig  og  gjør  Dig  grim 
i  hele  Verdens  øjne  og  tager  Din  Ære  og  Din 
Stolthed  fra  Dig  —  aa,  Du  herligste  af  alle  Men- 
nesker!   jeg  takker  Gud,   fordi  jeg   ikke  kan 

overleve  det,  aa,  jeg  vil  bede  til  ham,  at  jeg  da 
ikke  maa  opleve  for  meget  af  det,  inden  det  slaar 
mig  ned;  —  der    maa    da    være    nogen,    som   kan 

hjælpe  Børnene Kan  de  ogsaa  tage  Gaarden 

fra  Børnene? 

„Nej,  der  er  Ingen,  som  kan  gjøre  Dig  eller 
Børnene  noget.  Aa,  naar  jeg  tænker  mig,  at  Du 
sad  her  paa  Gaarden  med  vore  Børn,  og  Du  kunde 
leve,  og  Du  alle  Dine  Dage  vilde  tænke  paa  den 
skjønne,  skjønne  Tid,  da  jeg  var  Din,  da  jeg  ejede 
Dig  —  aa,  Mathilde,  jeg  ejer  Dig  jo  dog  alletider, 
alletider!"  —  —  han  brast  ud  i  Hulken  og  tryk- 
kede atter  sit  Ansigt  mod  hendes  Bryst. 

Pludselig  hævede  han  Hovedet,  —  hun  havde 
faaet  et  asthmatisk  Anfald,  —  hun  gav  ingen  Lyd, 
—  i  Forbindelse  med  Graadkrampen  truede  det  med 
helt  at  tage  Vejret  fra  hende. 

Han  løb  ud  efter  den  gamle  Pige,  som  altid 
hjalp  hende  i  Sygdom.  Da  de  havde  staaet  over 
hende  et  Par  Minuter,  kom  der  et  lille  Ophold; 
men  hun  kunde  ingen  Ting  sige. 

„Det   kommer  snart   igjen,  Hr.  Greve,"  hviskede 

den  gamle  Pige.  „Greven  maa  vist  hellere  gaa, 
for  Madammen  kan  paa  ingen  Maade  taale  at 
græde.  Hun  kan  gaa  hen  og  dø  lige  med  det 
samme." 

Grevinden  var  saa  afkræftet  efter  Anfaldet,  saa 
der  ikke  syntes  at  være  andet  Liv  i  hende  end  den 
Kjærlighed,  som  lyste  ud  af  hendes  øjne. 

Greven  bøjede  sig  ned  over  hendes  Ansigt:  „Far- 
vel, Mathilde!  Gud  hjælpe  os  begge  to!"  sagde 
han  og  kyssede  hendes  Mund. 

I  Døren  vinkede  han  ad  Pigen  og  hviskede  til 
hende:  „Hvis  Grevinden  bliver  urolig  og  spørger 
derefter,  vil  De  saa  sige,  at  jeg  kommer  nok  snart 
igjen.  Men  spørger  hun  itte,  saa  skal  De  ingen  Ting 
sige.  —  Hent  Lægen  straks !  —  Farvel,  gamle  Karen ! " 


Greven  begav  sig  lige  over  i  Præstegaarden. 

Da  han  kom  ind  i  Præstens  Stue,  stod  denne 
ved  sin  Pult  og  noterede  i  Ministerialbogen.  Han 
skjævede  paa  Gammelmandsvis,  med  optrukne  øjen- 
bryn, om  imod  den  Indtrædende.  Greven  var  stærkt 
forpustet;  han  næsten  hviskede  —  afbrudt:  „Nu 
har  jeg  sagt  det  til  Pastor  Jensen,  at  jeg  har  dræbt 
hans  Søn.  Og  jeg  har  sagt  det  til  Grevinden.  Maa 
jeg  nu  itte  ta'e  Livet  af  mig  selv?  Kan  der  være 
noget  galt  i  det?"  — Han  kastede  sig  ned  i  Sofaen, 
over  hvis  høje  Sidefløj  han  lagde  sine  Arme  med 
sit  Ansigt  ned  mod  dem. 

„De  er  en  meget  hastig  Mand,  Grev  Trolle,"  sagde 
Præsten,  idet  han  med  rystende  Haand  lagde  Pen- 
nen fra  sig  øverst  paa  Pulten ;  han  drejede  sig  om 
og    stod    og    betragtede  Greven    nogle  øjeblikke  i 

Tavshed.  „Men  sket  er  sket.  Derved  er  intet  at 
gjøre.  Gud  se  i  Naade  til  os!" 

„Grevinden  har  det  itte  godt.  Vil  De  itte  gaa 
ned  til  hende,  saasnart  vi  har  talt  sammen.  Lægen 
bliver  hentet.  Hun  vil  itte  andet  end  dø.  Og  hun 
kan  helleritte  leve,  hvis  hun  skal  se  mig  i  Øvrig- 
hedens Hænder.  Det  kan  hun  itte!" 

„Nej,  det  har  De  desværre  Ret  i;  dertil  har  hen- 
des Forgudelse  af  Dem  været  for  stor." 

„Derfor  vil  jeg  ud  af  Verden,  inden  —  inden  de 
kommer  efter  mig.  De  kan  jo  være  her  straks." 

„Nej,  Sognefogden  er  til  Hoppekaaring  i  Sønder- 
Torup;  saa  han  kan  ikke  være  her  den  første 
Timestid,    selv    om    der    straks    er    bleven    sendt 

Bud  efter  ham. Tror  De  nu,  Grev  Trolle,  at 

Deres  Kone  kan  leve,  hvis  De  gaar  bort,  saa  hun 
ikke  skal  se  den  Elendighed  paa  Dem,  som  ellers 
forestaar?" 

„Ja,  det  er  jeg  fuldkommen  vis  paa,  —  kan  hun 
blot  overleve  i  Dag  og  i  Morgen  —  jo,  saa  er  jeg 
helt  sikker  derpaa;  kan  hun  blot  komme  et  Par 
Dage  over  min  Død  —  hun  har  jo  altid  levet  saa 
meget  i  sine  Minder,  og  hun  vil  aldrig,  aldrig  glæm- 
me  mig, og  saa  kan  jo  ingen  gjøre  mig  no- 
get mere,  hun  kan  have  mig  helt  i  Fred,  —  og 
saa  har  hun  jo  Børnene,  Camilla  ligner  mig  jo  saa 
meget  —  i  Udseendet,  itte  i  Sindet,  nej,  nej,  itte  i 
Sindet"  —  han  brød  ud  i  en  kort,  latterlignende 
Graad. 

„Jo,  saamænd  ligner  hun  Dem  ogsaa  i  Sind,  Grev 
Trolle.  —  Har  De  faaet  sagt  Farvel  paa  en  Maade 
til  hende  og  til  de  andre  Børn?" 

„Nej,  det  kunde  jeg  itte  —  jeg  veed  helleritte, 
hvor  de  var  henne,  —  men  De  skal  hilse  hende, 
Pastor  Castbierg,    fra  mig,    De  skal  sige  hende,  at 

jeg  —  at  jeg  veed  itte,  om  det  bliver  hende  eller 
hendes  Moder,  jeg  allersidst  kommer  til  at  tænke 
paa"  — 

„Men  siig  mig,  Grev  Trolle,  inden  vi  taler  om 
det  andet:  er  De  vis  paa,  at  Jensen  vil  melde  det 
eller   omtale    det?  —  De  talte  vel  ene  med  ham?" 

„Nej,  han  vil  itte  melde  det  —  naar  jeg  vil  be- 
tale ham  for  at  tie,  —  det  vil  sige :  nu  bliver  han 
nødt  til  at  melde  det,  for  vi  var  helleritte  alene  — 
der  var  hans  Kone  og  Else  og  Lars  Kundbjerg"  — 

„Naar  Else  har  hørt  det,  saa  er  det  fuldkommen 
umuligt  at  skjule  det;  hun  vilde  ofre  baade  Liv  og 
Salighed  paa  at  kunne  fortælle  en  Nyhed.  —  Aaja 

—  det  er  ikke  nemt  at  bære,  alt  dettehér.  —  Hørte 
Else  og  Lars  ogsaa  dette  om,  at  han  vilde  have 
Betaling  for  at  tie?" 

„Nej   —  jo,  det  troer  jeg  nok." 

„Det  er  for  Deres  Datter  Camillas  Skyld,  jeg 
spørger  derom;  for  hun  kan  jo  kun  renses  for  denne 
vanvittige,  ondskabsfulde  Beskyldning  imod  hende 
ved,  at  alle  faar  at  se,  hvad  Slags  Folk  hendes 
Anklagere  er." 

„Det  snakkede  han  ogsaa  om  —  om  hende." 

„Herre  Gud!  det  bliver  værre  og  værre." 

„Saa  sagde  jeg  det  helel  Han  skulde  vide,  at 
hun  var  hævnet !  Og  hendes  Ære  skulde  da'tte  ties 
ihjel,  for  at  jeg  kunde  leve." 

„De  er  meget  undskyldt,  Grev  Trolle,  det  ind- 
rømmer jeg.  Men  hendes  Ære  skulde  dog  nok  være 
bleven  reddet,  selv  om  De  havde  tiet." 

„Ja,  —  nu  har  jeg  talt!" 

Præsten  gik  hen  til  sin  Pult,  lagde  Armene  op 
derpaa  og  støttede  Panden  i  sine  Hænder.  Saa  bad 
han:    „Gud  Fader!  hør  os  for  Jesu  Christi  Skyld! 

—  Du,  som  er  den  ene  Kjærlige  og  Vise,    og  Du, 

som  har  Magten !  leed  os  saadan,  at  vi  maa  gjøre 
det,  som  mi  er  det  mådeligste,  og  lad  det  heller- 
ikke siden  blive  det  urette  for  os,  Herre  Gud!  saa 
vi  skulde  komme  til  at  fortryde  det." 

Han  stod  tavs  i  nogle  Minutter. 

„Aa  ja,  i  Jesu  Navn!"  sagde  han  saa  og  vendte 
sig  om  imod  Greven.  „Min  kjære  Grev  Trolle,  jeg 
veed,  at  De  i  dette  øjeblik  er  ledet  af  Kjærlighed, 
den  Magt,  som  er  stærkere  end  Døden,  og  som 
derfor  ogsaa  kan  tilintetgjøre  Dødens  Angst  og  Gru ; 
dér  behøver  De  ikke  min  Hjælp.  Men  Deres  Ansvar 
vil  jeg  dele  med  Dem,  det  skal  vi  være  to  om  paa 
Dommens  Dag:  jeg  raader  Dem  til  at  handle  efter 
Deres  eget  ønske.  Det  er  den  eneste  Maade  —  det 
troer  ogsaa  jeg  —  hvorpaa  De  maaske  kan  redde 
Deres  Kones  Liv." 

Grevens  Ansigt  blev  —  ved  disse  Præstens  Ord 
—  som  et  pludseligt  Solskinstøvejr  om  Vinteren, 
fuldt  af  Smil  og  Graad:  „Det  ha'e  j'itte  ventet  af 
Dig,  Du  gamle  Mand,  Du  kjære,  gamle  Mand!"  — 
han  standsedes  af  Hulken  og  Latter,  —  blev  saa 
atter  alvorlig:  „Jeg  vilde  itte  ha'e  baaret  det  Ansvar 
for  noget  Menneske  i  Verden  —  gaa  og  slæbe  paa 
det,  naar  jeg  selv  skulde  leve"  — 

„De  maa  ikke  takke  mig  for  det,  men  alene  Gud 
den  Almægtige;  der  er  jo  ingen  uden  Han,  som 
kan  give  et  Menneske  Ret  og  Magt  til  at  raade 
saaledes.  Han  være  baade  Dem  og  mig  naadig,  og 
bevare  vor  Tro  og  vor  FYed  —  ogsaa  i  vor  Døds- 
stund.   Herre  Gud!    bevar  mig!    velsign  mig! 

for  Jesu  Skyld ! Ja,  Grev  Trolle,  men  jeg  kan 

ikke  skilles  fra  Dem  og  dermed jeg  kan  ikke 

sige  Farvel  til  Dem,  inden  jeg  har  mødtes  med  min 
Herre  og  Frelser  i  den  hellige  Nadver,  —  og  jeg 
vil  ogsaa  gjerne  have  Dem  med,  skjønt  jeg  aldrig 

ret  har  kunnet  blive  klog  paa,  om  De  var  Christen 
eller  ej"  — 

„Aa,  Gud  hjælpe  mig  I  —  det  kan  være  daarligt 
nok;  —  men  jeg  vilde  dog  forfærdelig  nødig  dø 
uden  at  have  været  til  Alters,  —  nej,  De  maa  tage 
mig  til  Alters,  Pastor  Castbierg,  —  lad  os  gjøre 
dét,  inden  vi  siger  Farvel"  — 

Præsten  havde  stillet  Brødet  og  Vinen  paa  Bor- 
det. Nu  satte  han  sig  i  sin  Lænestol  og  talte  i  en 
noget  foroverbøjet  Stilling,  støttende  sig  med  ven- 
stre Arm  mod  Stolens  Sidelæn: 

„Jesus  siger,  at  Ingen  har  større  Kjærlighed  end 
denne,  at  han  sætter  Livet  til  for  sine  Venner.  Og 
det  veed  vi  jo  nok,  at  dét  kan  vi  ikke  saadan  tage 
os  til  Indtægt,  for  De  døer  jo-  for  Deres  store  Syn- 
ders Skyld,  De  kommer  kun  til  at  lide  den  Straf, 
som  den  guddommelige  Samfundslov  vilde  kræve 
over  enhver  Manddraber,  hvis  denne  Lov  ikke  var 
bleven  forkvaklet  og  formildet  ved  vantro  Menne- 
skers lovløse  Bestræbelser.  —  Men  det  er  jo  ikke 
for  at  agere  øvrighed  paa  egen  Haand,  at  De  har 
valgt  Døden,  —  det  er  alligevel  af  Kærlighed  til 
de  Mennesker,  som  De  har  elsket  højest  her  i  Ver- 
den; —  og  for  denne  Deres  Kjærligheds  Skyld  vil 
vor  Frelser  bære  over  med  Dem,  saa  sandt  som 
hans  Apostel  kalder  Kjærligheden  for  Lovens  FyJde. 
—  Ja,  ikke  blot  dette,  —  nej,  ikke  blot  dette:  han 
vil  ikke  forlade  Dem,  han  vil  være  og  blive  hos 
Dem  i  Deres  Dødsstund  —  ihvad  vi  saa  ellers  maa 
kalde  Deres  Død.  —  —  —  Ja,  her  kommer  vi, 
Herre  Jesus!  —  paa  Vej  fra  Synd  til  Synd,  be- 
smittede med  Blod  og  med  Dødsskyld,  til  Dig,  som 
udgjød  Dit  uskyldige  Blod  forat  tvætte  vore  Syn- 
der rene.  Bland  Dit  Blod  med  os,  at  Din  Død  maa 
blive  vor,  og  Dit  Liv  vort  evindelig !  —  Og  vi  beder 

for  hende,  som  elskede  denne  Mand  saa  højt,  at 
jeg  ofte  tænkte,  det  kunde  ikke  være  ret  for  Gud 
—  lad  hende  nu  ikke  lide  Døden  for  denne  sin 
forgudende  Kjærligheds  Skyld,  men  lad  hende  leve 
i  Mindet,  for  sine  Børn  og  af  Troen  paa  Din  og 
vor  himmelske  Fader. 

Du  evige  Fader!  som  er  eet  med  Din  Enbaarne, 
hav  Tak,  at  Du  ikke  lader  os  ene,  men  kommer 
til  os,  naar  Prøven  skal  staa,  og  gjør  os  stærkere 
end  os  selv  og  end  Verden,  —  og  lader  os  ved 
Din  Aand  vælge  og  gribe  dét,  som  —  trods  alt  — 
er  det  bedste  nu,  og  som  vi  derfor  aldrig  skal  for- 
tryde! Amen!" 

De  nød  nu  i  Fællesskab  den  hellige  Nadver,  og 
den  gamle  Præst  sang  alene  en  Salme  for  Greven, 
da  denne  var  saa  bevæget,  at  han  ikke  kunde  synge 
med.  Han  havde  lagt  sig  paa  Knæ  ved  Præstens 
Stol,  med  Panden  mod  dens  Armlæn. 

„Ja,  Grev  Trolle,"  sagde  Præsten,  da  han  havde 
sunget  Salmen  til  Ende,  „at  kunne  græde  det  er  en 
stor  Velsignelse  og  Naade  fra  Gud.  Det  har  jeg 
ikke  kunnet  i  de  sidste  otte  Aar,  siden  jeg  mistede 
mine  to  eneste  Børn  i  samme  Maaned.  Ikke  fordi 
jeg  tvivler  om,    at  det  jo  var  —  rigtigt,  som  Han 

gjorde.     Men  —  den    Kilde  er  tørret  ud. 

Ja,  græd  De,  Grev  Trolle! Naar  jeg  kommer 

hjem  engang,  hvad  der  jo,  Gud  ske  Lov,  ikke  kan 
være  saa  længe  til,  da  venter  jeg  ogsaa,  at  jeg 
maa  begynde  min  Salighed  med  at  græde  i  lang, 
lang  Tid,  —  før  jeg  kan  komme  til  at  synge  for 
Gud  med  de  andre  Engle,  —  baade  dem,  jeg  kjen- 
der,  og  dem,  jeg  aldrig  har  set." 

De  sad  ganske  stille  nogle  Minuter.  Saa  hævede 
Greven  Hovedet  og  sagde:  „Nu  vil  jeg  gaa.  De  kan 
jo  komme  efter  mig,  inden  vi  venter  det." 

Præsten  bøjede  sig  frem  og  kyssede  ham:  „Far- 
vel, mit  kjære  Barn,  —  sov  sødt,  til  vi  sees  igjen!" 

Han  fulgte  ham  ned  igjennem  Corridoren.  Uden- 
for Døren  fløj  Svalerne  forbi,  frem  og  tilbage,  højt 
og  lavt.  Middagsstunden  var  hed.  Det  tegnede  til 
Torden. 

„Hvor  gaar  De  hen,  Grev  Trolle?"  sagde  Præ- 
sten, som  blev  staaende  i  Døren. 

„Ned  til  Eldrup  Sø.  Der  har  jeg  plejet  at  bade." 

„Ja." 

Det  saae  ud,  som  om  Svalerne  fulgte  Greven  ud 
af  Gaardsleddet.  Gang  paa  Gang  kom  de  flyvende 
bagfra  langs  Jorden,  steg  saa  op  foran  ham  i  lette 
Buesving  og  vendte  atter  tilbage. 


Livet  i  en  Landsby  har  jo  i  Almindelighed  ingen 
stor  Fart  paa.  Men  der  kan  dog  indtræffe  Begiven- 
heder saa  usædvanlige,  at  ogsaa  dét  kan  komme 
til  at  gaa  frem  —  og  tilbage  og  avet  om  med  en  vis 
Hurtighed.  —  I  den  Snes  Timer,  der  var  hengaaet 
siden  Magnus  Jensens  Død,  havde  man  i  Brindsted 

—  nu  for  det  første  næsten  ikke  sovet,  og  for  det 
andet  havde  man  snakket  med  en  Iver  —  som  om 
der  sletingen  Rughøst  var  til.  Det  var  ikke  længer 
Pastor  Jensens  Foredrag  om  at  elske  sine  Fjender 
og  have  alting  fælles  o.  a.  lign.,  man  nu  talte  om 

—  det  skete  i  hvert  Fald  kun  rent  i  Forbigaaende, 
ligesom  Geske  Kandestøbers,  selv  i  heftigt  Sinds- 
oprør, kan  stødvis  komme  i  Hu,  at  hun  som  Borg- 
mesterinde  bør  smække  lidt  med  Viften,  —  det  var 
naturligvis  først  det  frygtelige  Faktum,  Drabet,  der- 
næst Formodningen  om  Grevens  Skyld,  og  nu 
Grevens  egen  Tiistaaelse,    om    hvilken  Else  Kund- 

bjerg  bragte  Meddelelse  fra  Gaard  til  Gaard,  saa 
hurtigt  som  hendes  tykke  Ben  kunde  bære  hende, 
og  som  Nydelsen  af  to  Kopper  Kaffe  paa  hvert 
Sted  vilde  tillade  det.  —  Men  desforuden  var  man 
—  særlig  Konerne  —  bleven  ved  at  drøfte  det  pi- 
kante Emne,  hvorvidt  Comtesse  Camilla  havde  for- 
ført Magnus,  eller  Magnus  havde  villet  forføre  Com- 
tesse Camilla.  Ogsaa  hér  førte  Else  Kundbjerg  an  i 
Snakken,  da  hun  som  den,  der  altid  havde  levet 
iblandt  og  levet  af  Grevens,  formentes  bedst  at 
kunne  give  detaillerede  og  interessante  Oplysninger 
med  Hensyn  til  Comtessens  Moralitet.  —  Men  Else 
var  for  Resten  noget  kjed  af,  at  hun  var  kommen 
saa  stærkt  med  paa  det  Spørgsmaal;  for  det  ene- 
ste sande,  hun  kunde  fortælle,  var  stadig  dette,  at 
Comtesse  Camilla  for  et  Par  Aar  siden  havde  haft 
Blegsot  —  og  det  kunde  hun  dog  ikke  blive  ved 
at  drikke  Kaffe  paa,  —  Resten  var  simpelthen  Løgn, 
og  Else  kunde  ikke  huske,  saa  hendes  Fortælling 
forandredes  fra  Time  til  Time.  —  Nej,  det  var 
meget  kjedeligt;  for  nu  kunde  hun  have  levet  højt 
paa  den  simple  og  nemme  Sandhed  om  Grevens 
Tilstaaelse,  og  hun  kunde  endda  sætte  det  Spørgs- 
maal under  Debat,  om  det  var  rigtigt  af  Pastor 
Jensen  at  ville  tage  Penge  for  sin  Søns  Død  —  ja, 
for  det  var  Meningen;  det  havde  Greven  raabt  til 
Pastor  Jensen,  og  det  havde  Pastor  Jensen  ogsaa 
selv  snakket  med  Else  og  Lars  om,  da  de  var 
komne  udenfor  Søttrup.  —  Men  hun  kunde  ikke 
længer  slippe  for  at  snakke  om  Comtessen,  for  dels 
var  Konerne  komne  helt  i  Vildrede  indbyrdes  med 
de  ganske  modstridende  Fortællinger,  som  Else 
havde  betroet  hver  af  dem;  dels  —  og  det  var  det 
værste  —  vilde  „de  Stille"  i  Brindsted  ikke  lade 
hende  i  Fred,  men  angreb  hende  med  stor  Harme 

for  hendes  Bagvadskelser  imod  Comtesse  Camilla. 
—  Det  kunde  jo  enhver  se,  sagde  de,  at  det  var 
bevidst  Løgn  og  Opspind;  for  baade  var  Comtes- 
sen  den  bedste  og  blufærdigste  Pige  i  hele  Brind- 
sted  Sogn,  og  saa  havde  hendes  Angst  og  Afsky- 
for  Magnus  Jensen  jo  været  almindelig  bekjendt  og 
til  almindelig  Morskab  i  lang  Tid  for  enhver,  der 
var  kjendt  paa  Søttrup.  — 

Nu  var  jo  dette  Møde  i  Højskolesagen  bestemt 
til  om  Eftermiddagen,  og  skjønt  man  vistnok  ikke 
under  disse  Omstændigheder  ventede  at  faa  gjort 
noget  videre  ved  dén,  saa  var  man  dog  næsten 
Skjæbnen  taknemlig  for,  at  Mødet  var  bleven  be- 
stemt, —  at  man  dog  kunde  faa  Lejlighed  til  rig- 
tig at  snakke  ud,  ikke  i  Smaagrupper  rundt  om  i 
Gaarde  og  Huse,  nej,  men  samlet  i  Fællesskab,  i 
Munden  paa  alle  sine  Venner  og  Bekjendte  —  faa 
Lov  til  at  styrte  sig  ud  i,  drukne  i  et  helt  For- 
samlingshus fuldt  af  Snak  og  Sladder.  Det  var  og- 
saa  saa  oplivende  at  tænke  paa,  at  dette  Møde  efter 
Bestemmelsen  skulde  være  et  Spisegilde ;  der  havde 
nemlig  blandt  Brindstedfolkene  i  Almindelighed  været 
ikke  saa  lidt  Forargelse  over  i  Forgaars  at  se  baade 
de  Fremmede  og  adskillige  Mennesker  fra  Sognet 
sidde  og  mædske  sig  for  25  øre  inde  i  Kaffestuen, 
medens  man  selv  ingen  Ting  havde  faaet.  Nu  skulde 
selve  Foredragsforeningen  betale,  og  Gildet  skulde 
være  gratis  for  alle  dens  Medlemmer.  Man  haabede 
tillige  paa  denne  Maade  lettere  at  kunne  faa  de 
„Stille"  i  Brindsted  med  til  Mødet,  da  de  ikke  saa 
godt  vilde  kunne  sige  Nej  til  at  deltage  i  en  saa- 
dan  ligefrem  selskabelig  Sammenkomst  med  deres 
Naboer  og  Bekjendte;  og  undvære  dem  kunde  man 
vanskeligt ;  de  udgjorde  i  Virkeligheden  ikke  noget 
ringe  Tal. 

Kogekonen,  „Værtinden"  i  Forsamlingshuset, havde 
da  været  travlt  beskjæftiget  hele  Dagen  med  at  rette 
an  og  lave  stuvet  Blomkaal,  thi  de  Misfornøjede 
fra  i  Forgaars  havde  udtrykkelig  forlangt  akkurat 
den  samme  Beværtning,  som  de  Begunstigede  for- 
leden havde  faaet. 

Klokken  3  om  Eftermiddagen  var  man  bænket 
ved  tre  lange  Borde  inde  i  selve  Forsamlingssalen. 
Alle  de  Indbudne  var  mødte,  og  Maden  var  upaa- 
klagelig.  Grisesylten  var  vel  endogsaa  bedre  og 
federe  i  Dag  end  sidst.  Drikkevarerne  var  ligesaa 
gode  —  det  var  Hesteøl,  og  Blomkaalslugten  og- 
saa  ligesaa  god.  Den  var  meget  stærk. 

Den  eneste  af  de  ventede,  som  ikke  var  til  Stede 
ved  Begyndelsen  af  Maaltidet,  var  Sognefogden; 
men  hans  Kone  sagde,  at  han  snart  kunde  være 
hjemme  fra  Hoppekaaringen,  og  saa  vilde  han 
straks  gaa  om  i  Forsamlingshuset. 

For  Enden  af  det  midterste  Bord  sad  Pastor  Jen- 
sen; hans  Kone  maatte  vel  være  ved  et  af  de  an- 
dre Borde,  for  hun  sad  ikke  hos  sin  Mand.  Til 
venstre  for  Pastor  Jensen  havde  Væver  Christoffer- 
sen Plads;  hans  Ansigt  var  præget  af  højtideligt 
Alvor,  —  men  at  spise  Grisesylte  var  nu  ogsaa  en 
Ting,  som  han  tog  det  meget  alvorligt  med.  Else 
Kundbjerg  havde  tillige  med  sin  Mand  bænket  sig 
midt  imellem  de  Koner,  som  forsvarede  Comtesse 
Camilla;  for,  sagde  hun,  det  var  saa  kjedeligt  at 
høre  paa  de  andre  Koners  Snak,  for  en  af  dem 
sagde,  at  hun  havde  fortalt  saadan,  og  en  anden, 
at  hun  havde  fortalt  saadan,  og  hun  syntes  slet- 
ikke,  hun  kunde  huske,  at  hun  havde  sagt  noget 
videre  om  Comtessen. 

Pastor  Jensen  var  meget  indesluttet  og  alvorlig; 

han  sad  tilbagelænet  i  sin  Stol  og  spiste  Grisesylte 
med  lange  Armbevægelser  —   uden  Brød  til. 

Samtalen  var  i  det  hele  endnu  ikke  ret  kommen 
i  Gang  ved  Bordet,  —  man  generede  sig  maaske 
noget  overfor  de  „Stille",  som  var  til  Stede,  — 
da  Sognefogden,  forpustet  og  forsvedt,  men  allige- 
vel meget  bleg,  traadte  ind  i  Salen. 

„A  er  kommen  hjem  fra  Hoppekaaring  for  et 
øjeblik  siden,"  sagde  han  uden  at  sætte  sig;  „og 
saa  snart  A  kommer  ind  i  Gaarden,  fortæller  min 
Karl  mig,  at  Greven  har  tilstaaet,  at  det  er  ham, 
der  har  slaaet  Magnus  ihjel.  —  A  skal  ikke  —  A 
staar  ikke  her  for  at  sætte  mig  og  tage  Del  i  dette 
—  æh  —  Festmaaltid,  men  A  kommer  som  Øvrig- 
hedsperson for  at  faa  det  bekræftet,  om  det  for- 
holder sig  saaledes"  — 

Flere  Stemmer  sagde:  „Ja"  —  „jo,  det  er  ret 
nok"  og  lignende  i  Munden  paa  hinanden. 

Sognefogden  blev  endnu  blegere,  støttede  sig  til 
en  Stol  og  sagde:  „Det  er  grumme  pinligt,  A  siger, 
det  er  mig  aldeles  ikke  behageligt,  at  A  skal  melde 
det  til  øvrigheden,  men  —  de  Tilstedeværende  vil 
forstaa,  at  A  er  nødtvungen  dertil.  —  Forresten," 
sagde  han  og  gik  op  mod  Pastor  Jensens  Plads, 
„maa  A  straks  udbede  mig  en  privat  Samtale  med"  — 

Pludselig  standsede  han;  —  hans  og  alles  øjne 
vendte  sig  mod  Døren,  ad  hvilken  gamle  Pastor 
Castbierg  lige  var  traadt  ind.  Han  kom  langsomt 
gaaende  henimod  Bordet: 

„Der  er  noget,  jeg  vilde  sige  til  Brindstedfolk  i 
Samling;  og  da  jeg  vidste,  at  mange  af  jer  var  til 
vStede  ved  dette  Møde,  saa  er  jeg  nu  kommen  her- 
over. Jeg  kommer  fra  Søttrup.  Der  har  jeg  været 
nede  og  meddelt  Grevinden,    at    hendes    Mand  har 

selv  tilstaaet  sin  Brøde,  og  desforuden:  at  hendes 
Mand,  Grev  Trolle,  er  død." 

Der  blev  en  Raslen  af  Knive  og  Gafler,  som  faldt 
de  Spisende  af  Hænderne ;  nogle  faldt  helt  ned  paa 
Gulvet  med  stort  Spektakel. 

„Ja,  han  er  død  for  nogle  Timer  siden.  Lars 
Fisker  fra  Eldrup  saae  ham  komme  gaaende  i  For- 
middags ned  til  Søen,  hvor  han  jo  har  plejet  at 
bade.  Han  saae  ham  ogsaa  gaa  ud  og  svømme 
over  imod  Langdybet,  og  lagde  saa  ikke  Mærke  til 
mere,  før  en  Time  efter;  da  kom  han  til  at  undre 
sig  over,  at  Greven  ikke  var  gaaet  bort  fra  Søen 
endnu.  Han  gik  saa  derhen  og  fandt  hans  Klæder 
paa  Bredden,  men  ham  selv  kunde  han  ikke  op- 
dage. Han  sejlede  da  ud  omtrent  den  Vej,  han 
havde  set  Greven  svømme,  og  fandt  ham  næsten 
straks  og  fik  ham  op;  men  han  var  død.  Saa  løb 
han  til  mig  i  Præstegaarden  og  meldte  det,  og  jeg 
fulgtes  med  ham  over  til  Søttrup,  hvor  Lægen  netop 
var  hos  Grevinden. 

Naar  jeg  har  ønsket  at  træffe  Brindstedfolk  sam- 
lede, var  det  dog  ikke  nærmest  for  at  melde  jer 
Grev  Trolles  Død.  Men  det  er,  for  at  jeg  i  alles 
Paahør  kan  faa  det  skammelige  og  løgnagtige 
Rygte  slaaet  ned,  som  er  bleven  udspredt  om  Grev 
Trolles  unge  Datter,  —  saaledes  at  den,  der  har 
opdigtet  det,  kan  komme  til  at  bære  Skammen  derfor." 

Præsten  standsede  lidt  og  saae  hen  paa  Væver 
Christoffersen.  Dennes  Mund  og  Kæbeparti,  der  ind- 
til dette  øjeblik  havde  været  i  livlig  Bevægelse  — 
trods  den  ellers  almindelige  Standsning  i  Maaltidet 
—  gik  nu  i  Staa.  Og  for  første  Gang  i  sit  Liv  op- 
dagede Væveren,  at  skjært,  fedt  Flæsk  kan  have 
en  vammel  Smag,  naar  man  fylder  Munden  stærkt 
dermed. 

Præsten  fortsatte:  „For  det  første  vil  alle,  som 
kjendte  det  mindste  dertil  —  og  det  er  mange, 
veed  jeg  nu  —  bevidne,  at  Comtesse  Camilla  næ- 
rede en  næsten  sygelig  Afsky  for  Magnus  Jensen. 
Der  er  nok  adskillige  her  til  Stede,  som  veed  dette 
efter,  hvad  Magnus  Jensen  selv  i  sin  Aabenmun- 
dethed  har  sagt.     Ikke  sandt?" 

Der  lød  først  et  enkelt  „Ja"  hist  og  her  i  For- 
samlingen, men  straks  efter  blev  Bekræftelsen  gjen- 
taget  af  næsten  alle  tilstedeværende  med  en  Iver 
og  Styrke,  der  tydelig  tilkjendegav,  hvor  bange 
man  var  bleven  for  i  denne  Sag  at  komme  paa 
den  gale  Side. 

„Hvem  der  kjender  Comtesse  Camilla,"  sagde 
Præsten,  „veed  tillige,  at  mere  ærbar  og  uskyldig 
ung  Pige  findes  ikke." 

Her  gav  endogsaa  Væver  Christoffersen,  om  end 
noget    undseelig  og  lavmælt,   sit  Bifald  til  Kjende. 

„Rygtet  om  hendes  Medskyld  sammen  med  Mag- 
nus Jensen  er  altsaa  en  Løgn.  Og  denne  Løgn  er 
opdigtet  af  Væver  Christoffersen.  Han  har  nemlig 
selv  fortalt  den  til  Grevinde  Trolle.  —  Sandheden 
er,  at  han  har  seet  Magnus  Jensen  overfalde  Com- 
tesse Camilla,  og  dog  forholdt  sig  ganske  rolig, 
skjønt  han  kunde  have  hjulpet  hende  blot  ved  at 
sige  et  Ord  til  Magnus.  Comtesse  Camilla  fik  den 
Formodning  ved,  hvad  hun  saae,  at  Væver  Chri- 
stoffersen var  i  Ledtog  med  Magnus  Jensen;  men 
hun  har  selv  indrømmet,  at  hun  ikke  bestemt  kan 
vide  dette.  Efter  hvad  jeg  kjender  til  Væver  Chri- 
stoffersen, finder  jeg  det  hellerikke  rimeligt.  Grun- 
den til,  at  han  ikke  kom  Comtessen  til  Hjælp,  kjen- 
der jeg  ikke.  Naar  jeg  er  gaaet,  vil  han  vist  prøve 
paa  at  forklare  det  for  Folk.  Det  er  muligt,  at  hans 
Lyven  kan  staa  i  Forbindelse  med  det  Faktum,  at 

han  har  knækket  og  fuldstændig  ødelagt  Comtes- 
sens  meget  kostbare  Cycle.  Men  det  kjender  jeg 
sletikke. " 

„Nej,  nej,  —  det  har  ikke  det  allermindste  med 
det  at  gjøre,"  begyndte  Væveren  ivrig  med  graad- 
kvalt  Stemme,  „for  det  var  bagefter"  — 

„Ja,  ja,  —  men  derfor  kan  han  jo  godt  have 
opdigtet  den  skammelige  Løgn  for  Cyclens  Skyld"  — 

„Er  det  Christian  Røgterdreng,  der  har  fortalt 
Præsten  om  Cyclen?"  spurgte  Væveren  i  samme 
fortvivlede  Tone. 

„Jeg  maa  bede  Dem  tie  stille,  indtil  jeg  er  gaaet. 
Jeg  vil  om  dette  skammelige  Rygte  endnu  kun  til- 
føje: at  hvis  Væver  Christoffersen  har  lært  Magnus 
Jensen  denne  Løgn,  da  er  han  medskyldig  i  Mag- 
nus' Død.  Det  var  nemlig  denne  Løgn  i  Magnus 
Jensens  Mund,  som  i  sidste  øjeblik  bragte  Greven 
i  det  yderste  Raseri,  og  som  for  saa  vidt  voldte 
hans  Død.  —  Nu  er  jeg  saa  færdig  med  Væver 
Christoffersen,  og  det  er  rimeligvis    flere  end  jeg." 

Væveren  følte  sig  brændt  baade  for  og  bag  af 
Alles  Blikke.  Særlig  Else  Kundbjerg  gav  baade  ved 
Blik  og  Gebærder  og  Hvisken  til  sine  Bordfæller 
sit  stærkeste  Mishag  til  Kjende  over  denne  hans 
bagtaleriske  og  løgnagtige  Færd. 

„Dernæst  vil  jeg  fremkomme  med  et  Par  Oplys- 
ninger om  Hr.  Jensen,"  fortsatte  Præsten,  „og  min 
Hensigt  dermed  er  den  at  gjøre  ham  umulig  her 
paa  Stedet,  da  jeg  tror,  at  han  ikke  kan  gjøre  Ste- 
det andet  end  Skade.  -  Han  har  sagt,  som  vel 
nu  alle  veed,  at  hans  Søn  levede  og  angav  Greven 
som  Gjerningsmanden,  efter  at  hans  Søn  var  baa- 
ren  om  i  Kroen.  Jeg  har  spurgt  Lægen,  som  kom 
til  Stede  straks  efter,  om  det  kunde  være  muligt; 
og    han    har   svaret,    at    efter  det  Saar  i  Hovedet, 

som  Magnus  Jensen  dér  i  Laden  havde  faaet, 
maatte  han  være  død  øjeblikkelig.  Det  var  fuld- 
stændig umuligt,  at  han  kunde  have  bevaret  Be- 
vidstheden, om  det  saa  blot  var  et  Secund.  —  Alt- 
saa  har  Hr.  Jensen  løjet.  —  Og  han  har  brugt 
denne  Løgn,  idet  han  forsøgte  paa  derved  at  tvinge 
Greven  til  at  betale  ham  —  Jensen  —  for  at  tie 
med  det  hele.  Han  har  ligeledes  overfor  Greven 
brugt  den  Løgn,  som  Væver  Christoffersen  har  op- 
digtet om  Comtessen,  —  uagtet  han  vel  ligesaa 
godt  som  vi  andre  kunde  vide,  at  det  var  en  Løgn. 
—  For  disse  mine  Beskyldninger  kan  Hr.  Jensen, 
om  han  vil,  drage  mig  til  Ansvar  for  Retten.  Men 
jeg  antager  ingen  Lyst  han  har.  Og  hans  Virksom- 
hed her  paa  Stedet,  haaber  jeg,  er  endt." 

Pastor  Jensen  havde,  da  den  gamle  Præst  be- 
gyndte at  omtale  ham,  med  fuldendt  Ro  igjen  givet 
sig  til  at  spise  Grisesylte  —  i  tilbagelænet  Stilling 
og  med  store  Armbevægelser.  Efterhaanden  havde 
han  dog  rettet  sig  op,  lagt  Gaffelen  fra  sig,  aabnet 
Munden  og  bagved  Tænderne  ladet  skimte  Tungen, 
der  vilde  til  at  tale.  Nu  rejste  han  sig  op,  strakte, 
udpegende  og  stemplende,  sin  Haand  frem  i  Ret-, 
ning  af  Pastor  Castbierg  og  sagde:  „Dén  Mand  vil 
ikke  blot  mig,  men  mit  Værk  og  os  alle  til  Livs. 
Vi  vil  ikke  forsvare  os,  langt  mindre  angribe  ham ; 
men  jeg  siger:  hid  til  mig,  alle,  som  fylkes  under 
Livets  og  Lysets  Fane,  følg  mig  ud  af  Salen  og 
lad  Statens  Tjener  tale  for  de  tomme  Borde  og 
Bænke!" 

Derpaa  gik  han  langsomt  ned  mellem  Bordene 
imod  Udgangen. 

Det,  som  nu  skete  —  at  nemlig  alle  blev  sid- 
dende —  kunde  vel  tilsyneladende  trænge  til  megen 
Forklaring;  thi  de  allerfleste  i  Forsamlingen  vidste 

i  Virkeligheden  i  Forvejen  alt,  hvad  Pastor  Cast- 
bierg  havde  sagt,  eller  havde  dog  med  temmelig 
Sikkerhed  formodet  det.  Men  hvad  Folk  gjør  i  Flok 
uden  ordentlig  Ledelse,  kan  aldrig  egentlig  forkla- 
res, thi  det  sker  jo  ved  Tilfældighed  og  ikke  ifølge 
Grunde:  En  Flok  Faar  kommer  vrimlende  op  ad 
Gaden'  som  en  sammenpakket  Uldmasse  under 
trommende,  prikkende  Trippen ;  nogle  af  de  forre- 
ste drejer  ind  i  en  anden  Gade;  maaskee  følger 
hele  Flokken  efter,  maaskee  —  hvis  der  i  det  samme 
kommer  et  Vindpust  —  viger  den  sky  tilbage  og 
fortsætter  lige  ud  med  høje,    brægende  Lyd. 

Else  Kundbjerg  var  saa  glad  i  Følelsen  af,  at 
det  i  rette  Tid  var  lykkedes  hende  at  manøvrere  sig 
over  paa  den  sejrende  Side,  —  saa  hun  kunde  ikke 
lade  være  at  raabe  efter  Pastor  Jensen :  „De  er  ikke 
vor  Mand,  Pastor  Jensen!  De  kan  gaa,  hvorhen  De 
vil,  men  vi  bliver  her  imellem  hverandre!" 

Da  Pastor  Jensen  gik  forbi  det  tredje  Bords 
nederste  Ende,  var  der  dog  et  enkelt  lille  graahaaret 
og  krumbøjet  Kvindemenneske  —  hans  Kone,  der 
rejste  sig  og  trippede  efter  ham  og  fulgte  med  ham  ud. 

Pastor  Castbierg  stod  og  saae  lidt  efter  dem.  Da 
de  begge  var  borte,  rømmede  han  sig,  idet  han 
fæstede  sit  Blik  paa  en  enkelt  Person  i  Forsamlin- 
gen: „Jeg  vil  sige  noget  om  Else  Kundbjerg,  — 
og  jeg  vil  straks  lade  hende  vide,  at  jeg  ikke  ag- 
ter at  levne  hende  Ære  for  fire  Skilling.  Kunde 
hun  dø  af  Skam,  ja,  da  havde  hun  Grund  dertil, 
men  da  havde  jeg  ingen  Grund  til  at  tugte  hende. 
—  Hun  har  altid  kunnet  made  og  klæde  sin  værk- 
brudne Mand,  sine  mange  Børn  og  sig  selv,  som 
om  de  var  velstaaende  Gaardmandsfolk,  og  det  uag- 
tet hun  er  fattig  født  og  fattig  gift  og  selv  lud- 
doven; og  ikke  den  Trævl  af  hendes  Huld  eller  af 

hendes  Klædemon,  som  hun  jo  skylder  Folkene  paa 
Søttrup :  først  den  gamle  Justitsraadinde,  saa  Jom- 
fru Mathilde,  baade  mens  hun  selv  stod  for  Gaar- 
den  og  siden,  da  hun  blev  Grevinde  Trolle.  Else 
og  hendes  Børn  er  bleven  behandlet  ikke  blot  gav- 
mildt over  al  Maade,  men  som  om  de  stod  Fami- 
lien nærmere  end  det  kvindelige  Hustyende,  der 
dog  plejer  at  blive  fast  paa  Gaarden,  naar  de  først 
er  kommen  der.  Grevinden  har  hjulpet  hende  og 
vaaget  hos  hende,  naar  hun  har  gjort  Barsel  eller 
været  syg.  Og  hun  har  haft  Grevindens  og  Børne- 
nes Fortrolighed.  Og  hun!  —  hun  har  nu  slaaet 
sig  op  til  en  anset  Stilling  i  Byens  opvakte  Kaffe- 
kompagni —  ved  at  bagtale,  lyve  om  Folkene  paa 
Søttrup.  Hun  har  moret  sine  Kaffesøstre  med  Be- 
retninger om  Grevens  Heftighed,  hun  har  senere 
fortalt,  at  han  var  gjerrig,  og  nu  sidst  har  hun  op- 
digtet de  utroligste,  indbyrdes  modsigende  Løgn- 
historier om  Comtesse  Camilla,  der  skulde  skille 
hende  ved  Ære  og  Navn.  —  Havde  det  været  i 
ældre,  mere  retfærdige  Tider,  da  var  Else  Kund- 
bjerg  bleven  klædt  nøgen,  saa  smældfed  hun  er, 
og  pisket  ud  af  Byen  med  Hundesvøber.  Nu  vil 
hun,  med  sin  Tungefærdighed  i  vore  kaffedrikkende 
Tider,  vel  snart  vinde  sin  Anseelse  tilbage,  om  hun 
ellers  har  mistet  noget  deraf.  Og  een  Ting  er  jo  i 
hvert  Fald  sikker:  paa  Søttrup  vil  hun  blive  be- 
handlet med  ganske  den  samme  Rundhaandethed 
og  Godhed  som  før.  Saadan  er  jo  Grevinde  Trolle. 
—  Ja,  dette  vil  jeg  sige,  fordi  det  er  sandt,  og  ret- 
færdigt at  sige  det,  og  fordi  jeg  trængte  til  at  faa 
det  sagt.  Alle  I,  som  nu  har  været  med  til,  under 
Kaffeslabberas  og  englemoralske  Forhandlinger,  at 
snakke  Ære,    Samvittighed  og   Hjerte   ud   af  Livet 

paa  Else  Kundbjerg,  I  bør  tænke  over,  hvormeget 
I  selv  ved  samme  Lejlighed  har  mistet  af  de  Dele!" 

Idet  Præsten  vendte  sig  for  at  gaa,  kom  Sogne- 
foged Andersen  hastig  hen  til  ham  og  hviskede: 
„Hr.  Pastor  Castbierg  har  vel  ikke  noget  imod,  at 
A  straks  melder  Grevens  Tilstaaelse  og  Død  paa 
Herredskontoret,  —  det  er  jo  desværre  min  Pligt 
—  men"   — 

„Ja,  gjør  De  Deres  Pligt,"  sagde  Præsten  og 
vendte  sig  fra  ham  med  et  lille  Smil;  saa  gik  han 
langsomt  ud  af  Døren.  — 

Else  Kundbjerg  udstødte  høje  Graadhyl,  der  gan- 
ske lignede  en  skruk  Hønes  Kaglen. 

Saasnart  Præsten  var  borte,  bevægede  Sognefog- 
den sig  tilbage  mod  Bordene  —  med  en  meget  be- 
tænksom Mine;  thi  han  vidste  hverken  hvad  han 
skulde  sige  eller  gjøre. 

„A  troer  saa  —  at  æh  —  A  skal  tillade  mig  at  — 
hæve  dette  Møde  —  eller,  rettere  sagt,  dette  Fest- 
maaltid,  og  —  æh  —  sige  Velbekomme  til  hinan- 
den —  —  A  mener,  til  vos  allesammen"  — 

Han  standsede  lidt  og  betænkte  sig  —  og  i  dette 
Mellemrum  sprang  Fru  Hansen,  Kjøbmandens  Kone, 
op  fra  sin  Plads  og  raabte,  idet  hun  løb  hen  til 
Vinduerne:  „Aa,  vi  maa  have  Sandhed,  Renhed  ind 
i  vore  Forhold,  hvad  er  det  for  en  forgiftet  Luft, 
vi  er  kommen  til  at  leve  i,  jeg  har  saa  tit  følt,  at 
det  var,  ligesom  det  skulde  kvæle  mig"  — 

Hun  slog  et  Par  Vinduer  op  og  lagde  sig  i  Kar- 
men, seende  ud  over  Søttrupdiget.  Hendes  Ord  og 
Handling  var  jo  nok  ment  symbolsk,  men  der  var 
i  Virkeligheden  ogsaa  en  meget  daarlig  Luft  inde  i 
Salen  —  af  Blomkaalen,  som  nu  ikke  engang  læn- 
gere var  rigtig  varm,  og  derfor  lugtede  særdeles  ilde. 

Imidlertid    havde   Sognefoged  Andersens  Tanker 

faaet  en  mere  bestemt  Retning.  „A  troer,"  sagde 
han  og  steg  op  paa  en  Bænk,  „at  hvis  der  skal 
nævnes  nogen  enkelt  Mand,  fra  hvem  den  daarlige 
Luft  imellem  os  —  at  den  hidrører,  se  saa  skal 
det  siges  højt  og  lydeligt,  at  saa  maa  Væver  Jens 
Christoffersen  udpeges.  Det  er  fra  ham,  at  den 
daarlige  Luft  hovedsagentlig  kommer.  Det  bedrøver 
mig,  at  A  skal  udpege  en  tidligere  Ven  af  mig, 
som  A  ved  mange  Lejligheder  har  set  hos  mig  i 
mit  Hus.  Men  naar  at  vi  skal  til  at  kjæmpe  for 
Renhed  og  Sandhed  og  for  en  ren  Luft  imellem 
os  selv  indbyrdes,  saa  kommer  han  lige  godt  til  at 
liste  af.  Saadan  seer  A  paa  det." 

Han  rettede  sit  Blik  mod  Væver  Christoffersen, 
der  stod  og  saae  sig  maabende  og  ganske  raadvild 
omkring  til  alle  Sider. 

„Nu  erklærer  A  i  hele  Forsamlingens  Navn,  at 
Du  skal  gaa  Din  Vej,  Jens  Christoffersen." 

„Men  hvor  vil  I  have  mig  hen?"  sagde  Væveren 
med  meget  forknyt  Stemme. 

„Dertil  har  vi  ikke  Competence  til  at  tage  Be- 
stemmelse om.  Men  her  i  Salen  kan  Du  ikke  blive. 
Du  skal  gaa  udenfor." 

Saa  gik  Væveren  —  tøvende;  og  da  han  var 
kommen  nogle  Skridt  frem,  standsede  han,  hævede 
Hovedet  og  sagde:  „A  gaar,  —  men  A  paaberaaber 
mig,  at  A  gaar  nødtvungen  og  med  fuld  Honnør." 

„Det  forstaar  sig,"  sagde  Sognefogden,  „og  hvis 
nogen  har  faaet  det  Indtryk  af  mine  nys  fremkomne 
Udtalelser,  at  A  har  villet  personlig  fornærme  Væver 
Jens  Christoffersen,  saa  kunde  det  aldrig  falde  mig 
ind.  Det  vilde  A  ansee  for  uædelt." 

Væverens  Kone  vilde  gjøre  sin  Mand  Følgeskab 
ud,  men  Maren  Pindborg  greb  fat  i  hende  og  sagde: 
„Nej,    Hansine,    bliv    Du    her  ved  vi  andre  og  lad 

Jens  bære  sin  tykke  Mave  hjem  alene.  Han  be- 
høver saamænd  ingen  Melmad  for  det  første." 

Hansine  blev  saa  siddende  efter  Mandens  Bort- 
gang med  et  uforstaaende,  ja,    næsten  fjollet  Smil. 

„Forsamlingen  vil  erindre,"  sagde  Sognefogden, 
„at  A  har  hævet  Mødet.  Der  bliver  da  ikke  andet 
at  gjøre,  end  at  vi  i  al  Stilhed  fjærner  os  allesam- 
men med  det  samme.  A  selv  personlig  er  bortkaldt 
i  pinlige,  offentlige  Forretninger." 

Alle  skyndte  sig  nu  uden  for.  Her  traf  Hansine 
sin  Mand,  med  hvem  hun  saa  fulgtes  kjønt  hjemad. 

Inde  i  Salen  stod  Bordene,  endnu  bugnende  af 
Mad.  Vistnok  aldrig  har  der  i  Brindsted  været  saa 
rigelige  Levninger  efter  et  Sammenskudsgilde.  Man 
plejede  ellers  at  ville  have  „Lige  Vet",  naar  man 
dog  skulde  betale  for  Varerne. 


Om  Aftenen  var  den  gamle  Præst  atter  ovre  paa 
Søttrup.  De  sad  inde  i  Havestuen,  han,  Grevinden 
og  Comtesse  Camilla.  De  andre  Børn  var  i  Seng.  — 

Da  han  kom,  havde  Grevinden  været  helt  ude  af 
sig  selv,  og  Stillingen  meget  alvorlig.  Pastor  Cast- 
bierg  havde  under  Bøn  til  Gud  og  med  trøstende 
Ord  søgt  at  berolige  hende  saa  vidt,  at  hun  kunde 
slippe  ud  af  det  kvælende  Krampetag,  hvormed 
Graaden  og  Asthmaen  greb  hende. 

Nu  var  det  ogsaa  bleven  bedre.  Hun  græd  ikke 
mere,  og  Aandedrættet  var  roligere.  —  De  sad  nu 
derinde  i  Havestuens  maanelyse  Halvmørke.  Alt  var 
stille.  Kun  af  og  til  hørtes  Raslen  af  den  vilde  Vin 
udenfor  Vinduerne  eller  Lyden  af  Grevindens  graad- 
brudte,  besværlige  Aandedrag. 

„Troer  De  nu  dog  ikke,    at    De    hellere    maatte 

være  bleven  i  Deres  Seng,  lille  Grevinde  Mathilde, 
end  at  sidde  her  og  tale  om  alt  det,  som  De  dog 
ikke  kan  taale  at  tænke  paa?"  lød  det  henne  fra 
Præstens  Lænestol. 

„Nej,  dethér  er  bedre,"  sagde  Grevinden  afbrudt 
og  langsomt;  „De  maa  heller  ikke  gaa  endnu,  Pa- 
stor Castbierg;  jeg  kan  ikke  sove,  naar  jeg  kom- 
mer i  Seng,  og  saa  veed  jeg  ikke,  hvordan  det  kan 
gaa med  Tankerne  og  — " 

„Ja,  ja.  Saa  skal  jeg  nok  blive  lidt  endnu.  Men 
saa  maa  vi  til  at  tale  om  noget  andet.  For  dette- 
her  kan  ikke  blive  ved  at  gaa.  Det  bliver  De  kun 
ringere  af.  —  Nu  skal  De  tænke  Dem  om,  og  saa 
sige  Deres  Datter  og  mig  —  ikke:  naar  De  holdt 
allermest  af  Deres  Mand,  for  saa  skulde  De  jo  for- 
tælle noget  om  hver  Dag  i  de  sidste  tyve  Aar,  — 
men  De  skal  fortælle  os,  ved  hvilken  Lejlighed  og 
paa  hvilken  Tid  De  syntes,  at  han  saae  aller  stol- 
test og  prægtigst  og  herligst  ud.  Troer  De  ikke, 
De  kan  sige  os  det?" 

„Det  var  den  Gang,  han  var  Forvalter  ovre  paa 
Helium,"  sagde  Grevinden  uden  at  betænke  sig, 
„naar  han  saa  kom  ridende  paa  Skimmelen  her- 
over til  Søttrup,  og  jeg  troede  endnu  den  Gang,  at 
det  var  for  min  Søster  Louises  Skyld,  han  kom. 
Aa,  hvor  han  da  saae  dejlig  ud!" 

„Ja,  lad  os  høre  noget  mere  om  det." 

„Det  var  den  Sommer,  der  ingen  Grønfoder  var 
herude  i  Ringtoften,  for  den  laa  brak.  Og  dér  red 
han  og  Søster  Louise,  for  han  skulde  jo  lære  hende 
at  ride.  Og  jeg  stod  uden  for  Havediget  og  saae 
paa  dem.  Hun  red  nu  saa  kjønt  i  Forvejen,  men 
jeg  havde  ikke  det  mindste  imod  hende,  for  jeg 
vidste  saa  godt,  at  hun  brød  sig  sletikke  om  ham, 
saadan    da,  —  det    var   jo   i  den  Tid,    Eiler    paa 

Rosenlund  bejlede  til  hende.  —  De  red  i  en  stor 
Rundkreds  derude  i  Agerkaalen,  —  de  gule  Blom- 
ster duftede  saa  sødt,  saa  sødt,  og  jeg  var  næsten 
ved  at  blive  syg"  — 

Comtesse  Camilla  havde  sagte  listet  sig  hen  til 
sin  Moder.  Nu  knælede  hun  ned  og  lagde  Hovedet 
i  hendes  Skjød. 

„Men  saa  om  Aftenen,  da  Louise  og  jeg  kom 
op  i  den  røde  Stue,  som  den  Gang  var  vort  Sove- 
kammer, saa  sagde  hun  mig,  at  han  havde  spurgt 
saa  meget  til  mig,  mens  de  red,  og  de  havde  næ- 
sten ikke  talt  om  andet.  Aa,  lille  Louise!  —  saa 
sagde  jeg  hende  det  altsammen.  Og  hun  var  saa 
god  imod  mig,  og  hun  var  selv  saa  bange  for  sin 
Ven.  Og  den  Sommer  da  blomstrede  Agerkaalen 
hele  Tiden,  helt  langt  ud  paa  Efteraaret,  til  Ring- 
toften blev  pløjet.  Og  da  var  jeg  hans  —  hans 
evindelig !  —  som  De  sagde,  Pastor  Castbierg,  da 
De  viede  os:  at  intet  uden  Døden  skal  skille  jer  ad!" 

„Ja,  lille  Grevinde  Mathilde,  —  nu  maa  De  ikke 
græde  igjen,  —  det  var  jo  ogsaa  sandt  nok;  det 
var  jo  endda  for  lidt  sagt,  for  der  er  jo  intet  i 
Himlen  eller  paa  Jorden,  som  kan  skille  Dem  fra 
ham"   — 

„Aa,  jeg  syntes,"  sagde  Grevinden  hulkende,  „jeg 
syntes,  han  talte  saa  forfærdelig  —  dejlig  fynsk 
dengang. " 

„Jo,  —  det  blev  han  jo  ogsaa  ved  med  hele 
Tiden." 

Grevinden  kom  pludselig  til  at  smile. 

Præsten  saae  det  og  sagde:  „Ja,  det  er  paa  den 
Maade,  Englene  vil  have,  vi  skal  græde :  at  vi  leer 
lidt  med  det  samme.  —  Men  —  nu  vil  jeg  dog 
hellere  fortælle  noget  om  mig  selv,  for  det  tager 
ikke  saa  stærkt  paa  Dem,  og  jeg  har  jo  ogsaa  haft 

mange  Sorger  —  og  Glæder;  men  jeg  kan  nu 
hverken  græde  eller  le"  — 

„Hvorfor  kan  Præsten  ikke  det?"  spurgte  Com- 
tesse  Camilla  og  hævede  sit  Ansigt  op  fra  Mode- 
rens Skjød. 

„Aa,  det  er  der  vist  mange  Mennesker  i  min 
Alder  der  ikke  kan.  Det  er  saadan  en  Evne  som 
saa  mange  andre,  der  gaar  bort,  naar  man  bliver 
gammel.  Og  jeg  er  gammel,  rigtig  gammel  — " 
Præsten  syntes  et  Øjeblik  mere  at  tale  til  sig  selv 
end  til  de  andre.  —  „Derfor  er  det  ogsaa  min 
største  Sorg,  at  jeg  ingen  Søn  har.  For  jeg  duer 
ikke  mere.  Det  Nye  kan  jeg  ikke  have  med  at 
gjøre,  jeg  bliver  ærgerlig  over  det,  ogsaa  fordi  det 
Nye  nutildags  —  det  kommer  gjerne  saa  flabet  og 
ledeløst  frem.  Min  Søn  skulde  jeg  have  opdraget, 
saaledes  at  han  var  vel  rodfæstet  i  det  Gamle,  vel 
plantet  i  mit  Hjerte  og  i  alt  det  Gamle  og  i  det, 
som  aldrig  forgaar,  —  saa  skulde  han  ogsaa  nok 
faa  Mod  til  baade  at  sige  og  gjøre  alt  —  —  alt 
dette,  som  —  mit  gamle  Hjerte  maaske  kunde  faa 
ondt  nok  ved  at  bære,  dette,  som  de  forstokkede 
Gamlinge  altid  raser  over,    men  som  nu  en  Gang 

skal  til, naar  ikke  selve  Fremtiden  skal  visne 

og  dø." 

„Ja,  men,  Pastor  Castbierg,"  sagde  Comtesse 
Camilla,  „vilde  De  ikke  nok  fortælle  noget  om,  da 
De  var  ung." 

„Jo,  det  tænkte  jeg  vist  netop  paa.  Men  saa  fik 
Du  mig  jo  bort  fra  det  med  Dit  Spørgsmaal.  — 
Jo,  jeg  har  ogsaa  været  ung  —  det  er  halvtred- 
sindstyve Aar  siden.  Og  nu  kan  jeg  saa  fortælle 
noget  om  Violerne  i  Haven  her  paa  Søttrup,  siden 
Din  Moder  fortalte  os  saa  kjønt  om  Agerkaalen  i 
Ringtoften.  —  Det  var  den  Paaske,  da  Din  Bedste- 

moder  og  Bedstefader  blev  forlovede  med  hinanden. 
Eller  —  det  begyndte  da  egentlig  Sommeren  i  For- 
vejen i  Høslættens  Tid.  Da  var  jeg  bleven  Student, 
og  var  hjemme  i  Brindsted  næsten  i  hele  tre  Maa- 
neder,  —  netop  de  tre  Maaneder,  som  gjorde  For- 
skjellen  paa  Din  Bedstemoders  og  min  Alder;  for 
jeg  fyldte  nitten  Aar  i  Juni,  og  hun  fyldte  nitten  i 
Begyndelsen  af  September  det  *Aar.  Men  det  er 
navnlig  Duften  af  Høet  i  Enghaven,  jeg  kan  huske 
fra  den  Sommer;  den  kom  trækkende  igjennem 
Haven  herude,  hvor  vi  opholdt  os  meget  af  Tiden, 
—  der  var  en  Bænk  imellem  de  to  store  Linde 
paa  den  ene  Side  af  Broen,  —  ja,  den  staar  der 
jo  endnu.  —  Jo,  saa  husker  jeg  ogsaa  den  bran- 
kede, modne  Lugt  af  Rugen,  naar  de  kom  svin- 
gende med  Læs  efter  Læs  ind  igjennem  Borgeled- 
det. Jeg  maa  jo  have  været  nede  paa  Gaarden  igjen 
i  den  Tid,  da  de  kjørte  Rugen  ind.  —  Og  saa  — 
det  aller  sidste  fra  den  Sommer  —  det  er  Boghve- 
dens Blomster  nede  i  Søndermarken;  de  var  saa 
vidunderlig  klare  og  rene  af  Farve,  da  jeg  kjørte 
ad  Langkjærdamsvejen  ud  til  Posthuset  den  31. 
August;  —  da  skulde  jeg  med  Diligencen  tilbage 
til  Kjøbenhavn  til  Universitetet.  Det  dejligste,  friske 
Solskinsvejr  var  det.  Og  Dagen  i  Forvejen  var  jeg 
bleven  indbuden  af  den  gamle  Kammerraad  selv  til 
Jomfru  Camillas  Fødselsdag  den  5te  September. 
Men  jeg  skulde  jo  rejse.  Og  der  var  jo  ogsaa  saa 
uhyre  meget  nyt  og  ukjendt,  jeg  skulde  til  at  be- 
gynde paa,  nu  jeg  var  bleven  Student.  Saa  jeg 
syntes  i  det  Hele,  at  nu  skulde  det  først  rigtig  til 
at  være  Foraar  —  skjønt  baade  Rug  og  Byg  og 
Havre  var  i  Hus,  og  der  var  ikke  andet  tilbage 
paa  Marken,  hvor  jeg  kom  frem,  end  Boghveden 
og  Kartoflerne.  —  De  dejlige,    grønne   Roe-Marker 

med  deres  bitre,  friske  Duft  kjendte  man  jo  ikke 
noget  til  dén  Gang.  Husk  paa,  det  er  saa  længe 
siden. 

Saa  om  Foraaret  derefter  i  Begyndelsen  af  April 
tog  jeg  hjem  fra  Kjøbenhavn;  det  var  egentlig  en 
underlig  Tid  at  tage  Ferie  paa;  men  det  var  Paa- 
ske, og  jeg  syntes  nu,  jeg  skulde  hjem  at  se,  hvor- 
dan de  alle  havde  det.  Paa  Søttrup  var  jo  saa  Din 
Bedstemoders  Forlovelse  gaaet  for  sig  just  et  Par 
Dage  i  Forvejen;  det  fik  jeg  at  vide,  straks  jeg 
kom  hjem.  Vor  gamle  Avlskarl  fortalte  mig  det. 
Forunderligt  nok  var  det  sket  netop  den  Dag,  da 
jeg  ovre  paa  Sjælland  havde  taget  Beslutningen  om 
at  rejse  hjem  i  Paasken.  Jeg  havde  nemlig  været 
en  Tur  ude  i  Dyrehaven  ved  Kjøbenhavn,  for  der 
kan  være  meget  kjønt  selv  i  det  tidligste  Foraar, 
naar  da  Sneen  er  af  Jorden;  tilmed  ligner  det  no- 
get Haven  her  paa  Søttrup,  —  saadant  gammelt, 
mosset  Grønsvær  over  hele  Bunden  og  saa  store 
Træer  rundt  om  paa  Grønsværet,  —  ja,  Hvidtjørns- 
buske  er  der  ogsaa  paa  sine  Steder;  men  Violerne 
manglede  —  disse  utallige  Violer  i  Søttrup  Have; 
—  og  jeg  troer  nærmest,  det  var  dén  Mangel,  som 
gjorde,  at  jeg  pludselig  kom  til  at  længes  saa  stærkt 
efter  at  rejse  hjem.  —  Jeg  maatte  da  ogsaa  over 
at  se  Haven  her  paa  Søttrup,  og  jeg  gik  saa  her- 
ned Paaske  Løverdags  Eftermiddag,  skjønt  jeg  vid- 
ste nok,  at  der  var  ingen  hjemme;  — men  det  var 
et  ganske  dejligt  Foraarsvejr.  Klart  og  dog  fugtigt, 
og  stille,  alle  Stammer  og  Grene  vaade  efter  Regn, 
fuldt  af  Rakler  og  af  Pile-Gjæslinger  i  Hegnet,  — 
og  saa  hele  Havens  Bund,  saa  langt  mine  øjne 
for  Træer  kunde  naa,  mørkeblaa  af  Violer !  Mon  I 
rigtig  veed,  lille  Venner,  hvad  det  er  for  et  sjæl- 
dent Tæppe,  I  dér  har  hvert  Foraar  i  disse  mange 

Violer?  —  Som  Barn,  naar  jeg  om  Julen  sang: 
Paa  Stjernétæpper  lyseblaa  skal  glade  vi  til  Kirke 
gaa,  —  saa  tænkte  jeg  alligevel  altid  paa  det  mørke 
Violtæppe  herovre.  —  Jeg  har  ikke  set  noget  lig- 
nende anden  Steds.  Og  ligesaadan  det,  at  der  altid 
er  Violduft  i  Stuerne  her  og  overalt,  hvor  Kvinder 
fra  Søttrup  færdes.  Det  stammer  idetmindsle  fra 
Deres  Bedsteforældres  Tid,"  vendte  han  sig  til  Grev- 
inden, —  „Deres  Bedstemoder  strøede  Violer  i  alle 
sine  Kister  og  Skabe.  Og  jeg  troer,  at  vekselvis,  i 
hvertandet  Slægtled,  faar  Kvinderne  paa  Gaarden 
—  deres  Øjne  faar  den  Farve.  Den  gamle  Kam- 
merraadindes  Øjne  var  graa  ligesom  Deres,  Grev- 
inde Mathilde;  men  Deres  Moders  øjne  var  ganske 
mørke  —  og  dog  blaa,  ligesom  den  lille  Comtes- 
ses  dér  og  ligesom  Havens  Violer.  —  En  anden 
Mærkelighed  har  der  ogsaa  —  siden  den  Paaske  — 
været  for  mig  ved  Synet  af  Violer  saadan  i  det 
tidlige  Foraar:  at  naar  jeg  ser  dem  første  Gang, 
navnlig  herovre  i  Haven,  da  har  jeg  en  Fornem- 
melse af,  at  nu  skal  alting  til  at  visne  og  dø,  det 
skal  til  at  være  Vinter,  —  skjønt  jeg  jo  dog  veed, 
at  det  er  Sommeren,  der  nærmer  sig.  Derfor  har 
Efteraaret  den  længste  Tid  af  mit  Liv  været  mig 
den  skjønneste,  indtil  nu  for  otte  Aar  siden,  da  jeg 
fik  dén  store  Sorg.  Nu  har  jeg  det  bedst  om  Som- 
meren, naar  det  er  rigtig  varmt,  og  saa  om  Vin- 
teren, naar  det  er  rigtig  koldt,  saa  jeg  kan  fyre 
stærkt  i  Kakkelovnen." 

Præsten  sad  og  ventede  lidt,  lyttende  til  Grev- 
indens Aandedrag;  saa  sagde  han:  „Naa,  nu  troer 
jeg,  De  er  kommen  nogenlunde  til  Ro,  Grevinde 
Mathilde,  —  og  nu  skal  De  saa  gaa  i  Seng,  og 
saa  maa  De  vide,  at  man  kan  godt  holde  sine 
Tanker  i  Ave.     De   maa  gjenne  Deres  Tanker  ind 

paa  alle  mulige  andre  Ting,  hvis  de  ikke  vil  være 
stille;  og  naar  De  ikke  længer  kan  styre  dem  paa 
den  Maade,  saa  giv  Dem  til  at  bede,  i  Stedet  for 
at  slaas  med  Tankerne.  Saa  skal  de  bøje  sig.  Den 
Krig  maa  De  ikke  opgive,  men  gjentag  det  Gang 
paa  Gang,  saa  de  tunge  Tanker  tilsidst  faar  at 
mærke,  at  det  værste,  de  kan  drive  det  til,  er  blot 
dette:  at  de  faar  et  Menneske  til  at  bede.  Saa  taber 
de  meget  snart  Lysten  til  at  blive  ved.  —  Det  er 
det,  hvorpaa  jeg,  nu  paa  mine  gamle  Dage,  mest 
kjender  Guds  Almagt:  at  Han  er  Søvnens  Herre, 
og  kan  give  os  at  sove  trygt,  naar  vi  beder  ham 
derom.  —  Det  vil  han  ogsaa  lade  skee  saaledes  i 
Nat,  efter  denne  tunge  og  ansvarsfulde  Dag,  og  det 
vil  han  give  os,  naar  den  lange  Nat  kommer  for 
os  hver  især." 

Præsten  havde  under  de  sidste  Ord  rejst  sig  for 
at  gaa.  De  stod  nu  ude  i  Forstuen,  hvor  Comtesse 
Camilla  var  ved  at  tænde  en  lille  Vægge-Lampe. 
Dens  Skjær  faldt  paa  Akset  af  et  Rugstraa,  der 
hang  i  en  Sejlgarnssnor  lige  ved  Siden  af  Lampen. 

„Har  De  noget  imod,  at  jeg  tager  dét  med  hjem?" 
sagde  Præsten  til  Grevinden. 

„Nej,  —  hvad  er  det  for  et  Straa?" 

„Jeg  stod  og  betragtede  det  for  fire  Dage  siden, 
Dagen  før  det  store  Møde,  da  jeg  var  herovre  hos 
Dem.  Jeg  kunde  have  Lyst  at  gjemme  det  som  et 
Minde  om,  hvad  jeg  siden  har  oplevet." 

Præsten  tog  Straaet  ned  og  bøjede  det  forsigtig 
sammen  nogle  Gange,  saa  han  bekvemt  kunde 
bære  det.  Derpaa  gav  han  Comtessen  og  Grevinden 
Haanden:  „Godnat,  begge  to!  Sov  trygt!  Vaagn 
frimodige!" 

